
PRAEFATIO

Hic liber manualis primum in Sinis editum, nunc secundo
publici -fit iuris.
In eo rationem habuimus desiderii semper crescentis ut Ma­
nuale Theologiae Moralis sit, utique, fons scientiae pro futuro
confessario, sed non intendat imprimis omnes casus pro ipso
solvere; non sit elenchus peccatorum possibilium, sed positive
potius materiam suam tractans principia praebeat homini ad
vitam suam instaurandam et finem suum attingendum, qui post
mortem quidem est visio beatifica in coelo, sed iam in hac vita
est perfectio Christiana.
Hac intentione ducti, principia semper positive formidavimus :
quid facere debeat homo ad perfectionem christianam attingen­
dam, quid ei liceat quin eidem perfectioni praeiudicet. In iis
principiis quaestio non ponitur utrum agatur de peccato annon,
de peccato gravi an levi: haec quaestio, quae ad vitam nostram
instaurandam non primum habet momentum, post probatum
principium, ubi necesse est, in nota « Gravitas transgressionis »
ad utilitatem confessionis additur. Ubi vero fusior tractatio de
aliquo peccato necessaria visa fuit, haec in corollario vel in
scholio relegatur.
Eadem ex intentione secundum volumen non agit de Prae­
ceptis, sed de Officiis nostris: quid facere debeamus ad perfec­
tionem christianam attingendam, versus Deum, versus nosmetipsos, versus proximum et versus alias creaturas. Unde nec iuxta
praecepta nec iuxta virtutes dividitur, sed in quatuor libros iuxta

officia erga Deum, erga seipsum, erga proximum et erga coeteras
creaturas. Haec divisio, de coetero, locum dedit tractandi de
nonnullis officiis quae generation in libris manualibus locum non
inveniunt.
Haec methodus iam statini studentem Theologiae Moralis in
debitum collocat spiritum. Haec disciplina non est elencatio pec­
catorum seu casuum qui ei in confessionali occurrere poterunt,
sed pro seipso et pro aliis est norma vitae, iuxta quam vitam
suam et aliorum ordinare debet, ut seipsum et alios ad perfec­
tionem Christianam, et per eam ad visionem beatificam ducat.
Faxit Deus ut hic liber etiam suum conferat ad educationem
theologicam studentium S. Theologiae, et pro suo labore suffi­
cienter remuneratum se existimabit
AUCTOR

INTRODUCTIO
§ 1. DE ORDINE MORALI

1. — Ordo (quod cum alio sensu vocis, nempe dispositionis
partium secundum prius et posterius, superius et inferius, nihil
commune habet) est complexus omnium rerum quae idem prae­
dicatum habere possunt. Ita « ordo moralis » est complexus
omnium rerum (relationum, actionum, etc.) quae praedicatum
« morale » habere possunt.
Moralis dicit omne id quod refertur ad relationem actuum
entis liberi ad finem suum ultimum seu ad normam honestatis
(mores).
Ordo moralis ergo est complexus omnium entitatum quae re­
lationem habent ad actus liberos in quantum hi ad finem ulti­
mum subiecti ducunt vel ab eo avertunt. Unde moralitas quasi
genus concipi potest, quod duas species habet: bonum, quod
ad finem ultimum ducit, et malum, quod ab eo avertit.
Finis autem hominis duplex assignari potest: unus naturalis
et unus supernaturalis, quia homo duplici natura est instructus:
natura naturali et natura supcrnaturali. Haec autem distinctio
est thcoretica tantum ; revera natura supernaturalis non est
aliquid praeter naturam naturalem, sed ipsam naturam perficit
in ordinem supernaturalem. Unde etiam revera duplex finis,
naturalis et supernaturalis, distingui non potest, sed unus est
finis hominis, finis supernaturalis.
Similiter et ordo moralis theoretice duplex distingui potest,
ordo moralis naturalis et ordo moralis supernaturalis: revera
autem ordo moralis naturalis non exsistit, sed solus ordo mo­

ralis supematuralis. Ad maximum quaeri potest quaenam ele­
menta constituerent ordinem moralem naturalem, si exsisteret
seu quaenam elementa in ordine supernatural! non sunt specifice
supernaturalia. Sed hoc ad Theologiam Moralem non refert.
§ 2. ΝΟΤΙΟ THEOLOGIAE MORALIS

2. — Theologia Moralis generatim definitur: Scientia Theolo­
gica regulans actus humanos ad finem ultimum supernaturalem.
Explicatur. Vox « scientia » indicat formam Theologiae Mo­
ralis: est nempe systema quoddam cognitionum circa unum
obiectum ex principiis certis erutum.
Vox « theologica » indicat fontem ex quo haec scientia haurit
suas cognitiones, sc. Revelationem divinam tanquam fontem
remotum, fontes Revelationis (Traditionem et S. Scripturam)
tanquam fontes proximos.
Vox « regulans » indicat hanc scientiam esse practicam, non
speculativam. Etiam in ea esse possunt disputationes theoreticae, sed scopus eius non sistit in intelligendis notionibus et
principiis, sed in actionibus regulandis.
Vox « actus humanos » simul cum voce « regulans » indicat
obiectum materiale huius scientiae: considerat nempe actus hu­
manos non prout sunt, sed prout esse debent ; obiectum huius
scientiae non sunt actus humani, sed regulatio actuum huma­
norum.
Vox « ad finem ultimum supernaturalem » indicat obiectum
formale huius scientiae: considerat nempe regulationem actuum
humanorum sub hoc speciali respectu: in quantum ducunt ad
finem ultimum supernaturalem ; non uti e. g. hygienica, in quan­
tum ducunt ad bonam salutem.
Haec definitio vel similis, est communis inter Moralistas, et
hoc boni habet, quod parallelis ad definitionem Philosophiae
Moralis, quasi dicerem rationaliter constructa est. Praeplacet
tamen definitio mox danda, quia magis theologica, specificum
Theologiae Moralis exprimens, sc. causam exemplarem huius
regulationis actuum humanorum.

Melius ergo definitur: Theologia Moralis est scientia theologica
de imitatione Christi tum in vita individuali tum in vita sociali
(Tillmann, III, p. 1).
Explicatur. Voces « scientia » et « theologica » eodem modo
ac supra explicantur.
Vox « de imitatione Christi » idem comprehendit ac supra
« regulans actus humanos ad finem ultimum supernaturalem »,
nam imitatio Christi fieri debet per actus humanos, et necessario
ducit ad finem ultimum supernaturalem; sed insuper dicit quod­
nam sit exemplar iuxta quod finis ultimus supematuralis sit
attingendus.
Quapropter, cum haec definitio obiectum materiale et formale
nonnisi implicite exprimat, ex utraque definitione tertia erit
componenda.
Vox autem « theologica » item implicite continet aliud elemen­
tum, quod in definitione exprimere bonum est. Cum enim sit
scientia theologica, patet « actus humanos » de quibus agit, ne­
cessario esse actus hominis Christiani. De actibus ceterorum
hominum Philosophia, non Theologia Moralis tractat. Theologia
Moralis qua talis nonnisi Christianos obligat ; obligat quidem et
alios, sed mediate tantum, in quantum nempe quilibet homo, uti
in Theologia Dogmatica Fundamentali probatur, obligatur ut sit
Christianus, et mediante hac obligatione tenetur Theologia Mo­
rali. Haec autem utpote scientia regulans, non considerat nisi
Christianos.
Unde tandem ponimus definitionem nostram:

Theologia Moralis est scientia theologica regulans actus hu­
manos Christiani ad finem ultimum supernaturalem per imita­
tionem Christi (seu ad Perfectionem Christianam).
§ 3. RELATIO AD ALIAS SCIENTIAS

3. — 1. Theologia Moralis differt a Philosophia Morali ex eo
quod fontem habet Revelationem, non meram rationem, et actio­
nes humanas regulat ad finem supernaturalem, non finem natu­
ralem adipiscendum.

Cum autem ordo supernaturalis non destruat naturam, et finis
supematuralis iisdem actibus naturae humanae conformibus (sed
propria bonitate ornatis) attingendus sit, Theologia Moralis in
pluribus materialiter conveniet cum Philosophia Morali ; formaliter autem — sub respectu nempe imitationis Christi — longe
ab ea distat.
2. Theologia Moralis differt a Theologia Dogmatica eo quod
Dogmatica est speculativa, Moralis vero practica.
Hoc minime significat Theologiam Dogmaticam esse scientiam
mere theoreticam, sine relatione ad vitam. Est speculativa, h. e.
eius est dogmata exponere, sed non mere theoretice: potest, imo
debet dogmata ita exponere ut verum sint fundamentum totius
vitae nostrae; sed scopus eius non est dare normas proximas
agendi.
Unde patet Theologiam Dogmaticam esse fundamentum Theo­
logiae Moralis, cui praebet rationes et motiva recte agendi.
3. Theologia Moralis et Theologia Ascetica intimum habent
connexum. Pleno hire dici potest Asceticam esse aspectum unum
Moralis.
False quidam restringunt Theologiam Moralem ad hoc quod
sub peccato prohibetur, reliqua « quae sunt perfectionis » ad
Theologiam Asceticam remittentes. Theologia Moralis, ut supra
diximus, regulat actus humanos ad finem ultimum; iamvero finis
ultimus hominis Christiani, uti infra probabimus (n. 11), non est
« vitare peccata », sed Perfectio Christiana: « Estote perfecti,
sicut et Pater vester coelestis perfectus est » (Mt. 5, 48), et hoc
quidem non solum pro religiosis et sacerdotibus, sed pro om­
nibus et singulis Christianis. Ergo Theologia Moralis est scientia
normativa Perfectionis Christianae.
Sed tunc quid remanet pro Ascetica? Theologia Ascetica est
scientia quae nobis suppeditat media (non leges) ad Perfectionem
attingendam et obstacula superanda. Est quasi Psychologia Su­
pernaturalis. Dum Theologia Moralis potius considerat singulos
actus ordinandos, Ascetica considerat ordinationem totius vitae.
4. Theologici Moralis differt a Theologia Pastorali eo quod haec
solum Pastoribus Animarum praebet normas practicas ad ani4

mas cum fructu dirigendas iuxta principia moralia, ascetica et
canonica.
5. Theologia Moralis differt a lure Canonico eo quod hoc di­
recte potius respicit forum externum, et est legislatio Ecclesiae
qua societatis.
§ 4. FONTES

4. — Uti supra (n. 2) iam diximus, fons remotus Theologiae
Moralis utpote scientiae Theologicae, est Revelatio Divina, fontes
vero proximi Traditio et S. Scriptura.
Cum autem gratia non destruat naturam, nec proinde obli­
gationes ex ipsa natura iam profluentes tollat, patet etiam ratio­
nem humanam esse fontem Theologiae Moralis.

1. S. Scriptura.
Notandum est S. Scripturam non esse systematicam expositio­
nem principiorum moralium, sed solum occasionaliter ea prae­
bere sive in dictis divinis vel propheticis, sive in effatis sapien­
tibus, in orationibus, promissionibus et poenis, sive etiam in
approbatione vel reprobatione cuiusdam actionis.
Insuper notandum Revelationem factam esse progressivam,
imo perfectivam, ita ut aliquid in principio non fuerit revelatum
uti principium morale, quod postea revelatum est.
Tandem principia moralia NT perfectiora sunt principiis VT,
ita ut principium VT contra principium in NT revelatum prae­
valere non possit, sed in casu conflictus principium NT loco
principii VT venire debeat.

2. Traditio.
1. Praecipuum organum Traditionis est Magisterium Eccle­
siasticum :
a) Solemne per definitiones Summi Pontificis vel Concilio­
rum: tales decisiones sunt infallibiles. — Ex solemni damnatione
cuiusdam propositionis inferri potest, contradictoriam senten­
tiam esse infallibiliter veram. Praecipuae damnationes sunt DB
1101-1145; 1151-1215; 1289-1321; 1491-1495.
Ad hoc solemne Magisterium referri possunt etiam Responsa
5

SS. Congr. quae etsi infallibilia non sint, sensum tamen mani­
festant Ecclesiae, et omnibus debent esse normae agendi.
b) Ordinarium per quotidianam praedicationem, per libros
morales, catechismos etc. ab Episcopis qua tales approbatos.
Quodsi haec praedicatio etc. moraliter universalis est in Eccle­
sia, etiam infallibilitatem obtinet, cum impossibile sit totam
Ecclesiam in re morali errare.
Etiam sensus communis fidelium in universa Ecclesia, est ar­
gumentum infallibile magisterii ordinarii, cum etiam Ecclesia
discens tota in re morali deficere non possit.
Tandem usus et praxis Ecclesiae ad hoc magisterium ordina­
rium referri possunt.
2. Secundum organum Traditionis sunt scripta SS. Patrum
et Theologorum.
a) SS. Patres in Ecclesia specialem locum obtinent : utpote
doctores in Ecclesia, eorum consensus unanimis facit argumen­
tum infallibile; utpote testes traditionis (e. g. si dicunt talem
doctrinam ab Ecclesia haberi revelatam), etiam unanimiter er­
rare non possunt ; utpote doctores privati opinando dicentes vel
more philosophico arguentes, eorum testimonium valet quod
valent argumenta: attamen, propter eorum eminentem scientiam
et zelum veritatis, magna gaudent auctoritate.
h) Theologorum auctoritas mensuranda est iuxta numerum
theologorum eorumque gravitatem. Praesertim S. Thomas et in
re morali S. Alphonsus a Ligorio singulari gaudent auctoritate
in Ecclesia. Saltem temerarium esset contra communem consen­
sum sententiam tenere, nisi specialia afferantur argumenta.
Uti postea, ubi de Probabilismo (nn. 143-150), videbimus, Ec­
clesia admittit in Theologia Morali auctoritatem paucorum vel
unius Theologi uti normam practicam tutam agendi. Hoc quibus­
dam quandoque mirum videtur, quomodo auctoritas unius vel
paucorum ita accrescere possit. Attamen prae oculis habendum
est, Ecclesiam etiam in hoc errare non posse, et si Ecclesia talem
Probabilismum uti normam practicam tutam habet, infallibiliter
norma practica tuta est.
Ulteriora vide in Theologia Dogmatica Fundamentali, De Fon­
tibus Revelationis.

3. Ratio.

Ratio humana etiam est fons Theologiae Moralis, non quidem
in quantum continet principia specifice supernaturalia, sed in
quantum principia naturae a gratia non destructae etiam in
Theologia Morali valent.
Notandum vero quod, ubi adesset dissensus inter fidem et pu­
tativum principium legis naturae, Ecclesiae est etiam sensum
legis naturae verum definire, cum ipsa sit interpres authentica
etiam legis naturalis.
NOTA. Principia moralia immutabilia sunt. Attamen scientia theologica
moralis progressus facere non impeditur. Potest enim cum tem­
pore melius et profundius cognoscere fontes scientiae suae, ita ut
applicationes perfectiore certitudine fieri possint. Deinde etiam vitae
circumstantiae cum tempore mutantur, quare fieri potest ut prin­
cipia immutabilia aliter ac aliter applicari debeant.
Sedulo etiam distinguatur utrum quoddam praescriptum Ecclesiae
sit doctrinale an disciplinare.

§ 5. BREVIS HISTORIA

(iuxta Tillmann, III, pp. 23-42)

5. — 1. Praedicatio Christi multa quidem principia moralia
continet, sed expositionem systematicam non praebet: praedica­
tio Eius potius fuit occasionalis, non raro ab oppositione pharisaica provocata.
a) Potissima transsumpta sunt ex Antiquo Testamento, ut­
pote revelatione Voluntatis Divinae; multa vero perfecit. Maxi­
mus autem progressus in eo consistit quod Christus essentiam
Perfectionis Christianae clare proposuerit in duplici praecepto
Caritatis erga Deum et erga proximum; insuper contra concep­
tionem iustitiae externae momentum proposuit mentis internae.
b) Tempore apostolico primi discipuli simpliciter vixerunt
doctrinam Domini ad litteram, sed paulatim circumstantiae vitae
requirebant claras solutiones. Unde et hoc tempore praedicatio
moralis fuit occasionalis. In epistolis S. Pauli iam inveniuntur
quasi catalogi virtutum et peccatorum.
7

2. Etiam tempore Patrum nondum praebetur systema morale.

a) Didaché, Epistola Barnabae, etc. multa enumerant prae­
cepta moralia, praesertim ex verbis Domini et Scripturae de­
prompta, sed ea per modum duplicis viae tantum iuxtaponunt.
Singula quidem praecepta magis systematice, per modum monographiae, exarantur, uti e. g. Origenis De Oratione, De Marty­
rio, Tertulliani De Idololatria, De Spectaculis, De Pudicitia, etc.

b) S. Augustinus praesertim in libro suo De Moribus Eccle­
siae Catholicae adversus Manichaeos, etsi polemice, tamen iam
quoddam systematis initium praebet eo quod totam activitatem
humanam reducit ad ideam centralem: tendere ad Deum. Ten­
dentia autem est caritas, unde norma iustitiae est caritas ; sed
caritas cum operibus bonis. Ordo autem moralis fundatur in
lege aeterna, quae etiam omnem disharmoniam ordinis naturalis
prohibet; unde lex naturalis est quo lex aeterna homini inno­
tescit. — Etsi S. Augustinus nondum praebeat systema morale,
hoc ultimum punctum tamen maximi est momenti, quia postea
S. Thomas ex hac idea primum systema exaravit.
c) Praxis disciplinae poenitentiae maximum influxum exer­
cuit in scientiam moralem. Ipsa nempe occasio fuit cur scientia
systematica progressus non fecerit, sed e contra casuistica sese
evolverit. Disciplina nempe poenitentialis publica, requirebat ut
pro singulis peccatis poenitentia determinetur. Unde catalogi
peccatorum cum respectivis poenitentiis componuntur. Illi cata­
logi semper longiores fiunt: species quae prius non distingue­
bantur paulatim distinguuntur et explicite referuntur.

3. a) Creator systematis scientific! moralis est S. Thomas, et
quidem ponit Moralem in medio systemate dogmatico. Postquam
egerit de Deo, agit de motu creaturae rationalis in Deum et de
Christo, via ad Deum. A S. Augustino desumpsit hanc ideam, le­
gem naturalem esse medium quo lex aeterna innotescit homini ;
intellectu proinde, philosophia aristotelica exercitato, sed etiam
Revelatione illuminato, systema morale exaravit. Attamen peri­
culum non latet, ut, quando postea Theologia moralis a Dogma­
tica solvitur, ut propria disciplina, pars philosophica nimis
excrescat.

b) Hac aetate etiam praxis disciplinae poenitentiariae publi­
cae magis disparuit et poenitentia privata praevaluit. Non omnia
peccata, sed sola graviora et externa erant necessario accusanda
in poenitentia publica; nunc autem quaestio ponebatur de pec­
catis etiam internis: hoc evidenter maximum influxum habuit in
consideratione casuistica Theologiae Moralis.
4. a) Post tempus magnorum Scholasticorum adhuc per aliquod
tempus progressus facit systematica expositio per Commenta­
rios in Petrum Lombardum, Thomam et Scotum. Sed paulatim
Theologia Moralis solvitur a Dogmatica. Hoc factum promovit
tendentiam ad mutandum schema iuxta Virtutes in schema iuxta
praecepta, et inde facta est Theologia Moralis potius studium de
peccatis, de vitandis potius quam de faciendis. Insuper Theo­
logia Moralis, etsi theoretice adhuc, practice multum minus fun­
dabatur in S. Scriptura, sed e contra multa philosophica in se
assumpsit, simul cum iuridicis et pastoralibus elementis. Tandem
caracteristica huius temporis est ortus quaestionis acriter dispu­
tatae de systemate morali (probabilismus etc.).
Z?) Maximum influxum in alia directione evolutionis scientiae
moralis, habuit decretum Concilii Tridentini, iuxta quod omnia
peccata sunt accusanda in specie sua et circumstantiis. Inde enim
novum vigorem sumpsit tractatio casuistica, ad determinandas
in qualibet actione speciem et circumstantias accusandas.
5. d) Initio temporis modernioris maximum opus Theologiae
Moralis est illud S. Alphonsi a Ligorio (t 1787), quod tamen nul­
lum progressum in historia signat. Maximum eius meritum in
eo consistit, quod viam mediam inter sententias contemporaneas
partim nimis laxas partim nimis severas, incedit, et ita normam
securam pro pastoribus animarum constituit.
b) Saeculum xvin, praesertim in Germania, characterizatur
rationalismo, etiam in Theologia Morali, a qua quasi eliminatur
fundamentum eius Revelationis.
c) Contra hos initio saeculi xix Sailer composuit Manuale
Moralis Christianae, omnino fundatum in Revelatione. Theolo­
giam Moralem iterum reducit ad doctrinam de Virtutibus, et uti
scopum ei proponit: hominem ducere ad perfectionem Christia9
2 - Hermes, ThcoL Mor. - I.

nam: Nosce teipsum, emenda tcipsum, perfice teipsum. — Simi­
liter Hirscher (1835) edidit librum Moralis Christiana sen doc­
trina de realizatione Regni Dei inter homines. Posuit, ut ipse
dicit, Theologiam Moralem non iuxta, sed in Theologiam Dog­
maticam, ne dilaceraretur quod in vita unum est.
6. Attamen illa tentamina continuatores non invenerunt et
medio saeculo xix Theologia Moralis revertitur ad speciem tem­
poris post-tridentini, et libri Theologiae Moralis qui nunc praedominant sunt:
A. Lehmkuhl, Theologia Moralis, 2 vol., ed. 12, Friburgi B.
1902.
C. Mare, Institutiones Morales Alphonsianae, 2 vol., ed. 20, 19391943.
J. Aertnys-Damen, Theologia Moralis iuxta Doctrinam S. Alphonsi, 2 vol., ed. 17, Taurini 1956-58. —
A. Ballerini-Palmieri, Opus theologicum morale in Busenbaum
medullam, 7 vol., ed. 3, Prati 1898-1901.
F. A. Gopfert, Moraltheologie, 3 vol., ed. 9, Paderborn 1922-23.
E. Génicot-Salsmans, Theologiae Moralis Institutiones, 2 vol.,
ed. 17, Bruxellis 1951.
II. Noldin, S.I., Summa Theologiae Moralis, 3 vol., ed. 30, Oeniponte 1952.
B. H. Merkelbach, Ο. P., Summa Theologiae Moralis, 3 vol., ed.
2, Parisiis.
D. M. Priimmer, Manuale Theologiae Moralis secundum prin­
cipia S. Thomae Aquinatis, 3 vol., ed. 4-5, Friburgi B. 1928.
A. Tanquercy, Synopsis Theologiae Moralis et Pastoralis ad
mentem S. Thomae et S. Alphonsi hodiernis moribus accommo­
data, 3 vol., ed. 7, Romae 1922.
A. M. Arregui, S. I., Summarium Theologiae Moralis, ed. 12,
Bilbao 1934.
Similia summaria brevia habentur etiam a Tanquerey et
Priimmer.
Th. Jorio, Theologia Moralis, 3 vol., Neapoli 194647.

L. I. Fanfani, Manuale theorico-practicum Theologiae Moralis
ad mentem D. Thomae, 4 vol., Romae 1951.
Hi omnes sunt libri practici pro pastoribus animarum, non
autem — quod neque esse intendunt — expositiones idealis vitae
christianac.
7. Ultimis temporibus prodierunt adhuc: Mausbach, Katholische Moraltheologie, 3 vol., Münster 1953-1955; Otto Schilling,
Lehrbuch der Moraltheologie, 2 vol., München 1928, qui practicum usum copulantur profunditati scientificae ; Tillmann, Handbuch der Kath. Sittenlehre, Düsseldorf 1938, 6 vol., ex quibus
duo (vol. I, 1 et I, 2) fundamentum philosophicum, et unum
(vol. II) fundamentum psychologicum praebent; unum (vol. Ill)
ideam Imitationis Christi explicat, et duo (vol. IV, 1 et IV, 2)
exsecutionem huius ideae; totam Theologiam Moralem con­
struere intendit ex idea Imitationis Christi, exemplaris Perfec­
tionis Christianae. B. Haering, Das Gesetz Christi, Freiburg i. B.
1959.
§ 6. METHODUS

6. — Non una est methodus in Theologia Morali tractanda,
prout scopus tractationis erit diversus. Qui scientificam disser­
tationem de re morali exarare intendit, necessario methodum
s. d. positivam seu historicam adhibebit, inquirens in principia
moralia tum apud diversos populos, tum in fontibus revelatio­
nis; deinde etiam scholasticam applicabit methodum, principia
e fontibus eruta systematice proponens et explanans.
Qui vero librum manualem pro Seminariis componere inten­
dit, methodos positivam et scholasticam nonnisi breviter tangere
poterit, et necessario, post brevem principiorum expositionem et
probationem, methodum casuisticam addere cogetur, ut futuri
sacerdotes uti iudices tum intra tum extra tribunal poenitentiae
efformentur. Sacerdotis enim est non tantum scire principia, sed
et homines vel simplices docere quomodo in vita practica appli­
centur. Casuum de cetero studium, praesertim difficiliorum, non
tantum erit exercitium, sed et medium profundioris penetratio­
nis in intclligentiam principiorum.

§ 7. DIVISIO

7. — Theologia Moralis in duas magnas (etsi inaequalis volu­
minis) partes dividitur:
1. Theologia Moralis Generalis seu Fundamentalis: praebet
principia generalia et fundamentalia iuxta quae homo omnes
actiones suas ordinare debet.
lamvero homo: 1) Perfectionem Christianam ; 2) actibus suis ;
3) iuxta leges; 4) prout conscientia eas apprehendit; 5) virtutes
colendo et peccata vitando attingere debet. Unde Theologia Mo­
ralis Fundamentalis recte quinque capitibus dividitur:
C. I. - De Perfectione Christiana seu de Fine ultimo Hominis
Christiani.
C. II. - De Actibus Salutaribus seu de mediis ad finem.
C. III. - De Lege et praecepto seu de actuum norma obiectiva.
C. IV. - De Conscientia seu de actuum norma subiectiva.
C. V. - De Vita morali hominis seu de virtutibus et peccatis.
2. Theologia Moralis Specialis: normas particulares pro sin­
gulis actibus humanis praebet, ut homo Perfectionem Christia­
nam attingere valeat.

DE PERFECTIONE CHRISTIANA
seu de Fine ultimo Hominis Christiani

8. — Ex Philosophia scimus finem hominis ultimum esse per­
fectam beatitudinem in glorificatione Dei, h. e. completam expan­
sionem et evolutionem omnium potentiarum naturae humanae
in gloriam Conditoris.
Ex Revelatione autem scimus Deum praeter illum finem homini
assignasse alium iliumque supernaturalem, vel potius Deum il­
lum finem perfecisse eique assignasse gradum supra omnem po­
tentiam vel exigentiam creatam: perfecta beatitudo consistet
nunc in visione beatifica in coelo, completa expansio et evolutio
potentiarum, adiuvante gratia, consistet in imitatione Christi,
quae est Perfectio Christiana.
De fine proinde illo quem ex Philosophia cognoscimus, hic in
Theologia Morali non est agendum, vel potius ille finis non am­
plius est norma ultima. Finis hominis in abstracto adhuc est
perfecta beatitudo in glorificatione Dei, completa expansio et
evolutio omnium potentiarum in gloriam Conditoris, — sed bea­
titudo illa perfectior effecta est, potentiae naturae auctae sunt,
quia natura humana perfecta est in naturam Christianam. Unde
non amplius perfectio humana, sed perfectio Christiana (quae
humanam includit) est finis ultimus hominis. Unde apparet cur
etiam ratio, sed non sola, sit fons Theologiae Moralis, quae est
scientia regulans actus humanos ad hunc finem ultimum.
Ex his quae diximus iam intelligere possumus « finem ulti­
mum » dupliciter intelligi: pro fine illo ultimo quem post mortem

attingere debemus, vel pro fine ultimo quem cuilibet actionum
nostrarum assignare debemus; finis ultimus actuum humanorum
collective sumptorum, et finis ultimus actuum singillatim sump­
torum.
Finis post mortem est coelum seu visio beatifica, uti infra
(n. 9) videbimus, et simpliciter a fine suo deficit ille tantum qui
propter statum peccati in momento mortis, ab ingressu coeli
prohibetur et in infernum detruditur.
Attamen finis noster simpliciter, non est coelum ingredi et
infernum vitare. Non possumus admittere, illum qui per totam
vitam male vixit et in momento mortis per misericordiam Dei
absolutionem omnium peccatorum suorum quasi furatur, finem
vitae suae attigisse. Coelum quidem ingreditur, ab inferno eva­
sit, sed finem propter quem creatus et elevatus est non attigit,
scilicet glorificationem Dei in hac vita. Vita nostra est sicut ope­
ratio mathematica: non sufficit ut summa finalis operationis sit
exacta, requiritur ut quaelibet pars operationis sit iuxta regulas
mathematicae ducta. Ita et in vita nostra: non sufficit ut summa
finalis sit « coelum ! », sed requiritur ut quaelibet actio nostra
sit in gloriam Dei. — Ita etiam bene intelligitur quomodo dici
possit quodlibet peccatum esse (partialem saltem) deficientiam
a fine.
§ 1. FINIS ULTIMUS POST MORTEM:
COELUM

9. — De hoc fine ultimo non est cur multa in Theologia Mo­
rali dicamus: pertinet ad Theologiae Dogmaticae tractatum De
Novissimis. Breviter tantum quaedam ex Theologia Dogmatica
hic referimus.
Coelum formaliter consistit in cognitione faciali et amore Dei:
«Videbimus eum sicuti est» (1 Io. 3, 2); «Videmus nunc per
speculum in aenigmate; tunc autem facie ad faciem. Nunc co­
gnosco ex parte, tunc autem cognoscam sicut et cognitus sum »
(1 Cor. 13, 12).
Haec cognitio ct amor Dei constituunt maximam beatitudinem
quam creatura experiri possit et simul est summa glorificatio
Dei.

Coelum nemo ingreditur nisi qui in momento mortis suae
gratia sanctificante ornatus sit, h. e. saltern formaliter (cf. n. 13)
Perfectionem Christianam adeptus sit.
Perfectio autem coeli, seu perfectio cognitionis et amoris Dei,
pendet a gradu Perfectionis Christianae in hac vita adepto.
Haec beatitudo nec augeri nec minui potest proindeque in
aeternum manebit.
10. — Theologia Moralis, utpote scientia regulans actus huma­
nos in finem ultimum, hunc finem ultimum post mortem directe
non considerat: nulla enim actio humana ita regulari potest, ut
visio beatifica inde sequatur. Visio beatifica non est sequela, sed
praemium. Indirecte quidem et ad hunc finem tendit, in quan­
tum nempe actus humanos dirigit ad opera bona quae hoc prae­
mium merentur, sc. ad Perfectionem Christianam.

§ 2. FINIS ULTIMUS IN VITA:
PERFECTIO CHRISTIANA

11. — Finis ultimus cuiuslibet operis Dei, uti iam ex Philoso­
phia scimus, est glorificatio Dei, quae idem est ac perfectio entis,
unde hic finis Dei dici non potest egoisticus. Deus enim operans
semper cuidam enti dat aliquod esse, quod esse ex una parte
beatificat illud ens, ex altera parte, utpote participatio perfectio­
nis divinae, alte proclamat illam divinam perfectionem.
Creans autem hominem, communi ac naturali glorificatione non
fuit contentus, sed supernaturalem voluit habere glorificationem,
vocans hominem ad Perfectionem Christianam.
Hoc est ergo obiectum Theologiae Moralis, actus humanos di­
rigere ad hanc glorificationem Dei, ad Perfectionem Christianam.
Unde hic ponimus thesim:
THESIS. Hominis Christiani finis ultimus in hac vita est Per­
fectio Christiana.

Explicatur. Hominis Christiani: nam Theologia Moralis de
aliis non agit.

Finis ultimus: homo nempe alios fines, qui Perfectioni Chri­
stianae non obsunt, habere non prohibetur, e. g. honesta recrea­
tio, educatio prolis, etc.; finis autem ultimus debet esse Perfectio
Christiana.
In hac vita: uti supra iam diximus (n. 8), hic finis ultimus esse
debet non tantum conclusionis vitae, sed singulorum actuum.
Perfectio Christiana: in quonam consistit ex sequentibus pa­
ragraphs patebit; hic autem iam notasse iuvabit, illam perfec­
tionem in hac vita semper dicere tendentiam, cum ipsa Perfectio
Christiana semper maneat ideale, quod nemo unquam attigit
perfecte.
Sensus ergo thesis est: quilibet Christianus, cuiuscumque con­
ditionis sit, laicus, clericus, religiosus, tenetur in qualibet suarum
actionum tendere ad Perfectionem Christianam. Hoc non signi­
ficat, quod, quoties quis in sua actione non tendat ad Perfectio­
nem Christianam, committat peccatum Deo puniendum. Divina
clementia, ratione habita imbecillitatis humanae, obligationes
quas imposuit in triplicem classem divisit : unam cuius transgres­
sio morte aeterna — nisi poenitentia absolvatur — est punienda ;
alteram, cuius transgressio poenis temporalibus est ulciscenda ;
et tertiam, cuius transgressioni nullam poenam adnexit, — nisi
poenam dicas minorem gradum gloriae et beatitudinis in coelo.
Duae primae transgressiones vocantur peccatum (mortale et ve­
niale), ultima vocatur imperfectio. Quilibet autem Christianus a
Deo destinatur ad perfectionem suam, cui destinationi homo re­
spondere tenetur.
Attamen sensus theseos non est ut tollatur distinctio inter obli­
gationem et consilium (cfr. n. 15). Unusquisque enim tenetur ad
perfectionem iuxta proprium statum, sed non tenetur ad omnia
consilia observanda.

Probatur. Ex S. Scriptura. Estote ergo vos perfecti, sicut et
Pater vester coelestis perfectus est (Mt. 5, 48).
Perfecti estote (2 Cor. 13, 11).
Exhibere vos sanctos et immaculatos et irreprehensibiles (Coi.
1, 22).
Ut sitis perfecti et integri, in nullo deficientes (lac. 1, 4).

Si quis vult post me venire, abneget semetipsum et tollat cru­
cem suam et sequatur me (Mt. 16, 24). Atqui post Christum ve­
nire omnes homines obligantur. Ergo.
Haec est voluntas Dei, sanctificatio vestra (1 Thess. 4, 3).
Elegit nos in ipso ante constitutionem mundi, ut essemus sancti
et immaculati (Eph. 1, 4).
Et ipsi in omni conversatione sancti sitis; quoniam scriptum
est: Sancti eritis, quoniam ego sanctus sum (1 Petr. 1, 15-16;
Lev. 19, 2).
Sanctificamini et estote sancti, quia ego sum Dominus Deus
vester (Lev. 20, 7).
Ex Traditione. S. loannes Chrysostomus, In Matth.
hom. 7, 7: « Certe inquies: quid igitur nos iubes facere? An mon­
tes ascendere et monachos esse? Idcirco ingemo, quod illis tan­
tum modestiam et castitatem competere putetis, licet Christus
communes leges posuerit. Nam cum dicit: Si quis respexerit mu­
lierem ad concupiscendum eam, id non monacho dicit, sed coniugato; nam mons ille tunc huiusmodi viris repletus erat... Om­
nes quippe leges communes sunt nobis cum monachis, uno ex­
cepto coniugio... » (EA 353).
Ori genes, Peri Archon, 3, 6, 1: «Igitur summum bonum,
ad quod natura rationabilis universa festinat, qui etiam finis
omnium dicitur, a quamplurimis etiam philosophorum hoc modo
terminatur, quia summum bonum sit, prout possibile est, simi­
lem fieri Deo. Sed hoc non tam ipsorum inventum, quam ex di­
vinis libris ab iis assumptum puto. Hoc namque indicat Moyses
ante omnes, cum primam conditionem hominis enarrat dicens:
Et dixit Deus: " Faciamus hominem ad imaginem et similitudi­
nem nostram " (Gen. 1, 26). Tum deinde addit: " Et fecit Deus
hominem, ad imaginem Dei fecit illum, masculum et feminam
fecit eos et benedixit eos " (Gen. 1, 27). Hoc ergo quod dixit, ad
imaginem Dei fecit eum, et de similitudine siluit, non aliud in­
dicat nisi quod imaginis quidem dignitatem in prima condicione
percepit, similitudinis vero ei perfectio in consummatione ser­
vata est: sc. ut ipse sibi eam propriae industriae studiis ex Dei
imitatione conscisceret, quo possibilitate sibi perfectionis in ini-

tiis data per imaginis dignitatem, in fine demum per operum
expletionem perfectam sibi ipse similitudinem consummaret »
(EA 102).
S. Gregorius Nyssenus, De Beatit., or. 1: « ...quod finis
vitae cum virtute degendae sit, ut quis Numini divino assimiletur... » (EA 337).
S. Augustinus, In ps. 93, 18: «Qui sunt recto corde? Qui
hoc volunt, quod Deus vult » (EA 586).
Concilium Aqu isgranense (a. 816): Non solum mona­
chis et clericis, verum etiam omnibus qui christiano censentur
nomine, per hanc arctam et angustam intrandum esse viam.
Pius XI, Enc. Rerum Omnium : « Cumque omnes... ad vitae
sanctimoniam niti debeant... Nec vero quisquam putet ad paucos
quosdam lectissimos id pertinere, coeterisque in inferiore quo­
dam virtutis gradu licere consistere. Tenentur enim hac lege
omnes, nullo excepto... Vitae sanctimoniam esse commune of­
ficium ».

Ex ratione. Sic nos amantem quis non redamaret! Si aliae
deessent rationes obligantes ad perfectionem Christianam, sal­
tem esset gratitudo erga illum qui tot fecit pro perfectione no­
stra. Et etiam gratitudo constituit obligationem.

12. — SCHOLION. Necessitas finis ultimi attingendi.
Quandoque sunt qui dicant: ego nolo intrare coelum, poenas
inferni (si sint) libenter suscipiam, dummodo in hac vita possim
esse dominus vitae meae. Vel dicunt: ego nolo finem supernaturalem, sufficit mihi finis naturalis; nolo Perfectionem Christia­
nam, sufficit mihi perfectio humana; nolo visionem beatificam,
sufficit mihi beatitudo naturalis post mortem. Vel etiam dicunt:
sufficit mihi intrare in coelum, minimus locus in coelo mihi suf­
ficit, nolo tendere in Perfectionem Christianam. — Hae quaestio­
nes hic breviter adumbrandae sunt.
1. Obligatio tendendi ad finem ultimum.
Prima obiectio: poenas inferni libenter suscipiam, — est con­
tra omnem sanam rationem. Talis quaestio sana mente ne poni

quidem potest. Quaestio non est: quid vis? sed: quid debes fa­
cere? Homo non potest esse dominus vitae suae. Solum quia
Deus hominem non vult necessitate cogere ad finem ultimum
sicut creaturas irrationales, sed libere vult eum ad finem suum
tendere, homo quodammodo est dominus vitae suae, h. e. actuum
suorum. Hoc autem minime significat hominem eligere posse
inter finem ultimum et poenas inferni: libertas non est facultas
eligendi, sed propria virtute determinandi actus suos. Poenae in­
ferni non sunt alterna pro libera electione, sed solum vindicatio
iuris Dei contra illum qui potestate sua abutitur.

2. Obligatio tendendi ad finem ultimum supernaturalem.
Si homo pendet a Deo, et Deus ei finem supernaturalem assi­
gnare dignatur, homo liber non est illum finem acceptandi vel
non. Si Deus illum finem ei assignat, homo debet ad illum finem
tendere: homo enim dependet a Deo Creatore suo, cui certe ius
negari nequit finem etiam necessarium superiorem ei assignandi,
in maius bonum et maiorem beatitudinem ipsius hominis. De
coetero, obiectio illa: sufficit mihi finis naturalis, beatitudo na­
turalis, — impossibilis est, cum unus tantum detur finis, una
beatitudo, qua perdita, nulla beatitudo, nec naturalis quidem,
sed sola superest damnatio.
3. Obligatio tendendi ad Perfectionem Christianam.
Haec quaestio ordinarie a moralistis tractatur sub forma:
Utrum quis, qui statuit in corde suo omnia vitare peccata mor­
talia non autem venialia, obligationi suae tendendi ad finem
suum ultimum sufficiat necne. Non desunt auctores, ut Noldin
(I, n. 37), qui tenent talem hominem suae obligationi sufficere.
Ex his autem quae supra de Perfectione Christiana uti fine ul­
timo diximus apparet nos ita respondere non posse. Coelum qui­
dem obtinebit, sed finem vitae suae Christianae, glorificationem
Dei per totam vitam suam, non attinget. lamvero si finem vitae
suae attingere quilibet homo tenetur, evidenter et ad Perfectio­
nem Christianam tendere tenetur. Hoc quidem non significat eum
semper et ubique teneri facere id quod perfectius est. Ubi per­
fectius non praescribitur, illud facere non tenetur, sed omne
quod praescribitur exsequi debet.

§ 3. CAUSA FORMALIS PERFECTIONIS CHRISTIANAE:
VITA GRATIAE

13. — Perfectio Christiana quam finem ultimum hominis in
paragrapho secunda diximus, cum sit illimitata, infinitos gradus
habere potest. Videndum nunc in quonam consistat formaliter
haec Perfectio Christiana, a. v. sine quo quaelibet perfectio, Chri­
stiana dici nequit. Et ita ponimus thesim:

THESIS. Perfectio Christiana formaliter consistit in vita
gratiae.
Explicatur. Perfectio Christiana: est illa quam supra diximus
finem ultimum hominis, ad quam proinde quilibet Christianus
tenetur.
Formaliter : forma est id quod facit rem esse id quod est, sine
quo res talis esse nequit. Forma illa gradus perfectionis habere
potest et cum eis ipsa res perfectior vel minus perfecta fit. Sim­
plex autem absentia huius formae facit rem non amplius esse
talem rem. Si ergo dicimus Perfectionem Christianam formaliter consistere in vita gratiae, perfectio illa crescit vel minuitur
cum perfectione vitae gratiae; absente autem vita gratiae, de
Perfectione Christiana sermo esse non potest. Potest ergo homo
esse quantumcumque moraliter perfectus, si deest vita gratiae,
non habet ne minimum quidem gradum Perfectionis Christianae.
Vita gratiae: quid sit vita gratiae in Theologia Dogmatica ex­
plicatur. Non solum comprehendit gratiam creatam seu gratiam
sanctificantem, sed et gratiam increatam seu Ssmam Trinitatem
inhabitantem. Et dicimus « vitam » gratiae, non solum gratiam,
quia non est donum quoddam quod possidetur tantum, sed est
vita, h. e. activitas immanens, tendens ad seipsum perficiendum.
Ex hoc intelligitur quomodo haec forma maioris vel minoris per­
fectionis est capax, prout anima maiorem vel minorem vitali­
tatem ex gratia recipit. Haec vita crescit exercitio virtutum seu,
uti in sequenti paragrapho videbimus, imitatione Christi, perit
vero qualibet transgressione obligationum tam gravi ut Deus
eas morte spirituali puniat (peccatum mortale).

Probatur. Tendere in Perfectionem Christianam idem est ac
ponere actus salutares, actus qui ducunt ad finem. Illud ergo
formaliter constituet Perfectionem Christianam, quod formaliter
facit actum esse salutarem. lamvero in Theologia Dogmatica
probatur gratiam sanctificantem (a qua gratia increata separari
non potest), seu vitam gratiae, actum humanum formaliter fa­
cere salutarem. Ergo vita gratiae formaliter constituit Perfectio­
nem Christianam.
Pro hac minore cf. Theologiam Dogmaticam: De necessitate
gratiae.
§ 4. CAUSA EXEMPLARIS PERFECTIONIS CHRISTIANAE:
IMITATIO CHRISTI

14. — Postquam demonstravimus Perfectionem Christianam
esse finem ultimum hominis christiani attingendum, illamque
formaliter consistere in vita gratiae, inquirendum adhuc rema­
net de causa exemplari. Nam possessio gratiae sanctificantis est
minimum requisitum, gratia vero est vita quae vult crescere et
perfici: videndum ergo est iuxta quodnam ideale seu exemplar
hic finis sit attingendus. Et ponimus thesim:

THESIS. Perfectio Christiana consistit in imitatione Christi.
Explicatur. Perfectio Christiana: est illa quam in paragrapho
secunda probavimus obligatoriam pro omnibus Christianis.
Imitatio Christi: non significat quod debeamus ad litteram
reproducere actiones Christi, sed quod spiritum Christi in nobis
fovere debemus et ex hoc spiritu Christi actiones nostras diri­
gere, ita ut revera dicere possimus: Christus talem actionem in
talibus circumstantiis ita posuisset.
Sensus theseos ergo finaliter est: quilibet Christianus tenetur
in singulis actionibus suis, duci spiritu Christi.
Probatur. Ex S. Scriptura. Mandatum novum do vobis ut di­
ligatis invicem sicut dilexi vos (Io. 13, 34).
Et vos imitatores nostri facti estis et Domini (1 Thess. 1, 6).
Imitatores mei estote sicut et ego Christi (1 Cor. 11, 1).

Hoc enim sentite in vobis quod et in Christo lesu (Phil. 2, 5).
Sermo noster, qui fuit apud vos, non est in illo Est et Non.
Dei enim Filius... non fuit Est et Non (2 Cor. 1, 18-19).
Suscipite invicem sicut et Christus suscepit vos (Rom. 15, 7).
Ambulate in dilectione sicut et Christus dilexit nos (Eph. 5, 2).
Sicut et Dominus donavit vobis, ita et vos (Coi. 3, 13).
Donec occurramus omnes in unitatem fidei et agnitionis Filii
Dei, in virum perfectum, in mensuram aetatis plenitudinis Chri­
sti (Eph. 4, 13).
Vivo autem iam non ego, vivit vero in me Christus (Gal. 2, 20).
Quicumque enim in Christo baptizati estis, Christum induistis
(Gal. 3, 27).
Filioli mei, quos iterum parturio donec formetur Christus in
vobis (Gal. 4, 19).
Induimini Dominum lesum Christum (Rom. 13, 14).
Per patientiam curramus ad propositum nobis certamen, aspi­
cientes in auctorem fidei et consummatorem lesum (Hebr. 12,
1-2).
Christo igitur passo in carne, et vos eadem cogitatione arma­
mini (1 Petr. 4, 1).
In hoc enim vocati estis, quia et Christus passus est pro nobis,
vobis relinquens exemplum, ut sequamini vestigia eius (1 Petr.
2, 21).
Ex Traditione. S. Ignatius M., Epist. ad Rom. 4, 2: «Tunc
vere lesu Christi discipulus ero, cum neque corpus meum mun­
dus videbit... 5, 3:... Nunc incipio discipulus esse... 6, 3: Concedite
mihi imitatorem esse passionis Dei mei...» (EA 18-20).
Clemens Alex., Paedagogus, 1, 12, 98, 3: «Verbum audiamus... evidens incorruptionis exemplar habentes vitae Domini
formam, et Dei vestigia persequentes: cui soli convenit conside­
rare, atque adeo cui curae est, quomodo et quanam ratione fu­
tura sit vita hominum sanior... 99, 1: Verbum autem is est, cui
et demonstrandi et docendi principatus obtigit, a quo frugalita­
tem, simplicitatem, a fastuque alienationem, libertatis amorem,
benignitatem et honesti studium ediscimus: uno verbo, cum vir­
tutis coniunctione Deo similes reddimur » (EA 73).

Ori genes, Comm. in Rom. 7, 7: «Arbitror ergo secundum
ea, quae in aliis idem Paulus designat, ubi dicit: Filioli mei, quos
iterum parturio, donec formetur Christus in vobis (Gal. 4, 19),
formari in his qui ad perfectionem tendunt Christum dicat, se­
cundum hoc quod Verbum est, ut in iis Verbi Dei sinceritas ad
purum informetur; et secundum hoc quod Veritas est, ut veritas
in iis absque ullius fuci admixtione consistat; et secundum hoc
quod sapientia est, ut sapientia Dei in iis illa, quam inter per­
fectos loquitur Paulus, pura et absque erroris diverticulo con­
servetur. Sic et secundum omnia quae Christus est, vel iustitia
vel sanctificatio vel caeterae quaeque virtutes, si in iis formentur
ad liquidum, isti videbuntur ad illam formam, qua in forma Dei
est, conformes imagines esse effecti... Quicumque summam per­
fectionis ac bcatitudinis consectatur, ad illius (lesu animae) se
imaginem ac similitudinem tendat, quae primo loco et super
omnes ceteros Filii Dei imago est » (EA 134).
S. Basilius, Const it. Ascet., 1, 1: «Omnis actio, carissime,
omnisque sermo Servatoris nostri lesu Christi pietatis ac virtutis
regula est. Quapropter pietate ac virtute nobis veluti in quadam
imagine depictis, etiam naturam humanam assumpsit, ut unus­
quisque et unaquaeque ad id respicientes, pro viribus archety­
pum ac exemplar imitaremur» (EA 285).
S. Gregorius Nyss., De perfecta Christiani forma: «Si
quid horum igitur nos, ut fit, aut ad agendum, aut ad cogitan­
dum, aut ad loquendum ducit, opus est, ut omnia nostra tum
dicta, tum facta, tum cogitata ad divinam earum notionum, qui­
bus Christus declaratur, regulam sic dirigantur, ut nihil cogite­
mus, nihil dicamus, nihil faciamus, quod a sublimi earum signi­
ficatione recedat. Nam ut quidquid non est ex fide, Paulus pec­
catum dicit, ita nos, eodem modo cogitantes, plane possumus
affirmare, quaecumque non respiciunt Christum, seu verba, seu
opera sint seu cogitationes, illa omnia ad id omnino spectare,
quod Christo contrarium est... Quid igitur alium eum oportet
facere, qui magno Christi cognomine dignus effectus est, nisi ut
omnia sua tum cogitata, tum dicta, tum facta diligenter explo­
ret, et, utrum eorum singula ad Christum tendant, an ab illo
sint aliena, diiudicet? » (EA 326).

In Cant. Cant. horn. 15: « Utque is, qui in tabula picturam videt
accurate conformatam ad archetypum, unam utriusque formam
esse pronuntiat, imaginis pulchritudinem ipsam esse archetypi
pulchritudinem dicens, et archetypum in simulacro clare con­
spici, eodem modo etiam haec, quae ait: Ego cognato meo, et
cognatus meus mihi, pulchritudinem suam conformatam ad Chri­
sti exemplar dicit, posteaquam naturae nostrae primam beatitudinem recuperarit, quae ad imaginem similitudinemque principis
et unicae veraeque pulchritudinis ornata erat » (EA 336).
S. loannes Chrys., In Mat th. horn. 78, 4: «Dedit tibi
Christus potestatem ut pro viribus ipsi similis efficiaris. Ne ti­
meas, hoc audiens. Timendum potius, ne non similis ipsi fias »
(EA 356).
S. Augustinus, Sermones, 170, 11, 11: «Via nobis factus
est Christus, et desperamus nos perventuros? Via ista finiri non
potest, praecidi non potest, corrumpi non potest nec pluvia, nec
diluviis, nec a latronibus obsideri. Ambula securus in Christo,
ambula; ne offendas, ne cadas, ne retro respicias, ne in via re­
maneas, ne a via recedas. Ista omnia praecave tantum, et per­
venisti » (EA 604).
§ 5. VIAE PERFECTIONIS

•4 ·

y·
» 1

15. — Finis unus est: Perfectio Christiana; viae autem ad illam
Perfectionem Christianam multae sunt ; potest dici: tot sunt viae
quot sunt animae. Spiritus enim ubi vult spirat et etiam Deo
videtur varietas placere. Haec est pulchritudo vitae christianae,
quod etsi omnes ad eundem finem tendere debeant, nullus tamen
ad alterius viam obligatur, sed modus perfectionem attingendi
multiformis est. Perfectio Christiana minime reservatur « vitae
religiosae » seu non consistit in vita iuxta consilia evangelica.
Consilia manent consilia, dum perfectio est obligatio. Quapropter
in quolibet vitae statu, in quolibet munere quis ad perfectionem
pervenire potest: diversi status non sunt nisi viae ad perfectio­
nem, Via potest esse melior vel peior, planior vel asperior, sed
semper remanet via.
26

APPLICATIO

η. 15

Obiicitur quandoque Religioni Christianae illam docere fugam
mundi: nihil falsius. Si mundo intelligimus peccatum, iniustitiam, contemptum legum moralium, hunc mundum fugere Reli­
gio Christiana iure merito docet. Si vero mundum intelligimus
vitam «vitae religiosae» oppositam, Religio Christiana minime
docet hunc mundum esse fugiendum, sed docet eos qui in hoc
mundo vivunt posse et debere officia huius mundi honeste et per­
fecte implere. Si quaedam officia sine peccato impleri non pos­
sunt, Religio Christiana illa prohibet quidem, sed non quia sunt
officia mundi, sed quia homines mali huic officio peccatum alli­
gaverunt.
Praefert quidem Religio Christiana virginitatem prae Matri­
monio, vitam religiosam prae vita saeculari per se et tanquam
statum ; nunquam autem dicet hominem propter illum statum
esse perfectiorem, sed perfectio hominis pendet ab impletione
officiorum status sui ; nec unquam dicet quenquam ad illum
statum obligari, sed liberae omnino electioni uniuscuiusque
relinquit.
APPLICATIO

Deus meus et omnia!
Deus est finis meus ultimus, ad ipsum tendit totum meum esse,
ipsi pertinet tota vita mea. Non solum mors mea, sed et vita
mea ipsi debentur. Quaecumque facio ad ipsum tanquam ad fi­
nem ultimum reduci debent. Non solum summa vitae meae debet
esse positiva, sed quaelibet actio. Hic est finis meus ultimus, ut
quodlibet momentum vitae meae Dei sit. Quapropter quodlibet
peccatum, etiam minimum, est deficientia a fine meo ultimo.
Perfectio Christiana non est aliquid a me alienum, non est ali­
quid pro aliis qui specialem professionem faciunt: est officium
meum primarium. Meum et omnium Christianorum: Quapropter
uti sacerdos meipsum primo loco, sed et omnes animas mihi
concreditas ad Perfectionem Christianam ducere debeo.
Primum meipsum: «Quid enim proderit homini si lucraverit
mundum totum et detrimentum animae suae faciat? » (Mc. 8, 36).
Et omnes animas mihi concreditas: ego enim a Deo institutus

sum dux eorum ; ipsi nesciunt quid facere debeant nec quomodo
facere debeant; mihi dedit Deus scientiam. Quare nunquam par­
tem huius scientiae ab ipsis prohibebo. Certe multos habebo de
quibus contentus esse potero, si a gravibus abstineant, sed ne­
mini culpa mea, deficiens praedicatio mea (quae facit ignoran­
tiam eorum) causa erit ut quis a perfectione longe maneat.
Christus est exemplar meum: Christianus altei’ Christus, uti
dicunt SS. Patres. Quapropter vitam Christi quotidie meditando
et contemplando hoc in corde meo sentire conabor quod et in
Christo lesu, ut vita mea quasi speculum evadat in qua omnis
homo Christum videre valeat.

DE ACTIBUS SALUTARIBUS
seu de Mediis ad Finem

Actus quibus homo finem suum attingere debet, ante omnia
debent esse actus humani, homini imputabiles; deinde debent
relationem habere ad finem ultimum seu pertinere ad ordinem
moralem, et tandem, quo formaliter fiant salutares, debent esse
supcrnaturales. Quare hoc caput logice dividitur in quatuor ar­
ticulos: 1) De actibus humanis; 2) de moralitate actus humani;
3) de imputabilitate actus humani ; 4) de supernaturalitate actus
humani.
Art. 1

DE ACTIBUS HUMANIS
§ 1. NOTIO

16. — Ut actus possit esse salutaris ante omnia debet esse
humanus, h. e. non solum actus hominis, sed specifice hominis,
actus cuius ipse homo est dominus. Actiones enim hominis quae­
dam sunt communes cum coeteris animantibus: ita omnes actio­
nes corporales qua tales ; quaedam sunt homini propriae quoad
substantiam, sed non quoad modum: ita cogitatio sine adver­
tentia; quaedam sunt homini propriae quoad modum, sed non
quoad substantiam: ita actiones corporales sub influxu volunta­

tis positae; quaedam sunt homini propriae tum quoad substan­
tiam tum quoad modum: ita cogitatio deliberata.
Omnes illae actiones vocantur « actus hominis » quia ab ho­
mine procedunt ; solae autem actiones quae homini sunt propriae
quoad modum (sive quoad substantiam sint propriae sive non)
vocantur « actus humani », quia ab homine qua tali procedunt,
et homini tanquam domino sunt attribuendae.
Unde actus humanus definiri potest:

Actus qui a voluntate deliberata procedit.

Explicatur. Actus: comprehendit non solum actus positivos,
sed etiam omissiones, in quantum hae a voluntate deliberata
procedunt.
A voluntate deliberata: illud quod facit actum quendam for­
maliter humanum est eius dependentia a voluntate tanquam a
causa; unde recte etiam vocatur voluntarium. Cum voluntas sit
potentia caeca, actus voluntarius esse nequit nisi etiam intel­
lectus illuminatio praecedat. Unde duplex elementum includit
actus humanus: ex parte intellectus cognitionem actualem seu
advertendam, ex parte voluntatis libertatem, sive actus ab ipsa
voluntate eliciatur sive ab ipsa aliae facultati imperetur.
NOTA. De involuntario.
Contra voluntarium distinguitur tum non-voluntarium, qui est actus
elicitus sine voluntate agentis; tum involuntarium, qui est actus vel
effectus productus contra voluntatem agentis. Ita e. g. circulatio
sanguinis est actus non-voluntarius; sed non involuntarius. — In­
voluntarium potest esse vel perfecte vel imperfecte involuntarium
prout voluntas omni conatu vel non omni conatu resistit.

§ 2. DIVISIONES

17. — Quaedam divisiones referuntur potius ad actus qua ta­
les, quaedam ad actus qua voluntarios.

I. Actus dividuntur in:
1. Internos et externos prout potentiis internis (voluntate, in­
tellectu, imaginatione etc.) vel organis externis perficiuntur.

NOTA. Omnis actus externus, si est actus humanus, semper includit etiam
actum internum, sc. advertentiam intellectus et consensum volun­
tatis; unde actus humanus externus omnis quodammodo mixtus
dici potest.
Actus externus est actus externe perceptibilis: notandum tamen
est, illum externum manere, etiamsi nemo illum de facto percipiat.

2. Elicitos et imperatos prout a potentia propria vel habitu
proprio immediate et formaliter producitur, vel ab alia potentia
vel habitu ei imperatur. Ita eleemosynam dare est actus virtutis
misericordiae ; si autem datur propter poenitentiam de peccatis
propriis, ille actus est elicitus a virtute misericordiae, sed im­
peratus a virtute poenitentiae.
Multi autem auctores hanc distinctionem non admittunt, divi­
sionem in elicitum et imperatum reservantes pro voluntario, de
quo infra, n. 18.
3. Supernaturales et naturales prout gratia sanctificans uti
causa ad actum producendum concurrit vel non.
NOTA. Notandum quod in subiecto gratia sanctificante ornato, gratia omni
actui non peccaminoso concurrit; unde in tali subiecto omnis actus
non pcccaminosus est supcrnaturalis (cf. n. 60). Omnis actus supernaturalis in hac vita est meritorius.

4. Bonos, malos et indifferentes prout ad finem ultimum con­
ducunt, ab eo avertunt vel nec conducunt nec avertunt.
De hac distinctione cf. infra, ubi de moralitate actuum (n. 35).
Hic iam notasse iuvat actus vere bonos non haberi nisi in ho­
mine gratia ornato, cum in illo solo actus possit conducere ad
finem ; e contra actus indifferens in homine gratia ornato esse
non potest, cum omnis actus eius non peccaminosus sit supernaturalis et meritorius, et proinde conducat ad finem.
Solent tamen auctores hanc distinctionem inter actus bonos,
malos et indifferentes fundare in actus conformitatem cum nor­
ma moralitatis. Et ita esse possunt etiam actus boni in pecca­
tore. Attamen tunc aptior esset divisio sequens:
5. Rectos, pravos, et indifferentes prout normae moralitatis
conveniunt, contradicunt vel nullam relationem dicunt.
6. Licitos et illicitos prout a norma moralitatis permittuntur
vel prohibentur.

7. Validos et invalidos prout omnia a lege positiva requisita
ad effectum proprium producendum habent vel quodam requi­
sito carent.
Actus validi insuper subdividuntur in rescindibiles et irrescindibiles prout a competente auctoritate annullari seu effectu suo
privari possunt vel a nulla (saltem humana) auctoritate effectu
suo privari possunt.
18. — II. Voluntarium dividitur in:

1. Perfectum et imperfectum prout attentio intellectus et con­
sensus voluntatis plena sunt vel non.
NOTA. De causis voluntarium imperfectum reddentibus infra loquemur,
n. 24 ss.

Notandum quod voluntarium non fit imperfectum eo quod
voluntas aegre et cum quadam reluctantia actum producat, sed
solum ex eo quod non plene consentit. Ita e. g. voluntarium se­
cundum quid, de quo infra, potest esse voluntarium perfectum.
2. Elicitum et imperatum prout in ipsa voluntate perficitur vel
ab alia facultate sub imperio voluntatis exsecutioni mandatur.
Ita e. g. amor, odium, desiderium sunt actus voluntarii eliciti,
actiones externae sunt actus imperati.
3. Simpliciter et secundum quid prout voluntas obiectum vult
sine vel cum quadam reluctantia. Ita e. g. studiosus qui vult
emere librum valde carum et propter pretium non avertitur, vult
simpliciter; qui autem emit cum quadam haesitatione et reluc­
tantia propter pretium nimis altum, vult secundum quid — sed
tamen revera vult, nam revera emit.

4. In se et in causa prout directe intenditur ipsum obiectum
vel solum eius causa. Ita qui obedientiam praestat superiori suo,
elicit voluntarium in se; qui autem habitum semper obediendi
sibi acquirit, postea exsequens mandatum Superioris quin de
obedientia cogitet, elicit actum obedientiae in causa.

5. Directum et indirectum prout ipsum obiectum actus vel
aliud cum obiecto actus inseparabiliter connexum est obiectum
voluntarii. Ita e. g. proiectio frumenti in mare ab illo qui vult

ita pretium frumenti augere ex diminutione quantitatis, est vo­
luntarium directum; proiectio frumenti in mare ab eo qui in
naufragio ita vult salvare vitam navigantium, est voluntarium
indirectum.
6. Expressum, tacitum et praesumptum prout expressis verbis
vel signo manifestatur, vel in aliqua actione vel omissione con­
tinetur, vel a priori ex ordinarie contingentibus iudicatur eli­
citum.
Haec distinctio praesertim adhibetur ubi de licentia. Ita Su­
perior qui aliquid expressis verbis permittit, elicit voluntarium
expressum ; qui videt aliquid fieri quod datis circumstantiis im­
pedire posset, elicit voluntarium tacitum ; tandem voluntarium
praesumptum habetur si revera non elicitur, sed supponi potest
ex ordinarie contingentibus eum elicitum fore si circumstantiae
scirentur. Patet tale voluntarium praesumptum, cum reapse non
eliciatur, non imputari, sed suilicit quandoque ut subditus licite
agat.
7. Actuale, virtuale, habituale et interpretativum prout hic et
nunc procedit cum attentione, vel virtute prioris actionis volun­
tariae in actuali actione positive influentis procedit, vel ex vo­
luntario olim elicito et nunquam retractato procedit, vel inter­
pretatur ex modo agendi fore elicitum si subiectum sciret cir­
cumstantias. Ita qui hic et nunc cum attentione vult consecrare
hostiam, elicit voluntarium actuale; qui non cogitans de actuali
consecratione vi et virtute coeremoniarum incoeptarum cum in­
tentione Missae celebrandae, dicit verba consecrationis, elicit
voluntarium virtuale; qui fecit intentionem celebrandi Missam
iuxta ordinem intentionum in libello suo inscriptum, hic et nunc
autem de hac intentione non cogitans, elicit voluntarium habi­
tuale; tandem Christianus qui bene vixit, sed de ultima hora
mortis nihil dixit, moriens sensibus destitutus habet voluntarium
interpretativum recipiendi ultima Sacramenta, quatenus ex bona
vita eius interpretari potest eum velle ultima sacramenta reci­
pere. Tale voluntarium, cum reapse non eliciatur, non imputa­
tur, sed sufficit e. g. in subiecto sensibus destituto, ut licite pos­
sint ei administrari sacramenta.

§ 3. PRINCIPIUM PRIMUM ACTUM HUMANUM CONSTITUENS:
COGNITIO SEU ADVERTENTIA

19. — Intellectus est lumen voluntatis, quae in se est potentia
caeca. Nullum obiectum a voluntate appeti potest nisi prius ab
intellectu ei proponatur. Attamen non suilicit ut simpliciter
obiectum proponatur materialiter, sed ut sit actus humanus re­
quiritur, ut etiam valor eius moralis ostendatur. Haec operatio
vocatur cognitio seu advertentia. Advertentia dividitur in:

1. Plenam et semiplenam prout usus rationis nullo modo vel
aliquatenus impeditur.
2. Distinctam et confusam prout agens clare vel confuse obiec­
tum actus sui percipit. Ita e. g. si puer suspicatur id quod facit
non esse rectum, sed non clare scit quid sit castitas, habet ad­
vertendam confusam.

3. Actualem et virtualem prout mens in actionem advertit actu
vel vi prioris actionis ad quam advertit et quae positive in actua­
lem actionem influit. Ita e. g. qui verba consecrationis pronun­
tians ad verba attendit, habet advertentiam actualem ; qui vero
ad actum celebrandi Missam attendit, sed momento consecratio­
nis distractus est, habet advertentiam virtualem.
Huic advertentiae opponitur duplex causa quae ex parte intel­
lectus actum quendam non vel minus humanum reddit: defectus
usus rationis et inadvertentia.
NOTA. Error et ignorantia, qui etiam sunt defectus in cognitione, non tamen influunt in esse actus humani, sed potius in imputabilitatem;
quapropter de his in art. 3, n. 56-58.

P

1. Defectus usus rationis.

♦

20. — Usus rationis deest sive totaliter sive partialiter:
a) in infantibus: infantes censentur circa septimum aetatis
annum usum rationis adipisci ; quidam autem citius, quidam
tardius. Insuper usus rationis non subito, sed paulatim venit, ita
ut nonnisi paulatim ad perfectum usum rationis accrescant:

multi conceptus, praesertim qui cum vita sociali connectuntur,
nonnisi circa duodecimum annum eis fiunt aperti. Nonnisi pau­
latim ergo ad actus perfecte humanos fiunt capaces;
/;) in amentibus: notandum vero amentes non raro in deter­
minatis tantum punctis usu rationis carere, in aliis autem punctis
saltem partialem usum rationis habere;
c) in hebetibus, qui nunquam ad plenam rationis evolutionem
pervenerunt: sunt sicut perpetuo infantes;
d) in somno vel sopitu naturali: somnus (etiam in somnambu­
lismo) totaliter tollit advertentiam mentis, sopitus vero seu status
semivigilantiae plus minusve advertentiam impedit;
e) in alcoholicis vel narcoticis deditis, qui rationis exercendae
impotentes sunt : in ipsis advertentia vel minuitur vel omnino
tollitur prout ebrietas vel somnus narcoticus plus minusve per­
fectus est;
/) in hypnosi: notandum non raro defectum usus rationis et
voluntatis etiam post somnum hypnoticum perdurare posse, pro
illis scii, actibus quos hypnotizans durante somno imperaverit
post somnum perficiendos.

PRINCIPIUM. Actus in statu defectus usus rationis positus
non vel plus minusve est humanus prout usus rationis omnino
vel plus minusve deest.
Probatur ex ipsa notione actus humani.
NOTA. Agitur hic de ipso actu in statu defectus usus rationis posito, et
quaeritur in quantum sit actus humanus, non in quantum sit imputabilis. Vide enim infra, art. 3, § 5, n. 50.

2. Inadvertentia.

21. — NOTIO. Inadvertentia est involuntaria actualis aversio
mentis ab actu vel a valore morali actus.
Sicut advertentia, etiam inadvertentia dividitur in plenam et
semiplenam prout mens nullo vel aliquo modo ad actum attendit.
Actus ante omnem advertentiam positus generatim vocatur:
actus primo-primus.

Actus positus cum aliqua advertentia, sed antequam mens
plene advertat (e. g. in sopitu) vocatur: actus secundo-primus.
Actus positus cum plena advertentia vocatur: actus secundus.
PRINCIPIUM. Actus primo-primus non est actus humanus;
actus secundo-primus plus minusve est humanus prout adver­
tentia est maior vel minor; actus secundus per se est perfecte
humanus.
Probatur etiam ex ipsa notione actus humani.
Cf. etiam infra, n. 24 ss. causas in libertatem influentes, qua­
rum nonnullae subvertunt plenum usum intellectus.
§ 4. PRINCIPIUM ALTERUM ACTUM HUMANUM CONSTITUENS:
LIBERTAS

Illud quod facit actum quendam formaliter humanum est eius
dependentia a voluntate libera tanquam a causa. Actus in tan­
tum est humanus, in quantum est liber. Quapropter, postquam
naturam libertatis eiusque exsistentiam statuimus, causas in li­
bertatem influentes exponere debemus, ad videndum in quan­
tum libertatem, et proinde actum humanum minuere vel augere
possint.
A. NATURA LIBERTATIS

22. — Libertas in genere definiri potest: facultas agendi prout
libet. A. v. est facultas quae non ab alio, sed a seipsa determi­
natur ad agendum, ad agendum hoc vel illud, ad agendum sic
vel aliter. Elementum formale libertatis consistit in autodeterminatione, et quidquid impedit autodeterminationem, impedit
libertatem.
Haec definitio primo loco valet de libero arbitrio, quod est
qualitas fundamentalis voluntatis, quam omnis alia libertas
supponit.
Libertas arbitrii seu libertas psychologica consistit in facultate
seipsum determinandi ad actum, et opponitur determinismo,
quo facultas ab alio (sive a Creatore, sive a suo obiecto, sive ab
instinctu, sive ab alio agente externo) determinatur ad actum

suum nec potest aliter agere ac agit. Formalis autem ratio liberi
arbitrii non consistit in hoc « posse agere aliter ac agit », sed in
autodeterminatione: Deus enim non potest facere peccatum, et
tamen est summe liber, quia summe independenter seipsum de­
terminat ad actiones suas. Ita etiam non ille homo est summe
liber qui independenter ab omni lege vivit et agit, sed qui ita
est dominus actuum et voluntatis suae, ut nonnisi bonum agat,
a nullo nisi a bono vero, voluntatis obiecto proprio attrahatur:
Unde Sanctos dicimus maxime liberos.
Inde variae applicationes huius definitionis libertatis:
Libertas a peccato est facultas qua quis potest esse sine pec­
cato et potest nunquam peccare: haec libertas post peccatum
originale nonnisi ex gratia possibilis est, imo perfecte (ita ut pos­
sit quis nunquam peccare) tantum ex speciali gratia divina pos­
sibilis est.
Libertas ab obligatione seu a lege seu libertas moralis est fa­
cultas non habendi supra se legem praecipientem actum: talis
libertas si absolute consideratur, soli Deo competere potest; ho­
mini vero nonnisi quoad legem particularem, imo quoad casum
particularem haec libertas competere potest.
Libertas a coactione seu libertas physica est facultas seipsum
determinandi ad actum quin vis aliena conetur illum impedire.
Cf. infra n. 25.
Libertas arbitrii necessario est interna, in ipso actu voluntatis;
actus vero aliarum potentiarum solum dicuntur liberi in quan­
tum sunt a voluntate imperati.
B. EXSISTENTIA LIBERTATIS

23. — THESIS. Homo est liber libertate arbitrii etiam in prae­
senti statu naturae lapsae. — De fide definita.
Explicatur. Liber libertate arbitrii: homo essentialiter seipsum
determinat ad actus suos. Hoc autem non impedit quominus
quandoque haec libertas in actibus singularibus minuatur vel
etiam omnino impediatur, uti apparebit ex sectione sequenti: de
causis in libertatem influentibus.
Etiam in praesenti statu naturae lapsae: hoc additur propter

diversos haereticos (Lutherani, Calvinistae, lansenistae, Baius)
qui libertatem hominis fundamentalem quidem concedunt, eam
autem periisse contendunt per peccatum originale.

Probatur. Ex Magisterio Ecclesiastico. Concilium Tri­
dent i num: Si quis liberum hominis arbitrium post Adae pec­
catum amissum et exstinctum esse dixerit, aut rem esse de solo
titulo, imo titulum sine re, figmentum denique a satana invectum
in Ecclesiam, A. S. (sess. VI, can. 5; cf. ib. cap. 1 ; can. 4 et 6:
DB 815; 793, 814 et 816).
Concilium Vaticanum: Fides... donum Dei est... quo
homo liberam praestat ipsi Deo obedientiam gratiae eius, cui
resistere posset, consentiendo et cooperando (sess. Ill, cap. 3;
cf. can. 5: DB 1791 ; 1814).
Damnata est ut falsa et haeretica haec sententia lansenii : Semipelagiani... in hoc erant haeretici, quod vellent eam gratiam
(praevenientem interiorem) talem esse, cui posset humana vo­
luntas resistere et obtemperare (DB 1095; cf. etiam 1094, necnon
prop, damnatas Baii: DB 1039, 1066, 1067).
Ex S. Scriptura. Nonne si bene egeris recipies; sin autem male
statim in foribus peccatum aderit? (Gen. 4, 7).
Deus ab initio constituit hominem et reliquit illum in manu
consilii sui (Eccli. 15, 14 ss.).
Considera quod hodie proposuerim in conspectu tuo vitam et
bonum, et e contrario mortem et malum, ut diligas Dominum
Deum tuum... et vivas... Si autem aversum fuerit cor tuum... prae­
dico tibi hodie quod pereas (Deut. 30, 15-19).
Sin autem malum vobis videtur ut Domino serviatis, optio vo­
bis datur: eligite hodie quod placet (los. 24, 15).
Hodie si vocem eius audieritis, nolite obdurare corda vestra
(Ps. 94, 8).
Vocavi et non erat qui responderet ; locutus sum et non audie­
runt ; feceruntque malum in oculis meis et quae nolui elegerunt
(Is. 66, 4).
Qui potuit transgredi et non est transgressus, facere mala et
non fecit (Eccli. 31, 10).
Si autem vis ad vitam ingredi, serva mandata (Mt. 19, 17).

Omnia autem probate, quod bonum est tenete. Ab omni specie
mala abstinete vos (1 Thess. 5, 21-22).
Nccnon omnia testimonia in quibus homini dantur consilia,
praecepta; in quibus promittuntur poenae et praemia; in quibus
tribuuntur laudes et vituperia: haec omnia inania essent nisi
homo liber sit libertate arbitrii.
Ex Patribus. S. lustinus, Apol. I, 43: «Si enim fatum est
hunc bonum esse et hunc malum, neque ille laudandus est neque
iste vituperandus. Ac rursus si non electione libera, ad fugien­
dum turpia et eligendum honesta virtutem habet humanum ge­
nus, innocens est quidquid agat. Sed libera animi inductione hominem vel bene agere vel male sic demonstramus » (EP 123).
T a t i a n u s , Adv. Graec., 7: « Id enim (natura boni) soli Deo
inest, ab hominibus autem libera animi inductione perficitur, ut
malus merito puniatur per se improbus factus; iustus autem ob
recta facta iure laudetur, ut qui, libero utens arbitrio, volunta­
tem Dei transgressus non sit » (EP 156).
S. Theophilus Antioch., Ad Autol., 1. 2, η. 27: «Libe­
rum enim Deus et sui iuris hominem fecit » (EP 184).
S. Irenaeus, Adv. Haer., 1. 4, c. 37, η. 1 : « Quia liberum eum
Deus fecit ab initio, habentem suam potestatem, sicut et suam
animam, ad utendum sententia Dei voluntarie et non coactum
a Deo » (EP 244).
Tertullianus, Adv. Marc., 1. 2, n. 5: «Liberum et sui ar­
bitrii et suae potestatis invenio hominem a Deo institutum »
(EP 355).
De Anima, 22: « Definimus animam Dei flatu natam immorta­
lem,... liberam arbitrii » (EP 349).
S. Hippolytus, Philos., 1. 10, c. 33: «Hoc novimus... suae
potestatis esse hominem, qui possit velle et nolle, cum ad utrum­
que valeat» (EP 398).
Ori genes, Peri-Archon, 1. 1, Praef., 6: «Est et illud defini­
tum in ecclesiastica praedicatione, omnem animam rationalem
esse liberi arbitrii et voluntatis » (EP 446).
L. 3, c. 3, n. 5: « Liberi namque arbitrii semper est anima, et­
iam cum in corpore hoc, etiam cum extra corpus est » (EP 466).

Adamantins, Dialogus de recta fide in Deum, 1. 3, c. 9:
« Angelos et homines suae potestatis factos esse a Deo dico, non
autem omnipotentes » (EP 542).
S. loannes Chrys., In Gen. hom. 22, η. 1: «Nonne ma­
nifestum sua quemque voluntate vel malitiam vel virtutem eli­
gere? Nam nisi ita esset, et nisi naturae nostrae potestas insita
esset, neque illos puniri, neque istos virtutis praemia accipere
oportebat. Verum quia in nostra voluntate totum post gratiam
Dei relictum est, ideo et peccantibus supplicia parata sunt, et
bene operantibus mercedes et praemia» (EP 1151).
S. Hieronymus, Dial. adv. Pelag., 1. 3, n. 12: « Hoc est quod
tibi in principio dixeram, in nostra esse positum potestate vel
peccare vel non peccare, et vel ad bonum vel ad malum exten­
dere manum, ut liberum servetur arbitrium » (EP 1406).
S. Augustinus, Contra duas epist. Pelag., 1. 1, c. 2, n. 5:
« Quis autem nostrum dicat, quod primi hominis peccato perierit
liberum arbitrium de humano genere? Libertas quidem periit per
peccatum, sed illa quae in paradiso fuit, habendi plenam cum
immortalitate iustitiam » (EP 1883).
S. Prosper, Contra Collatorem, c. 18, n. 3: «(Profitemur)
quod liberum arbitrium, naturaliter homini inditum, maneat in
natura» (EP 2038).
G e η n a d i u s , Liber eccles. Dogmatum, n. 15: « Dicimus unam
esse eamdemque animam in homine, quae et corpus sua socie­
tate vivificet, et semetipsam sua ratione disponat, habens in se
libertatem arbitrii, ut in sua substantia eligat cogitatione quod
vult > (EP 2225).
S. loannes Damasc., De Fide ortod., 1. 2, c. 12: «Iam
vero anima est vivens... arbitrii libertate, volendi et agendi fa­
cultate praedita » (EP 2357).
S. Bernardus, De Gratia et lib. arb., c. 1: «Tolle liberum
arbitrium, et non erit quod salvetur, tolle gratiam, et non erit
unde salvetur» (PL 182, 1002).
Ex ratione. 1. Etiam in statu naturae lapsae homo est ens
rationale. A. Enti rationali inseparabiliter coniungitur libertas
arbitrii. E. Per peccatum originale libertas arbitrii auferri
nequit.

2. Conscientia nostra testatur nos esse liberos: cf. Cursus
Philos., Psychologia.
C. CAUSAE IN LIBERTATEM INFLUENTES

24. — Uti patet, cum voluntas sit potentia caeca, defectus co­
gnitionis, de quo in § 3 n. 19 ss., etiam impedit libertatem; plures autem insuper sunt causae quae directe in libertatem in­
fluunt. Postquam enim intellectus obiectum eiusque valorem
voluntati proposuerit, hoc obiectum non cogendo, sed alliciendo
influit in voluntatem ut illud desideret, et ita fit motivum agendi.
Simul autem excitantur in conscientia et alia motiva, voluntatem
ad sese determinandum allicientia: quaedam motiva primum
motivum corroborant, quaedam ei adversantur. Cum illis motivis excitantur etiam affectus hominis, qui unum motivum
maius, aliud minutum proponunt, ita ut unum maiorem, aliud
minorem influxum in voluntatem exerceat. — Possunt autem ex­
surgere etiam causae quae unam seriem motivorum impediunt
quominus videantur, vel imo, quae unum tantum motivum in
conscientia permittunt. Aliae sunt causae, quae non quidem im­
pediunt alia motiva, sed unum motivum tam forte efficiunt, ut
voluntas ab eo vincatur. Illae causae omnes influunt in liberta­
tem, et hic considerandae veniunt.
1. Violentia.
25. — NOTIO. Violentia est actus procedens a principio extrinseco, deliberate non coopérante, etia II externe, eo qui violentiam
patitur.
Violentiam proinde seu vim patitur qui vi aliena cogitur ad
aliquam actionem, quam ipse ponere non vult et ad quam pro­
inde, etiam externe, non cooperatur. Ex eo quod libertas est
qualitas a voluntate inalienabilis, et violentia est vis physica,
patet violentiam solis actibus externis inferri posse; indirecte
tamen, mediantibus sensibus, etiam potentiae internae — praeter
voluntatem — violentiam pati possunt.
Dico: praeter voluntatem. Voluntas enim essentialiter est auto41
4 - Hennes, Theol, Mot. - I.

determinativa et ad actum transire non potest nisi ipsa velit:
trahi potest, non cogi. Actus ille quo voluntas tali tractui assentit
vocatur consensus. Consensus facit actum externum esse actum
vere humanum.
Ut ergo una sententia dicamus: Actus voluntatis ex violentia
fieri non possunt; actus vero aliarum potentiarum ex violentia
fieri possunt, sed non sunt actus humani nisi accedat consensus.
Ille autem consensus etsi stricte extorqueri non possit, tamen
violentia influxum habere potest in consensu expetendo et ita
indirecte in rationem actus humani influere potest. Unde poni
potest
PRINCIPIUM. Actus externus sub violentia positus, non est
actus humanus; consensus autem per se est perfecte humanus;
potest tamen ratio actus humani ex violentia minui quanto vehementior est vis et quanto minus voluntas consentit.
Explicatur. Consensus per se est perfecte humanus, cum ab
ipsa voluntate eliciatur nec possit ab alia causa extorqueri. Nec
ipse Deus voluntatem ad assensum cogere potest, cum libertas
et coactio sibi sint contradictoria. Voluntas autem humana tam
infirma est, ut nonnunquam sollicitationi ex violentia externa
provenienti cedat, fortitudo eius quasi frangatur et consensus
plus minusve perfectus sequatur. Unde consensus nunquam ex
violentia perdit totam rationem actus humani, non raro tamen
haec ratio actus humani minuitur.

26. — SCHOLION. De Resistentia externa.
Qui violentiam patitur ad malum externe faciendum, eidem
resistere tenetur. Nam, cum etiam externe Deum honorare et
servire teneatur, permittere non potest ut alii suis membris abu­
tantur ad malum faciendum. Defectus autem resistentiae similis
esset consensui.
A resistentia autem excusatur, si omnino inutilis esset vel me­
dia requireret extraordinaria (e. g. occisionem aggressoris) vel
periculum notabilis damni. In his casibus sufficit resistentia in­
terna ; externe autem passive se habere potest, dummodo non sit
periculum consensus.

His autem in casibus etiam ad resistentiam externam quis
teneretur per accidens, si nempe secus daretur scandalum (e. g.
martyres qui coguntur ad thus idolis offerendum: cf. 2 Mach.
6, 18 ss.).
2. Metus.

27. — NOTIO. Metus est mentis trepidatio instantis vel futuri
mali seu periculi causa.
Metus est ergo quasi violentia moralis, causata a cognitione
(veri vel imaginati) periculi vel mali. Periculum autem hoc vel
malum, non necessario est periculum vel malum proprium, sed
etiam alienum, uti e. g. in matre quae timet periculum filii.
Metus influit directe in appetitum, tum sensitivum, tum spi­
ritualem seu voluntatem. Metus influens in appetitum sensitivum,
seu timor, potest indirecte influere in voluntarium turbando vel
imo impediendo deliberationem intellectus, praesertim si metus
est subitaneus; et tunc refertur ad defectum usus rationis, de
quo supra (n. 20).
Hic autem agitur de metu qui influit in voluntatem: non turbat
intellectum, sed conatur, per propositionem mali vel periculi, vo­
luntatem avellere quominus iuxta proprium libitum agat.

DIVISIO. 1. Metus est gravis vel levis prout periculum est
grave vel leve; periculum autem est grave, si agitur de malo
gravi quod nonnisi difficulter averti potest; si autem malum est
leve, vel nonnisi cum parva probabilitate imminet, vel facile
averti potest, periculum est leve, et proinde metus levis est.
NOTA. Metus relative gravis, h. e. qui in se non est gravis, sed datis cir­
cumstantiis tali personae est gravis (quia e. g. talis persona, uti puer,
mulier, senex, est formidolosa), aequiparatur metui absolute gravi,
quia in talem personam eundem influxum habet.

Metus reverentialis, qui est in subdito erga superiorem, per se
generatim est levis, nisi accedant graves minae, verbera, vel
etiam preces instantissimae ; attamen etiam sine his minis, etc.
facile fieri potest relative gravis, quia malum grave esse potest
semper resistere illi cui subiectus manere debes.

2. Metus est susceptus vel incussus prout causa metus est na­
turalis (necessaria: morbus, tempestas, naufragium, etc.) vel
libera (aliud ens liberum: Deus, angelus, diabolus, homo).
NOTA. Aliqui auctores dividunt metum in ab intrinseco vel ab extrinseco
incussum prout causa est homini interna (e. g. morbus) vel externa;
ab extrinseco incussum tunc subdividunt in necessarium et libe­
rum: talis autem divisio est inutilis, cum metus ab extrinseco ne­
cessarius omnino aequivaleat metui ab intrinseco.

Metus incussus subdividitur in iuste et iniuste incussum prout
ille qui metum incutit ius habet ad hoc et iustis mediis utitur
(e. g. iudex iustis poenis minitans) vel non (e. g. latro mortem
intentans).
3. Metus est antecedens vel concomitans prout est causa actio­
nis vel solum phaenomenon actionem concomitans. In priori
casu dicitur quis agere ex metu (e. g. viator qui propter metum
pecuniam suam dat latroni); in altero casu dicitur agere cum
metu (e. g. latro qui timens iudicem aufert pecuniam viatoris).
PRINCIPIA. I. Quod fit cum metu est perfecte voluntarium et
proinde perfectus actus humanus.

Probatur. Adest enim voluntas tam fortis, ut etiam metum
vincat.
II. Quod fit ex metu, etiam gravi, per se est voluntarium, et
proinde actus humanus; quando autem habet reluctantiam ad­
mixtam, metus minuit rationem voluntarii, et proinde rationem
actus humani. A. v. « Metus excusat a tanto, sed non a toto ».
Probatur. Metus non impedit intellectum ; agitur enim de metu
qui influit in voluntatem (cf. Notio); neque impedit libertatem:
nullum enim principium externum potest cogere voluntatem ;
allicit quidem metus ad malum repellendum, sed non cogit: unde
actus libere ponitur. Quo maior autem est reluctantia seu vo­
luntas ad oppositum, eo minor est determinatio voluntatis ad
hunc actum; unde voluntarietas minor est propter metum. At­
tamen est verum voluntarium, nam reapse voluntas non coacta
sed victa sese determinat.

3. Concupiscentia.

28. — Concupiscentiam hic non intendimus sicut multi anti­
qui (e. g. S. Augustinus) tanquam pravam inclinationem appe­
titus vitiati per peccatum originale, nec tanquam simplex desi­
derium, uti in S. Scriptura: Concupiscit anima mea, h. e. desi­
derat anima mea.

NOTIO. Concupiscentia est motus appetitus sensitivi ex i II aginatione boni vel mali.

Concupiscentia ergo est motus sensitivus, qui tamen influit in
voluntarium sive disturbando vel impediendo usum rationis, sive
attrahendo seu alliciendo voluntatem liberam. Generatim inclu­
dit quandam delectationem cum transmutatione corporis, prae­
sertim cordis. Saepesaepius autem aliquid impulsivi habet, ita ut
tempus inter concupiscentiam orientem et actum non supersit.
Concupiscentia in se est indifferens: est vis naturae quae tam
ad bonum quam ad malum converti valet; quapropter non est
exstinguenda, sed potius ad bonum dirigenda. Attamen sciendum
est, intellectum et voluntatem in natura lapsa nonnisi limitatum
dominium exercere in appetitum sensitivum. Appetitus sensitivus
quadam independentia erga intellectum et voluntatem gaudet et
sese eis opponere valet ; quapropter, cum « dominium despoticum » exercere non valeant intellectus et voluntas in vitam sen­
sitivam, « dominio politico » dominentur eis necesse est, h. e. per
leges psychologicas eas ab obiectis malis avertere et ad obiecta
bona dirigere contendant, imo eruptiones concupiscentiae independentes per educationem praeveniant, ita ut paulatim sub
dominio suo eam redigant.
DIVISIO. Concupiscentia est antecedens vel subsequens prout
actum voluntatis praecedit vel sequitur.
Concupiscentia subsequens potest esse ex mera resultantia, si
nempe concupiscentia naturaliter sequitur ex actu voluntatis; vel
potest esse directe excitata, si nempe voluntas ope memoriae,
imaginationis, etc. concupiscentiam excitat.

PRINCIPIUM. Actus ex concupiscentia sive antecedente sive
subséquente positus, est magis voluntarius, et proinde magis
humanus ; actus contra concupiscentiam positus etiam est magis
voluntarius et proinde magis humanus.
Probatur. Concupiscentia voluntatem magis inclinat ad agen­
dum id quod vult, quia facit eam velle cum delectatione ; unde ex
una parte concupiscentia auget voluntarium, ex alia parte requi­
rit maiorem conatum ut voluntas contra concupiscentiam agat.
NOTA. Hic agitur de actu in quantum concupiscentia influit in volun­
tarium, non in quantum afficit cius imputabilitatem. Concupiscentia
enim antecedens ita potest afficere intellectum, ut homo in vero
quodam actuali errore versetur. De hoc autem n. 51.

4. Passiones.
29. — NOTIO. Passio est dominans atque vehemens tendentia.

Passio differt a concupiscentia praesertim in eo quod, dum
concupiscentia est motus instantaneus, passio est tendentia per
longius tempus perdurans. Passiones ergo nihil habent impulsivi, sed e contra sufficiens tempus relinquunt inter impulsum et
actionem.
NOTA. Sunt illae passiones quae lingua germanica componuntur cum
voce « -sucht » (Hcrrschsucht, Genussucht, Geldsucht, etc.), lingua
neerlandica cum voce « -zucht » (Geldzucht, Genotzucht, Heerschzucht, etc.), gallice vero nominantur: la passion du jeu, la passion
de l'argent, etc.; italice quidem: la passione per il gioco, la passione
per il denaro, etc. In bonum vero dicitur Amorem Patris fuisse « pas­
sionem dominantem » in Christo.

'

•
’
,

Passiones autem in se sunt indifferentes, sicut concupiscentia:
sunt vires naturae quae tum ad bonum, tum ad malum converti
valent. Quapropter non sunt exstinguendae, sed potius ad bonum
dirigendae. Imo merito dicitur sine passionibus neminem ad
magna facienda neque ad magnam sanctitatem pervenire posse.
Attamen etiam hic sciendum est intellectum et voluntatem (sicut
pro concupiscentia notatum est) « dominio suo despotico » esse
spoliatos et « dominio politico » in easdem dominari debere.

PRINCIPIUM. Actus ex passione positus potest esse minus vo­
luntarius et proinde minus humanus; actus contra passionem
positus est magis voluntarius.
Probatur. Passiones tantam vim habere possunt, ut volunta­
tem quasi invitam trahant. Attamen actus est vere voluntarius,
etsi non perfecte: voluntas seipsam quidem determinat ad pas­
sionem sequendam, non coacta, sed victa; ad vincendam autem
passionem requiritur maior vis voluntatis.
NOTA. Etiam hic agitur de solo influxu passionum in actum humanum,
non de imputabilitate illius actus.

5. Habitus.

30. — NOTIO. Habitus est constans inclinatio ad actus similes
producendos, e repetitis actibus orta.
Non agitur de habitu infuso quae est ipsa supernaturalis fa­
cultas certos actus producendi ; neque agitur de propensionibus
naturalibus quae ex constitutione corporis oriuntur et saepe in
haereditate, victu, occupatione, anni temporibus, loci temperie,
aegritudine, etc. pendent, et quandoque habitus inchoati vocan­
tur, quia requirunt specialem attentionem ne habitus superad­
dantur. Sed agitur de habitu qui ex repetitione actuum facultatui
concedit quandam facilitatem et promptitudinem simul cum de­
lectatione ad actus similes eliciendos. Habitus ergo acquiritur.
Quilibet nempe actus in facultate relinquit quoddam vestigium;
quod vestigium ex repetitione eiusdem actus fit profundius et
ita physice producit illam inclinationem, quae merito vocatur
« actus inchoatus ». Quo saepius autem actus repetuntur, vel quo
vehementius ponuntur, eo fortior fit habitus. Patet tamen repe­
titionem actuum formalem esse debere, i. e. actus debere esse
non tantum materialiter, sed formaliter iidem: si quis enim dat
pecuniam ad solvenda debita, non acquirit habitum dandi pecu­
niam pro eleemosyna!
Habitus autem quilibet homo bonos vel malos necessario sibi
acquirit. Inde enim ab adepto usu rationis vel resistit suis incli­
nationibus et ita formatur dispositio quaedam contra inclina­

tiones; vel inclinationibus indulget, et tunc formatur dispositio
iuxta inclinationes.
DIVISIO. 1. Habitus est habitus organicus vel habitus simplex
prout potentias organicas afficit (e. g. habitus luxuriae, ebrietatis,
opii, etc.) vel non (e. g. habitus mentiendi, blasphemandi, fu­
randi, etc.).
2. Habitus est voluntarius si cum cognitione effectus moralis
acquiritur vel si involuntarie acquisitus, postea, cognito effectu
eius morali, conservatur; est involuntarius si sine cognitione ef­
fectus moralis acquiritur vel si voluntarie acquisitus nunc effi­
caciter retrahitur (h. e. voluntas sincere adhibet media ad ha­
bitum corrigendum).

PRINCIPIA. I. Habitus facile minuit advertentiam et proinde
rationem actus humani.
Probatur. Habitus reddit actum faciliorem, sed hoc non di­
recte minuit rationem voluntarii ; sed haec facilitas facit ut actus
mechanice, per simplicem reflexum psychologicum, cum minimo
energiae, ponatur, ita ut facile sine ulla advertentia prodeat ; tunc
regitur principiis inadvertentiae.
NOTA. Hic loquimur de solo influxu in actum humanum, non de imputabilitate.

II. Habitus organicus in actionibus qui habitui conveniunt,
potest minuere rationem voluntarii et proinde rationem actus
humani; actus vero habitui oppositos facit magis voluntarios et
proinde magis humanos.

Probatur. Habitus organicus in corpore creat « famem organi­
cam » quae facit habitum in passionem.
6. Propensiones naturales.
,

»
*

31. — NOTIO. Propensiones naturales sunt tendentiae ad quos­
dam actus, ortae ex constitutione corporis.
Illa constitutio corporis potest esse habitualis vel transiens.
Quaedam propensiones oriuntur ex proportione humorum inter48

norum corporis, ex haereditate, ex aetate iuvcnili vel senili, ex
sexu, ex anni temporibus, ex loci temperie, ex occupationibus, ex
morbo, etc. quae in constitutionem systematis nervei influunt.
Complexus propensionum ex proportione humorum interno­
rum corporis orientium vocatur temperamentum.
Nullum dubium est quasdam propensiones haereditarias a
parentibus traduci filiis: sicut morbi physici (uti syphilis) et
qualitates physicae (acuitas visus, auditus, etc.) et aptitudines
mentis (habilitas in arte, musica, mathematica, etc.), ita et pro­
pensiones morales, praesertim quae cum organismo connectuntur, a parentibus in filios traducuntur; istae sunt quasi habitus
organici (cf. n. 30), eo periculosiores quod saepe iam in infantia
inadvertenter nutritae sunt et inde ab initio iam fortiores sunt.
NOTA. Hic non loquimur de illis propensionibus haereditariis quae potius
pathologicae sunt, uti propensio ad suicidium, etc. Item non loqui­
mur de propensionibus e caractère provenientibus, de quibus in­
fra, n. 32.

Aliae propensiones pendent ab aetate: tempore pubertatis e. g.
pueri habent tendentiam ad renuendam omnem auctoritatem;
senes saepe habent tendentias egoisticas.
Aliae pendent a sexu: notum est mulieres tempore menstrua­
tionis saepe esse valde irritabiles; vita affectiva apud mulierem
magis evoluta est quam apud virum.
Aliae propensiones tandem pendent a causis occasionalibus:
clima, tempus anni, occupationes, defatigatio, victus, quae omnia
possunt influxum exercere in systema nervorum, et ita propen­
siones quasdam naturales excitare.

PRINCIPIA. I. Propensiones naturales possunt minuere advertentiam et proinde rationem actus humani.
II. Propensiones naturales in actibus qui propensioni conve­
niunt, possunt minuere voluntarium et proinde rationem actus
humani; actus vero propensioni oppositos facit magis volunta­
rios et proinde magis humanos.
Probatur. Propensiones illae iure merito vocantur habitus
inchoati, quia eundem influxum habent in voluntatem sicut
habitus.

7. Character.
32. — NOTIO. Character est modus praedominans reactionis
et actionis peculiaris cuidam homini, iuxta quem ipse agere et
reagere solet.
Ita character classificari solet prout affectus maiorem vel mi­
norem influxum in decisionibus voluntatis habere solent; prout
affectus faciliter vel difficulter excitantur; prout affectus durant
vel facile mutantur; sed etiam intellectualis capacitas hominis
uti elementum in charactere intrat.
Uti patet, temperamentum et propensiones haereditariae ma­
gnum influxum habent in constituendo charactere, qui dicitur
character nativus. Character autem mutationum susceptibilis est :
primus factor qui mutat characterem hominis est societas et cir­
cumstantiae in quibus vivit, deinde educatio, et tandem propria
voluntas.
Influxus autem characteris in actum humanum idem est ac
propensionum naturalium.
8. Educatio.

33. — NOTIO. Educatio est complexus influxuum quos homo
conscie vel inconscie a societate circumdante recipit, praesertim
in iuvenili aetate, et quo caracter eius efformatur.

»I

*

»*
.

Educatio influxum praesertim exercet:
1. formando intellectum: ita inculcari possunt principia recta,
sed etiam falsa, et praeiudicia.
2. formando voluntatem: generando bonos vel malos habitus,
fortitudinem vel debilitatem voluntatis.
3. exempla praebendo: ita inducitur intellectus, etiam non ob­
stante instructione, ad approbandum quod a pluribus fieri videt ;
vel sollicitatur voluntas ad imitandum ea quae ab aliis fieri videt: exempla trahunt.
4. passiones moderando vel excitando: sive directe in quantum educatio nraebet vel removet occasiones exercendi virtutes

vel vitia; sive indirecte, in quantum bonae vel malae passiones
nutriuntur (e. g. lectione librorum).
Educatio etiam post educationem absolutam influit in actum
humanum diversimode, iuxta diversa illa elementa:
in quantum format intellectum potest praebere rectam vel
falsam conscientiam: in hoc ultimo casu applicanda sunt prin­
cipia ignorantiae et erroris (cf. nn. 56-58).
in quantum format voluntatem creat habitus: applicanda sunt
principia de habitibus.
in quantum exempla praebet: exemplum pertinet ad formatio­
nem sive intellectus sive voluntatis, neque eius influxus ab illius
formationis influxu differt, nisi in quantum est formatio practica,
et proinde eflicacior.
in quantum passiones moderatur vel excitat: applicanda sunt
principia de passionibus et concupiscentia.
34. — SCHOLION. De Statibus Pathologicis.
Nonnullae ex causis supra notatis in libertatem influentibus,
uti metus, concupiscentia, passiones, habitus organici et propen­
siones naturales, quae intime cum functionibus organicis conncctuntur, eam vehementiam assumere possunt, ut veri morbi,
anormalitates, evadant. Tunc fieri potest ut libertas, et proinde
actus humanus, totaliter tollatur.
Praeter illos autem adhuc alii sunt status pathologici, quibus
animus affici potest, de quorum principalioribus hic quaedam
breviter dicenda sunt.
Status illi pathologici seu psychopathic! vocantur morbi ani­
mi, non quia intellectus aut voluntas in eis aegrotant, sed quia
propter affectiones cerebri et nervorum, intellectus et voluntas
in operatione sua impediuntur.
Abulia est incapacitas morbosa sese determinandi ad certos
actus. Potest esse totalis vel partialis, perpetua vel ad certa
tempora determinata. Abulia minuit, vel imo tollit voluntarium,
et proinde rationem actus humani.
Obsessio est status morbosus in quo certae ideae vel certae
actiones semper et irresistibiliter in conscientiam revertuntur et
ad actionem impellunt. Saepesaepius aegrotus in aliis punctis

est omnino sanus. Quapropter generatim nonnisi quoad obiectum
obsessionis impeditur libertas et proinde ratio actus humani.
Ad obsessionem temporariam referuntur frenetici et epileptici,
dum in delirio vel in crisi epileptica versantur.
NOTA. Epileptici psychopathici non sunt confundendi cum aegrotis morbo
epilepsiae, qui est morbus mere corporalis.

Neurasthenia est debilitas nervorum quae praeter debilitatem
physicam etiam psychologice producit diminutionem energiae in
officiis implendis. Generatim minuit libertatem et rationem actus
humani.
Hysteria est morbus nervorum qui functiones normales phy­
siologicas et psychologicas plus minusve impedit. Infinita fere
est varietas symptomatum hysteriae: generatim autem tanquam
caractcristica afferri possunt: egoismus abnormalis; inconstan­
tia abnormis in affectibus qui generatim sunt valde vehementes;
defectus veracitatis tum in verbis tum in actionibus (sibi fingunt
visiones, apparitiones diabolicas, stigmata, etc. — sed generatim
nesciunt has esse fictiones); peccata contra temperantiam et
castitatem; non raro alios cogunt ad impudicitiam, et illos qui
nolunt cis satisfacere accusant de criminibus pessimis fictis.
Praesertim durante crisi hysterica actus eorum non sunt liberi
nec proinde sunt actus humani; generatim dici potest omnes
actus eorum (etiam actus turpes externi) non esse perfecte li­
beros nec proinde perfecte humanos.

Art. 2

DE MORALITATE ACTUS HUMANI
§ 1. NATURA MORALITATIS
I

35. — Cum fmalitas actus humani non ab ipsa natura deter­
minetur, sed pendeat a libera voluntate hominis, actus humanus
praeter esse suum physicum etiam habet esse morale: homo
enim in determinanda activitate sua potest ad finem suum ten-

52

DE MORALITATE ACTUS HUMANI

η. 35

dere vel ab eo se avertere: hoc ultimum est inhonestum, sed est
in potestate eius. Haec relatio ad honestatem est esse morale
actus humani. Unde

DEFINITIO. Moralitas est habitudo actus humani ad normam
honestatis.

Explicatur. Habitudo: habitudo ad normam honestatis po­
test esse triplex: positiva, negativa vel indifferens.
Habitudo positiva dicitur honestas, rectitudo, bonitas.
Habitudo negativa dicitur inhonestas, pravitudo, malitia.
Habitudo indifferens dicitur indifferentia moralis.
NOTA. S. Augustinus et multi Auctores antiquiores illum sequentes, voces
bonum et malum (bonitas et malitia) non eodem omnino sensu
adhibere solent ac moderni. Bonum est quod ducit ad finem; quod
autem non ducit ad finem, etsi positive se habeat ad normam ho­
nestatis, non vocatur bonum, sed honestum. Unde peccator, quia
non habet gratiam sanctificantem, non potest quidquam facere quo
finem suum attingat, et propterea dicitur: peccator non potest
quidquam boni facere — etsi possit iuxta conscientiam suam et
iuxta legem agere; haec autem non vocantur bona, sed honesta.
Cum autem hodie Auctores soleant honestatem et bonitatem, inho­
nestatem et malitiam uti synonymos habere, etiam nos, ad vitan­
dam confusionem, hanc terminologiam S. Augustini, etsi meliorem,
non conservabimus.

Unde moralitas considerari potest tanquam genus quod tres
species sub se continet: bonitatem, malitiam et indifferentiam
moralem.
Norma: norma honestatis ad quam actus humani referendi
sunt, est triplex: fundamentalis, obiectiva et subiectiva. Norma
fundamentalis est voluntas Dei ordinem hunc instituens: quia
Deus voluit ordinem qui nunc exstat (ordinem naturalem et
ordinem supernaturalem), propterea tales actus sunt boni, alii
sunt mali, alii indifferentes.
Sunt quidem actus aliqui, quos Deus necessario ita vult esse,
quia sc. fundantur in naturis rerum, quae sunt necessariae,
aeternae, immutabiles; illa voluntas necessaria vocatur lex aeter­
na. Alia Deus vult libere; quae voluntas etiam vocatur lex. Ut
autem actus moralis vere humanus sit, requiritur ut homo etiam

relationis eius ad legem conscius sit; haec cognitio legis vocatur
conscientia. Unde dici potest:
Norma honestatis seu moralitatis fundamentalis est voluntas
Dei.
Norma honestatis seu moralitatis obiectiva est lex.
Norma honestatis seu moralitatis subiectiva est conscientia.
Ad normam honestatis: non dicitur ad finem ultimum, quia in
ordine supematurali in quo exsistimus, praeter habitudinem ad
normam honestatis requiritur esse supernaturale actus humani
ad hoc ut sit sufficiens ad finem hominis attingendum.
DIVISIO. 1. Moralitas est obiectiva vel subiectiva prout con­
sideratur habitudo actus humani ad normam obiectivam seu
legem, vel ad normam subiectivam seu conscientiam.
Moralitas obiectiva etiam vocatur materialis, subiectiva for­
malis, quia per habitudinem ad conscientiam actus humanus fit
formaliter moralis, de quo responderi debeat.
2. Intrinseca vel extrinseca prout norma fundatur in natura
rerum vel in libera voluntate positiva praecipientis.
NOTA. Ne confundas moralitatem intrinsecam et cxtrinsecam cum jonte
moralitatis intrinseco et extrinseco, de quo in § 2.

35 bis. — SCHOLION. De Ethica Situationis.
Hoc systema ethicum fundatur in philosophia exsistentialistica, et tenet decisivam et ultimam agendi normam non esse na­
turam humanam simpliciter, sed naturam humanam « exsisten­
tem ». Illam normam non obtinent ex consideratione naturae
humanae, sed ex intimo aliquo mentis uniuscuiusque individui
iudicio ac lumine, quo ei, in concreta « situatione », innotescit
quid agendum sit.
Aliquid veri in hac sententia habetur, unde et nos docemus
ultimam ct decisivam agendi normam esse conscientiam indi­
vidui. Sed falsum est quod inde sequitur, quod scii, haec sub­
iectiva agendi nonna non est legis obiectivae ad particularem
casum applicatio ; imo quod plurima super conceptum « naturae
humanae exsistentis » fundata non habent valorem obiectivum
absolutum, sed relativum tantum ideoque mutabilem, exceptis

forsan illis paucis elementis atque principiis quae ad naturam
humanam metaphysicam spectant ; et quod ipsa « lex naturae »
inter elementa valoris relativi est computanda.
Nulla ergo lex, ne lex quidem naturae, pro fautoribus huius
doctrinae vim obligatoriam habet, sed potest uniuscuiusque in­
dividui mentis iudicio ac lumine concretae « situation! » adaptari.
Quare iuremerito S. C. S. Off. die 2 febr. 1956 prohibuit quo­
minus haec doctrina in Universitatibus, Athenaeis, Seminariis et
religiosorum formationis domibus tradatur vel approbetur, aut
in libris, dissertationibus, acroasibus seu, ut aiunt, conferentiis,
vel quocumque alio modo propagetur atque defendatur.
§ 2. FONTES MORALITATIS

36. — Fontes moralitatis vocantur illa elementa in actu vel
circa actum quae determinant habitudinem eius ad normas
honestatis. Elementa intrinseca quae constituunt moralitatem
actus vocantur obiectum; extrinseca elementa quaedam ita cir­
cumdant actum ut quasi accidentia ipsius actus constituant, et
vocantur circumstantiae; uti patet hic illae tantum consideran­
tur circumstantiae quae influunt in habitudinem actus ad nor­
mas honestatis, seu circumstantiae morales. Tandem aliud ele­
mentum extrinsecum specialem influxum habere potest in actum,
h. e. in ipsam voluntatem, ita ut specialem constituat fontem
moralitatis, sc. finis. Unde haec paragraphus in tribus punctis
dividitur: 1) de obiecto; 2) de circumstantiis; 3) de fine.
NOTA. Non necessario omnis actus ex omnibus tribus fontibus desumit
suam moralitatem.

/. Obiectum.

37. — NOTIO. Obiectum est hoc quod directe et pri II arie in
hoc actu intenditur a voluntate.
Obiectum de quo hic agitur non est obiectum circa quod fit
actus, sed est ipsum obiectum voluntatis. Ita in fornicatione
obiectum non est copula carnalis, sed ipsa fornicatio; in amore
Dei vel proximi, obiectum non est Deus vel proximus, sed amor
Dei vel proximi.

Per se obiectum est ipsa actio materialiter considerata, in
quantum habet habitudinem ad normam honestatis. Attamen
fieri potest, ut obiectum etiam ingrediatur quaedam circumstan­
tia, vel finis si nempe directe et primarie intenditur a voluntate.
Ita e. g. qui vult fornicari cum religioso et non simpliciter for­
nicari, uti obiectum voluntatis suae habet fornicationem sacri­
legam, et non simpliciter fornicationem ; atheus qui vult de­
struere ecclesiam, uti obiectum suae voluntatis habet non tantum
destructionem rei alienae, sed destructionem ecclesiae. Eadem
ergo circumstantia, quod res destructa sit ecclesia, in uno casu
intrat ipsum obiectum, in alio casu remanet simplex circum­
stantia.
Potest tamen obiectum esse medium ad finem, quin finis in­
tret in obiectum ; e. g. si quis furatur ad sublevandum paupe­
rem, furtum est medium ad finem, sed obiectum actus est sim­
pliciter furtum.

PRINCIPIUM. Obiectum dat actui moralitatem suam essen­
tialem et primariam.
Explicatur. Dicitur: essentialis quia haec moralitas fundatur
in essentia ipsius actus;
primaria quia huic moralitati alia accedere potest ex fine et
circumstantiis, moralitatem primariam modificantibus.

Probatur. Ex ipsa notione obiecti.
OBIECTIO. Circumstantiae et finis, ut postea videbimus, non tantum
quantitative, sed et qualitative possunt mutare moralitatem actus, sc.
possunt mutare actum bonum in malum. Ergo moralitas ex obiecto non
potest dici essentialis.
Resp.: Circumstantiae et finis non mutant moralitatem actus in se. Ita
circumstantiae et linis nunquam possunt actum malum facere bonum, sed
solum actum bonum reddere malum; sed hoc non est quia mutant habi­
tudinem actus in sc ad moralitatem, sed quia « bonum ex integra causa,
malum vero ex quocumque defectu ». Ut ergo quis actus moralitcr bonus
sit, requiritur ut omnes fontes moralitatis eius sint boni; ut autem malus
sit, sufficit ut unus fons malus sit. Unde patet circumstantias et finem,
etsi mutent moralitatem actus in concreto, non tamen mutant moralitatem actus in se, et proinde nihil obstat quominus moralitatem ex obiecto
dicamus essentialem.
f

2. Circumstantiae.

38. — ΝΟΤΙΟ. Circumstantiae sunt conditiones extra substan­
tiam actus, sed tamen aliquo modo actum humanum in suo esse
morali attingentes.
Extra substantiam actus: h. e. actus voluntatis, non actus ex­
terni ; nam, uti supra iam notavimus, aliquid potest esse extra
substantiam actus physici et tamen intrare substantiam actus
voluntatis, uti e. g. si quis vult occidere sacerdotem qua talem,
conditio quod talis homo sit sacerdos est extra substantiam
actus occidendi, sed non extra substantiam actus voluntatis.
Actus qui concomitatur alium actum, sed in se constituitur,
non habetur ut circumstantia. Ita e. g. si quis orat dum laborat,
oratio non est circumstantia laboris, quia solummodo concomi­
tatur actum laboris, quin illum attingat: sunt duo actus com­
plete in se constituti.
Non omnes circumstantiae quae aliis, e. g. iudici, magni mo­
menti sunt (uti: utrum gladio an martello hominem occiderit),
moralistae intersunt, sed solum illae circumstantiae quae influunt
in habitudinem actus ad normam honestatis.
Solent numerari septem circumstantiae, quae hoc versiculo
exprimuntur:
« Quis, quid, ubi, quibus auxiliis, cur, quomodo, quando ».
DIVISIO. 1. Circumstantiae sunt speciem mutantes vel speciem
non mutantes prout mutationem moralitatis in vel extra eandem
speciem moralem vel theologicam efficiunt (cf. nn. 178-188).
2. Circumstantiae sunt aggravantes vel minuentes prout boni­
tatem aut malitiam augent vel minuunt.
3. Circumstantiae sunt graves vel leves prout notabiliter au­
gent vel non notabiliter.
PRINCIPIA. I. Circumstantiae dant actui moralitatem suam,
sed accidentalem et secundariam.

Probatur. Ex magisterio Ecclesiastico : Concilium Tri­
dent i n u m indirecte hoc declaravit ; definivit enim « etiam eas

circumstantias in confessione explicandas esse quae speciem pec­
cati mutant» (DB 899, 917). Supponit ergo quasdam circumstan­
tias in habitudinem actus ad nonnas honestatis influere posse.
Ex S. Scriptura: Christus dicit (Lc. 21, 3-4): «Vere dico
vobis, quia vidua haec pauper plus quam omnes misit. Nam
omnes hi ex abundanti sibi miserunt in munera Dei ; haec autem
ex eo quod deest illi, omnem victum suum quem habuit misit ».
Circumstantia ergo paupertatis augebat bonitatem actus eius.
Ex Traditione: S. Gregorius, Lib. Moralium, 1. 1, n. 1:
« Neque enim valde laudabile est bonum esse cum bonis, sed
bonum esse cum malis. Sicut enim gravioris culpae est inter
bonos bonum non esse; ita immensi est praeconii bonum etiam
inter malos exstitisse». Circumstantia ergo quod solus bonus
remansit lob inter malos auget bonitatem actionum eius.
II. Circumstantiae quadruplici modo moralitatem actus affi­
cere possunt:
a) actus indifferens fit bonus vel malus;
b) actus bonus fit malus;
c) actus bonus vel malus novam bonitatem vel malitiam ac­
cipit.
d) actus bonus vel malus maiorem vel minorem bonitatem vel
malitiam accipit.

III. Circumstantia graviter mala totam bonitatem actus aufert ;
circumstantia autem leviter mala non necessario totam bonita­
tem aufert.

Probatur. Primum: circumstantia graviter mala actum huma­
num perfecte avertit a fine ultimo et proinde nihil bonitatis
relinquere potest in actu cum quo unum efficit sicut substantia
et accidentia.
Secundum: circumstantia leviter mala ex una parte actum
humanum non perfecte avertit a fine ultimo, ex altera parte
admitti non potest minimam circumstantiam malam, totam spo­
liare bonitatem actus, cum secus omnis actus bonus fieret moraliter impossibilis.

3. Finis.

39. — ΝΟΤΙΟ. Finis est id propter quod aliquid fit.
Agitur hic de solo fine externo seu operantis; finis enim inter­
nus seu operis est ipsum obiectum actus. Finis autem externus
est finis quem agens sibi praeter ipsum opus attingendum pro­
ponit. Etiam finis externus seu operantis potest esse multiplex,
ita ut unus actus propter diversos fines attingendos poni possit.
Ita quis potest dare eleemosynam pauperi 1) ut sublevet mise­
riam pauperis, 2) ut voto facto satisfaciat, 3) ut ab hominibus
laudetur, 4) ut huius hominis votum in electione obtineat, etc.
Finis autem totalis, unicus et adaequatus, uti supra iam nota­
vimus (n. 37), intrat in ipsum obiectum, non quidem actus ex­
terni, sed actus voluntatis, et proinde partem essentialem, imo
principalem actus constituit, cum actus externus non sit nisi
quasi medium ad hunc finem volitus. Hic tantum agitur de fine
partiali (primario vel secundario).
PRINCIPIA. I. Finis partialis actui humano suam moralitate
tribuere potest, sed accidentalem et secundariam.

II 9

Probatur. Ex S. Scriptura: Attendite ne iustitiam vestram fa­
ciatis coram hominibus, ut videamini ab eis; alioquin mercedem
non habebitis apud Patrem vestrum. Cum ergo facis eleemosy­
nam, noli tuba canere ante te, sicut hypocritae faciunt in syna­
gogis et in vicis, ut honorificentur ab hominibus: amen dico
vobis, receperunt mercedem suam... Et cum oratis, non eritis
sicut hypocritae qui amant in synagogis et in angulis platearum
stantes orare, ut videantur ab hominibus: amen dico vobis, re­
ceperunt mercedem suam. Cum autem ieiunalis nolite fieri sicut
hypocritae tristes. Exterminant enim facies suas, ut appareant
hominibus ieiunantes. Amen dico vobis quia receperunt merce­
dem suam (Mt. 6, 1-16).
Omne quodeumque facitis in verbo aut in opere, omnia in no­
mine Domini lesu Christi gratias agentes Deo et Patri per ipsum
(Coi. 3, 17).
Sive ergo manducatis, sive bibitis, sive aliud quid facitis, om­
nia in gloriam Dei facite (1 Cor. 10, 31).

Ex ratione: Finis, uti ex definitione patet, est obiectum tendentiae voluntatis, et proinde necessario debet huius tendentiae
specificare habitudinem ad normas honestatis.
II. Finis partialis quadruplici modo moralitatem actus afficere
potest:
a) actus indifferens fit bonus vel malus;
b) actus bonus fit malus;
c) actus bonus vel malus novam bonitatem vel malitiam ac­
cipit ;
d) actus bonus vel malus maiore II vel minorem bonitatem vel
malitiam accipit.

III. Finis partialis, etiam graviter malus, non totam bonitate II
actus aufert; attamen actus in concreto (incluso illo fine) fit
illicitus.

Probatur. Finis partialis, secus ac circumstantiae, non omnino
in unum coalescit cum obiecto, sed aliquatenus constituit actum
voluntatis alium; unde nihil impedit quominus unus actus vo­
luntatis (tendentia in finem) a Deo avertat, alius vero non; ex
altera parte, bonitas unius actus essentialis, non potest tolli ab
altero cum quo nonnisi exlrinsece coniungitur. Attamen propter
unionem quam habet cum illo fine malo, actus in concreto fit
vere illicitus.
Sunt tamen nonnulli Auctores (uti Gcnicot-Salsmans, I, n. 37;
Noldin, I, n. 77; Arregui, n. 27), qui putant finem graviter ma­
lum totam bonitatem actus corrumpere.
IV. Finis bonus non aufert malitiam actus ex obiecto vel cir­
cumstantiis mali.
Hoc dicitur: « Finis non sanctificat media ».

Probatur. Ex S. Scriptura: Immolantis ex iniquo oblatio est
maculata (Eccli. 34, 21).
Dona impiorum non probat Altissimus nec respicit in oblatio­
nem iniquorum, nec in multitudine sacrificiorum eorum propi­
tiabitur peccatis. Qui offert sacrificium ex substantia pauperum,
quasi qui victimat lilium in conspectu patris sui (Eccli. 34, 23-24).

Non (sicut blasphemamur et sicut aiunt quidam nos dicere)
faciamus mala ut eveniant bona: quorum damnatio iusta est
(Rom. 3, 8).
Permanebimus in peccato ut gratia abundet? Absit (Rom. 6,1).

40. — SCHOLION. De fine requisito pro opere bono.
Inter Auctores disputatur utrum ad hoc ut opus sit bonum
requiratur, praeter tendentiam voluntatis in obiectum, etiamsi
hoc sit bonum, adhuc tendentia in finem quendam operantis
bonum.
Hoc requiri si actus tum ex obiecto, tum ex circumstantiis est
indifferens, patet; sed quid, si actus est ex obiecto vel ex cir­
cumstantiis bonus?
Non agitur de intentione requisita ut opus bonum sit imputabile, sed de fine requisito ad hoc ut opus sit bonum.
Quidam Auctores, praesertim lansenistae, sed etiam quidam
Catholici, contendunt omnem actum esse malum, qui non fit ex
motivo caritatis Dei.
Alii, uti Priimmer (I, n. 125), Mcrkelbach (I, n. 158), Jorio (I,
n. 37), dicunt omnem actum esse malum qui non saltem impli­
cite refertur in Deum per finem honestum; malum esse actum
qui fit ob solam delectationem ; imo Merkelbach tenet malum esse
actum qui principaliter fit ob bonum delectabile, imo actum qui
unice fit ob bonum utile.
Alii, uti Noldin (I, n. 87), Génicot (I, n. 181), docent ad actum
bonum sufficere ut saltem objective ad Deum relatus sit, h. e.
ut finis operis bonus non excludatur.
Prima sententia falso nititur in verba S. Pauli (1 Cor. 10, 31):
« Sive ergo manducatis, sive bibitis, sive aliud quid facitis, omnia
in gloriam Dei facite ». Ibi enim loquitur Paulus de scandalo in
omnibus vitando. Insuper probatur falsitas huius sententiae ex
consequentiis: si enim requireretur intentio caritatis Dei ne actus
sit malus, omnia opera infidelium essent peccata, cum non pos­
sint agere ex motivo caritatis Dei quem non cognoscunt. A. haec
consequens est damnata ab Ecclesia (Baii prop. 25, DB 1025).
E. et antecedens falsa est.
Secunda sententia nititur in damnatione prop. 8 et 9 ab In61

nocentio XI: «Comedere et bibere usque ad satietatem ob solam
voluptatem non est peccatum, dummodo non obsit valetudini;
quia licite potest appetitus naturalis suis actibus frui », et: « Opus
coniugii ob solam voluptatem exercitum omni penitus caret
culpa ac defectu veniali» (DB 1158, 1159). Attamen notandum
est quod illae propositiones sunt « omnes damnatae et prohibi­
tae, sicut iacent, ut minimum tanquam scandalosae et in praxi
perniciosae », h. e. plus inde deduci non potest quam quod illae
propositiones prout iacent possunt faciliter ducere ad laxismum:
hoc autem non probat omnem actum ob solam voluptatem po­
situm esse malum. De coetero, « ob solam voluptatem agere di­
citur, non qui in usu delectabilium ulteriorem finem honestum
non intendit, sed qui actiones delectabiles quaerit quamdiu istae
voluptatem afferunt sine respectu ad praescripta rationis mo­
dum et mensuram dictantis, atque exigentis ne usus delectabi­
lium bona altioris ordinis impediat. Qui ergo ob solam volupta­
tem agit, finem altiorcm non solum non intendit, sed implicite
etiam excludit et impedit » (Noldin, I, 90, b). Insuper agitur in
his propositionibus non de actibus ex obiecto bonis, sed ex
obiecto indifferentibus. Aliud argumentum huius sententiae est
Mt. 12, 36: « Dico autem vobis, quoniam omne verbum otiosum
quod locutum fuerint homines, reddent rationem de eo in die
iudicii ». Quodsi, dicunt, de verbo otioso, a fortiori de actibus
otiosis ratio reddenda erit. lamvero otiosa dicuntur quia neque
obiectum, neque circumstantiae, neque finis sunt mala. Cur ergo,
aiunt, de eis ratio reddenda erit, nisi quia eis deest aliquid, sc.
ulterior ordinatio ad finem quendam honestum, connaturalem?
Hic iterum agitur de actibus indifferentibus ex obiecto, circum­
stantiis et fine: quod pro talibus requiritur ulterior ordinatio
ad hoc ut sint boni, omnes concedunt. — Tandem aliud argu­
mentum huius sententiae est: homo debet modo humano (et non
modo brutorum) agere, h. e. ut ens rationale. A. Ens rationale
agit propter finem et quidem propter finem honestum. E. — En
praecise quaestio, utrum agere propter solam delectationem (non
excluso fine operis) non sit sufficienter honestum et rationale ;
utrum non sufficiat ut homo apprehendat se nihil agere quod fini
honesto contrarium sit. Homo enim non solum est rationalis, sed

et corporalis; quapropter et corporalia in se quaerere potest,
dummodo hoc faciat ratione ductus.
Tertiae sententiae argumentum: Actio, cuius obiectum (fons
moralitatis essentialis) bonum est nec ullo fonte moralitatis vi­
tiatum, non est cur sit mala. Malitia enim venire deberet ex
quodam fonte moralitatis. lamvero ex hypothesi nullus fons ma­
lus adest. Ergo nulla malitia ei inesse potest.
Concedendum quidem est perfectius esse non agere propter
solam delectationem, sed cum nulla obligatio ad hoc demonstrari
possit, nemo ad hoc tenetur.

41. — COROLLARIUM. De usu delectabilium.
Bona delectabilia ea dicuntur quorum usus delectationem af­
fert. Delectatio autem est complacentia affectus in bono pos­
sesso. Alia afferunt delectationem spiritualem (uti artes et scien­
tia), alia delectationem sensibilem. Quando quaestio movetur de
usu delectabilium, generatin'! est de illis quae delectationem sen­
sibilem afferunt et sive sola sive in cibis et potibus sumuntur
primarie ad delectationem augendam (liquores, odores, aromata,
condimenta, tabaccum, etc.); et quaestio est utrum eorum usus
licitus sit. Ex dictis in scholio patet usum delectabilium non
nocivorum rationabilem omnino esse licitum, etsi abstinentia ab
eis ex virtute, vel saltem moderatio ultra stricte necessarium,
propter inclinationem naturae lapsae ad illicita, commendanda
sit.
Usum vero delectabilium nocivorum non esse licitum nisi ex
ratione proportionate gravi patebit ex infra dicendis, n. 49.
§ 3. EXTENSIO MORALITATIS

Sub hac paragraph© tres quaestiones veniunt: 1) utrum nempe
moralitas sese etiam extendat ad actum externum, an solum ad
actum internum? 2) utrum moralitas revera tres an duas tantum
species sub se contineat, seu utrum exsistant actus indifferentes?
3) utrum actus physice unus plures actus morales comprehendere
possit?

1. Moralitas actus externi.

42. — NOTIO. Actus externus hic intelligitur omnis actus im­
perante voluntate elicitus a facultate, sive externa sive interna,
alia ac voluntate.

Explicatur. Imperante voluntate: si enim non est actus im­
peratus a voluntate, non est actus humanus de eiusque moralitate
quaestio fieri non potest.
A facultate sive externa: h. e. ita ut sensibus apprehendi pos­
sit ; attamen non requiritur ut de facto externe apprehendatur.
Sive interna: intellectus, imaginationis, appetitus sensitivi.
Alia ac voluntate: actus enim ab ipsa voluntate elicitus est ipse
actus primarie moralis, internus.

Status quaestionis. Actum externum habere suam qualitatem
moralem, non est qui de hoc dubitare possit: necessario enim
habet habitudinem ad normam honestatis, secundum quam est
bonus, malus vel indifferens; sed quaestio est utrum hanc moralitatem habeat in quantum est actus externus an in quantum
est imperatus a voluntate ; a. v. utrum actus minus habeat boni­
tatis aut malitiae eo quod actus externus non sequatur.
Non agitur de actu externo qui esset explicite praeceptus: ita
praecepto assistendi Missae die dominica nonnisi per actum ex­
ternum satisfieri potest; talis actus externus evidenter habet
suam moralitatem.
Nec agitur de actibus externis quibus specialis effectus adnectitur, uti sacramenta, opera indulgentiis ditata, etc.
Neque agitur de comparando actu externo cum actu interno
qui sit merum desiderium: ibi nemo dubitat actum externum
habere maiorem bonitatem vel malitiam.
Sed quaestio est utrum actus quidam minorem habeat bonita­
tem vel malitiam eo quod actus externus propter causam quandam inopinatam non sit secutus. Ex exemplo status quaestionis
melius patebit: aliquis homo vult fornicari, sed in momento in
quo vult copulam carnalem complere supervenit tertius, ita ut
intentionem suam exsequi non possit: quaeritur utrum peccatum
eius minus sit quam si revera fornicatus fuisset.

THESIS. Actus externus per se non auget moralltatem actus;
per accidens tamen potest moralitate II augere.
Explicatur. Per se: h. e. actus externus qua talis consideratus.
Per accidens : potest tamen ex ratione quadam accidentali moralitatem augere, quales sunt:
1. Maior intensitas actus etiam interni, procurata ab actu ex­
terno, praesertim in actibus qui procreant delectationem; haec
enim delectatio potest redundare in actum internum, ita ut etiam
hic fortior evadat, quod non fieret si actus externus impediretur.
2. Maior duratio quatenus opus externum longius tempus as­
sumit, et propterea posset maiorem tenacitatem voluntatis requi­
rere quam si opus externum impediretur.
3. Multiplicatio actus interni quatenus actus externus posset
provocare repetitionem actus interni propter mutuum influxum
corpus inter et animam.
4. Effectus, quatenus opus externum potest dare maius scan­
dalum vel obligationem reparandi damni, etc.

Probatur. Ex S. Scriptura. Quia fecisti hanc rem et non pe­
percisti filio tuo unigenito propter me, benedicam tibi (Gen. 22,
16): iamvero Abraham non sacrificavit reapse filium suum, sed
a Deo est impeditus; actus autem eodem modo Deo placuit.
Ex ratione. Si actus exterior haberet distinctam moralitatem,
sequeretur quod quis posset alterum invitum privare hoc bono
morali, vi illum impediendo ab actu externo; quod videtur esse
absurdum.
OBIECTIO. 1. Actus externus declarandus est in confessione. Iamvero
hoc non posset esse necessarium, si non haberet propriam moralitatem.
Resp.: Actus externus non est declarandus quia habet propriam moralitatcm, sed quia secus confessarius falso indicaret actum voluntatis fuisse
simplex desiderium.
2. Praeceptum nonum et decimum Decalogi sunt de actu interno, dum
sextum et septimum sunt de eodem actu, sed externo. Ergo habent diver­
sam moralitatem actus internus et actus externus.
Resp.: Actus internus, de quo praeceptum nonum et decimum, est de­
siderium; hunc actum diversam habere moralitatem ac actus externus,
iam diximus in statu quaestionis. Si autem, uti in exemplo in statu quae-

stionis dato, aliquis homo vult fornicari, sed in momento in quo vult
copulam carnalem complere supervenit tertius, ita ut intentionem suam
exsequi non possit, hoc peccatum esset non contra nonum, sed contra
sextum praeceptum (de actu externo).

2. Actus indifferentes.

43. — Status quaestionis. Quaeritur utrum praeter actus bo­
nos et malos etiam detur tertia species: actus indifferentes, qui
nec boni nec mali sunt.
Quaestio ponitur:
1. de actibus humanis, non simpliciter de actibus hominis, nam
actus hominis qui non est humanus, non induit moralitatcm.
2. de actibus in concreto, non de actibus in abstracto seu ex
solo obiecto; sed actus in concreto comprehendit obiectum, om­
nes circumstantias et omnes fines.
De his actibus quaeritur, non utrum multi sint, sed utrum
dari possint actus indifferentes. Faciliter enim in praxi quendam finem quandamve circumstantiam valorem actus corrum­
pere, nemo est qui nesciat.
Pro nunc autem agimus solum de actu humano concreto ho­
minis Christiani (de aliis enim non curat Theologia Moralis), qui
non est in statu gratiae. In statu enim gratiae, uti in nn. 60-61
videbimus, omnis actus, qui non est peccatum, est bonus.
THESIS. In homine extra statum gratiae dari possunt actus
humani indifferentes, etiam in concreto.

Probatur. Aliquis actus potest esse indifferens ex obiecto, uti
omnes concedunt ; hic actus indifferens ex obiecto fieri potest in
circumstantiis omnino indifferentibus, uti etiam omnes conce­
dere debent; tandem omnes etiam concedunt dari posse fines
indifferentes, et non videtur cur talis actus ex obiecto et simul
ex circumstantiis indifferens fieri non possit propter finem talem
indifferentem. Si autem omnes fontes moralitatis sunt indifferen­
tes, etiam actus in concreto debet esse moraliter indifferens.
NOTA Patet hanc thesim intime cohaerere cum quaestione supra tractata,
n. 40, de fine requisito in opere bono. Si enim ibi tenes, praeter

obiectum et circumstantias (sive sint bona sive sint indifferentia)
semper requiri finem bonum ad hoc ut actus non sit malus, tunc
evidenter actus indifferens in concreto non est possibilis.

3. Pluralitas Moralitatis.

44. — Cum actus unus habeat diversos fontes moralitatis,
obiectum, circumstantiae diversae et fines diversi, ipse actus
etiam potest uniuscuiusque fontis induere moralitatem, et proin­
de esse moraliter multiplex. Moralitas eius essentialis est moralitas obiecti, moralitates accidentales sunt quae proveniunt ex
diversis circumstantiis et diversis finibus. Omnes autem illas
moralitates potest contrahere unus idemque actus.
Unde actus potest esse multipliciter bonus vel multipliciter
malus, vel etiam partim bonus et partim malus. Cf. supra, prin­
cipia de fontibus moralitatis. Cf. etiam infra, nn. 189-191.

Art. 3

DE IMPUTABILITATE ACTUUM HUMANORUM

45. — DEFINITIO. Imputabilitas est proprietas actus humani
vi cuius homini tanquam proprio suo auctori ac domino tribui
potest et debet, eique laudem vel culpam, meritum vel poenam
meretur.
Fundamentum imputabilitatis evidenter est liberum arbitrium.
Libero enim arbitrio homo activitatem suam determinat, et
proinde fit auctor et dominus illius. Unde ille actus solus est
homini imputabilis, qui est actus humanus. Imo in generali statui
potest
PRINCIPIUM. Eatenus est actus imputabilis, quatenus est hu­
manus.
Cum autem nonnullae sint difficultates in applicando hoc gene­
rali principio, hic breviter agendum est de imputabilitate 1) actus
boni; 2) actus mali; 3) boni voluntarii in causa; 4) mali volun­
tarii in causa; 5) actus humani imperfecti.

De actibus indifferentibus tractandum non est, cum neque in
laudem neque in culpam imputentur.
Tandem sunt quidam actus qui sunt quidem perfecte humani,
sed tamen imputari non possunt propter defectum cognitionis
relationis eorum ad normas honestatis. Unde § 6 De ignorantia
et § 7 De errore.
§ 1. IMPUTABILITAS ACTUS BONI

46. — PRINCIPIUM. Ut actus bonus in laudem agenti impu­
tari possit, ipsa bonitas appeti debet.
Explicatur. Non sufficit ut actus bonus ponatur eiusque bo­
nitas cognoscatur, sed etiam bonitas appeti debet. Hoc autem
generatim obtinet quando quis actum bonum cum conscientia
eius bonitatis ponit et bonitatem eius non excludit.
Hoc principium valet de qualibet bonitate actus, sive ex
obiecto, sive ex circumstantiis, sive ex fine.

Probatur. Bonum est fundamentum meriti; iamvero non con­
venit ut praemium mercatur illa voluntas, quae bonitatem non
habet obiectum tendcntiae suae.
§ 2. IMPUTABILITAS ACTUS MALI

47. — PRINCIPIUM. Ut actus malus in culpam agenti impu­
tetur, non requiritur ut ipsam malitiam appetat, sed sufficit ut
actum simpliciter ponat cum cognitione malitiae eius.
Explicatur. Non requiritur ut voluntas ipsum obiectum vel
circumstantiam vel finem malum positive appetat, sed sufficit ut
voluntas actum ponat cum conscientia malitiae quae ei inest ;
malitia ei imputatur, etiamsi voluntas eam excludere vellet.

Probatur. Voluntas tenetur malum vitare in quantum potest.
Iamvero voluntas excludendi malum impedire non potest quominus reapse malum ponat quod actui inest. Ergo debet volun­
tas ipsum actum cui malum inest vitare.

§ 3. IMPUTABILITAS BONI VOLUNTARII IN CAUSA

48. — Praenotandum. Voluntarium in causa seu « effectus prae­
visus », non directe sed indirecte a voluntate deliberata proce­
dit, et proinde in tantum est voluntarium, in quantum vere ab
ea procedit. Hoc autem supponit quod 1) ipsa causa sit actus
voluntarius: omnia ergo quae in causa minuunt rationem actus
humani, etiam et eodem modo illam minuunt in effectu: nam
effectus est voluntarius non in momento quo producitur sed in
momento quo ponitur causa, et in eo momento non potest esse
maior voluntaritas in effectu quam in causa; 2) sit nexus causalitatis inter hanc causam libere positam et effectum: sufficit
autem ut sit causa per accidens, dummodo 3) effectus praevi­
deatur ex causa processurus: secus enim deesset advertentia re­
quisita ut sit actus humanus.
Voluntarium in causa proinde, si imputatur, non imputatur
quando effectus sequitur, sed quando ponitur causa; nam ratio
voluntarii non est in effectu sed in causa: unde etiamsi effectus
non sequeretur, tamen imputaretur.
NOTA. Unde si quis peccatum suum iam confessus fuerit antequam ef­
fectus sequatur, non tenetur effectu secuto illud iterum confiteri,
nisi potuerit adhuc effectum impedire et hoc non fecerit.

PRINCIPIA. I. Bonum voluntaria in causa bona vel indiffe­
renti praevisum agenti in laudem imputatur si illud intenderit.
II

Explicatur. Praevisum : h. e. tempore quo posuit causam agens
sciebat vel saltem praevidit talem effectum ex ea esse secutu­
rum; secus enim non potest dici contineri in voluntate eius. Non
autem requiritur ut tempore productionis effectus, adhuc ad il­
lum attendat: — voluntas enim eius virtualiter continuat.

Probatur. Voluntarium in causa praevisum est vere volunta­
rium, et proinde imputari potest; requiritur autem ut bonum
intendat : nam si iam requiritur pro bono voluntario in se, ut
voluntas explicite in bonum tendat (n. 46), a fortiori hoc requiri
debet pro voluntario in causa.

NOTA. Quid autem si bonum effectum non praeviderit, postea autem,
antequam effectus oriatur, ad illum advertat? Tunc non est volun­
tarium in causa, et proinde non imputatur; attamen ei imputari
potest gaudium de bono secuto.

II. Bonum voluntarium in causa mala non imputatur.
Probatur. Non potest imputari in malum, quia, etsi ex causa
mala, tamen est bonum ; neque potest imputari in bonum quia
non sunt facienda mala ut eveniant bona.
§ 4. IMPUTABILITAS MALI VOLUNTARII IN CAUSA

49. — Voluntario in causa aequiparatur omissio qua quis po­
test impedire malum effectum secuturum ex causa sive a se po­
sita sive non, et non fecit. Unusquisque enim homo tenetur
malum avertere et ipsam exsistentiam mali impedire quantum
potest; si autem effectum malum non impedit quando potest,
eo ipso vult effectum sequi ex causa, et proinde hic effectus fit
voluntarius in causa.
PRINCIPIA. I. Ut malum voluntarium in causa praevisum im­
putetur in culpam, non requiritur ut directe intendatur.
Probatur. Sicut pro malo voluntario in se non requiritur ut
intendatur, ita et pro voluntario in causa; nam ratio imputabilitatis est eadem.

’

II. Malum voluntarium in causa praevisum, quod ex natura
actionis ita sequitur, ut actio alium effectum habere non possit,
item malum voluntarium in causa directe intentum sive in se
sive ut medium ad alium, semper imputatur in culpam.
Probatur. Malum nunquam intendi potest, solum cum ratione
proportionata permitti potest (cf. principium IV). lamvero si ef­
fectus malus ita sequitur ut alius effectus sequi non possit, nulla
potest esse ratio malum permittendi.
III. Malum voluntarium in causa praevisum, etiam mere per­
missum, imputatur in culpam, si potuit causa omitti sine pro-

portionato incommodo vel si adest obligatio specialis omittendi
causam praecise ad vitandum illum effectum.

Probatur. Primum: Si quando permitti potest malum oriri,
certe requiritur ut ex tali causa oriatur incommodum propor­
tionate grave. lamvero hoc in prima suppositione non obtinet.
Ergo.
Secundum: tunc enim ipse effectus est ratio malitiae, et obiec­
tum prohibitionis, nec ulla potest esse ratio ponendi causam nisi
quae excusaret ab ipsa lege.
IV. Malum voluntarium in causa praevisum, sed mere permis­
sum, non imputatur in culpam, si ex hac causa aeque immediate
sequatur effectus bonus, et simul adsit causa proportionate gra­
vis ad causam ponendam.
NOTA. Idem principium enuntiari solet: Licet ponere actionem ex qua
sequitur bonus et malus effectus, dummodo sequentes conditiones
simul veriiicentur: 1) actio ipsa sit bona vel indifferens nec propter
ipsum effectum malum prohibita; 2) effectus bonus non sequatur
per effectum malum; 3) finis ponendi causam sit honestus nec in­
tendatur ipse effectus malus; 4) adsit ratio proportionate gravis.
Tunc eadem quaestio consideratur sub respectu liceitatis ponendi
causam; quapropter additur quod causa debet esse bona vel indif­
ferens. Nos vero eam consideramus sub respectu imputabilitatis
effectus mali.

Explicatur. Voluntarium in causa : etiam in causa mala, dum­
modo non propter ipsum effectum malum specialiter sit prohi­
bita (cf. supra, principium III); causa autem mala semper im­
putatur, etiamsi effectus non imputetur. Ita qui nocet valetudini
suae, praevidens se quadam die ieiunii non posse ieiunare: im­
putatur ei actus nocendi sanitati, sed non omissio ieiunii.
Mere permissum: non intentum; nam si ponens causam in­
tenderit effectum malum, ipse effectus malus fieret obiectum
voluntarii (cf. supra, principium II).
Aeque immediate sequatur effectus bonus: saltem effectus bo­
nus non sequatur ex causa mediante effectu malo, secus enim
effectus malus intenderetur, saltem implicite, tanquam medium
ad effectum bonum. Nihil tamen refert utrum effectus bonus

sequatur prius aut posterius tempore, nec utrum de facto se­
quatur solus effectus malus, dummodo effectus bonus intenda­
tur ab agente, et non effectus malus.
Ratio proportionate gravis: proportio haec exsistat inter ef­
fectum bonum et effectum malum:
a) eo maius debet esse bonum quo gravius est malum: ita im­
putatur occisio hominis ad conservandum bonum minoris pretii,
non vero imputatur si sit ad conservandam propriam vitam ;
b) eo maius debet esse bonum quo magis efficax est omissio
causae ad vitandum malum: ita maius bonum requiritur ut caupo
possit hospitibus dare carnes in die abstinentiae si ipso negante
nemo alius daret, quam si ipso negante alii praesto essent qui
dent ;
c) eo maius debet esse bonum quo probabilius praevidetur ef­
fectus e causa secuturus ;
d) eo maius debet esse bonum quo propius causa est effectus:
ita qui alicui dat librum pravum legendum maiorem debet ha­
bere rationem quam qui typos huius libri componit ;
e) eo maius requiritur bonum quo quis magis obligatur ad ef­
fectum malum impediendum: ita qui ex officio tenetur illud
malum impedire debet habere maiorem rationem quam qui ex
generali obligatione tenetur: e. g. custodes civitatis interni (polizia) debent habere maiorem rationem non adeundi locum ubi
vident furem quam simplex cives; parochus vel parentes diffi­
cilius excusantur a reclamando contra organisationem locorum
pravorum in civitate, quam alii homines.

Probatur. Si omne malum aliqualiter praevisum in causa, vi­
tandum esset per omissionem causae, vita humana fieret nimis
intolerabilis. Quapropter malum effectum permittere aliquando
debet esse licitum, ita ut effectus malus non imputetur, quando
sc. est ratio proportionate gravis ad ponendam causam. Tunc
autem adhuc requiritur insuper ut effectus malus non directe
intendatur, nam nemini licet ad malum tendere ; requiritur in­
super ut effectus bonus aeque immediate sequatur ex causa, et
non mediante effectu malo, secus effectus malus esset causa mala
effectus boni, et non sunt facienda mala ut eveniant bona.

§ 5. IMPUTABILITAS ACTUS HUMANI IMPERFECTI

De illis tantum actibus imperfectis agemus quorum gradus
imputabilitatis alius est ac eorum ratio actus humani.

1. Defectus usus rationis.
50. — Etsi actus in statu defectus usus rationis positus non
sit humanus vel saltem non perfecte humanus, potest tamen esse
voluntarius in causa, et proinde imputatur prout in illo momento
praevidetur, quo causa usum rationis tollens ponitur.

2. Concupiscentia.
51. — Concupiscentia antecedens potest ita subvertere iudicium
intellectus, ut homo non amplius recte indicare possit; quan­
doque imo potest totaliter tollere usum rationis. In primo casu
posset faciliter adesse error, in altero defectus usus rationis,
quorum proinde principia imputabilitatis essent applicanda. No­
tandum autem est quod concupiscentia etiam antecedens potest
esse effectus actionum praecedentium (lectio librorum, ludus
imaginationis, etc.), in quibus ergo actus ex concupiscentia po­
situs posset esse voluntarius in causa, et proinde etiam forsan
perfecte imputabilis.
3. Passiones.
52. — Actus ex passione positus potest esse minus voluntarius.
Attamen ipsa passio potest esse imputabilis in quantum omnis
homo tenetur passiones suas refrenare et in bonum dirigere.
Unde
PRINCIPIUM. Actus ex passione voluntarie nutrita singuli im­
putantur pro ratione negiigentiae in refrenanda passione; actus
vero ex passione involuntaria (vel efficaciter retractata) impu­
tantur in quantum eis inest ratio voluntarii.
Probatur. Primum : si passio voluntarie nutritur, voluntas sal­
tem implicite tendit ad omnes actus inde sequentes.
Secundum: si passio est involuntaria, actus inde sequens non
est voluntarius in causa, et proinde eius imputabilitas mere pen­
det a ratione voluntarii in se.

4. Habitus.

53. — PRINCIPIUM. Actus, bonus vel malus, ex habitu volun­
tario positus imputatur, etiamsi inadvertenter ponitur; actus
vero ex habitu involuntario non imputatur quoties inadvertenter
ponitur.
Probatur. Primum: habitus tendit directe et naturaliter ad
productionem singulorum actuum; si ergo est voluntarius, h. e.
scienter et volenter acquisitus, vel saltem cognito effectu morali
non efficaciter retractatus, voluntas implicite tendit ad omnes et
singulos actus ex ea procedentes, etiamsi inadvertenter proce­
dunt.
Secundum: si habitus est involuntarius, h. e. vel involuntarie
incoeptus vel efficaciter retractatus, haec tendentia voluntatis
deest, et proinde actus inadvertenter positi non possunt imputari.
5. Propensiones naturales et Character.

54. — Etiam hic notandum est, etsi singuli actus possint esse
minus humani, ipsae tamen propensiones et character (nisi sint
pathologicae) mutationis et educationis sunt capaces; unde ho­
mini inest obligatio dirigendi suas propensiones et characterem
in bonum; quodsi hoc negligat, actus ex propensione naturali
vel charactere procedentes sunt imputabiles in causa pro ratione
negligentiae.
6. Educatio.
55. — Etsi educatio multa excusare et proinde non-imputabilia
reddere possit, praesertim propter formationem intellectus (unde
non raro error, etiam invincibilis), nemo tamen potest seipsum
ex educatione excusare; nam statim ac malam suam educatio­
nem in aliquo puncto adverterit, tenetur sese corrigere; quodsi
hoc negligat, actus propter educationem ita positi, tamen impu­
tantur pro ratione negligentiae.
NOTA. De statibus pathologicis nihil est dicendum: cum enim sint morbi,
a voluntate non pendent, et proinde actus eorum in tantum impu­
tantur, in quantum morbus relinquit usum rationis et voluntatis
liberae.

§ 6. IGNORANTIA

56. — NOTIO. Ignorantia est carentia scientiae debitae.
Dicimus scientiae debitae, quia de scientia indebita theologia
moralis non curat. Ignorantia enim in sensu latiore est simpli­
citer carentia scientiae in subiecto illius capaci. Ut autem illa
carentia imputari possit, requiritur ut haec scientia in hoc sub­
iecto requiri possit; secus vocatur nescientia. Ita e. g. carentia
scientiae scientiarum naturalium in rustico generatin'! vocatur
ignorantia, in theologia morali vero dicitur simplex nescientia,
quia illa scientia in rustico non requiritur; carentia vero scien­
tiae obligationum suarum vocatur ignorantia, quia illa etiam in
rustico requiritur.
NOTA. Loquentes de influxu ignorantiae in moralitatem, loquimur de
sola malitia: nam ignorantia impedit quominus voluntas in obiectum tendat. lamvero hoc requiritur ut actus in laudem imputari
possit.

DIVISIO. Ignorantia dividitur in:
1. Ignorantiam iuris et ignorantiam facti prout ignoratur sive
ipsa exsistentia legis sive contentum legis, vel ignoratur factum
legem hic et nunc urgere. Ita si quis nescit Festum Immaculatae
Conceptionis esse Festum de praecepto: est ignorantia iuris; si
quis nescit hodie esse Festum Immaculatae Conceptionis: est
ignorantia facti.
NOTA. Ignorantia poenae, h. e. ignorantia quod tali delicto poena sit
adiuncta, evidenter est ignorantia iuris, cum adiunctio poenae de­
licto sit lex quaedam; unde ignorantia eius est ignorantia iuris,
non facti.

2. Ignorantiam vincibilem et ignorantiam invincibilem prout
scientia deficiens acquiri potest vel non: ignorantia enim scien­
tia vincitur. Ignorantia vincibilis merito etiam vocatur volunta­
ria, invincibilis involuntaria. Homo enim habet naturalem curio­
sitatem, h. e. tendentiam ad deponendam omnem ignorantiam;
unde si eam deponere potest et non deponit, hoc fit sub influxu
voluntatis.

NOTA. Ignorantia invincibilis esse potest ex duplici ratione: 1) quia nulla
cogitatio vel dubium oritur, vel saltem, si oritur, non cogitat de obli­
gatione investigandi vel tali medio investigandi; 2) quia dubitans
non potest invenire solutionem: e. g. quia sunt auctores graves pro
utraque parte, vel quia non habet libros ad investigandum quid
dicant auctores, nec habet scientiam sufficientem ad dubium sol­
vendum.
Ex prima ratione patet, non sufficere ut quis debuisset de re cogi­
tare: tunc potest praesumi ignorantia vincibilis; attamen haec
praesumptio debet facto cedere: si revera de re non cogitavit,
ignorantia est invincibilis.

Subdividitur ignorantia invincibilis in physice invincibilem, si
nullum omnino oritur dubium vel cogitatio de obligatione inve­
stigandi, vel si, etiam cum investigatione, absolute seu physice
impossibile est ignorantiam deponere; mot aliter invincibilem si
absolute loquendo etiam a tali homine vinci posset, sed adhibita
morali diligentia, tamen non vincitur.
Moralis diligentia est illa diligentia quam homo prudens bonus
Christianus in talibus circumstantiis adhibere solet. Illa diligen­
tia non erit semper eadem, sed etiam homo prudens in mino­
ribus rebus minorem diligentiam adhibebit quam in rebus maio­
ris momenti; item homo prudens illiteratus non tantam diligen­
tiam adhibebit sicut e. g. sacerdos prudens: quare in sacerdote
maior requiritur diligentia quam in rustico.
3. Ignorantiam antecedentem et ignorantiam consequentem
prout actio fit ex ignorantia invincibili vel vincibili.
Ignorantia in utroque casu revera est causa actus, ita ut si
non esset ignorantia, actus non fieret: e. g. si quis nesciens oc­
cidit hominem, quem si sciret adesse non occideret. Si haec
ignorantia est invincibilis vocatur antecedens, si est vincibilis
vocatur consequens. His opponitur ignorantia concomitans,
quando actio fit non ex ignorantia, sed cum ignorantia, ita ut,
si sciret, tamen faceret: e. g. si quis volens occidere leporem
nesciens occidit inimicum, quem si scivisset adesse, etiam occi­
disset. Cum autem haec ignorantia concomitans nullum influxum
habeat in actum, et Theologia Moralis non curet de irrealibus
(occidisset), de ignorantia concomitante non agimus. In ignoran­
tia concomitante tamen propter illam dispositionem voluntatis

(etiam si scivissem, tamen fecissem), praeter pravum deside­
rium, adest periculum actus gaudii e. g. de damno proximi.

4. Ignorantiam simplicem, ignorantiam crassam seu supinam
et ignorantiam affectatam prout negligentia in ea depellenda fuit
levis vel notabilis (etiam in re levi) vel imo agens deliberate vult
ignorantiam ne ab opere desistere debeat.
PRINCIPIA. I. Actus ex ignorantia invincibili positus non im­
putatur.
NOTA. Potest tamen imputari in causa, si scii, ipsa ignorantia est culpabilis.

Probatur. Ignorantia impedit quominus intellectus de valore
morali illius actus iudicet, et proinde homo non potest dici do­
minus actus illius. Quapropter ei nec imputari potest.
II. Actus ex ignorantia vincibili simplici vel crassa positus in
tantum imputatur, in quantum fuit negligentia in ea depel­
lenda.

Probatur. Ex Magisterio Ecclesiastico : Damnata est sententia
Petri Abaelardi: Quod non culpae adscribendum est quidquid fit
per ignorantiam.
Ex ratione. Imputatur: ignorantia vincibilis est volunta­
ria, et proinde actus ex ignorantia vincibili positus est volunta­
rius in causa.
Mensura imputationis: non est malitia actus, sed ne­
gligentia seu malitia ignorantiae: actus enim ex ignorantia po­
situs est voluntarius tantum in causa. lamvero mensura imputabilitatis actus voluntarii in causa non potest esse effectus, sed
ipsa causa voluntaria, sc. negligentia in scientia acquirenda.

III. Actus ex ignorantia affectata positus imputatur in cul­
pam ; insuper autem imputatur et ipsa ignorantia in culpam.
Probatur. Primum: ex natura ignorantiae affectatae: in ea
enim voluntas revera tendit in peccatum cum velit ipsum actum,
et ignorantiam tantum tanquam medium.

Secundum: in ea enim ignorantia voluntas ita est disposita,
ut etiam peccatum admittat: quae ipsa dispositio est peccaminosa.

57. — SCHOLION. De ignorantia in exercitio officii.
Exercitium officii cum ignorantia etiam actualiter invincibili,
in tantum imputatur, in quantum, data occasione, fuit negligentia in ignorantia depellenda, in quantum est libertas in officio
exercendo, et in quantum praevidetur periculum male agendi
propter ignorantiam.
Explicatur. Exercitium officii cum ignorantia: hic non agitur
de actu ex ignorantia posito, sed de exercitio officii cum carentia
scientiae ex officio requisitae. Non solum ergo effectus ignoran­
tiae imputatur, sed ipsum exercitium officii, etiamsi nihil propter
ignorantiam male egerit.
Etiam actualiter invincibili: quia e. g. hic et nunc (sive volun­
tarie sive involuntarie) media non habet ad depellendam igno­
rantiam, hic et nunc est invincibilis; potest tamen causa huius
ignorantiae, sc. negligentia, fuisse culpabilis.
Libertas in officio exercendo: si nullam habet necessitatem hic
et nunc officium exercendi: e. g. si sacerdos sponte adit confes­
sionale ad confessiones audiendas tempore quo non est obli­
gatus; vel si seipsum libere posuit in hanc necessitatem: e. g.
officium acceptando, multo magis postulando, sciens suam igno­
rantiam.
Praevidetur periculum : si enim praevidetur casum circa quem
versatur ignorantia non occurrere, nullum est periculum in exer­
citio officii male agendi, quod proinde tunc est licitum. Ita si quis
laborat ignorantia principiorum de recto usu matrimonii, potest
tamen audire confessiones puerorum vel religiosorum.
§ 7. ERROR

58. — NOTIO. Error est indicium veritati non conforme.
Agitur hic de iudicio practico seu de iudicio in agendo ; indi­
cium enim doctrinale non pertinet ad Theologiam Moralem.

Veritas cui indicium erroneum est difforme, potest esse ipse
actus (obiectum, circumstantiae: uti si quis putat se videre cer­
vum, sed reapse videt hominem in agro) vel habitudo actus ad
normas honestatis (si quis putat actum quem ponit esse bonum
vel malum vel indifferentem).

PRINCIPIUM. Actus obiectivus ex errore positus imputatur
sicut actus ex ignorantia positus; actus vero prout iudicatur,
sive bonus sive malus, ita etiam imputatur.
Probatur. Primum: actus obiectivus in se non fuit obiectum
voluntatis, quae, utpote potentia caeca, in obiectum tendit prout
ab intellectu proponitur. lamvero actus obiectivus non fuit qua
talis propositus (in hoc enim consistit error). Ergo. Attamen cum
error fundetur in ignorantia, potest esse voluntarius in causa
sicut ipsa ignorantia ; unde et eodem modo ac ignorantia im­
putatur, prout est error invincibilis, vincibilis, affectatus.
Secundum: actus prout iudicatur est verum obiectum volun­
tatis, et proinde est imputabilis etiamsi actus externus non sit
secutus.
Art. 4

DE SUPERNATURALITATE ACTUS HUMANI

59. — Actus humani sunt medium ad finem. Non autem omnis
actus ducit ad finem, sed solus actus bonus. Stricte loquendo
bonus est tantum ille actus qui potest ducere ad finem. Finis
autem hominis, sive in hac vita sive post mortem (cf. cap. I), est
supernaturalis. Ergo bonus est tantum ille actus qui ducit ad
finem supernaturalcm. Attamen propter terminologiam usualem
bonos vocavimus omnes actus qui sunt conformes normae hone­
statis, etiamsi ad finem supernaturalcm non conducant. Unde
nunc agendum venit de hoc elemento, quod facit actum huma­
num esse validum ad finem supernaturalcm hominis attingendum,
seu de supcrnaturalitate actus humani.
THESIS I. Ut actus humanus sit supernaturalis requiritur In
agente status gratiae.

Explicatur. Actus humanus: evidenter agitur hic de solis acti­
bus bonis; actus enim malus non potest tendere ad finem ho­
minis. Etiam de actibus indifferentibus non esse agendum pa­
tebit ex Corollario ad Thesim II, n. 61.
Supernaturalis: dicimus supernaturalis, et non tantum meri­
torius ; quod status gratiae requiratur ut actus humanus sit me­
ritorius, omnes concedunt; sed sunt qui vellent negare necessi­
tatem status gratiae ut actus humanus sit supernaturalis: con­
tendunt ad hoc sufficere ut procedat a principio supernatural!,
quod posset esse etiam gratia actualis. Quod negandum cense­
mus, uti ex argumentis ex ratione patet.
Probatur. Ex Magisterio Ecclesiastico : Concilium Carthag., can. 5: Item placuit, ut quicumque dixerit, ideo nobis
gratiam iustificationis dari, ut, quod facere per liberum iubemur
arbitrium, facilius possimus implere, tanquam et si gratia non
daretur, non quidem facile, sed tamen possimus etiam sine illa
implere divina mandata, A. S. (DB 105).
Item Concilium Arausicanum II plures habet canones
statuentes necessitatem gratiae ad bonum operandum (DB 174200).
Concilium Carisiacum (853): Et habemus liberum ar­
bitrium ad bonum praeventum et adiutum gratia, et habemus
liberum arbitrium ad malum desertum gratia (DB 317).
Concilium Tridentinum in sess. VI, can. 2 idem dicit
ac supra Cone. Carth. (DB 812).
Damnata est sententia Petri Abaelardi: Quod liberum arbitrium
per se sufficit ad aliquod bonum (DB 373).
Item sententia Baii: Pelagii sententia est: opus bonum, citra
gratiam adoptionis factum, non est regni coelestis meritorium
(DB 1012).
Ex S. Scriptura: Dona iniquorum non probat Altissimus, nec
respicit in oblationes iniquorum (Eccli. 34, 23).
Sicut palmes non potest ferre fructum a semetipso, nisi man­
serit in vite, sic nec vos, nisi in me manseritis... quia sine me
nihil potestis facere (Io. 15, 4-5).
Ex Traditione. S. Augustinus, Ad Simpl., 1. 1, q. 2, n. 21:

« Quis potest recte vivere et bene operari, nisi iustificatus ex
fide?» (EP 1575).
S. Marcus Eremita: « Omne opus quod per nostram na­
turam operamur, tantum quidem eflïcit, ut a contrario malo aut
vitio abstineamus. Ceterum extra gratiam sanctificationis acces­
sionem nobis facere non potest » (EA 887).
Ex ratione. 1. Requiritur status gratiae: ut actus possit attin­
gere finem supernaturalem, agens debet habere vires supernaturales. Illos autem vires supernaturales homo acquirit per gra­
tiam habitualem et per solam gratiam habitualem, quae eum
facit divinae naturae consortem. Ergo.
2. Non sufficit sola gratia actualis: gratia enim actualis est
actio divina in anima (illuminatio mentis, corroboratio volunta­
tis) illam excitans ad agendum secundum normam moralitatis;
anima, etiam sub influxu gratiae actualis, remanet quod est, in­
capax ad finem suum attingendum. Sola gratia sanctificans (sta­
tus gratiae) intrinsece elevat animam ita ut finem suum super­
naturalem attingere valeat. Ergo status gratiae requiritur ut
anima actibus suis finem suum supernaturalem attingere valeat
seu ut actus humanus sit supernaturalis.
Si gratia actualis sine gratia habituali sufficeret ad finem su­
pernaturalem attingendum, homo posset ad visionem beatificam
pervenire sine gratia habituali; quod est falsum. Ergo sola gra­
tia actualis sufficere non potest ad actum supernaturalem.
Si gratia actualis posset animam, ad actum, elevare ad ordi­
nem supernaturalem, ita ut actus supernaturales ponere valeat,
transeunte hac gratia actuali, anima iterum ex ordine superna­
tural! decideret, et hoc absque ulla culpa. lamvero nemo absque
culpa decidit ex ordine supernatural!. Ergo sola gratia actualis
non potest efficere ut anima possit actus supernaturales ponere.

60. — THESIS II. In statum gratiae possidente omnes actus,
qui non sunt mali, sunt salutares.
Probatur. Ex S. Scriptura. Scimus autem quoniam diligentibus
Deum omnia cooperantur in bonum, iis qui secundum proposi­
tum vocati sunt sancti (Rom. 8, 28).

Ex ratione. 1. Per gratiam habitualem tota natura humana ele­
vatur ad ordinem supernaturalem fitque filia Deo grata. Unde
quidquid facit talis homo, quod non sit contra voluntatem Patris,
placet ei, quia est a filio suo dilecto.
2. Gratia habitualis tam intime unitur naturae humanae ut
unum principium cum ipsa efficiat. Unde omnis actus, cuius na­
tura humana est principium et quo natura humana a gratia non
se avertit, etiam habet gratiam habitualem tanquam proprium
principium. Omnis autem actus qui habet principium supernaturale, est supernaturalis. Ergo omnis actus humanus quo homo
non se avertit a gratia, est supernaturalis et salutaris.

61. — COROLLARIUM. De Actibus Indifferentibus.
Supra, n. 43, diximus actus indifferentes, etiam in concreto, esse
possibiles extra statum gratiae. Ex hac autem Thesi II sequitur,
pro homine in statu gratiae nullum dari actum indifferentem in
concreto. Eo enim quod homo est in statu gratiae, omnis actus
indifferens, in concreto fit bonus.
APPLICATIO
Vitam et mortem posuit Deus in manum meam ! Vita vel mors
est finis meus pro libitu meo. Vita utique est donum Dei et qua
tale non est in potestate mea; sed Deus eam in manum meam
iuxta mortem posuit, ut unum eligam.
Formidanda proinde est potentia quam Deus dedit mihi: liber­
tas! tremenda potestas, si ea abuti volo: finis enim eius inte­
ritus, uti videre possumus ex abusu libertatis patris nostri Adae,
quia omnes miserias super totum mundum descendere fecit ; illae
autem miseriae nihil sunt in comparatione interitus animae. Tre­
menda potestas.
Sed non minus honorifica et amabilis quam tremenda. Vita
enim, etsi sit opus gratiae, meum tamen opus est. Deus illam
posuit in manum meam, et meum est illam conservare.
Vita autem illa est perfectio Christiana. Non ergo perfectio
qualiscunque, sed illa quam Deus in infinito suo amore erga me

mihi praedestinavit: imitationem Christi in glorificationem Chri­
sti. Quomodo autem possum Christum glorificare, nisi et externe
resplendeant in me virtutes Christi? Non ergo sufficit mihi quod
impedimenta libertatis faciunt ut actus mali (in Christum obiective opprobriosi) mihi non imputentur, officium meum est pro
posse curare ut omnis actus opprobriosus, etiam non volunta­
rius, in me non fiat, ut etiam objective in me resplendeat imago
Christi. Quapropter illa impedimenta voluntarii, quae faciunt in
me quaedam fieri opprobriosa praeter voluntatem meam, ita per
educationem voluntatis in potestatem meam redigere teneor, ut
neque concupiscentia, neque passiones, neque habitus, neque pro­
pensiones naturales et character quicquam opprobriosum in me
relinquant.
Sed quid iuvaret simulacrum mortuum Christi in me? Non est
imago, sed simulacrum, si virtutes Christi materialiter imitari
contenderim, vita autem gratiae caruerim. Quantum ergo cordi
esse debet mihi, ut vitam illam supernaturalem conservem et
evolvam. Sed quanta etiam debet esse gratitudo mea erga Deum,
qui per eam etiam minimo actui meo infinitum et aeternum
dedit valorem.
« Qui manet in me et ego in eo, hic fert fructum multum ! »
(Io. 15, 5).

62. — Normae honestatis iuxta quas actus humani ad finem
tendere possunt ac debent, fundamentaliter sunt voluntas divina.
Haec voluntas divina quosdam actus humanos necessario vult
ita esse (saltem supposito ordine actualis creationis) quia fun­
dantur in naturis rerum ; quapropter vocatur lex aeterna seu lex
naturalis; alios libere vult ita esse, et quidem alios universaliter
et stabiliter, quod vocatur lex divina positiva, alios vero parti­
culariter et transitorie, quod vocatur praeceptum divinum.
NOTA. Solet etiam lex naturalis in decem punctis principalioribus re­
dacta vocari « Praecepta Dei »; revera autem sunt « leges » Dei seu
naturales, uti ex mox dicendis de discrimine praeceptum inter et
legem patebit. Quod hic vocamus praeceptum Dei est expressio
voluntatis Dei positiva uni vel paucis personis circa modum suum
agendi particulariter intimata, uti fieri potest per prophetas vel
in phaenomenis mysticis. Cum autem haec non sint nisi norma
omnino extraordinaria, de his non agimus, sed potius remittimus
ad theologiam mysticam. Patet tamen, si quis cum certitudine tale
praeceptum Dei reciperet, eum hoc praecepto teneri.

Voluntas autem divina non omnia minuta in actibus humanis
diligendis statuit, sed hominem socialem creans quibusdam ho­
minibus societati praepositis potestatem et auctoritatem dedit
actus humanos ulterius dirigendi ; quod etiam quandoque fit
universaliter et stabiliter, et vocatur lex humana positiva; quan­
doque vero fit particulariter et transitorie, et vocatur praeceptum
humanum.

Ex dictis iam patet discrimen legem inter et praeceptum:
1) lex potius est ordinatio actuum humanorum stabilis, dum
praeceptum est ordinatio transitoria (ad casum vel ad breve
tempus), uti patebit ex dicendis de cessatione legis et praecepti ;
2) lex universaliter afficit subiectos sive omnes sive in speciali­
bus circumstantiis versantes, etiamsi unus tantum eodem tem­
pore in talibus circumstantiis versari possit, e. g. leges quae
regunt officium in quo unus tantum esse potest; praeceptum e
contra est particulare, et etiamsi multos afficit, tamen eos af­
ficit particulariter: unde etiam, dum multae leges sunt territoria­
les, praeceptum haeret ossibus et raro est territoriale; 3) propter
suam universalitatem, lex datur a persona publicam auctorita­
tem habente, dum praeceptum dari potest etiam a persona pri­
vata, potestatem dominativam tantum habente.
Cum quoad praeceptum nonnisi de praecepto humano agamus,
hoc tertium capitulum logice dividi potest:
Art. 1. — De lege in genere,
Art. 2. — De lege naturali,
Art. 3. — De lege positiva,
Art. 4. — De praecepto.

Art. 1
DE LEGE IN GENERE
§ 1. NATURA

63. — DEFINITIO. Lex est stabilis actuum humanorum agen­
dorum vel omittendorum recta ratio obligatoria, ab illo qui
auctoritatem habet pro suis subditis lata.
Solet a quamplurimis auctoribus lex definiri iuxta S. Thomam: « Ordi­
natio rationis ad bonum commune ab eo qui curam communitatis habet
promulgata » (S. Thom., I-II, q. 90, a. 4). Haec autem definitio videtur
potius convenire soli legi positivae humanae, uti de coetero implicite ipsi
illi auctores concedunt, cum in explicanda hac definitione semper ad so­
lam legem positivam humanam attendant.

Explicatio. Stabilis: uti supra diximus ad distinguendam le­
gem contra praeceptum.
Actuum humanorum : sic indicatur hic non agi de legibus phy­
sicis quibus subsunt etiam entia irrationalia et quae non sunt
nisi modus agendi ab auctore naturae determinatus ; sed agitur
de ratione agendi quam auctor legis voluntati liberae imponit,
cui autem voluntas resistere valeat.
Recta ratio : sic indicatur natura legis qua norma ; vocatur
recta quia qui iuxta legem agit semper tendit ad finem ; ex hoc
autem sequitur quod lex lata ab homine qui aliam auctoritatem
(Deum vel hominem) supra se habet, debet esse honesta, h. e.
conformis, vel saltem non contraria legi ab auctoritate superiore
latae.
Obligatoria: inducens necessitatem moralem et obiectivam
voluntati impositam, ita agendi: hoc elemento differt lex a con­
silio, cuius observatio est liberae electionis.
Ab illo qui auctoritatem habet: indicatur auctor legis, de quo
infra nn. 70-73.
Pro suis subiectis: indicatur subiectum legis: subditi sive om­
nes sive quaedam classes tantum, de quo infra n. 68.
Lata: hoc verbo indicatur formale elementum legis, sc. volun­
tas legislatoris. Eo enim lex quaedam formaliter fit lex, quod
legislator eam vult esse normam agendi.
NOTA. Contendit Prümmer, I, 143: « Ratio enim practica et non voluntas
proprie causât legem. Etenim rationis et non voluntatis est ordi­
nare ad debitum finem per media proportionata, normas agendi in­
venire et imperare ». Quapropter etiam legem dicit « rationis ordi­
nationem ». Etsi autem rationis sit ordinare media ad finem, tamen
ipsa media ordinata nondum sunt forinalitcr lex: rationis ordinatio
est praeparatio quaedam requisita, sed formaliter fit lex per volun­
tatem. Potest enim qui auctoritatem habet ratione ordinare media
ad finem sed non velle ea: non esset lex; et quidem, si non sunt
media necessaria ad finem, posset rationabiliter ea non velle, sed
velle alia, quae tunc fierent lex. Ergo voluntas est quae formaliter
facit legem.

64. — DIVISIO. Lex dividitur in:
1. Naturalem et positivam prout fundatur in rerum naturis
vel in libera voluntate legislatoris; lex naturalis etiam vocatur

lex aeterna, quia sicut naturae sunt aeternae, ita et leges in eis
fundatae sunt aeternae et immutabiles.
Lex positiva subdividitur in divinam et humanam prout Deum
vel hominem habet auctorem.
NOTA. Etiam lex naturalis est lex divina; unde si simpliciter dicitur lex
divina, intendi tui· tum lex naturalis tum lex positiva divina.

Lex humana adhuc subdividitur in ecclesiasticam et civilem
prout ab auctoritate ecclesiastica vel civili fertur.
Lex civilis adhuc subdividitur in nationalem et internationalem
prout rationem agendi regulat civium in propria natione vel re­
lationes populorum inter se.
2. Praecipientem, permittentem et prohibentem prout aliquam
actionem ponendam praescribit, vel permittit (ita ut nullus alius
subditus volentem impedire possit) vel eam ponere vetat.
Lex prohibens subdividitur in simpliciter prohibentem, irritan­
tem et inhabilitantem prout simpliciter actum prohibet vel, sal­
tem in foro externo, invalidum reddit, vel personam ad actum
ponendum incapacem reddit.
3. Personalem et territorialem prout directe personas allicit
eosque proinde ubique terrarum obligat, vel personas nonnisi
mediante territorio allicit, et proinde omnes et solos illos obligat
qui sunt in territorio.
4. Moralem, mere poenalem et mixtam prout obligat ad ob­
servationem sui vel tantum ad subeundam poenam si quis eam
transgreditur, vel ad utrumque. De his cf. n. 79 ss.
5. Favorabilem vel odiosam prout libertatem ampliat vel re­
stringit.

65. — SCHOLION. De Sanctione.
Sanctio est praemium promissum pro observantibus vel poena
legi adnexa pro transgressoribus.
A iuristis sanctio vocari solet etiam actus quo suprema aucto­
ritas rogationem legis approbat (e. g. sigillo eam muniendo), ita
ut promulgari possit. Tn Theologia morali autem habetur solum
pro praemio vel poena adnexa.
Sanctio distinguitur interna, seu bonum vel malum quod ipsa

observatione vel transgressione legis obtinetur; et externa quae
ex legislatoris dispositione legi adnexa est: Ita e. g. adversa va­
letudo quae est consequentia naturalis frequentium peccatorum
contra castitatem, pax animi, bona fama, sunt sanctiones inter­
nae; coelum et infernum sunt sanctiones externae.
Sanctio interna, uti patet, est proprietas inhaerens omnis le­
gis; sanctio vero externa non omni legi necessaria est, sed pen­
det a voluntate legislatoris. Lex sub peccato obligans semper
habet poenas adnexas, aeternas vel temporales.
Quoad leges quibus nulla sanctio adnexa est, patet superiorem
posse carum transgressionem punire in quantum ordinem dis­
turbat.
Finis sanctionis est triplex: 1) hominem movere ad legis ob­
servationem: homo enim actualis, in statu naturae lapsae etiam
restauratae, non sufficienter inducitur ad legem observandam per
solam conscientiam obligationis. Hic est influxus praeventivus
sanctionis; 2) ordinem moralem praemio complere et poena
revindicare: hic est influxus coercitivus ; 3) rebelles auctoritati
legislatoris subiicere, ita ut qui nolunt oboedientia subiici, sal­
tem poenam ab eo recipiant : hic est influxus coercitivus, potest
autem simul esse praeventivus pro futura obligatione.
§ 2. OBIECTUM

66. — Obiectum legis, seu id quod praescribi, permitti vel pro­
hiberi potest, sunt media ad bonum sive privatum sive commune
subditorum.
Suprema enim lex est: bonum est faciendum, malum vitan­
dum, in quo consistit finis et felicitas hominis. Omnes vero leges
participant huic legi supremae et nonnisi sunt media ad illum
finem. lamvero bonum finis hominis obtinetur bonis particulari­
bus, imo et malis physicis in quantum ad bonum coordinantur.
Illa omnia bona necnon mala physica possunt esse obiectum le­
gis, servato tamen rectae rationis ordine. Rectae autem rationis
ordo postulat ut bonum inferioris ordinis bono superioris ordinis
cedat, necnon ut quandoque bonum privatum bono communi
cedat. Ratio huius est quia homo est ens sociale, quod ex socie88

tate multa trahit emolumenta, unde rationabile est ut quando­
que, quoties nempe societati est necessarium, bonum particulare
privatum bono communi sacrificet. Ita enim in fine, per bonum
commune, inde novum emolumentum accipiet. Eadem autem
recta ratio etiam postulat ut bonum privatum non plus sacrifi­
cetur bono communi quam necesse est. Unde:

Qualitates legis. 1. Honesta sit: hoc iam concludimus su­
pra ex ipsa notione legis, quae est recta agendi ratio; item se­
quitur ex supra dictis de obiecto legis. Si enim inhonestum quid
praecipitur, h. e. aliquid quod est contra legem superiorem, non
observatur rectae rationis ordo.
NOTA. Hoc tamen non impedit quominus lex possit tolerare aliquid inho­
nestum ad maius malum vitandum, sed nunquam potest illud prae­
cipere.

2. Ius ta sit: h. e. omnes subditos aequaliter (non absolute
sed proportionate aequaliter) premat. Recta enim ratio postulat
ut propter bonum commune unus non plus prematur quam alius.
Ita e. g. in taxis stabiliendis recta ratio postulat ut divites ma­
iores taxas solvant quam pauperes, quia maior taxa non plus
premit divitem quam minor taxa pauperem. Similiter postulat
recta ratio ut qui maiora emolumenta habent ex societate etiam
maiora portent sacrificia, qui vero maiora habent erga eam me­
rita, minora portent sacrificia, seu ut qui in uno puncto portant
maiora onera, in alio portent minora vel etiam privilegiis com­
pensentur.
3. Possibilis sit: ad impossibile enim nemo tenetur. Non
sufficit autem ut sit physice possibilis, sed etiam moraliter pos­
sibilis, h. e. debet esse possibilis pro communi parte subditorum;
cf. infra nn. 91-92.
4. Utilis sit: h. e. ad bonum privatum vel commune revera
conferat, uti supra diximus. Haec proprietas requiritur praeser­
tim si lex sacrificat bonum privatum. Si enim talis lex non vere
cedit in bonum commune, recta ratio postulat ut bonum priva­
tum non sacrificetur.
5. Non excedat auctoritatem legislatoris: neque
quoad obiectum neque quoad subditos.

67. — SCHOLION. Utrum lex praecipere possit actus heroicos?
NOTA. Agitur de lege, non de praecepto.

Actus heroicus intelligitur actus qui sit supra vires communis
partis subditorum, qui ergo pro subditis ordinariis sit physice
possibilis, moraliter vero impossibilis.
Lex naturalis cum fundetur in ipsa natura rerum, quod impo­
nit nequit esse supra vires naturae normalis. Unde ibi de actu
heroico sermo esse non potest, etsi eius observatio in natura
anormali possit extraordinariam diligentiam poscere.
Lex positiva divina per se non potest praecipere actum heroi­
cum pro generalitate subditorum. Per accidens autem potest :
cum enim Deus vires hominum augere valeat, potest etiam illa
praecipere ad quae vires humanae naturaliter non sufficiunt,
dummodo vires ita augeat ut fiat communi parti subiectorum
moraliter possibile.
Lex humana per se non potest praecipere actum heroicum.
Attamen sub conditione libera, e. g. illi qui libere talem statum
vitae aggreditur, potest etiam actum heroicum praecipere; ita
clausura perpetua in quibusdam ordinibus religiosis. Potest etiam
si bonum commune id exigat: quoties nempe recta ratio postulat
ut magnum bonum privatum, etiam bonum vitae, sacrificetur
bono communi: ita e. g. militibus praecipere potest ut stationem
etiam cum imminenti periculo mortis non deserant.

§ 3. SUBIECTUM

68. — NOTIO. Sublectum legis est ille qui per se lege tenetur,
etiamsi per accidens hic et nunc non teneatur.
PRINCIPIUM. Ut quis sit sublectum legis, requiritur ut 1) sit
subditus legislatoris, saltem in materia de qua est lex; 2) legis­
lator intenderit illum hac lege ligare.
Solent Auctores addere aliud requisitum, sc. ut usum rationis habeat;
attamen tot ponunt exceptiones, ut revera pateat usum rationis requiri
quidem ut quis teneatur ad legem observandam (talis obligatio enim

supponit libertatem, quae sine usu rationis est impossibilis), sed non
requiri ut sit subiectum legis, nisi ipse legislator id requirat. Ita e. g. legis
luris Canonici generatim subiectum non est qui sufficienti rationis usu non
gaudet vel septimum aetatis annum nondum explevit (c. 12). Legis natu­
ralis autem omnis homo est subiectum, etiamsi usum rationis non ha­
beat. Non quidem ei imputantur actus in defectu usus rationis positi,
sed manet subiectum legis; quapropter etiam non licet usu rationis ca­
rentes (pueros, amentes, homines in ebrietate, somnambulismo, hypnotismo, etc.) ad actus contra legem naturalem impellere.

Explicatur. Subditus legislatoris : distinguendum est inter le­
gem personalem et territorialem. Lex enim personalis haeret os­
sibus et quoad hanc legem subditus remanet subditus etiam
extra territorium; quoad legem territorialem vero quis est sub­
ditus tantum dum remanet in illo territorio pro quo lex lata est.

Probatur. Primum. Si enim non est subditus legislatoris sal­
tem in hac materia, legislator non habet in eum auctoritatem
necessariam ad eum obstringendum.
Secundum. Per solam enim voluntatem legislatoris quis ligari
potest.

69. — SCHOLION. Utrum ipse legislator sit subiectum legis?
Distinguendum est inter legislatorem qui est persona individua
et legislatorem qui est collegium quoddam.
Si legislator est una persona (etiamsi habeat consiliarios) ipse
per se non est subiectum legis: nemo enim rationabiliter dici
potest subditus suiipsius. Per accidens tamen plerumque tenetur
et ipse legem observare, sed ob aliam rationem: ipse enim debet
bonum commune promovere, et primum medium ad hoc est bo­
num exemplum ; de coetero, si ipse legem non observat, faciliter
potest dare scandalum.
Si legislator est collegium personarum, singulae personae illud
componentes sunt subiectum legis, nam singulae personae non
habent auctoritatem legislativam, sed solum collegium, singulae
personae e contra sunt subditi collegii.

§ 4. AUCTOR SEU LEGISLATOR

70. — NOTIO. Legislator est Superior cui potestas est leges
ferendi pro communitate in quam habet iurisdictionem.
Explicatur. Potestas: haec potestas potest esse suprema ac
independens vel subordinata.
71. — THESIS I. Deus est solus legislator supremus et uni­
versalis, a quo omnes alii legislatores suam potestatem accipiunt.

Explicatur. A quo accipiunt: immediate vel mediate. Imme­
diate si ipse Deus tali homini auctoritatem confert; mediate si
mediante alio homine vel aliis hominibus tali homini auctoritas
confertur (designatio, electio, etc.).

Probatur. Ex S. Scriptura: Praebete aures vos qui continetis
multitudines et placetis vobis in turbis nationum ; quoniam data
est a Domino potestas vobis, et virtus ab Altissimo... quoniam
cum essetis ministri regni illius... (Sap. 6, 3-5).
Omnis anima potestatibus sublimioribus subdita sit: non est
enim potestas nisi a Deo; quae autem sunt, a Deo ordinatae
sunt. Itaque qui resistit potestati, Dei ordinationi resistit (Rom.
13, 1-2).
Ex ratione. Primum: Deus est omnium rerum supremus
Dominus. Unde ipse debet habere etiam potestatem legiferam
et omnia debent eius voluntati oboedire. Nemo autem alius po­
test praeter ipsum habere potestatem nisi sub ipso.
Secundum: Omnes homines natura aequales sunt, et nullus
ex seipso potest habere potestatem vel auctoritatem in alium.
Si ergo unus habet auctoritatem in alium, hanc debet recipere
a supremo Domino, Deo.
72. — THESIS II. Deus dedit potestatem legislativam illis ho­
minibus qui auctoritatem habent in societate ; ipsis proinde iusta
praecipientibus oboedientia debetur sicut Deo.

Probatur. Primum : Deus creavit hominem ens sociale, sed non
tulit leges minutas ad bonum commune in societate promoven92

dum. Unde evidenter illam potestatem dedit hominibus. lamvero
recta ratio postulat ut illi soli qui in societate auctoritatem ha­
bent leges ferre possint; secus enim nullus ordo et proinde nul­
lum bonum commune servari potest.
Secundum: Ex S. Scriptura: Itaque qui resistit pote­
stati, Dei ordinationi resistit; qui autem resistunt ipsi sibi dam­
nationem acquirunt. Nam principes non sunt timori boni operis,
sed mali... Dei enim minister est, vindex in iram ei qui malum
agit (Rom. 13, 2-4).
Admone illos principibus et potestatibus subditos esse, dicto
oboedire (Tit. 3, 1).
Subiecti igitur estote omni humanae creaturae propter Deum:
sive regi quasi praecellenti, sive ducibus tanquam ab eo missis
ad vindictam malefactorum, laudem vero bonorum (1 Petr. 2,13).
Ex ratione: Ipsi auctoritatem suam iuste, h. e. iuxta vo­
luntatem Dei exercentes, Deum repraesentant a quo auctorita­
tem suam habent, et proinde ius habent ad oboedientiam.

73. — THESIS III. Illi qui auctoritatem habent saltem in dua­
bus societatibus perfectis, ecclesiastica et civili, a Deo habent
potestatem legislativam in iis quae ad proprium finem condu­
cunt.
Explicatur. Illi qui auctoritatem habent: quinam illi sint vi­
dendum est quando tractatur de lege ecclesiastica et civili.
Saltem in duabus societatibus perfectis: duae sunt societates
perfectae uti ex sociologia scimus; in thesi dicitur saltem illis
competere potestatem legislativam; de societatibus imperfectis
nihil dicitur. Sunt enim qui ordinationes in bonum commune a
societatibus imperfectis factas non leges sed statuta vel consti­
tutiones vocari volunt. Certum tamen est etiam auctoritatem
habentes in societate imperfecta, quaedam ad bonum commune
huius societatis ordinare posse, attamen semper dependenter ab
auctoritate societatis perfectae a qua dependent.
In iis quae ad proprium finem conducunt : quoad alia enim
nullam habent auctoritatem, nisi forte indirecte, uti e. g. Eccle­
sia in bona temporalia piorum operum.

93

η. 74

DE LEGE ET PRAECEPTO

Probatur. Ex S. Scriptura : Ecclesia: Quodcumque ligave­
ris super terram erit ligatum et in coelis (Mt. 16, 19).
Qui vos audit, me audit; et qui vos spernit, me spernit. Qui
autem me spernit, spernit eum qui misit me (Lc. 10, 16).
Visum est enim Spiritui Sancto et nobis, nihil ultra imponere
vobis oneris quam haec necessaria... a quibus custodientes vos,
bene agitis (Act. 15, 28).
Status : Per me reges regnant, et legum conditores iusta
decernunt (Prov. 8, 15).
Cf. etiam textus in thesi praecedenti allatos.
Ex ratione: diversa sunt media ad bonum commune attingen­
dum ; quapropter bonus ordo postulat ut selectio mediorum fiat,
et quidem ab eo qui auctoritatem habet in societate, nisi ea se­
lectio iam ab auctoritate superiore facta sit. lamvero societas
perfecta nullam auctoritatem supra se habet in propria materia
nisi solum Deum. Ergo in iis quae a Deo stabilita non sunt et
ad proprium finem pertinent, potestatem legislativam habere
debet.
§ 5. PROMULGATIO

74. — Ut lex quaedam obligare possit, ante omnia innotesci
debet: ignoranter enim nemo potest peccare. Ex altera parte,
cum lex vigorem suum habeat a voluntate legislatoris, haec vo­
luntas pateat necesse est: unde requiritur ut legislator eam pu­
blice manifestet: quod vocatur promulgatio legis.

NOTIO. Promulgatio est publica et authentica legis notilicatio
a legislatore (vel eius iussu ac nomine) communitati facta.
Explicatur. Publica: ita ut a notabili parte subditorum sciri
possit, etsi illa notabilis pars sit relative parva, dummodo inde
divulgatio rationabiliter supponi possit. Ipsa autem divulgatio
non requiritur ut lex obliget.
Authentica: ita ut sciri possit legem revera a legislatore la­
tam esse.
Communitati : h. e. non sufficit ut aliis, qui ad communitatem
non pertinent illam manifestaverit; sed neque requiritur ut illa

notificatio totam communitatem attigerit, dummodo talem par­
tem attigerit ut divulgatio rationabiliter supponi possit.
NOTA. Modus promulgationis omnino pendet a voluntate legislatoris.

75. — PRINCIPIUM. Praeter legem naturalem, nulla lex habet
vim obligatoriam ante tempus in promulgatione explicite vel im­
plicite statutum ; post hoc tempus autem per se omnes legi subiectos obligat.
Explicatur. Praeter legem naturalem : lex enim naturalis pro­
mulgatione non indiget, cum fundetur in ipsa natura quae om­
nibus hominibus sufficienter innotescit. In quantum possit quis
ignorare legem naturalem, cf. infra, n. 77.
Vim obligatoriam : si autem observatio legis nulli tertio praeiudicium affert, etiam ante tempus iam observari potest, uti
videtur, etsi nulla adsit obligatio; si vero observatio legis alii
praeiudicium affert, ante tempus observari non potest, cum alteri
ius sit praeiudicium hoc avertere usquedum lex vim habeat.
Explicite vel implicite: solent legislatores tempus stabilire ante
quod lex, etsi promulgata, nondum vim habet, ut interim lex
sufficienter divulgari possit, et praeparationes necessariae pro
observatione legis fieri possint. Si istud tempus in ipso decreto
promulgationis statuitur, hoc tempus observandum est; si vero
in ipso decreto nihil dicitur, sed legislator antea tempus statuerit
pro suo modo promulgandi, huic standum est; si neque hoc sta­
tutum fuerit, supponitur lex vim habere a momento promulga­
tionis. Ita e. g. si in lege ab Apostolica Sede promulgata nihil
quoad tempus dicitur, applicandus est can. 9.
Per se: per accidens enim possunt quidam non obligari, scii,
excusati vel dispensati; cf. nn. 90-104.
Probatur. Ex ipsis notionibus legis et promulgationis: promul­
gatio enim est manifestatio voluntatis legislatoris, ante tempus
autem quo legislator vult obligationem eamque voluntatem no­
tam fecerit, lex vim habere non potest.
76. — SCHOLION I. De acceptatione legis.
Acceptatio seu maioris et sanioris partis subditorum voluntas
sese legi subiiciendi non requiritur ut lex vim obligatoriam ob­

tineat. Secus enim potestas legislativa irrisoria esset, cum nonacceptatio posset omnem legem irritam facere. Potestas autem
legislativa a Deo est, non a populo, etiamsi populus personam
designet in qua est auctoritas (cf. n. 72) et proinde a populo
irritari non potest. Unde iure merito damnata est propositio:
« Populus non peccat, etiamsi absque ulla causa non recipiat
legem a principe promulgatam» (DB 1128).
Non-acceptatio tamen aliquando legem irritam facere potest,
in quantum sc. propter non-acceptationem legislator eam non
urget seu saltem tacite revocat. Hoc obtinet ubi exsistit consue­
tudo legi contraria, quam legislator saltem implicite non vult
auferre. Idem obtinet ubi propter non-acceptationem oritur con­
suetudo legi contraria et legislator saltem tacite consentit; patet
quod, dum in primo casu iuxta consuetudinem contra legem
agentes non transgrediuntur legem (legislator enim non vult con­
suetudinem exsistentem auferre), in secundo casu contra legem
consuetudinem inducentes transgrediuntur legem usquedum con­
sensus legislatoris accedat: ubi viget ius consuetudinis (uti in
CIC) hic consensus accedere censetur quando tempus praescrip­
tionis transiit. Imo, etiamsi culpabiliter maior subditorum pars
legi subiacerc nolit et tamen non accedat consensus etiam im­
plicitus vel tacitus legislatoris, reliqui ab ea observanda absti­
nere possunt donec legislator eam iterum urgeat: legislator enim
non censetur velle ut pauciores legem observent quam plerique
non recipiunt, quod plerumque sine magno incommodo fieri
nequiret.
Species non-acceptationis est appellatio, qua subditi legislato­
rem rogant ut legem non urgeat. Dum durat appellatio, lex cen­
setur ex praesumpto consensu legislatoris non urgere, nisi sub­
ditis solum ius appellationis in devolutivo concedatur. Postea
autem standum est voluntati legislatoris.

77. — SCHOLION II. De ignorantia legis naturalis.
1. Legis naturalis prima principia, quae sunt in se evidentia,
non possunt ignorari ab homine usum rationis sufficientem ha­
bente. Omni enim homini inest conscientia primorum principio­
rum moralium, quae vocatur synderesis. Hanc autem homo qui

usum rationis habet non percipere non potest, cum sint principia
per se evidentia.

2. Legis naturalis principia quae vocantur secunda, quae sc. in
Decalogo continentur, ita sunt cordi hominis impressa ut nullus
usum rationis habens ea diu ignorare possit; attamen per acci­
dens — propter praeiudicia societatis in qua educatus est (e. g.
in quibusdam tribubus barbaris) fieri potest ut unum aliudve
principium etiam invincibiliter ignoretur.
Pro praxi sequentia notentur (ex Noldin, I, 115):
a) Invincibiliter ignorari potest malitia actuum internorum,
sc. cogitationum et desideriorum pravorum, praesertim inefficacium.
/;) Invincibiliter ignorari potest etiam malitia actuum exter­
norum praesertim a pueris et rudibus, imo ab aliis quoque in
extraordinariis adiunctis, ut ubi lex humana tolerat, quod moraliter malum est. Sic fieri potest ut quis ignoret malitiam pol­
lutionis, ut existimet licitum esse mentiri ad propriam vel al­
terius vitam servandam, furari a malis divitibus ad succurren­
dum bonis pauperibus, periurare ad vitam tuendam. Immo sunt,
qui affirment fieri posse, ut etiam christiani licitum putent for­
nicationem in locis, ubi permittuntur meretrices publicae.
c) Num malitia actus interni etiam tum invincibiliter ignorari
possit, ubi malitia respectivi actus externi cognoscitur, num ergo
invincibiliter aliquis putare possit seriam voluntatem peccandi
(furandi) non esse peccatum, si actus externus (furtum), quem
cognoscit esse malum, non fuerit secutus, non una est auctorum
sententia: aliis enim id affirmantibus, negat cum aliis S. Alphonsus his verbis: « hanc opinionem nunquam probabilem censere
potui ». In praxi poenitentes in his casibus interrogandi erunt,
num aliquam, saltem confusam malitiae cognitionem habuerint,
eorumque assertioni credendum est.
3. Conclusiones remotiores ex lege naturali ab illis qui studiis
moralibus non vacarunt, etiam invincibiliter ignorari possunt;
imo sunt conclusiones quaedam de quibus ipsi doctores dispu­
tant utrum sint legis naturae vel non a fortiori minus docti in
rebus moralibus eas ignorare possunt.

§ 6. OBLIGATIO
A. VIS OBLIGATIONIS.

78. — 1. Lex quaelibet inducit veram obligationem.
Probatur. Patet ex ipsa notione legis, eiusque discrimine a
consilio.

2. Etiam lex humana potest coram Deo obligare ; pendet au­
tem a voluntate legislatoris.
Probatur. Primum: Superiores enim sunt a Deo constituti
cum potestate legislativa: cf. n. 72.
Secundum: Lex non plus ligat quam legislator vult.

3. Lex praecipiens obligat semper sed non pro semper; lex
prohibens obligat semper et pro semper.
Explicatur. Lex praecipiens obligat usquedum cesset, sed so­
lum statutis temporibus vel data occasione est adimplenda, a. v.
actum praescriptum non ponere certis momentis potest esse li­
citum: ita die dominica hora septima est licitum Missae non
assistere, dummodo alia hora assistas. Lex vero prohibens non
solum obligat usque dum cesset, sed etiam singulis momentis
est observanda, a. v. actus lege prohibitus nullo momento est
licitus: ita neque hora septima neque ulla alia hora diei domi­
nicae licitum est opera servilia facere.
B. OBIECTUM OBLIGATIONIS.

79. — 1. Lex primum obligat ad sui cognitionem.
Lex enim observari nequit nisi cognoscatur. Unde si non pri­
mum obligaret ad sui cognitionem, obligatio legis maiore ex
parte inanis esset. Quapropter etiam unusquisque subditus te­
netur media et diligentiam ordinariam iuxta suum statum adhi­
bere, ut voluntatem superioris cognoscat. Ex hoc etiam intelligilur cur ignorantia vincibilis non excuset a peccato.

2. Lex deinde obligat ad sui observationem.
Haec obligatio est evidens ex ipsa natura legis.
3. Lex tandem obligat ad adhibenda media ordinaria et pro­
xime necessaria ad legem observandam, non vero ad adhibenda
media extraordinaria vel remota.
Qui tenetur ad finem, tenetur etiam ad media, saltem ad or­
dinaria et proxime necessaria, secus enim lex maiore ex parte
inanis esset. Attamen non tenetur ad media extraordinaria vel
remota, quia esset nimis onerosum.
NOTA. Medium ordinarium proximum est etiam removere vel praeca­
vere, quae proxime impossibilem reddunt vel nimis onerosam ob­
servationem legis; unde ad hoc etiam obligat lex.
Ex eodem motivo quisque tenetur vitare periculum peccandi contra
legem: qui enim se ponit in periculum peccandi, ponit causam
quae observationem legis valde onerosam, imo forsan impossibilem
reddet.

4. Lex insuper obligat ad subeundam poenam pro transgres­
sione inflictam sive in ipsa lege provideatur, sive iudicio supe­
rioris infligatur.

80. — COROLLARIUM I. Utrum liceat causam ponere quae legis
observationem impossibilem reddat?
Uti ex supra dictis patet, per se non licet; attamen si causa
est bona et simul cum observatione legis habetur effectus bonus
aeque immediatus, licet propter rationabilem causam (cf. n. 49).
81. — COROLLARIUM II. Utrum liceat causam ponere quo quis
non amplius sit subtectum legis?
Si causa est bona, licet, etiam si ponat hanc causam ut a lege
eximatur; si causa est mala non licet, attamen ipsa non-observatio legis non imputatur in culpam, etiamsi causam ponat ut
a lege eximatur. Ratio est quia lex neminem obligat ut sit vel
maneat subiectum legis. Ita potest quis exire e territorio in quo
viget lex territorialis, etiam ea intentione ut legem observare
non debeat.

82. — SCHOLION I. De obligatione legis poenalis.
Leges poenales mixtas quae sc. primarie obligationem statuunt
addita poena, obligare tum ad legem servandam tum ad poenam
subeundam pro transgressione, nemo est qui non videat. Sed
disputatur inter Auctores utrum sint et esse possint leges mere
poenales, quae sc. nullam obligationem inducant nisi ad poenam
subeundam si de transgressione convincaris.
Qui contendunt nullam esse obligationem quae non inducat
peccatum saltem veniale, necessario admittere debent leges mere
poenales: sunt enim leges quae non obligant sub peccato, e. g.
Constitutiones multorum Ordinum Religiosorum.
Qui admittunt veram obligationem etiam non sub peccato,
pauciores admittent leges mere poenales, earum tamen possibi­
litatem admittere possunt. Ubi enim agitur e. g. ex una parte de
medio ad bonum commune non necessario sed utili, et ex altera
parte de poena pecuniaria (quae etiam implendo aerarium ad
bonum commune cooperatur), nihil impedit quominus legislator
subditis libertatem relinquat uno aliove modo bono communi
cooperandi. Aliae vero leges, quae non relinquunt libertatem eli­
gendi unum vel aliud, mere poenales vocari nequeunt.
83. — SCHOLION II. De obligatione legis irritantis.
Notio. Lex irritans est lex quae declarat invalidum actum qui
ex se, qua actus, esset validus.
Non ergo confundenda est lex irritans cum lege quae actum
non irritum seu invalidum, sed irritabilem facit, h. e. ius con­
cedit damnum passo ut a iudice cassationem seu rescissionem
actus poscat. Ita e. g. lex, qua contractus inter pupillum et tu­
torem validus quidem est, sed pupillo (non vero tutori) ius con­
ceditur exigendi coram iudice ut hic contractus rescindatur.
Lex irritans non necessario est lex humana: sunt etiam leges
naturales et positivae divinae irritantes, e. g. quaedam impedi­
menta matrimonii.
Legi irritanti aequiparatur lex inhabilitans, quae non ipsum
actum directe allicit, sed ipsam personam inhabilem seu incapa­
cem declarat talem actum valide ponendi. Ita e. g. lex quae mi­
norem incapacem declarat contractus ineundi. Differentia in eo

est quod lex irritans declarat actum in determinatis circumstan­
tiis positum invalidum; lex vero inhabilitans ipsam personam ad
talem actum declarat incapacem, ita ut talis actus in quibusvis
circumstantiis sit invalidus.
Divisio. Leges irritantes sunt:
1. Irritantes in foro externo tantum vel etiam in foro interno
prout actus simpliciter privatur effectibus suis iuridicis vel etiam
in se invalidatur. In primo casu validitas actus coram iudice
urgeri non potest, remanet tamen obligatorius in conscientia; in
altero casu etiam in conscientia nulla est obligatio. Ita qui con­
tractum iustum init sine forma a lege praescripta, non potest
contractum coram iudice urgere, sed obligatur in conscientia ad
illum exsequendum, et ius habet in conscientia illum urgendi;
impedimentum vero matrimoniale ita irritat matrimonium ut
quis neque in conscientia matrimonio uti possit.
2. Latae sententiae vel ferendae sententiae prout actus ipso
facto habendus est invalidus vel solum post sententiam iudicis.
NOTA. Haec sententia iudicis potest esse mere declaratoria vel effectiva
prout actus, qui inde ab initio erat invalidus, nunc a iudice decla­
ratur invalidus et proinde a nunc etiam ut invalidus est habendus,
vel actus, qui inde ab initio erat validus, nunc per sententiam iu­
dicis fit invalidus.
Hic ultimus casus autem distinguendus est a lege quae facit actum
rescindibilem. In utroque casu sententia iudicis facit actum esse
invalidum a momento sententiae; sed in casu legis irritantis fe­
rendae sententiae effectivae haec sententia ab utraque parte postu­
lari, imo a superiore imponi potest; in casu legis actum rescindi­
bilem facientis haec sententia solum ab una parte quae damnum
patitur postulari potest.

3. Irritantes tantum vel simul et prohibentes prout solum in­
validum reddunt actum quem tamen poni non prohibent, vel
etiam prohibent positionem ipsam actus. Primum praesertim
obtinet in legibus irritantibus in solo foro externo.

THESIS. Etiam legislator humanus potestatem habet condendi
leges irritantes.
Probatur. Irritatio actus medium est eflicacissimum ad prae­
cavendas fraudes, pericula, etc.

OBIECTIO. Lex irritans humana facit irritum quod natura est vali­
dum. Ergo lex irritans humana adversatur legi naturae et proinde eius
potestas legislatori convenire non potest.
Resp.: Lex irritans humana non est contra legem naturalem, sed est
complementum determinationum legis naturalis in ipsa lege naturali fun­
datum. Lex irritans humana enim non declarat invalidum actum quem
lex naturalis declarat validum, sed ubi lex naturalis nullam vel pauciores
ponit conditiones, lex humana propter bonum commune aliquas condi­
tiones addit.

PRINCIPIA. 1. Lex irritans invalidai actum etiam in ignoran­
tia irritationis positum.
Probatur. Lex irritans afficit ipsam obiectivam realitatem ac­
tus, cui elementa subiectiva (uti ignorantia) nihil mutare valent.
NOTA. Propter eandem rationem etiam metus gravis vel incommodum
grave non impediunt quominus lex irritans actum invalidum faciat.
Si vero incommodum grave esset pro tota communitate, lex irritans
humana cessaret, cum non amplius vergeret in bonum commune.

2. Lex irritans obligat in conscientia ad agnoscendam irrita­
tionem quam inducit.
Explicatur. Etiam lex irritans in foro externo tantum obligat
in conscientia, scii, ad non exigendos effectus civiles si alia pars
eas dare non vult.
NOTA. In quantum compensatio occulta sit licita vide Vol. II, n. 491.

Lex irritans etiam in foro interno, obligat ad agnoscendam
invaliditatem actus.
Lex irritans et simul prohibens, obligat ad omittendum actum.
Lex irritans latae sententiae obligat a momento quo actus po­
situs est.
Lex irritans ferendae sententiae effectivae obligat ad standum
sententiae iudicis.
Lex irritans ferendae sententiae declaratoriae obligat ad agno­
scendam inde a sententia iudicis invaliditatem actus et conse­
quenter etiam effectum inde ab actu posito.

Probatur. Ita exigit bonum commune. Si enim irritatio quam
lex inducit non esset agnoscenda, vana esset lex irritans.

84. — SCHOLION III. De lege fundata in praesumptione.

Notio. Lex fundata in praesumptione est lex quae, ex ordinarie
contingentibus iudicans aliquod factum vel aliquod periculum
communiter adesse, inde obligationem suam inducit ac si certe
adesset.
Divisio. Inde naturaliter dividitur in legem fundatam in prae­
sumptione periculi et fundatam in praesumptione facti. Ita lectio
libri pravi ordinarie inducit periculum perversionis, quare omnis
lectio libri pravi prohibetur (fundata in praesumptione periculi);
pater pueri ordinarie est ille quem nuptiae demonstrant, quare
marito imponuntur omnes obligationes et iura patris (fundata
in praesumptione facti).

PRINCIPIA. 1. Lex fundata in praesumptione periculi obligat
semper, etiamsi hic et nunc periculum non videatur adesse.
NOTA. Vide tamen infra, n. 93.

Probatur. Ita requirit bonum commune. Experientia enim do­
cet illos qui iudicant pro se non esse periculum, facilius cadere
in periculum et peccatum; unde nemo potest esse iudex in pro­
pria causa. Quapropter standum est legi usquedum ipse legislator
(dispensando) iudicaverit periculum esse sufficienter remotum.
2. Lex fundata in praesumptione facti obligat nisi factum con­
trarium constet.

Explicatur. Nisi factum contrarium constet: cessat nempe in
illo foro pro quo factum contrarium constat.

Probatur. Obligat: ita requirit bonum commune: agitur enim
de casibus pro quibus propter bonum commune necessario so­
lutio invenienda est: ergo debet inveniri in ordinarie contingen­
tibus, nisi contrarium constet.
Nisi factum contrarium constet: praesumptio enim cedere de­
bet veritati. Veritate enim demonstrata non amplius necessarium
est solutionem quaerere ex praesumptione.
OBIECTIO. Si praesumptio cedere debet veritati hoc etiam fieri debet
ubi agitur de praesumptione periculi. Ergo primum principium non valet.

Resp.: Non adesse periculum non potest sicut factum demonstrari; de
coetero experientia docet hic neminem esse iudicem in propria causa.
NOTA. Distinguenda est lex fundata in praesumptione a fictione iuris.
Fictio iuris est admissio facti non-veri tanquam veri ad hoc ut
effectus iuridici attribui possint. Ita e. g. fictione iuris in « sanatione
in radice » admittitur matrimonium ab initio invalidum tanquam
ab initio validum, ita ut omnes effectus iuridici matrimonii validi
(c. g. legitimitas prolis) ei concedi valeant.

C. INTERPRETATIO.

85. — NOTIO. Interpretatio est genuina explicatio sensus in
lege contenti.
Explicatur. Genuina: non ad libitum facta, sed ita ut funde­
tur in verbis legis consideratis secundum stylum curiae, con­
textum, obiectum, circumstantias. Tota interpretatio eo tendit
ut mens legis quaeratur et determinetur; mens autem legis ver­
bis continetur; mens proinde legislatoris, si verbis non conti­
netur, non est consideranda.

DIVISIO. Interpretatio est:
1. Authentica si fit ab ipso legislatore eiusve successore, vel
saltem eius auctoritate; doctrinalis si fit a viris doctis iuxta leges
hermencuticae ; usualis si fit per consuetudinem seu per modum
quo lex observari solet ; iudicialis si lit per sententiam iudicis.
NOTA. Interpretatio authentica fieri potest per modum legis novae pri­
mam interpretantis, vel per sententiam iudicialem si propter specia­
lem auctoritatem ex ea prodit sensus in quo legislator legem vult
intendi, vel per rescriptum seu responsum ad casum particularem.

2. Stricta si ille solus sumitur sensus verborum sine quo verba
nullum sensum amplius haberent: ita si quis vocem « filius » ex­
plicet de solo « genito masculino » ; lata si omnis sensus sumitur
qui sub hac voce vere indicari solet: ita e. g. si quis vocem « fi­
lius » explicat tum de « genito » tum de « adoptivo ».
3. Declarativa seu comprehensiva si interpretatio tantum ex­
plicat sensum verborum qui per se est clarus; explicativa si
explicat sensum verborum dubium sed iuxta sensum originalem ;
extensiva si explicat sensum verborum addendo aliquem sensum

qui stricte loquendo non continetur in verbis legis ; restrictiva si
explicat sensum verborum auferendo aliquem sensum qui stricte
loquendo continetur in verbis legis.
86. — PRINCIPIA I. Verba legis accipienda sunt iuxta pro­
prium et usu receptum sensum, nisi inde quid iniustum vel ab­
surdum sequatur.
Probatur. Nisi enim aliter ipse dixerit, praesumendus est le­
gislator loqui verbis in sensu quem habere solent ; nec sumendus
est sensus classicus vel philologicus, sed iuridicus et usualis.
II. In dubio attendendum est ad finem et circumstantias legis
necnon ad mentem legislatoris.
Probatur. Ex his enim patefieri potest voluntas legislatoris quae
est causa legis.

III. Favores sunt amplificandi, odiosa sunt restringenda, atta­
men semper intra (non infra nec ultra) verum sensum proprium
verborum.
Probatur. Ex consensu omnium iuristarum; de coetero legis­
lator non est praesumendus magis velle restringere libertatem
quam stricte dixerit.
IV. Interpretatio authentica per modum legis data, habet vim
legis; quare promulgari debet et non habet vim retroactivam
nisi sit interpretatio mere comprehensiva.
Probatur. Primum: est vera lex, quare promulgari debet, et
valorem non habet nisi a tempore promulgationis.
Secundum: interpretatio mere comprehensiva non est nisi re­
petitio antiquae legis et proinde in ipsa iam est promulgata et
suam vim habet.

V. Interpretatio authentica per sententiam vel rescriptum in
casu particulari, per se non obligat in aliis casibus; est tamen
medium ad cognoscendam mentem legislatoris.
Probatur. Legislator enim potest hac occasione legem univer­
saliter interpretari, sed non facit: unde concludi potest eum non

velle in omnibus casibus subiectos hac interpretatione ligari;
ergo non ligantur.

VI. Interpretatio doctrinalis tantum valet quantum argumenta,
nisi ipse legislator cuidam doctori vel sententiae specialem tri­
buerit auctoritatem vel eam specialiter reiecerit.

Probatur. Interpretatio doctrinalis non exit a legislatore, sed
tantum ab hominibus privatis qui legem facere non possunt.

VII. Interpretatio doctrinalis valorem habet iuxta numerum et
pondus doctorum eam sustinentium; consensus statuit interpre­
tationem moraliter certam.
Probatur. Quo magis enim in re periti consentiunt eo maior
est probabilitas eos voluntatem legislatoris intellexisse.
VIII. Interpretatio usualis legitime praescripta aequivalet au­
thenticae; nondum praescripta aequivalet doctrinali.
Probatur. Legitime praescriptae per praescriptionem accessit
consensus legislatoris; non praescriptae vero non accessit ille
consensus, sed solum praesumitur ex eo quod illam non expli­
cite reprobat.
87. — SCHOLION. De Epikeia.
Notio. Epikeia est indicium legislatorem non velle in istis
determinatis circumstantiis urgere legem suam.
Epikeia ergo non est interpretatio legis: supponit enim legem
clare continere casum praesentem ; attamen interpretatur ipsa
voluntas seu intentio legislatoris, qui, cum omnes circumstantias
in quibus lex urgere possit praevidere non valeat, nec, si eas
praevideret, in sua lege (quae de solis ordinarie contingentibus
agit) eas complecti valeat, supponitur non voluisse in his deter­
minatis circumstantiis suam legem urgere. Interpretatione quae­
ritur quamnam intentionem habuit legislator quando legem con­
didit ; epikeia quaeritur quamnam intentionem habuisset, si hunc
casum cum his circumstantiis novisset. Uno verbo, epikeia est
veluti dispensatio praesumpta.

ΝΟΤΑ. In adhibenda epikeia vera mens legislatoris consideranda est: ita
e. g. cum plerumque legislatores civiles nullam epikeiam agnoscant,
in lege civili generatim adhiberi non potest.

Principia. 1. Epikeia adhiberi potest in lege humana quoties
adsunt circumstantiae speciales propter quas rationabiliter indi­
cari potest legislatorem legem non urgere.
NOTA. Non tamen requiritur ut circumstantiae tales sint ut legis obligatio
iam cesset per excusationem.

2. Epikeia adhiberi non potest in lege naturali.

Probatur. Lex enim naturalis fundatur in naturis rerum im­
mutabilibus ; unde praesumi non potest legislatorem in hoc casu
velle dispensare.

3. Epikeia adhiberi non potest in lege irritanti.
Probatur. Lex enim irritans, etiamsi terminis negativis expri­
matur, determinat requisita ad validitatem actus, sine quibus,
propter bonum commune, actus semper debet esse invalidus. Si
autem ibi epikeiam adhibere liceret, nimii essent dubii de vali­
ditate actuum; quare in lege irritanti epikeia admitti non potest.
De coetero, epikeia cum sit dispensatio praesumpta, necessario
est sententia probabilis tantum. lamvero, uti postea videbimus
(n. 145), sententiam probabilem sequi non licet ubi agitur de
validitate actus.

4. Epikeia adhiberi non potest ubi Superior facile interrogari
potest.
Sunt quidem Auctores qui volunt distinguere: si observantia
legis detrimentum afferat vel nimis esset onerosa, ita ut obliga­
tio legis cesset per excusationem, non est interrogandus Supe­
rior. Attamen, tunc opus non est amplius epikeiae, sed est sim­
plex iudicium se lege non teneri.
Probatur. Epikeia est dispensatio praesumpta. lamvero prae­
sumere non licet ubi certitudo acquiri potest.

D. MODUS IMPLENDI OBLIGATIONEM.

88. — Legis obligatio impleri debet prout recte ex fine et verbis
legis et ex consuetudine prudenter praesumitur legislatoris vo­
luntas: tota enim obligatio legis pendet a voluntate legislatoris
verbis legis expressa. Lex autem gcneratim praecipit actum tan­
tum, non modum, nisi modus sit actui intrinsecus: unde posita
substantia actus, lex impleta est.
Lex ergo impleri debet:
1. Humano modo: lex enim hominibus datur, et debet proinde
humano modo impleri.

Requiritur ergo: 1. In lege negativa: simplex omissio actus pro­
hibiti.

Explicatur. Mera omissio sufficit ; attamen etiam deesse debet
voluntas transgrediendi legem (cf. n. 42). Solum tamen deside­
rium (inefficax) actum ponendi non obest legi nisi et ipsum de­
siderium prohibeatur. Ita e. g. qui lege prohibetur ex civitate
exire, legem adimplet non exeundo, etiamsi in corde desideret
exire; qui vero exire vult sed non exit solum quia vi physica
retinetur, legem non observat, nam revera vult legem non obser­
vare; qui autem desiderat fornicari, sed non fornicatur, legem
non adimplet, quia ipsum desiderium fornicandi prohibetur.
2. In lege praecipiente praestationem realem: mera praestatio
rei praeceptae, etiam per alium.

Probatur. Talis enim lex non vult primarie ut talis persona
rem praestet, sed ut res praestetur; quapropter etiam si ab alio
praestetur, finis et verba legis, et proinde voluntas legislatoris
adimpletur.
NOTA. Voluntas non implendi talem obligationem imputatur tamen in
culpam etiamsi ab alio res praestetur; lex vero interim ita imple­
tur, ut, si postea voluntatem mutarit et obligationem implere velit,
non amplius teneatur. Ita e. g. si quis non vult resarcire damnum
illatum peccat, etiamsi ab alio, ipso invito, resarciatur; si autem
postea sese converterit, non amplius tenetur ad damnum hoc re­
sarciendum.

3. In lege praecipiente praestationem personalem: actus hu­
manus et personalis opus praescriptum praestans.
Explicatur. Non ergo sufficit aliud opus, etiam melius, ut si
quis loco ieiunandi Missae assistat. Nec sufficit praestatio operis
quae non sit humana, etsi non requiratur ut sit actus perfecte
humanus. Hinc qui dormiens vel nolens vel solum coactus assi­
stit Missae, non satisfacit praecepto ; qui vero ignorans esse diem
festum assistit Missae, obligationi satisfacit, quia revera opus
praescriptum modo humano praestat. Similiter satisfacit prae­
cepto qui feria VI splendide epulatur piscibus, dummodo nul­
lam carnem manducet.
Non requiritur vero: 1. Intentio satisfaciendi, imo excludi po­
test, modo adsit intentio ponendi actum praescriptum.
Ita qui die dominica assistit primae Missae quia celebratur pro
amico defuncto, volens Missae solemni assistere pro impletione
obligationis dominicalis, etiamsi Missae solemni non assistit,
obligationem suam implevit.
NOTA. Loquimur cie implenda obligatione legis, non de implenda obli­
gatione sibimetipsi imposita (e. g. voto): pro hac enim requiritur
intentio eam adimplendi.

Probatur. Legislator vult ut opus praestetur (vel omittatur),
non vult ut hoc fiat quia praescribitur.
2. Tendentia in finem legis, nisi ipse finis cadat sub praecepto.
Explicatur. Ita e. g. non requiritur pro lege abstinentiae, ut
quis abstineat a carne propter mortificationem, sed sufficit ut
abstineat.
3. Status gratiae, nisi status gratiae pertineat ad substantiam
actus.
Explicatur. Imo quandoque actu peccaminoso lex impleri po­
test. Ita e. g. si quis male dispositus Baptismum valide recipit,
vel si quis die Dominica Missam audit ex superbia; non vero
satisfacit praecepto confessionis annualis per confessionem sa­
crilegam.
Probatur. Damnata est sententia Baii: Non est vera oboedien­
tia legis quae fit sine caritate (DB 1016).

2. Debito tempore: lex prohibens semper observari debet, lex
praecipiens quando urget.
a) Si nullum tempus statutum est, impleri potest obligatio
quando possibile est.

Explicatur. Possibilitas autem haec etiam humano modo su­
menda est, h. e. de possibilitate morali, non physica, nisi res
urgeat vel dilatione notabiliter minuatur valore. Ita si quis te­
netur dare 10 doliaria, non tenetur statim ac 10 doliaria col­
legerit, illa dare, sed potest exspectare usquedum plura habeat;
si autem quis tenetur alicui dare semina, non potest exspectare
donec tempus seminandi transierit.
b) Si tempus statutum est, obligatio impleri debet tempore
utili, h. e. tempore a lege statuto.
Explicatur. 1) Obligatio impleri debet tempore utili, h. e. non
ante tempus ; imo per se ante tempus impleri non potest nisi ex
privilegio anticipandi. Ita non potest quis Sabbato implere obli­
gationem sacri audiendi, etiamsi praevideat se die dominica fore
impeditum.
Excipitur tamen debitum iustitiae: cum enim damnum credi­
toris praepedire teneamur, debemus etiam debitum iustitiae sol­
vere ante tempus, si praevideatur impedimentum fore tempore
utili.
NOTA. Si tempus utile sive ex lege sive ex privilegio iam currit, homo
qui nondum est subiectum legis sed mox erit, potest iam antequam
sit subiectum obligationem suam implere: ita ordinandus subdiaconus potest iam ante ordinationem recitare officium huius diei,
imo et pridie anticipare Matutinum; qui summo mane est extra
territorium ubi viget obligatio hac die Missam audiendi ibique
Missam audit, non tenetur reversus in territorio iterum Missam
audire, nisi locus Missae audiendae in lege praescribatur.

2) Tempore utili : sufficit autem ut ante finem temporis utilis
obligatio impleta sit ; unde, si praevidetur impedimentum fore
postea, obligatio antea impleri debet, nisi praevideatur se ante
finem temporis utilis non amplius fore subiectum legis. Ita ubi
die dominica sunt duae Missae, h. 7 et h. 10, qui praevidet se
hora 10 fore impeditum, tenetur h. 7 Missae assistere.

3) Non post tempus: attamen si tempus statutum est, non ad
finiendam sed ad urgendam obligationem, obligatio non cessat,
sed continuat etiam post tempus utile, quandiu sive culpabiliter
sive inculpabiliter impleta non fuerit. Ita si quis ante mediam
noctem officium divinum non persolverit, obligationem hanc im­
plere non amplius valet ; si quis autem (ubi viget lex universalis
de communione paschali) inter Dominicam Palmarum et Domi­
nicam in Albis S. Communionem non receperit, adhuc tenetur
eam postea recipere quando poterit. Quodsi tempus culpabiliter
non servaverit, patet illum peccasse, quia hanc partem legis non
observavit.

3. Totaliter: totum opus a lege praescriptum praestandum est.
Ad impossibile autem nemo tenetur: quid ergo si quis totum
praestare nequit, partem autem praestare valet?
Si opus est indivisibile, qui totum praestare nequit, ad nihil
tenetur.
Si opus est divisibile, qui totum praestare nequit, tenetur ad
illud quod potest, si in illa parte salvatur ratio praecepti, h. e.
si ad finem praecepti aliquid confert. Ita si quis non potest to­
tam Missam audire, sed solum primas preces, ad hoc non te­
netur; si autem potest a principio usque ad Communionem as­
sistere, ad hoc tenetur.
NOTA. Si quis non potest totam legem servare et serie dubitat utrum
possit partem servare, ad nihil tenetur, ne ansa detur nimiis anxie­
tatibus et scrupulis: lex enim servanda est modo humano.

89. — SCHOLION. Utrum possint plures obligationes simul
impleri?
/1) Unico actu: si unus actus a pluribus praecipitur potest
unico actu impleri, nisi constet aliam fuisse mentem legislatoris.
Ita e. g. si quis tenetur officium divinum recitare propter subdiaconatum et propter beneficium ecclesiasticum susceptum,
unica recitatione satisfacere potest ; si autem quis propter poe­
nitentiam sacramentalem debet Missae assistere, non potest hanc
obligationem implere assistendo Missae dominicali: non enim,
nisi explicite dicat, supponi potest confessarium non voluisse
novam obligationem imponere.

B) Pluribus actibus: plurcs obligationes diversis actibus eo­
dem tempore impleri possunt si illi actus se invicem non impe­
diunt, nisi legislator diversitatem temporis intenderit.
E. CESSATIO OBLIGATIONIS.

90. — Nondum agitur de cessatione ipsius legis, sed de cessa­
tione solius obligationis pro tali subiecto.
Obligatio evidenter ab intrinseco cessat per impletionem. In­
super cessare potest eo quod subiectum cesset esse subiectum
(causa eximens), e. g. si quis exit e territorio pro quo lata est
lex. Cf. supra, n. 81. — De his autem hic non fit quaestio.
Cessare tandem potest obligatio per causam excusantem, per
dispensationem vel per privilegium.
1. Causa excusans.
91. — NOTIO. Causa excusans est omne id praeter voluntatem
legislatoris, quod quendam liberat ab obligatione legis, relinquens
tamen eum subiectum legis.
Unica tantum est causa excusans ab observatione legis, scii,
impossibilitas eam observandi: ad impossibile enim nemo tene­
tur. Haec autem impossibilitas ex duplici fonte oriri potest: ex
ignorantia seu inadvertentia et ex eo quod opus impositum su­
perat vires subiecti. De his ergo ponuntur sequentia

92. — PRINCIPIA. I. Ignorantia invincibilis, inadvertentia et
defectus usus rationis excusant ab observatione legis, non tamen
a lege irritante vel inhabilitante.
Probatur. Primum: Cognitio obligationis est fundamentum
omnis obligationis ; unde legislator non potest velle imponere
obligationem illi qui obligationis sive habitualiter sive actualiter
invincibiliter conscius non est.
Secundum : Lex irritans vel inhabilitans non sese refert directe
ad actum humanum, sed ad validitatem actus, quapropter effec­
tum suum obtinet independenter a perfectione actus humani.
NOTA. Actus in ignorantia invincibili, etc. positus potest tamen esse imputabilis in causa: e. g. si quis legem non observat quia voluntarie
sese inebriavit.

II. Ignorantia vincibilis non excusat ab observatione legis.

Probatur. Lex imprimis obligat ad cognitionem sui, unde im­
primis ad diligentiam proportionatam in depellenda ignorantia.
III. Impossibilitas physica observandi legem excusat ab eius
observatione.
Explicatur. Impossibilitas physica: quando observatio legis
simpliciter supergreditur vires physicas: e. g. qui non habet nisi
50 doliaria, non potest dare centum.

Probatur. Ad impossibile nemo tenetur.
NOTA. Impossibilitas physica observandi legem naturalem nunquam
adesse potest: lex enim naturalis fundatur in ipsa natura nec
proinde vires naturae superare potest: Deus enim, dicit S. Augu­
stinus, impossibilia non iubet, sed iubendo admonet et facere quod
possis, et petere quod non possis (EP 1795). Similiter S. loannes
Chrysostomus: « Non licet dicere non possum; id enim est accusare
creatorem. Nam si nos fecit imbecilles et iubcat, ipsius est accusa­
tio. Quomodo ergo, inquit, multi non possunt? Quia nolunt. Quo­
modo non volunt? Prae desidia; nam si voluerint, poterunt omnino...
Habemus enim Deum cooperantem et nobiscum agentem; solum
eligamus, solum ad rem tanquam ad opus accedamus, solum simus
solliciti, solum mentem adhibeamus, et omnia sequuntur» (EP 1220).
Etiam Concilium Tridentinum in sess. VI habet capitulum 11 De
observatione mandatorum, deque illius necessitate et possibilitate
(DB 804).

IV. Impossibilitas moralis observandi legem per se excusat ab
observatione legis positivae, imo a lege naturali praeceptiva.

Explicatur. Impossibilitas moralis: quando observatio legis
non quidem vires superat sed ita cum periculo damni vel incom­
modi proportionate gravis extrinsece advenientis est coniuncta,
ut iuxta indicium prudens viri discreti legislator legem non ur­
gere censendus sit.
Damnum vel periculum proportionate grave: proportio desu­
menda est inter incommodum et gravitatem legis: gravius dam­
num requiritur pro excusatione a lege naturali quam a lege po­
sitiva ; gravius a divina quam ab humana, gravius ab obligatione
gravi quam a levi.

Damnum vel incommodum debet esse extrinsece adveniens:
nam incommodum ipsi observationi legis inhaerens est directe
a legislatore intentus: ita non excusat a confessione peccati ve­
recundia quam ipsa confessio infert, potest autem excusare vere­
cundia extraordinaria quam inferret confessio apud talem confessarium qui esset e. g. consanguineus.
Per se: per accidens autem potest non excusare propter ad­
junctam legem naturalem, quando sc. violatio legis cedit in odium
vel contemptum Dei vel fidei vel religionis, quando cedit in dam­
num commune vel in extremum damnum spirituale etiam alicuius
particularis. Ita non excusat ab abstinentia camis etiam pericu­
lum mortis, si esus carnis imponitur in odium fidei vel Ecclesiae;
similiter periculum mortis non excusat militem ab obligatione
vigiliae; similiter periculum mortis non excusat parochum ab
assistendis parochianis aegrotis tempore epidemiae.
/1 lege positiva: unde adagium: Lex positiva cum gravi incom­
modo non obligat.
A lege naturali praeceptiva : non a prohibente, nam lex natu­
ralis prohibens prohibet actus intrinsece malos, qui nunquam
permitti possunt, ne propter gravissimum quidem periculum.
Probatur. Impossibilitas moralis facit observationem legis
praeter intentionem legislatoris (est enim incommodum extrin­
sece adveniens) esse extraordinarie difficilem, ita ut incommodum
non amplius proportionetur bono legis.
Ex eodem motive per accidens non excusat: nam pro odio vel
contemptu Dei vel fidei nunquam potest adesse ratio proportionata; vel si transgressio vertit in damnum commune vel in dam­
num spirituale lex apparet, etiam in hoc casu particulari, esse
necessaria et proinde non cessat intentio legislatoris.
NOTA. Utrum liceat voluntarie ponere causam sive eximentem sive excu­
santem ab obligatione legis, cf. supra, nn. 80-81.

93. — SCHOLION I. Utrum cessante fine legis in casu particu­
lari, quis ab eius observatione excusetur?
Finis legis cessare potest negative vel contrarie. Si cessat ne­
gative tantum, h. e. ita ut finis legis non obtineatur, sed simul

nullum nocumentum inde oriatur: tunc obligatio legis in casu
particulari non cessat, quia lex pro bono communi lata est, et,
uti supponitur, generatim finem suum obtinet; si vero cessante
fine in casu particulari negative tantum, lex non obligaret, ansa
daretur omni generi laxismi. Unde, propter bonum commune,
obligatio in tali casu cessare non potest.
Finis legis autem cessare potest etiam contrarie, h. e. ita ut
finis non obtineatur et simul observatio legis nociva vel saltem
nimis difficilis evaderet, imo forsan effectum contrarium produ­
ceret: tunc obligatio legis in hoc casu particulari cessat. Ita, dum
Christiani non possunt intrare societates quae habent tendentias
antireligiosas, licitum esse potest ut quidam Christiani eminen­
tis personalitatis tales societates ingrediantur, ut suo influxu
tendentias illas antireligiosas cohibeant.
94. — SCHOLION II. De Collisione officiorum et iurium.

Collisio officiorum est concursus complurium obligationum
quae simul impleri non possunt.
Collisio officiorum et iurium saepesaepius est apparens tan­
tum, et provenit ex imperfecta cognitione obligationum. Ex lege
autem humana quandoque verus conflictus oriri potest, in quo
necessario una obligatio cessare debet. Unde

Principium generale. Cessat illa obligatio quae spectata na­
tura et fine legis minoris momenti est.
Applicationes. 1. Sequenti ordine veniunt: lex naturalis, lex
positiva divina, lex ecclesiastica, lex civilis.
2. Praecepta negativa praevalent praeceptis affirmativis: nega­
tiva enim semper et pro semper obligant, affirmativa vero sem­
per sed non pro semper.
3. Praecepta iustitiae praevalent aliis nisi hoc aliud sit multo
maioris momenti. Praecepta enim iustitiae in aliis strictum ius
producunt; si autem alia obligatio multo maioris momenti est,
hoc ius tertii etiam cessare vel suspendi potest. Ita si quis ad
debitum solvendum deberet venire in gravem necessitatem, non
teneretur hic et nunc debitum solvere.

4. Bona maiora praevalent bonis minoribus: unde caeteris pa­
ribus bona spiritualia prae materialibus, bona interna prae ex­
ternis, bona communia prae privatis servanda sunt.
2. Dispensatio.
95. — NOTIO. Dispensatio est exemptio alicuius ab obligatione
legis in casu speciali, facta a legislatore vel ab eo qui ab illo hanc
potestatem accepit.
Explicatur. Exemptio: supponitur ergo subiectum per se
adhuc lege teneri, seu nullam esse causam excusantem: qui enim
a lege excusatur, non indiget dispensatione. Ad vitandum vero
periculum laxismi bonum est, ubi dubia est causa excusans,
petere dispensationem. Dispensatio autem est vera exemptio, ita
ut subiectum in illo casu non amplius obligetur, etiamsi circum­
stantiae per accidens non verificarentur, nisi dispensans suam
dispensationem ab exsistentia rationis dependentem fecerit.
In casu speciali: h. e. in casu in quo per se lex urget nec est
impossibilitas moralis eam servandi, attamen propter concursum
circumstantiarum legislator (per se vel per alium) retrahit suam
voluntatem in hoc casu urgendi obligationem. Inde apparet pro
danda dispensatione semper requiri rationem sufficientem (sal­
tem ad liceitatem):
A legislatore: legislator potest dispensare 1) ab omni lege sua:
qui potest ligare, potest et solvere; 2) ab omni lege praedeces­
sorum: ipse enim successit in omnibus iuribus praedecessorum;
3) ab omni lege inferiorum suorum: hi enim suam potestatem
ab ipso vel saltem ipsi subordinatam habent.
Ab eo qui ab illo hanc potestatem accepit: inferior non potest
dispensare a lege superioris sui nisi in quantum ab ipso hanc
facultatem acceperit.

CONDITIONES. Ut dispensatio eximat ab obligatione legis re­
quiruntur tres conditiones :
1. lurisdictio dispensantis in dispensandum: exemptio enim a
lege est actus iurisdictionalis. Uti patet haec iurisdictio debet
esse in hoc puncto circa quod dispensatur. Potest esse iurisdictio
ordinaria vel delegata, imo sufficit ut sit ad solum hunc casum

delegata. Sine hac iurisdictione dispensatio non deobligat a lege,
etiamsi bona fide sit data, nisi ipse legislator suppleat.
2. Ratio proportionate gravis: hoc patet ex ipsa notione (cf.
supra, explicatio: in casu speciali).
a) Ad validitatem dispensationis ab ipso legislatore datae nulla
causa requiritur: utitur enim potestate sua ligandi atque sol­
vendi.
b) Ad validitatem dispensationis a delegato concessae requiri­
tur causa proportionata: utitur enim potestate aliena quae ei
concessa non supponitur ita ut absque causa ea uti valeat.
c) Ad liceitatem dispensationis etiam ab ipso legislatore, re­
quiritur causa proportionata eiusque cognitio ex parte dispen­
santis: dispensatio enim sine causa sufficiente esset arbitraria
mutatio voluntatis quae in bonum commune iam erat determi­
nata per legem ; talis autem arbitraria mutatio induceret despec­
tum legis, laxismum, acceptionem personarum aliaque boni com­
munis nociva, quod etiam in legislatore non est licitum.
NOTA. In dubio utrum causa exsistens sit sufficiens, valide et licite datur
dispensatio (etiam a delegato): secus enim esset nimium onus pro
legislatore.
In dubio utrum causa sufficiens adsit, dispensatio a legislatore data
valida est, cum pro illo nulla causa requiratur; dispensatio vero a
delegato data invalida habenda est usquedum causa sufficiens adesse
probetur: praesumptio enim stat pro lege.

3. Voluntas dispensandi, h. e. legislator eiusve superior vel de­
legatus debet revera velle eximere a lege. Cum enim obligatio
pendeat a voluntate legislatoris, etiam exemptio pendet ab eius
voluntate, et sicut ad obligandum requiritur ut haec voluntas
manifestetur, ita et ad deobligandum voluntas manifestari de­
bet; sufficit autem manifestatio implicita, uti si parochus, ad
dispensandum in disparitate cultus petitis cautelis in forma prae­
scripta, consensum exquirit coram duobus testibus: in hoc actu
implicite manifestatur eius voluntas dispensandi.

96. — COROLLARIUM L Utrum habens potestatem dispensandi
alios, possit etiam seipsum dispensare?
Si est delegatus ad casum tantum, evidenter non potest, cum
habeat iurisdictionem nisi ad hunc casum; secus vero potest

etiam cum seipso, nisi dispensatio danda sit in forma iudiciali
(e. g. in confessionali): nemo enim potest esse proprius iudex.

97. — COROLLARIUM II. Utrum non exsistentia causae invalidet dispensationem?
Si exsistit tempore concessionis dispensationis, certe valida
est, et adhiberi potest, nisi data fuerit pro tempore quo durat
causa.
Si tempore concessionis non amplius existebat, iudicandum est
uti pro errore, in corollario sequenti.

98. — COROLLARIUM III. Utrum error faciat dispensationem
invalidam?
Si error est talis, ut si fuisset cognitus, dispensans non dedis­
set dispensationem, dispensatio invalida est; si vero dispensatio
data fuit absolute, independenter a causis seu motivis, dispen­
satio est valida. Hoc autem obtinere potest etiamsi causa vel
causae dispensationis revera moverint ad dispensationem dan­
dam, dummodo ipsa dispensatio absolute data fuerit.
NOTA. In CIC indicatur qualem influxum habeat error in dispensationem
in iure ecclesiastico.

99. — COROLLARIUM IV. Utrum dispensatio ex metu data sit
valida?
Dispensatio data ex metu levi est valida ; data ex metu gravi
iniuste incusso videtur etiam valida.
Ratio est quod actus ex metu positus est actus humanus et
proinde talis dispensatio est verus actus voluntarius. Ex altera
tamen parte videtur aliquatenus rectae rationi repugnare ut quis
ab obligatione legis liberetur eo quod iniustam vim suo supe­
riori intulerit.

1 Γ.Ι . — CESSATIO. 1. Dispensatio postquam effectum suum
habuit, pro illo casu non potest cessare, a. v. obligatio pro illo
casu reviviscere non potest.
Probatur: Factum infectum fieri nequit.

2. Dispensatio antequam effectum suum habuit, seu pro casi­
bus in quibus adhibita nondum fuit, cessare potest diversimode:
a) Revocatione dispensantis: sicut potest valide et licite sol­
vere obligationem, ita potest etiam eam iterum urgere. Unde: ipse
legislator semper valide, cum ratione sufficiente etiam licite, dis­
pensationem revocat ; delegatus vero debet habere rationem suf­
ficientem ut eam valide et licite revocet.
/?) Renuntiatione: cum dispensatio sit gratia, non datur no­
lenti. Attamen requiritur ut 1) renuntiatione non laedatur ius
communitatis vel tertiae personae: ita nemo potest renuntiare
dispensationi communitati concessae, quia secus imponeret com­
munitati onus quod superior imponere non vult: potest quidem
non uti, sed non renuntiare; 2) dispensans eiusve superior ac­
ceptaverit renuntiationem: renuntiatio enim iterum obligationem
inducit, quod nemo potest nisi consentiente superiore.
NOTA. Non-usus vel usus contrarius non est renuntiatio et proinde non
extinguit dispensationem, nisi inducat simul ius praescriptionis in
tertio. Ita si uno dispensato ab onere, illud onus cadat in alium,
non-usus dispensationis per tempus sufficiens ad inducendum ius
praescriptionis, dispensationem extinguit.

c) Morte dispensati si fuit dispensatio personalis et non prop­
ter munus; si enim dispensatio datur propter munus qua tale,
et non propter personam, transit in successorem ; si autem datur
quia talis persona est in tali munere, non transit.
d) Elapso tempore vel numero casuum: Ita si quis dispensatur
per mensem a recitatione Breviarii, elapso mense cessat dispen­
satio; si quis dispensatur ut quinque dies in Quadragesima non
ieiunet, elapsa quinta die qua non ieiunaverit, cessat dispensatio.
e) Totali cessatione causae motivae si dispensatio non fuit ab­
solute data. Dispensatio enim absolute data est actus voluntarius
absolutus, qui non censetur revocatus etiamsi cesset motivum;
dispensatio autem non absolute data est actus voluntarius conditionatus, qui censetur revocatus statim ac, dum revocabilis est
(antequam effectum suum habeat), conditio seu motivum non
verificatur.
/) Egressu e territorio si data fuit pro quodam territorio, e
communitate si data fuit pro quadam communitate. Si autem

dispensatio est personalis, haeret ossibus, h. e. ubique terrarum
adhiberi potest.
101. — SCHOLION I. Potestne quis uti dispensatione pro quo­
dam territorio vel communitate data, si pro seipso motivum non
obtinet?
E. g. si propter famem tota regio dispensatur a lege ieiunii et
abstinentiae, potestne dives, qui fame non patitur, hac dispen­
satione uti? Affirmative, nisi dispensatio data sit solum conditionate, sc. sub conditione: ubi motivum revera exsistit.

102. — SCHOLION II. Cessatne dispensatio resoluto iure dis­
pensantis?
A. v. sive per mortem, sive per amotionem ab officio. Per se
non cessat, nisi data fuerit ad beneplacitum personale ipsius
dispensantis (ad beneplacitum nostrum vel similis expressio);
resoluto enim iure eius etiam cessat eius beneplacitum. Sin vero
data fuerit absolute, vel ad beneplacitum superioris vel donec
revocetur, non cessat, quia successor censetur continuare volun­
tatem praedecessoris nisi aliter declaraverit.
3. Privilegium.

103. — NOTIO. Privilegium est ius alicui personae a legisla­
tore concessum stabiliter contra vel praeter legem agendi.
Explicatur. Ius: in hoc differt privilegium a lege quod privi­
legium non praescribit, sed solum permittit modum agendi: nemo
enim privilegio suo uti tenetur; privilegium nullam obligationem
imponit, aliis vero imponit obligationem agnoscendi hoc ius.
Alicui personae: persona sive physica sive moralis. Non potest
autem legislator toti communitati sibi subditae concedere privi­
legium ; nam privilegium vel est contra legem, et tunc aequivaleret revocationi legis ; vel est praeter legem, et tunc idem esset
ac nova lex permissiva.
/1 legislatore: privilegium enim aliis imponit obligationem hoc
ius agnoscendi: talem obligationem nonnisi legislator imponere
valet.

Stabiliter: in hoc differt praecipue privilegium a dispensatione,
quod dispensatio, etiamsi usque ad finem vitae sit duratura, quasi
in singulis actibus eximit a lege, et semper tendit ad cessandum,
dum privilegium est quid in se stabile, quod hominem quasi exi­
mit a subiectione legis.
Contra vel praeter legem: haec etiam est differentia cum dis­
pensatione, quod dispensatio semper est contra legem. Per se hic
solum agendum esset de privilegio contra legem, quia hoc solum
est causa cessationis obligationis legis. Ut autem tractatio sit
completa, de utroque agimus.
DIVISIO. Privilegium est:
1) Contra legem vel praeter legem prout legi derogat vel nulli
legi derogat.
2) Favorabile vel odiosum prout nulli incommodum affert vel
privilegiato commodum, aliis vero incommodum affert. Ita ex­
emptio a tributis est privilegium odiosum, quia si unus eximitur,
alii plus solvere debent.
3) Personale vel reale prout personae vel rei (et per rem per­
sonae) haeret. Res hic intelligitur non tantum quoddam obiectum
materiale, uti e. g. rosarium indulgentiis ditatum, sed etiam com­
munitas vel officium.

CONCESSIO. Privilegium concedere potest solus legislator
(eiusve superior), vel qui ab eo hanc potestatem accepit.

Probatur. Privilegium obligat alios subditos ad agnoscendum
ius privilegiati ; atqui ad imponendam talem obligationem requi­
ritur potestas legislativa.
NOTA. Possunt esse et alii modi acquisitionis privilegii, e. g. in iure ec­
clesiastico privilegia acquiri possunt per communicationem, per prae­
scriptionem, per consuetudinem. Haec autem valorem habent tan­
tum quia a legislatore agnoscuntur; pro quolibet genere iuris ergo
videndum est quomodo in eo privilegia acquiri possint.

CESSATIO. Privilegium cessat
a) Revocatione: qui enim potest concedere, potest et revocare.
b) Renuntiatione libera: ut autem cesset per renuntiationem

requiritur ut 1) privilegiatus privilegio renuntiare valeat, et 2)
legislator eam acceptaverit. Etsi enim gratia non cietur nolenti,
debet tamen privilegiatus ius habere privilegio renuntiandi; ex
alia parte, renuntiatione privilegiatus iterum ligatur iure com­
muni, quod non potest fieri nisi a legislatore: unde legislator
renuntiationem acceptet necesse est.
lamvero privilegiatus renuntiare non potest privilegio concesso
cuidam communitati, dignitati vel loco, nisi ipse repraesentet
totam communitatem, vel habeat supremam auctoritatem in il­
lam communitatem, dignitatem vel locum.
NOTA. Non-usus vel usus contrarius non est renuntiatio, et proinde per
cum non cessat privilegium, nisi simul inducat ius praescriptionis
in tertio.
Etiam per abusum privilegii non cessat privilegium; datur tamen
tunc causa revocandi illud.

c) Morte privilegiati si fuit personale.
d) Interitu rei vel loci si fuit reale vel locale.
NOTA. Reviviscente loco quandoque potest reviviscere etiam privilegium.
Ita in Iure ecclesiastico reviviscit privilegium locale si locus intra
50 annos restituitur.

e) Elapso tempore vel numero casuum pro quo concessum
fuerit.

104. — SCHOLION. Cessatne privilegium resoluto iure conce­
dentis?
Per se non cessat neque per mortem neque per cessationem
ab oflicio concedentis, nisi concessum fuerit ad beneplacitum
eius personale (ad beneplacitum nostrum).
§ 7. CESSATIO

105. — Lex cessare potest ab extrinseco vel ab intrinseco. Ab
extrinseco cessat per voluntatem legislatoris: sicut enim legis­
lator voluntate sua potest imponere obligationem, ita potest
etiam voluntate sua eam tollere. Ab intrinseco cessat per cessa­
tionem finis: omnis enim lex pro bono communi tantum ferri

potest, unde si constanter verteret in malum communitatis, eo
ipso fieret invalida et cessaret.
I. Ab extrinseco.
Lex cessat ab extrinseco per revocationem.
luxta modum quo fit revocatio vocatur abrogatio, si est totalis
abolitio legis per legislatorem; derogatio, si est mutatio tantum
seu partialis abolitio; subrogatio, si est additio ad legem, ita ut
lex in se maneat; obrogatio, si aboletur per conditionem novae
legis contrariae.
Lege contraria cessat antiqua lex: 1) si explicite dicitur in nova
lege, vel 2) si nova lex cum prima stare non possit, vel 3) si tota
materia legis in nova lege ex integro iterum ordinatur. Notan­
dum tamen quod lex specialis et privilegium nonnisi per legem
novam contrariam specialem cessat, nisi in lege generali nova
explicite aboleatur. Ratio est: legislator novam legem condens
non censetur omnes leges speciales prae oculis habere sed solas
leges generales ; quare non censetur abolita lex specialis nisi
constet.
NOTA. Solet dici legem ab extrinseco cessare etiam per consuetudinem
contrariam. De hoc autem hic sermo esse non debet, quia consue­
tudo non facit legem nisi in quantum legislator eam agnoscit. Unde
in Iure Canonico et in Iure Civili respective videndum est sub qui­
busnam conditionibus consuetudo possit inducere legem et proinde
aliam abrogare.

II. Ab intrinseco.
Finis cessare potest adaequate vel inadaequate prout totus fi­
nis vel pars finis (vel unus ex plurimis) cessat.
Universaliter vel particulariter prout pro maiore parte com­
munitatis vel pro persona singulari cessat.
Contrarie vel negative prout, dum finis legis non obtinetur,
observatio legis nociva (nimis difficilis, effectum contrarium pro­
ducens) evaderet vel finis simpliciter non obtinetur. Ita e. g. finis
prohibitionis legendi librum pravum cessat contrarie, si ex nonlectione libri fidem aggredientis, fides defendi non possit ; finis
prohibitionis legendi librum pravum cessat negative, si ex lec­
tione libri quis nullum detrimentum caperet.

PRINCIPIUM. Cessante fine adaequate et universaliter cessat
ipsa lex.

Probatur. Talis lex enim est prorsus inutile ligamen libertatis ;
iamvero liganda non est libertas absque necessitate, neque talis
voluntas in legislatore admittenda est. Ergo.
NOTA. Cessante fine particulariter non cessat lex, sed cessare potest obli­
gatio: cf. n. 93.

Art. 2
DE LEGE NATURALI
§ 1. NATURA

106. — DEFINITIO. Lex naturalis est lex a Deo iuxta rerum
naturas pro toto genere humano lata.
Explicatur. Lex: h. e. stabilis actuum humanorum agendorum
vel omittendorum recta ratio obligatoria (cf. n. 63).
A Deo : indicatur auctor legis naturalis ; unde lex naturalis est
vera lex divina.
Iuxta rerum naturas: ita indicatur Deum non iuxta liberam
voluntatem, sed, supposita creatione huius ordinis actualis, ne­
cessario ferre has leges. Ita etiam innuuntur quaedam qualitates
legis naturalis, quod sc. est aeterna et immutabilis.
DIVISIO. Lex naturalis dicitur:
1. Generalissima, quae continet prima principia moralia, evi­
dentia in se; immediata, quae continet principia secunda seu
istas leges quae immediate discursu facili deducuntur ex primis
principiis; mediata, quae continet ultimas conclusiones studio
difficili ex primis principiis deductas.
2. Primaria, quae continet illas leges sine quibus ordo exsistere
nequit, e. g. de amore Dei ; secundaria, quae continet leges sine
quibus ordo exsistere posset, quae tamen pertinent ad perfectio­
nem naturae, e. g. de polygamia.

§ 2. EXSISTENTIA

107. — THESIS. Deus dedit omnibus hominibus legem natu­
ralem observandam.

Explicatur. Deus dedit: haec thesis dirigitur praesertim con­
tra atheistas, materialistas, aliosque qui non admittunt supre­
mam normam obiectivam moralitatis, sed quae nos legem na­
turalem vocamus ad legem positivam (et proinde mutabilem)
reducunt.
Probatur. Ex S. Scriptura: Cum enim gentes quae legem (mosaicam) non habent, naturaliter ea quae legis sunt faciunt, eiusmodi legem (mosaicam) non habentes ipsi sibi sunt lex (natura):
qui ostendunt opus legis scriptum in cordibus suis, testimonium
reddente illis conscientia ipsorum (Rom. 2, 14-15).
In hoc textu dicit S. Paulus omnes homines, etiam illi qui le­
gem mosaicam non receperunt, natura sua habere legem, ita ut
ipsa eorum natura eis sit norma agendi (lex naturalis), ipsa eorum
conscientia iudicante de recta vel mala actione.
Ex ratione: 1. Sensus cuiuslibet hominis: conscientia cuilibet
homini notificat quasdam actiones esse malas et prohibitas et­
iamsi nulla lex positiva circa illam exsistat.
2. Sensus omnium populorum: historia et ethnographia com­
probant omnes populos, etiam maxime barbaros, admittere
quasdam leges (et quidem ubique easdem, etsi quandoque in
applicatione differant) independenter ab auctoritate humana ser­
vandas.
3. Sunt actiones necessarie agendae vel omittendae ut possint
exsistere relationes rectae inter Deum et creaturas; sunt aliae
quae directe fovent vel impossibilem reddunt vitam generis hu­
mani, praesertim socialem; illae ergo actiones necessario regu­
landae sunt ita ut homo ad finem suum pertingere valeat: haec
autem lex a voluntate positiva legislatoris pendere non potest,
ergo est lex naturalis.

§ 3. OBIECTUM

108. — Obiectum legis naturalis est omnis actio quae ex natura
rerum (Dei et creaturarum, imprimis hominis) necessaria est ut
homo ad plenam perfectionem naturae suae pertingere valeat.
Haec perfectio autem non tantum comprehendit intrinsecam
perfectionem seu plenam evolutionem corporis et animae, sed
etiam extrinsecam perfectionem seu rectam relationem erga
Deum et alios homines.
§ 4. SUBIECTUM

109. — Subiectum legis naturalis est omnis homo sine ulla
exceptione.

Probatur. Ubi enim est natura humana, ibi et lex naturalis sit
oportet; cf. supra n. 68.
§ 5. PROMULGATIO

110. — Lex naturalis promulgatione non indiget, cum sit omni
homini naturaliter cognita. Promulgationis locum tenet lumen
rationis.
Cum enim lex naturalis non fundetur in voluntate positiva
legislatoris sed in ipsa natura rerum, sufficit cognoscere natu­
ram rerum ut etiam statim innotescat lex naturalis. Notandum
tamen, non sufficere ad cognoscendam legem naturalem, ut so­
lum relatio huius unius actionis cum hac una natura humana
consideretur; saepe enim quantum adversetur naturae rerum
non innotescit nisi ex actibus frequentibus.
OBIECTIO. Sufficit cognoscere naturas rerum ut statim innotescat lex
naturalis; sed en difficultas: quis enim cognoscit rerum naturas? Ergo lex
naturalis indiget promulgatione.
Resp.: Ad cognoscendam legem naturalem scientifice, necessarium est
cognoscere rerum naturas; ad cognoscendum vero eam practice habemus
illam cum certitudine scriptam in cordibus nostris, et proinde nec cogni­
tione naturarum rerum nec promulgatione indigemus, uti dicit S. Paulus:

« Qui ostendunt opus legis scriptum in cordibus suis, testimonium red­
dente illis conscientia ipsorum » (Rom. 2,15).

NOTA. De ignorantia legis naturalis cf, supra n. 77.

§ 6. INTERPRETATIO

111. — THESIS. Ecclesia potest authentice legem naturalem
interpretari.

Probatur. Ecclesia a Christo dotata est infallibilitate in rebus
fidei et morum. Si ergo interpretatur legem naturalem, haec in­
terpretatio falsa esse non potest, et proinde ab omnibus homi­
nibus (etiam non baptizatis) pro authentica habenda est.
NOTA. De epikeia cf. supra, n. 87.

§ 7. CESSATIO

112. — 1. Lex naturalis ipsa cessare non potest, cum sit immu­
tabilis et aeterna.
2. Obligatio legis naturalis per causam excusantem cessare po­
test solum in casu impossibilitatis moralis observandi legem
naturalem praecipientem. Ignorantia enim et physica impossi­
bilitas quoad legem naturalem impossibiles sunt (cf. n. 92). Im­
possibilitas autem moralis excusat a lege naturali praecipiente,
non a prohibente (cf. ib.).
3. Obligatio legis naturalis secundariae cessare potest per dis­
pensationem ab ipso Deo datam.
A lege naturali primaria ipse Deus dispensare non potest, cum
Deus non possit permittere ut ordo fiat impossibilis. A lege au­
tem naturali secundaria Deus (per se vel per suum delegatum)
dispensare potest, cum ipse sit supremus dominus et perfectio­
nem ordinis in casu particulari non velle possit.

113. — SCHOLION. De potestate Ecclesiae dispensandi in legem
naturalem.
Per se Ecclesia nullam potestatem dispensandi in legem na­
turalem habet. A Deo autem potestatem delegatam accepit sol­

vendi obligationem a quodam subiecto praevia libera actione as­
sumptam: ita e. g. solvendi in quibusdam casibus vinculum ma­
trimoniale, dispensandi a voto et similia: in his omnibus Ecclesia
auctoritate Dei declarat Deum obligationem illius subiecti libere
assumptam non amplius urgere.

Art. 3

DE LEGE POSITIVA

A) DIVINA
§ 1. NATURA

114. — NOTIO. Lex positiva divina est lex a Deo immediate
praeter naturas rerum libere lata, et per revelationem promul­
gata.
NOTA. Etsi lex naturalis etiam sit, praeter inscriptionem in
num, per revelationem promulgata, nonnisi improprie
retur lex divina positiva. Est quidem haec revelatio
infallibilitcr cognoscendam legem naturalem, sed non
positiva.

corde homi­
tamen voca­
medium ad
ex ea fit lex

Lex positiva divina duo genera legum continet: quaedam non
sunt nisi determinationes legis naturalis, ubi haec est indeter­
minata: ita lex naturalis dicit Deum colendum, lex vero positiva
determinat diem (sabbatum, dominicam) qui servitio Dei est
consecrandus. Aliae leges sunt, quae ex natura rerum minime
fluunt, sed a Deo libere latae sunt ad dirigendos actus humanos
ad finem supra naturam.
Lex positiva divina, simul cum lege naturali, constituit obiectum proprium Theologiae Moralis specialis.
§ 2. EXSISTENTIA

115. — THESIS. Exsistit lex positiva divina, quae vocatur Lex
Nova, qua Lex Antiqua abrogata est.
Sub Antiquo Testamento fuisse legem positivam divinam, quae

Lex Antiqua vocari solet, sufficienter patet ex S. Scriptura An­
tiqui Testamenti, in qua haec lex minutim describitur. Haec lex
praeter praecepta moralia (quae maiore ex parte non erant nisi
repetitio legis naturalis) praesertim continebat multa praecepta
caeremonialia et iudicialia.
Vetus Testamentum morte Christi locum dedit Novo Testa­
mento (cf. Lc. 22, 20; Mc. 14, 24; Mt. 26, 28; 1 Cor. 11, 25). Et
affirmamus cum abolitione Veteris Testamenti etiam Legem An­
tiquam esse abrogatam eiusque loco venisse Legem Novam.
Ex verbis Christi: «Nolite putare quoniam veni solvere legem
aut prophetas. Non veni solvere, sed adimplere » (Mt. 5,17) pos­
set quis deducere Christum Legem Antiquam non abrogasse. At­
tamen cum Sacramenta et Sacrificium novum instituerit, neces­
sario debuit saltem cultum et caeremoniale ex integra materia
reordinare, quod inducit cessationem saltem legum caeremonialium antiquarum. Ex Actibus vero Apostolorum (imprimis ex
Primo Concilio lerosolimitano) et praesertim ex Epistolis S. Pauli
apparet totam Legem Antiquam esse abrogatam, cui opponitur
lex caritatis, lex filiationis, lex gratiae.
§ 3. SUBIECTUM

116. — THESIS. Sublectum Legis Novae est omnis homo.
Probatur. Ex S. Scriptura: Data est mihi omnis potestas in
coelo et in terra. Euntes ergo docete omnes gentes, baptizantes
eos in nomine Patris et Filii et Spiritus Sancti, docentes eos ser­
vare omnia quaecumque mandavi vobis (Mt. 28, 18).
Euntes in mundum universum praedicate Evangelium omni
creaturae. Qui crediderit et baptizatus fuerit, salvus erit; qui
vero non crediderit, condemnabitur (Mc. 16,15).
Credere autem est sese legi Christi submittere, uti dicit lac.
2,14: Quid proderit, fratres mei, si fidem quis dicat se habere,
opera autem non habeat? Numquid poterit fides salvare eum?
Ex ratione: Nova Lex est ordinatio mediorum ad finem ulti­
mum supernaturalem hominis, ab ipso Deo ordinata. Atqui om­
nis homo tenetur ad hunc finem tendere. Ergo omnis homo te­

netur haec media, seu Legem Novam observare (cf. Theol. Dogm.
Fundamentalis).
§ 4. OBLIGATIO

117. — 1. Lex Nova uti corpus iuris completum immediate
obligat baptizatos ad observationem sui ; mediate vero etiam
non-baptizatos, in quantum omnem hominem obligat ad Baptis­
mum suscipiendum.
2. Obligatio Legis Novae cessare potest per impossibilitatem
eam observandi. Nulla autem potestas in terra potest ab ea
dispensare.
Potuisset quidem Christus talem potestatem dare Ecclesiae,
sed non videtur eam dedisse, nec Ecclesia (quae in hoc esset
infallibilis) unquam sibi hoc ius vindicavit.
3. Potest tamen Ecclesia Novam Legem authentice interpre­
tari, vel authentice declarare Deum quandam legem in determi­
nato casu non urgere (cf. n. 113, ubi idem dicitur de lege na­
turali).
§ 5. CESSATIO

118. — Lex Nova nunquam cessabit.

Probatur. 1. Ex Symbolo: Cuius regni non erit finis.
2. Damnata est a Pio II propositio: Legem denique Christia­
nam per successionem alterius legis finem habituram quemad­
modum lex Moysi per legem Christi terminata fuit (DB 3031).
3. Deus in Veteri Testamento promiserat Novum Testamentum
mansurum in aeternum.
4. Christus instituens Legem Novam (cf. § 3: Mt. 28,18) addi­
dit: Et ecce ego vobiscum sum omnibus diebus, usque ad con­
summationem saeculi.
119. — SCHOLION. De Consiliis.
Consilia sunt actiones bonae, quae non cadunt sub lege, sed
praeter legem a Christo praesertim sunt commendatae.
Solent in Ecclesia quaedam consilia, sic dicta Consilia Evan130

gclica, paupertatis, castitatis perfectae et oboedientiae, assumi
ut obiectum voti, ita ut quis sub voto se obliget ad ea obser­
vanda. Patet tunc consilia obligare, non inquantum sunt consi­
lia, sed propter votum; vel potius, non consilium sed votum
obligat.
Talia consilia exsistere, contra quosdam haereticos, qui tenent
omnem hominem obligari ad hoc quod est perfectius, vel e con­
tra nullum hominem posse quidquam boni facere, tenendum est.
Dicit enim Christus iuveni: « Si vis ad vitam ingredi, serva man­
data... Si vis perfectus esse, vade, vende quae habes, et da pau­
peribus... et veni, sequere me» (Mt. 19,17). Item S. Paulus dicit:
« De virginibus autem praeceptum Domini non habeo, consilium
autem do tanquam misericordiam consecutus a Domino ut sim
fidelis... Igitur qui matrimonio iungit virginem suam bene facit,
et qui non iungit, melius facit» (1 Cor. 7,25).
B) ECCLESIASTICA
120. — De lege ecclesiastica non est hic explicite tractandum,
cum de hoc habeatur cursus specialis luris Canonici. Principia
fundamentalia ibi exponuntur in CIC Liber I.
Ius ferendi legem ecclesiasticam iam vindicatum est supra,
n. 73.

C) CIVILIS

121. — Illum qui curam habet communitatis civilis ius habere
ferendi leges civiles propter bonum commune civile, iam proba­
tum est supra, n. 73.
§ 1. NATURA

122. — DEFINITIO. Ius civile recte definiri potest: ordinatio
rationis ad bonum commune civile ab eo qui curam communi­
tatis civilis habet promulgata (cf. n. 63).
Explicatur. Ad bonum commune civile: bonum civile intendi­
mus perfectionem et felicitatem temporalem civium quae, quin

illos impediat, potius illos adiuvet ad finem suum ultimum obti­
nendum. Quae vero directe ordinantur ad bonum spirituale ci­
vium, minime iurisdictioni legislatoris civilis subsunt, sed exclu­
sive pertinent ad legislatorem ecclesiasticum. Quanta sit utriusque potestatis auctoritas in rebus mixtis, explicatur in lure Pu­
blico Ecclesiastico.
NOTA. Ubi vero Ecclesia suo influxu pertingere non valet, potest etiam
auctoritas civilis leges ferre pro bono civium spirituali.
Quoad cultum Dei a societate civili praestandum, cf. Vol. II, n. 9-10.

§ 2. SUBIECTUM

123. — Subiectum legis civilis sunt omnes qui ad illam socie­
tatem civilem pertinent, exceptis exemptis.
1. Cives: sive nativitate, sive iure, sive optione, sive adnexione
ad illam societatem civilem pertinent.
Dum sunt in territorio, omnibus legibus tenentur. Dum sunt
extra territorium, tenentur solis legibus quae pro extra territo­
rium degentibus sunt latae et iuribus societatis in qua degunt
non obsunt; per accidens tamen, e. g. ratione bonorum quae in
territorio possident, pro ofiiciis erga societatem, possunt etiam
aliis legibus obligari.
2. Extranei: sunt qui non ad illam societatem civilem perti­
nent, sed vel ibi resident vel transeunt: ipsi per se non tenentur
nisi legibus pro ipsis latis; per accidens tamen, propter bonum
commune, etiam illis legibus tenentur quarum transgressio or­
dinem turbaret; similiter ad leges quae spectant bona ibi pos­
sessa, etc.
3. Exempti: qui lege sive divina sive humana eximuntur a
iurisdictione legislatoris; ad illas leges a quibus eximuntur, non
tenentur. Ita principes aliarum nationum eorumque legati (di­
plomatic! et consulares) eximuntur a legibus loci; clerici et re­
ligiosi eximuntur a legibus quae eorum dignitati vel officio ad­
versantur.

§ 3. OBLIGATIO

124. — Lex civilis obligat prout legislator eam obligare inten­
dit: sub poena, in conscientia, vel utrumque.
Solent moralistae affirmare leges civiles, praesertim hodie, generatim esse mere poenales, nec proinde in conscientia obligare.
Rationes ad hoc afferunt: 1) quod gubernia hodierna unice me­
dia externa adhibent ad legem urgendam internamque obliga­
tionem conscientiae parvipendunt: quod esset implicita decla­
ratio se non velle in conscientia obligare; 2) quod gubernia
tantas apponunt poenas, ut ipsis solis a transgressione terrere
valeant, et proinde obligatio in conscientia, utpote ad finem ob­
tinendum non necessaria, inde apparet esse extra eorum inten­
tionem ; 3) quod secus solorum bonorum libertas legibus impe­
diretur, dum alii semper medium invenire possint ad legem cir­
cumveniendum; 4) quod civium, etiam timoratae conscientiae,
communis persuasio invaluit, has leges in conscientia non
obligare.
Contra hoc autem dicendum est: ad 1) et 2): Etiamsi gubernia
moderna obligationem in conscientia parvipendant, hoc nondum
probat ea nolle in conscientia obligare; plerumque volunt obli­
gare quantum possunt, et proinde, etiamsi multa media externa
magnasque poenas adhibent ad cogendos etiam illos qui con­
scientiam parvipendunt, non tamen inde apparet ea non velle in
conscientia obligare illos quibus haec obligatio est motivum legis
observandae; ad 3): hoc inconveniens habetur in qualibet lege,
etiam in lege divina et naturali: soli timorati impediuntur, alii
faciunt quod volunt; ad 4): obligatio non pendet a persuasione
civium, sed a voluntate legislatoris.
De coetero addi potest: non raro ipsi impii gubernatores, ad
hanc sententiam alludentes, accusant Ecclesiam Catholicam quod
docet homines leges circumvenire, eo quod doceat leges civiles
non obligare in conscientia.
Unde concludendum videtur: nisi ipse legislator excludat obli­
gationem in conscientia, lex civilis etiam obligat in conscientia.
Etiam illi qui tenent leges civiles generatim esse mere poena-

les, admittunt tamen illas leges obligare in conscientia, quarum
finis absque obligatione in conscientia obtineri non potest, uti
illae quae iura civium in dominio vel acquisitione bonorum
statuunt.

Art. 4
DE PRAECEPTO
125. — Non sola lex, sed et praeceptum est norma dirigendi
actus humanos. Initio huius capitis iam diximus hic agi de solis
praeceptis humanis, quia praecepta divina extraordinarie tantum
occurrunt; principia de coetero sunt eadem.
Etiam differentiam legem inter et praeceptum ibidem descrip­
simus, ex qua apparet, utriusque vim normativam fundamenta­
liter esse eandem. Unde hic non remanet nisi quaedam ex hac
differentia profluentia notare.
§ 1. NATURA

126. — DEFINITIO. Praeceptum est transitoria actuum huma­
norum agendorum vel omittendorum norma particulari subiecto
a Superiore intimata.

Explicatur. Transitoria: sive ad casum, sive ad breve tempus;
hoc autem non impedit quominus obligatio praecepti etiam per
plures annos durare possit ; sensus huius vocis est, quod non so­
lum per explicitam revocationem, sed etiam per resolutionem
iuris praecipientis vel per mortem subiecti praeceptum cessat,
nec in successores transit.
Norma: h. e., recta ratio obligatoria (cf. n. 63).
Particulari subiecto: praeceptum est particulare, et etiamsi
plures allicit, eos afficit particulariter.
§ 2. OBIECTUM

127. — Obiectum praecepti esse potest omne medium sive ad
bonum privatum subditi sive ad bonum commune societatis con­
ferens. Qualitates requisitae pro praecepto eaedem sunt ac pro

lege: sit honestum, iustum, possibile, utile, et auctoritatem
praecipientis non excedens.
Quoad actus heroicos notandum est praeceptum facilius posse
ad actum heroicum obligare quam lex ; praeceptum enim cum sit
magis particulare, melius potest circumstantias particulares con­
siderare.
§ 3. AUCTOR

128. — Auctor praecepti est Superior, qui saltem potestatem
dominativam habet in subiectum. Ita paterfamilias in membra
familiae, herus in servos.
§ 4. INTIMATIO

129. — Intimatio est communicatio voluntatis obligativae a
Superiore subiecto facta.
Nulla requiritur formalitas externa, sed sufficit ut Superior ita
voluntatem suam manifestet, ut subiectum illam cognoscere
valeat.
§ 5. OBLIGATIO

130. — 1. Omne praeceptum inducit veram obligationem, sine
peccato, vel sub peccato levi vel gravi, iuxta voluntatem praeci­
pientis.
Probatur. Ab ipso enim Superiore pendet utrum et qualis sit
obligatio.
2. Epikeia in praecepto applicari non potest nisi speciales om­
nino supervenerint circumstantiae quas Superior praevidere non
poterat. Cum enim praeceptum sit quid particulare, censendus
est Superior praecipiens circumstantias particulares cognovisse,
et proinde etiam in hac difficultate praeceptum suum urgere
voluisse.
§ 6. CESSATIO

131. — Cum praeceptum sit particulare, cessante eius obliga­
tione, etiam cessat ipsum praeceptum; quandoque tamen ita
cessat, ut postea obligatio eius reviviscat: hoc dicitur praecep­
tum suspendi.
135

η. 131

DE LEGE ET PRAECEPTO

I. Praeceptum cessat:

1. Per revocationem ex parte Superioris.
2. Resoluto iure praecipientis vel morte sive Superioris sive
subiecti. Ius autem praecipientis resolvi potest vel quia praeci­
piens potestate sua privatur (amotio ab oflicio) vel quia subiec­
tum cessat esse eius subditus.
NOTA. Praeceptum vero ecclesiasticum, ex Iure Canonico, c. 24, in quibus­
dam circumstantiis non cessat resoluto iure praecipientis.

3. Per cessationem adaequatam finis praecepti.

Probatur. Praeceptum est ligamen libertatis, quod etiam Supe­
rior sine motivo sufficiente inducere non potest. Cessante proinde
adaequate fine praecepti, Superior praeceptum suum sine motivo
sufficiente adhuc urgere non censetur.
4. Per impossibilitatem perpetuam illud observandi.
Notandum pro praecepto impossibilitatem difficilius haberi
quam pro lege: Superior enim, cum casum determinatum prae
oculis habeat, facilius potest circumstantias particulares praevi­
dere, et proinde facilius censendus est velle etiam in his circum­
stantiis obligationem urgere.
Dico: perpetuam impossibilitatem ; si enim ad tempus tantum
observatio praecepti est impossibilis, praeceptum non cessat, sed
suspenditur, nisi Superior illud revocet.
II. Praeceptum suspenditur :
1. Per declarationem Superioris: praeceptum enim tunc obli­
gat, quando Superior vult illud obligare; unde ei Superior vult
illud ad tempus non obligare, postea vero obligare, obligatio ad
tempus suspenditur, postea vero iterum urget.
2. Per impossibilitatem illud observandi.
APPLICATIO

« Si... vis ad vitam ingredi, serva mandata » (Mt. 19, 17).
Haec est ergo regalis via quae ducit ad finem meum: lex, prae­
ceptum, mandatum. Lex et voluntas Superiorum proinde mihi

non sit dura necessitas, quam effugere non valeo, sed quam ef­
fugere contendo quantum possum, lex est mihi voluntas Patris
mei coelestis, qui mihi omnia bona tribuit meque vult ad aeter­
nam ducere beatitudinem ; lex est mihi onus leve et iugum suave,
quod Icsus imponit mihi ut per illud valeat dirigere gressus
meos.
Lex proinde, non solum divina, sed et ecclesiastica et civilis,
sicut et praecepta Superiorum, nunquam considerari possunt
tanquam vinculum quo homines mihi aequales, sed in auctori­
tate constituti, volunt libertatem meam refrenare, sed sunt me­
dium quod paterna bonitas Dei excogitavit ut secure ducar ad
finem beatum, et nihil ex meipso desiderans, libertate gaudeam
liliorum Dei.
Omnis lex proinde mihi sancta erit ac venerabilis sicut ipsa
voluntas Dei.
« Legem pone mihi, Domine, viam iustificationum tuarum, et
exquiram (h. e. observabo) eam semper»! (Ps. 118,33).

seu de actuum humanorum norma subiectiva

132. — Medium quo homo finem suum ultimum attingere po­
test ac debet est actus humanus ordinatus iuxta normam legis
et praecepti. lamvero actus humanus formaliter fit per volunta­
tem: actus bonus est seu ducit ad finem, si voluntas agit iuxta
legem et praeceptum; malus est seu a fine avertit, si voluntas
contradicit legi et praecepto. Voluntas autem est facultas caeca,
quae normam hanc videre non valet nisi praelucente intellectu:
intellectus in quantum voluntati indicat valorem moralem actus,
vocatur conscientia. Intellectus autem humanus est fallibilis, et
proinde iudicium iuxta quod voluntati valorem moralem actus
proponit, non necessario concordat cum obiectiva veritate, h. e.
cum valore morali reali huius actus.
Deus autem non est index sicut iudex humanus, qui de sola
convenientia actus cum lege et praecepto indicat et indicare va­
let; Deus e contra iudicat de ipsa bonitate vel malitia volunta­
tis, quae bonum vel malum propositum quaerit. Unde in iudicio
Dei — quod est unicum iudicium quod valet et cui proinde iu­
dicium nostrum conformari debet — norma non est lex, sed
reactio voluntatis in boni vel mali propositionem, norma proinde
subiectiva, conscientia.

Art. 1
NATURA CONSCIENTIAE

133. — Vox conscientia in lingua latina duplicem sensum prae
se fert, qui in aliis linguis diversis terminis exprimitur: con­
scientia psychologica, quae non est nisi facultas qua homo per­
cipit activitatem suam internam; conscientia moralis, quae est
facultas qua homo iudicat de valore morali actuum humanorum.
Uti patet, hic agitur de sola conscientia morali.
Conscientia autem moralis etiam duplex distinguitur: una
praecedens, quae est quasi consiliarius, et ante actum iudicat
de valore actus morali ; alia subsequens, quae est quasi iudex,
et post actum bonum probat, malum vero reprobat (remorsus
conscientiae, vermis qui non moritur). In hoc ultimo sensu di­
citur quis habere malam vel bonam conscientiam, prout sibi
malae actionis peractae conscius est vel non.
Hic agitur de sola conscientia praecedenti, quia haec sola est
norma actuum humanorum agendorum vel omittendorum. Quan­
do proinde abhinc de conscientia loquimur, semper intelligatur
conscientia praecedens.
DEFINITIO. Conscientia est facultas necessario iudicans de
valore morali cuiuslibet actus humani concreti quem ponere
intendis.
Explicatur. Necessario : h. e. nullus est actus humanus cui
tale iudicium non praecedat. Est nempe facultas a Deo naturae
humanae indita.
Iudicans: haec facultas ergo refertur ad intellectum, eiusque
actus, qui vocatur dic tamen conscientiae, nihil aliud est quam
iudicium practicum de valore morali actus humani quem ponere
intendis.
De valore morali: de ratione obligatoria vel non-obligatoria,
de liceitate vel illiceitate, a. v. utrum actus poni vel omitti de­
beat, possit, vel non possit.
139

η. 133

DE CONSCIENTIA

Actus humani concreti: iudicium ergo hoc non est de actibus
humanis in abstracto, sed de hoc actu quem hic et nunc ponere
intendis, cum omnibus suis circumstantiis et fine, iudicatur
utrum sit obligatorius vel non, licitus vel non. Unde conscientia
non est synderesis vel scientia moralis, quae sunt habitualis
scientia de moralitate actuum humanorum in abstracto, seu de
solis legibus et praeceptis.
Quem ponere intendis: etiamsi eum reapse non ponis, quia
scii, conscientiae reprobanti obtemperas.
Fundamentum. Dictamen conscientiae ergo est iudicium, h. e.
collatio facti cum norma: confertur nempe actus quem ponere
intendis cum norma obiectiva moralitatis. Unde rectitudo iudicii
pendet a recta cognitione utriusque termini, actus cum suis cir­
cumstantiis, et normae obiectivae moralitatis seu legum et prae­
ceptorum ad hunc actum referibilium.
DIVISIO. Conscientia dividitur in:
1. Rectam et erroneam prout cognitio sive principiorum sive
actus est vera vel falsa.
NOTA. Cum conscientia erronea fundetur in ignorantia, hic recolenda est
divisio ignorantiae in vincibilem et invincibilem, in simplicem, cras­
sam et affectatam (cf. n. 56).

2. Certam et incertam prout mens dictamini conscientiae de­
finitive adhaeret vel non.
Incerta conscientia potest esse stricte talis seu dubia, si iudi­
cium suum suspendit quia nescit quomodo indicandum sit ; vel
potest esse perplexa, si ex utraque parte indicat adesse pecca­
tum ; vel potest esse probabilis, si argumenta pro iudicio non
sunt sufficienter stringentia ut possit cum certitudine iudicari.
Haec autem conscientia probabilis ex theoretice incerta potest
fieri practice certa. De hoc plura infra, n. 142.
3. Timoratam, laxam et scrupulosam prout recte applicat prin­
cipia ad actum, vel nimis faciliter indicat actum non cadere sub
lege prohibente, vel nimis faciliter iudicat hunc actum cadere
sub lege prohibente.
NOTA. Conscientia timorata, laxa vel scrupulosa generatim non solum
est actus, sed solet fieri habitus, ita ut homo habitualiter timorate,

laxe vel scrupolose applicet principia ad actum: unde etiam edu­
cationis est capax.

Patet conscientiam laxam et scrupulosam esse erroneam; non
tamen idcntiiicanda est conscientia timorata cum recta. Recti­
tudo enim conscientiae refert ad cognitionem principiorum et
actus, dum timorositas refertur ad modum applicandi principia
ad actum. Unde conscientia timorata potest tamen esse erronea,
uti si quis erronee putans talem actum esse peccatum, timorate
illum actum vitat.

Art. 2

VIS NORMATIVA CONSCIENTIAE
Conscientia practice nihil est nisi lex et praeceptum prout a
subiecto cognoscitur. Cum vero primum elementum constituens
actum humanum sit cognitio, patet legem et praeceptum seu
normam obiectivam actuum humanorum ita obligare sicut co­
gnoscitur, et simul conscientiam participare vi obligatoriae legis
et praecepti ; a. v. conscientiam esse normam subiectivam obli­
gatoriam actuum humanorum. Hoc quoad conscientiam rectam
facile intclligitur, sed quaeri potest: quid quoad conscientiam
erroneam? quid praesertim quoad conscientiam incertam?
§ 1. CONSCIENTIA RECTA ET ERRONEA

134. — 1. Dictamen conscientiae sive rectum sive erroneum est
norma proxima actuum humanorum.
Probatur. Primum: conscientia recta iudicat secundum obiec­
tivam realitatem. Ergo subiectivae illi obligationi correspondet
obligatio obiectiva.
Secundum: 1) Conscientia erronea est lex prout ab intellectu
apprehenditur. lamvero cum voluntas sit facultas caeca, lex et
proinde obligatio ei imponi non potest nisi per intellectum seu
per cognitionem. Ergo obligatio talis esse debet qualis cogno­
scitur; cf. etiam supra, n. 58.

2) Qui sequitur conscientiam etiam erroneam, sequitur quod
iudicat esse voluntatem legislatoris. Ergo habet voluntatem im­
plendi obligationem suam.
NOTA. Actus cx errore seu ex conscientia erronea positus etsi non im­
putetur, potest tamen esse imputabilis in causa, in quantum scii,
error est imputabilis; cf. n. 58.

Agitur in hoc principio de conscientia erronea errore invinci­
bili: si enim error esset hic et nunc vincibilis, conscientia neces­
sario esset dubia; quid tunc agendum esset, vide infra, n. 141.
Ut confessarius practice dignoscat utrum poenitentis conscien­
tia fuerit invincibiliter an vincibiliter erronea, interroget poenitentem: 1) utrum aliquam indecentiam in actu illo adverterit vel
saltem de eius liceitate dubitaverit ; 2) utrum cogitaverit aliquem
in hac re esse interrogandum. Si utrumque negat, error erat
invincibilis; si unum affirmat, error erat vincibilis, et proinde
culpabilis.

2. Conscientia erronea, statim ac error deprehenditur vel sal­
tem suspicatur, reformanda est; a. v. homo tenetur adhibere
seriam sollicitudinem ad semper habendam conscientiam rectam.
Probatur. Lex primum obligat ad cognitionem sui. Ergo sta­
tim ac quis deprehenderit se legem non cognoscere, tenetur
illam discere.
NOTA. Haec autem cognitio actui subveniens non est norma actionis
praeteritae. Unde nunquam de quadam actione iudicandum est iuxta
conscientiam post factum habitam, sed iuxta conscientiam imme­
diate ante actum habitam.

135. — Exceptiones. Qui erronee putat se teneri lege quam
observare impossibile est, non tenetur illud dictamen conscien­
tiae sequi, quia ad impossibile nemo teneri potest.
Qui erronee putat sanctionem humanam cuidam transgressioni
esse adnexam, eam non incurrit, etsi legem transgrediatur. Pec­
cat quidem contra legem quam putat exsistere, sed sanctionem
non incurrit: sanctio enim quibusdam legibus additur quia
carum transgressio specialiter ordinem turbat; eo autem quod
quis erronee putat quandam actionem ita specialiter turbare or­
142

VIS NORMATI VA CONSCIENTIAE

η. 136-137

dinem ut legislator sanctionem addiderit, ordo non realiter tur­
batur, et proinde nulla est ratio cur sanctio incurratur.
136. — Monitum. Ex his apparet quanti momenti sit ut confessarii, concionatores et directores animarum fideles recte insti­
tuant, ne peccata committant ubi non sunt. Ne proinde pias
consuetudines vel consilia tanquam mandata proponant: e. g.
preces consuetas apud Christianos instantissime quidem com­
mendent, sed simul clare dicant earum omissionem non esse
peccatum (saltem per se). Nec uti gravia peccata proponant quae
sunt venialia. « Hinc animadvertatur, ait S. Alphonsus, in quale
discrimen se immittant illi, qui rigidam doctrinam sectantes fa­
cile damnant homines de peccato mortali in iis, in quibus gravis
malitia evidenti ratione non apparet, eos sic exponendo periculo
damnationis aeternae; et idem dicendum est de iis, qui de facili
notam laxitatis inurunt sententiis, quae aperte improbabiles non
videntur » (Theol. Mor., 1. 5, n. 52).

137. — COROLLARIUM. De libertate conscientiae.
Moderni alte proclamare solent libertatem conscientiae: ex
his duobus principiis patet sensus quem illud adagium licite
habere potest. Generatim volunt fautores hoc verbo impugnare
Ecclesiam quae sibi soli ius vindicat homines dirigendi ad Deum.
Libertas conscientiae pro ipsis significat pugnam contra Eccle­
siam. Alii hoc verbo volunt sibi vindicare saltem idem ius ideas
suas propagandi quod sibi vindicat Ecclesia; pro ipsis libertas
conscientiae est aequalitas omnium religionum omniumque scho­
larum philosophicarum. Ex supra positis principiis huius proclamationis falsitas apparet. In quantum proclamat quod quili­
bet homo potest ac debet iuxta conscientiam propriam agere et
vivere, verum est ; in quantum vero contendit cuilibet homini ius
esse conscientiam suam conservandi, imo et apud alios propa­
gandi, verum est pro sola conscientia recta, ergo pro sola Ec­
clesia Catholica, pro aliis vero falsum est.

§ 2. CONSCIENTIA CERTA

138. — 1. Conscientia practice II oraliter certa requiritur et
sufficit ad agendum.
Explicatur. Moraliter certa: non ergo requiritur absoluta cer­
titudo, sed sufficit talis ut omne dubium prudens excludatur.
Practice certa: non ergo requiritur certitudo theoretica seu
certitudo fundata in obiectiva veritate principiorum, sed sufficit
talis ut ex applicatione cuiusdam principii generalis actio hic et
nunc appareat licita.
Requiritur: h. e. non licet agere cum conscientia incerta, sed,
si actio urget, efficienda est saltem practice certa ; quomodo hoc
fieri possit, infra dicemus, n. 142.
Sufficit: cf. tamen infra, n. 141, prine. 1.
Probatur. Requiritur : qui cum conscientia incerta agit mani­
festat voluntatem suam agendi etiamsi sit contra legem ; A. in hac
mala voluntate, etiamsi actus externus non sit contra legem, con­
sistit actus malus (cf. n. 42). Ergo.
Sufficit: non raro maior certitudo quam practica et moralis
haberi non potest ; quare si talis certitudo non sufficeret, homo
saepesaepius nesciret quid faciendum. Hoc autem repugnat.
2. Conscientiae certae obtemperandum est.
Explicatur. Obtemperandum est: h. e. si praecipit, actio po­
nenda est ; si prohibet, actio omittenda est ; si permittit, fieri vel
omitti potest.
Probatur. Si conscientia sive recta sive erronea est norma
proxima actuum humanorum (cf. n. 134), hoc saltem valere debet
de conscientia certa.
§ 3. CONSCIENTIA INCERTA

139. — Nunquam licere agere cum conscientia incerta, patet
ex eo quod ad agendum requiritur conscientia saltem practice
moraliter certa (cf. n. 138). Unde si quis est in conscientia in­
certa et simul in necessitate agendi, ante omnia suam incertitu-

dinem deponere et in certitudinem saltem practicam moralem
mutare debet.
Incertitudo autem triplex esse potest, quae diversimode in
certitudinem practicam mutari potest: dubium, probabilitas,
perplexitas.

/. Dubia.

140. — NOTIO. Conscientia dubia est conscientia iudicium
suum suspendens eo quod rationes sufficientes non habeat ut
saltem practice certa sit.
Explicatur. Iudicium suum suspendens : conscientia non au­
det iudicium ferre de moralitate actionis instantis.
Rationes sufficientes : sive non adsint sive eas ignoret.
Practice certa: possunt deesse rationes sufficientes ut theoretice certa sit, ita ut rationes probabile tantum iudicium permit­
tant ; fieri tamen potest ut applicatione cuiusdam principii ge­
neralis actio, quae theoretice non certe licita est, appareat prac­
tice certe licita: tunc conscientia est practice certa. Quomodo
conscientia theoretice incerta fiat practice certa infra n. 142 vi­
debimus.

DIVISIO. Dubium quo inducitur conscientia dubia potest esse:
1. Dubium iuris vel dubium facti prout versatur circa exsis­
tentiam vel sensum legis, vel circa exsistentiam facti. Ita qui
dubitat utrum in festo S. loseph debeat audire Missam, habet
dubium iuris ; qui vero dubitat utrum hodie sit festum S. loseph
vel cras, habet dubium facti.
2. Dubium speculativum seu theoreticum vel dubium practi­
cian prout versatur circa obiectivam moralitatem actus vel circa
liceitatem actus hic et nunc. Ita circa omnes sententias morales
disputatas habetur dubium speculativum seu theoreticum ; si quis
autem dubitat utrum talem actionem hic et nunc ponere possit,
habet dubium practicum.
NOTA. Dubium speculativum stare potest cum certitudine practica. Ita
principia reflexa, de quibus infra n. 142, non tollunt dubium specu­
lativum, sed dant certitudinem practicam.

3. Dubium positivum vel dubium negativum prout fundatur in
rationibus gravibus vel futilibus.
NOTA. Dubium negativum cum supponatur futile nec serie fundatum,
semper spernendum est; secus enim vita humana fieret onus intollerabiie.

141. — PRINCIPIA. I. Nunquam licet agere cum conscientia
practice dubia, sed ante actionem acquirenda est certitudo theoretica ubi possibile est, secus saltem practica.
Probatur. Primum: 1. Hoc tanquam corollarium sequitur ex
primo principio de conscientia certa (supra, n. 138).
2. Si enim dubium versatur circa obligationem vel non-obligationem actus, nisi actum ponat, sese periculo transgrediendi le­
gem libere exponit et proinde voluntatem eam transgrediendi
manifestat; si vero versatur circa liceitatem vel illiceitatem ac­
tus, et actum ponit, se iterum libere periculo exponit legem
transgrediendi et voluntatem suam manifestat eam transgre­
diendi.
Secundum : acquirenda est certitudo speculativa ubi possibile
est: lex enim primum obligat ad cognitionem sui ; solum ubi
certa cognitio legis impossibilis est, sufficit certitudo practica.
II. Pars tutior semper eligi potest, imo si dubium practicum
deponi nequit, pars tutior eligi debet.
Explicatur. Pars tutior: est illa sententia qua certe nullam
legem transgrederis; ita si dubium est circa obligationem vel
non-obligationem actus, pars tutior est positio actus ; si dubium
est circa liceitatem vel illiceitatem actus, pars tutior est omissio
actus.
Probatur. Primum: cum partem tutiorem eligendo nullam le­
gem transgrediaris, ille actus certe licitus est et proinde cum
conscientia certa agis.
Secundum: pars tutior eligi debet, a. v. aliam partem eligere
non potes, ne periculo transgrediendi legem te exponas. Hoc
patet ex ipsa vi obligatoria legis.

142. — SCHOLION. De modo mutandi dubium in certitudinem
practicam.

Duplex est modus mutandi dubium in certitudinem practicam:
unus est directus, alius est indirectus seu reflexus.
Directe deponitur dubium per propriam investigationem vel
per consultationem sive viri sapientis sive libri probati, ita ut
moralis certitudo de moralitate actus obtineatur.
Indirecte deponitur dubium per sic dicta « principia reflexa»,
quae sunt quaedam normae generales, quae quidem moralita­
tem actus in se non illuminant, sed tamen, relicto dubio specu­
lativo, efliciunt certitudinem practicam.
Ex supra dictis patet modum directum semper adhibendum
esse ubicumque possibile est, modumque indirectum licitum esse
solum ubi directa solutio dubii non est possibilis: lex enim pri­
mum obligat ad cognitionem sui.
Principia principaliora.

1. Lex dubia non obligat.
Hoc principium ulterius explicandum erit infra, ubi de probabilismo. Lex enim dubia est, si probabiliter obligat et item pro­
babiliter non obligat.
2. In dubio standum est pro eo pro quo stat praesumptio.
3. Melior est conditio possidentis.
4. Praesumptio stat pro superiore, pro lege.
5. Praesumptio stat pro validitate actus.
6. Praesumendum est ex ordinarie contingentibus.
Haec omnia reducuntur ad principium: standum est pro eo
pro quo stat praesumptio. Etenim legitimus possessor praesu­
mitur ille qui usque nunc rem possedit, nisi contrarium probe­
tur. Superior, et proinde lex, praesumitur legitime uti iure suo
imperandi nisi contrarium probetur. Qui ponit actum, supponitur
ita eum ponere ut validus sit, nisi probetur quoddam elementum
validitatis deesse; unusquisque praesumitur ita agere sicut solet
in talibus circumstantiis sibique esse constans, nisi probetur
contrarium.
Praesumptio autem est ex ordinarie contingentibus admissio
facti non probati.
Sicut pro lege fundata in praesumptione (cf. n. 84), ita et hic,
cum agatur de casu necessario solvendo, supponendum est prop­

ter bonum commune, illum habere ius qui ex ordinarie contin­
gentibus apparet ius habere.
Quoad principium: Melior est conditio possidentis, notandum
est illud non tantum valere in re iustitiae, sed merito a S. AIphonso aliisque moralistis extendi ad alias materias, ad discer­
nendum utrum lex quaedam obliget necne. Lex et libertas tunc
considerantur tanquam duo litigantes circa activitatem hominis:
si lex certa est eiusque impletio dubia, lex censetur in posses­
sione et proinde obligatio perdurat; si vero lex incerta est, li­
bertas censetur in possessione et lex non obligat. Non desunt
tamen auctores qui dicunt libertatem semper esse in possessione,
usque dum certe probetur ligata (cf. de Probabilismo).
7. Factum non praesumitur, sed probatur.
8. Nemo reus donec probetur.
Haec duo principia ad unum reducuntur, nam in altero factum
probandum non praesumendum, est crimen.
Etiam haec duo principia reduci possunt ad illud: melior est
conditio possidentis. Agitur enim vel de facto quod induceret
obligationem legis, et tunc libertas est in possessione usquedum
obligatio legis per factum certe inducitur; vel agitur de facto
quod liberat a lege, et tunc lex est in possessione usquedum
deobligatio per factum probetur.
NOTA. Cf. ad hoc principium quae dicta sunt de lege fundata in prae­
sumptione facti (n. 84), ubi propter bonum commune factum prae­
sumitur usquedum contrarium probetur. Ibi enim legislator propter
bonum commune certe ius habet desumendi probationem facti ex
ordinarie contingentibus; quapropter hoc principium tunc cedere
debet certo iuri legislatoris.

9. Favores sunt ampliandi, odiosa sunt restringenda.
Favor hic intelligitur quidquid maiorem concedit libertatem,
odiosum quidquid restringit libertatem.
Etsi autem favores sint ampliandi, odiosa vero restringenda,
standum tamen est ad verum sensum verborum (cf. supra, n. 86).
2. Probabilis.
143. — NOTIO. Conscientia probabilis est conscientia iudicans
de valore morali actus, ita tamen ut simul timeat ne pars oppo­
sita sit vera.

Differentia ergo inter conscientiam dubiam et probabilem in
eo est quod conscientia dubia non audet iudicare de valore actus,
dum conscientia probabilis revera iudicat, etsi non cum certitu­
dine, non sine formidine oppositi.
Conscientia probabilis proinde est vere incerta, quia iudicium
eius de valore morali actus non fundatur in sententia certa, sed
in sententia probabili tantum. Unde ante actum haec conscientia
probabilis reducenda est ad practice certam, quod fit per sic dicta
systemata moralia: tutiorismi, probabiliorismi, aequiprobabilismi, probabilismi.
144. — STATUS QUAESTIONIS. In conscientia probabili ad­
sunt duae sententiae, una stans pro lege, altera stans pro liber­
tate; uti patet, semper licet sequi sententiam quae stat pro lege;
sed quaeritur utrum et quando liceat sequi illam quae stat pro
libertate, neglecta illa quae stat pro lege.

Responsa. 1. Tutiorismus absolutus: solum licet si sententia
stans pro libertate est certa.
2. Tutiorismus mitigatus: solum licet si sententia stans pro
libertate est probabilissima.
3. Probabiliorismus: licet sequi sententiam stantem pro liber­
tate, quoties probabilior est quam sententia stans pro lege.
Probabilior est sententia quae fundatur in argumentis solidio­
ribus quam sententia opposita, non ita tamen ut sententia op­
posita non amplius sit vere probabilis.
4. Aequiprobabilismus : licet sequi sententiam stantem pro li­
bertate dummodo agatur de lege inducenda, non de cessatione
legis, et sententia sit saltem aeque probabilis ac sententia stans
pro lege.
Aeque probabilis est si fundatur in argumentis eiusdem circiter
firmitudinis et valoris.
5. Probabilismus : semper licet sequi sententiam stantem pro
libertate dummodo sit solide probabilis et non agatur de fine
necessario obtinendo (uti de valore actus): tunc enim pars tutior
est sequenda.
Solide probabilis est sententia nitens in argumento gravi quod

grave manet etiam inspectis oppositis argumentis, sed tamen
formidinem oppositi non excludit.
Argumentum grave est quod virum prudentem ad assensum
movere valet. Vir prudens censetur qui aptus est iudicium ferre
circa res practicas e proprio ingenio, liber a praeiudiciis et studio
partium.
Probabilitas alicuius sententiae potest esse intrinseca vel extrinseca. Intrinseca probabilitas est quae fundatur in argumentis
solidis quae quidem assensum viri prudentis conciliare possunt,
non tamen absque formidine oppositi. Extrinseca probabilitas
est quae fundatur in auctoritate theologorum eminentioris scien­
tiae talem sententiam sustinentium ; supponit, uti patet, ipsos
habere huius sententiae argumenta intrinsece probabilia. Generatim dicitur sententiam cui quinque vel sex auctores graves
adhaerent, esse extrinsece probabilem ; per accidens, si agitur de
auctore super omnes eminente, qui coeteris sententiis discussis,
suam sententiam cum argumentis novis proponit, etiam aucto­
ritas unius auctoris potest facere sententiam extrinsece probabi­
lem. Liquet nullam valere probabilitatem extrinsecam quoties
S. Sedes ei contradicat vel argumenta fundentur in documentis
aperte falsis.
NOTA. Loqui solent Auctores etiam de sententia « tuta ». Sententia tuta
est illa quain quis tranquilla conscientia sequi potest. Qualis vero
haec sit, pendet a systemate morali quod quis sequitur: pro tutiorista sola sententia certa vel probabilissima erit tuta; pro probabilista omnis sententia solide probabilis est tuta. Ab omnibus voca­
tur tutior quae stat pro lege: nam in illa certe nullum est periculum
legis transgrediendae.

145. — THESIS. Quotiescumque agitur non de fine necessarie
obtinendo, sed de solo licito vel illicito, sequi licet opinionem
vere probabilem, etiamsi opposita sententia tutior sit probabilis
vel imo probabilior.

Explicatur. Quotiescumque: sive ergo sit quaestio de iure po­
sitivo vel de iure naturali.
Non de fme necessarie obtinendo : e. g. quando agitur de valore
actus vel de medio necessario ad finem necessarium. Obtentio

enim linis vel valor actus non pendet a sententiis, sed a realitate
rerum ; unde qui vult vel debet effectum certe obtinere, debet
adhibere medium certum. Attamen, si pars tutior in tali casu est
impossibilis (e. g. aqua pura pro baptismo moribundi haberi non
potest), non solum potest, sed et debet iuxta sententiam proba­
bilem procedi, iuxta adagium: in extremis extrema sunt tentanda.
Sed de solo licito vel illicito: ubi dubitatur de obligatione vel
non-obligatione legis: agitur proinde generatim de dubio iuris,
non de dubio facti ; nam dubium facti generatim non inducit
probabilitatem circa liceitatem vel illiceitatem ; quandoque ta­
men dubium facti ad dubium iuris seu ad probabilitatem circa
liceitatem alterius actus reduci potest, uti infra in Scholio III
videbimus, et tunc etiam principium in thesi enuntiatum appli­
cari valet.
NOTA. In dubio iuris lex ecclesiastica non valet; in dubio facti Ordinarius
dispensare potest (c. 15).

Vere probabilem: non ergo suflicit ut sententia sit tenuiter
tantum probabilis, sed ita saltem ut prudentis viri assensum
sollicitare possit: ita vitatur laxismus damnosus. Vere probabilis
sit sive interne, sive externe.
Etiamsi tutior sit probabilis vel probabilior : ut ergo sententia
probabilis tute adhiberi possit, non est attendendum ad senten­
tiam oppositam; dummodo sententia sit vere probabilis, licite
adhibetur.
Probatur. A. Negative.
1. Tutiorismus teneri nequit: tutiorismus mitigatus logice du­
cit ad tutiorismum absolutum, nam argumentum tutiorismi mi­
tigati est, quod debemus vitare etiam periculum transgrediendi
legem; iamvero in sententia probabilissima cum non simus certi,
adhuc superest periculum legem transgrediendi. Si ergo hoc pe­
riculum omnino vitandum est, requiritur certitudo, sicut tenet
tutiorismus absolutus. lamvero praeterquam tutiorismus abso­
lutus sit damnatus ab Alexandro VIII: « Non licet sequi opinio­
nem vel inter probabiles probabilissimam » (DB 1293), argumen­
tum tutiorismi non potest teneri. Dicunt enim: non solum pec­
catum, sed et periculum peccati est vitandum ; hoc autem non

possumus nisi certi simus de non violanda lege; Ergo. Cui re­
spondemus: periculum peccati formalis vitandum est, sed si sem­
per et ubique deberemus etiam omne periculum peccati materia­
lis possibilis vitare, vita humana fieret onus intolerabile.

2. Probabiliorismus teneri non debet: Verum est probabiliorismum multa habere argumenta auctoritatis; imo usque ad me­
dium saec. xvn fuit sententia universalis. Postquam a. 1571 Bartholomaeus de Medina, Ο. P., primum proposuit probabilismum,
ipsi Summi Pontifices non destiterunt probabiliorismum sua
auctoritate fulcire, et adhuc a. 1680 Innocentius XI mandavit
Praeposito Generali S. I. ut probabiliorismum propaget inter
Patres Societatis, hocque dixit esse valde gratum Summo Ponti­
fici et iuxta mentem suam. Similiter Clemens XI et Benedictus XIV
probabiliorismum prae probabilismum commendarunt. lure ergo
merito dicit Prümmer (n. 345): « Nullum est aliud systema quod
tam fortiter ex auctoritate fulcitur quam probabiliorismus ».
Attamen similiter certum est, nunc temporis systema probabiliorismi fere ab omnibus auctoribus esse derelictum. Ratio enim,
cur antea Auctores probabilismo adversari solebant, est pericu­
lum laxismi quod in eo videbant. Cum autem nunc invicte de­
monstratum sit probabilismum verum non continere tale peri­
culum, magis ac magis theoriam probabilioristicam relinquunt,
et ad probabilismum se convertunt, et hoc quidem auctoritate
ecclesiastica non contradicente, uti infra videbimus, dum in re
tanti momenti contradicere deberet.
Etiam ipsum argumentum rationis probabiliorismi non est cer­
tum. Dicunt enim: rationabiliter est agendum; A. sententia pro­
babilior est rationabilior quia magis propinquat veritati ; Ergo
sententia probabilior est tenenda. Contra autem arguitur: sen­
tentia probabilior magis quidem videtur vera, sed utrum vera
sit nescitur. Si autem de facto non est verum, non magis appro­
pinquat veritati quam alia, et proinde eam sequi non est ratio­
nabilior quam aliam sequi.
Insuper, sententia quae uni videtur probabilior, alteri videtur
minus probabilis: facilius iudicabunt uniformiter ubi iudicandum est utrum sententia sit solide probabilis quam ubi iudican152

dum est qualis sententia sit probabilior. Et hoc valet quidem de
theologis, magis adhuc de fidelibus.
3. Etiam aequiprobabilismus non potest teneri: nam verus
aequiprobabilismus reducitur ad probabiliorismum. Dicunt enim:
si duae sententiae sunt aeque probabiles, quando agitur de lege
inducenda, sententia stans pro libertate est probabilior; quando
agitur de cessatione legis, sententia stans pro lege est probabi­
lior, iuxta principium: melior est conditio possidentis.
Quodsi cum quibusdam aequiprobabilistis dicimus illam di­
stinctionem illamque reductionem ad probabiliorismum non esse
necessariam, quia libertas est in possessione usquedum per sen­
tentiam aeque probabilem probetur ligata, respondetur per sen­
tentiam aequiprobabilem non plus probari libertatem ligatam
quam per sententiam probabilem; unde ad probandam liberta­
tem ligatam requiritur saltem sententia probabilissima stans pro
lege, quae sententiam stantem pro libertate nonnisi tenuiter
tantum probabilem faciat. Sententiam autem tenuiter tantum
probabilem teneri non posse, concedunt etiam probabilistae.

B. Positive.
1) Lex non obligat nisi mediante scientia. A. lex usquedum
certe probetur exsistere, est lex cuius exsistentia ignoratur.
E. lex usquedum certe probetur exsistere, non obligat, et proinde
libertas manet solide probabilis.
2) Si lex incerta obligat, tunc incidimus in tutiorismum abso­
lutum, si lex incerta non obligat, tunc stat libertas donec mon­
stretur ligata; A. primum teneri nequit, uti supra vidimus; quoad
alterum: libertas nonnisi per legem certam monstratur ligata.
Ergo cum sententia solide probabili stat libertas.
NOTA. Solent defensores probabilismi afferre argumentum indirectum ex
auctoritate ecclesiastica: Ecclesia nunquam damnavit probabili­
smum, ubi, si esset falsum, hoc facere debuisset: nam agitur de doc­
trina quae, si falsa esset et tamen universaliter doceretur, duceret
ad relaxationem morum. Iamvero, non solum nunquam damnavit
eum, sed eum damnare pluries renuit. Ipse Summus Pontifex In­
nocentius XI, qui personaliter fuit adversarius acerrimus probabili­
smi, sollicitatus ab Episcopis Galliae et iterum ab Universitate Lo-

vaniensi ut quasdam theses damnaret, inter quas etiam thesis
probabilismi, nunquam hanc thesim damnavit. Similiter et alii Pon­
tifices (Innocentius XII, Clemens XI). Ex co ergo quod in talibus
circumstantiis Summi Pontifices nihil fecerunt, defensores probabiJismi concludunt hoc systema non esse damnabile.
146. — OBIECTIONES. 1. Qui sequitur probabilismum, non sincere
quaerit sese legi conformare. A. hoc est officium nostrum. E. qui sequitur
probabilismum officium suum non implet.
Resp.: Officium nostrum est quidem omnes leges observare; insuper,
cum legem nonnisi cognitam observare possimus, officium nostrum est
omnes leges accurate cognoscere. Si autem hoc nobis est impossibile, ad
eam observandam non tenemur. Sententia autem probabilior videtur qui­
dem magis appropinquare veritati, utrum autem revera magis appropin­
quet nescimus: secus enim esset certa. Quapropter officio nostro satis­
facimus, si sumus parati legem observare statim ac nobis innotescat.
Interim vero liberi manemus.
2. Qui sequitur probabilismum, sese exponit periculo peccandi.
Resp.: Quicumque non sequitur tutiorismum absolutum sese exponit
periculo peccandi. lamvero tutiorismus absolutus ab Ecclesia damnatus
est. Ergo implicite ibi dicit Ecclesia licitum esse se tali periculo peccandi
(sc. materialiter) exponere, seu hoc non esse verum periculum peccandi.
3. Principium « Lex dubia, lex nulla » non valet quando ei opponitur
sententia probabilior: tunc enim lex non amplius est vere dubia.
Resp.: Sententia probabilior non facit aliam improbabilem nec facit
legem certam; secus enim esset sententia certa. Si autem lex non est
certa, est dubia, et proinde valet principium.

4. Probabilismus ducit ad laxismum.
Resp.: Laxismus est illud systema quod tendit ad erronee (in favorem
libertatis) iudicandum de valore morali actuum humanorum. lamvero
probabilismum erronee iudicare de valore morali actuum humanorum,
hoc est quod probari nequit. Non quidem imponit obligationem ubi non
certe exsistit, sed hoc non est laxismus. Quodsi quidam laxistae nimis
faciliter suam sententiam dixerint probabilem, hoc non est propter pro­
babilismum, sed propter eorum laxam conscientiam, quae aeque faciliter
dixisset suam sententiam esse aeque probabilem! Probabilistae solum
admittunt sententias solide probabiles, et non possunt incriminari de
abusibus aliorum.
Neque contendunt probabilistae sententiam probabilem stantem pro
libertate esse obligatoriam; imo et ipsi hortantur et incitant ad per­
fectiora aemulanda; nolunt tamen obligationem imponere ubi non certe
adest. Hoc autem minime est laxismus.

147. — SCHOLION I. Utrum possimus sequi sententiam proba­
bilem cuius falsitas nobis apparet?
NOTA. Supponimus nos falsitatem revera perspicere, ita ut etiam aucto­
ritas aliorum non faciat nos de falsitate dubitare!

Si agitur de lege divina, non licet: agere debemus iuxta cogni­
tionem quam de lege habemus.
Si agitur de lege humana, licet; nam legislator humanus (ec­
clesiasticus et civilis) eo quod permittit probatos suos auctores
ita legem interpretari, implicite etiam permittit subditos illam
sententiam sequi.

148. — SCHOLION II. Utrum debeat confessarius in docendo et
absolvendo poenitentes, sequi opinionem probabilem, etiamsi il­
lam sententiam non teneat?
Si non interrogatur, potest propter bonum spirituale sive com­
munitatis sive poenitentis, sententiam severiorem proponere, non
tamen tanquam obligatoriam.
Si interrogatur, debet sequi sententiam probabilem, nam confessarii non est maiora onera imponere quam certe exsistunt.
Potest tamen, imo saepe expedit, sententiam severiorem tan­
quam consilium proponere et suadere.
149. — SCHOLION III. Utrum adhuc teneamur satisfacere obli­
gationi certe contractae cui probabiliter iam satisfactum est?
NOTA. Agitur hic de casu dubii facti convertendi in dubium iuris.

E. g. si quis ex voto certe obligatur ad eleemosynam dandam,
et recordatur se eleemosynam dedisse, sed non recordatur utrum
hoc fuerit ante vel post votum emissum; vel si postea, huius voti
recordatus, nescit utrum ei satisfecerit necne: iuxta computum
suum videtur satisfecisse, sed nescit quando.
Status quaestionis. Obligatio legis certa est; huic obligationi
certae probabilitei' satisfactum est: dubitatur ergo de facto sa­
tisfactionis, sed eo ipso iam dubitari potest de exsistentia obli­
gationis: nam si revera satisfactum fuit, non superest obligatio;
si autem revera satisfactum non fuit, superest obligatio. Cum vero
impletio utriusque conditionis (satisfactum est, satisfactum non

est) sit probabilis, etiam utrumque consequens (non adest obli­
gatio, adest obligatio) probabile est. Unde dubium facti (satis­
factum est) versum est in dubium iuris (adest obligatio).

Solutio. Cum probabiliter hic et nunc
% (et pro futuro) nulla
sit obligatio, uti ex statu quaestionis apparet, haec sententia
probabilis tute teneri potest.
Alii autem Auctores hanc solutionem non admittunt, conten­
dentes nullam certam obligationem cessare nisi per certam impletionem.
Conclusio practica. Duae sunt sententiae solide probabiles,
una stans pro obligatione, alia pro libertate: unde quidquid est
de theoretica solutione casus, practice teneri potest sententia
stans pro libertate.
150. — SCHOLION IV. Utrum liceat nunc una, tunc altera opi­
nione ex duabus oppositis probabilibus uti?
Si agitur de duobus casibus diversis, etsi numerice tantum
diversis, licet: nam unusquisque casus stat pro se, et sicut in
primo casu mihi integrum est seligere quam volo sententiam,
ita et in altero ; nec inducit selectio in primo casu facta obliga­
tionem semper ita eligendi, eo vel magis quod hoc magnas prae­
beret difficultates: nam deberet quis semper in mente tenere
quamnam sententiam primum elegerit !
NOTA. Qui autem agunt personam publicam uti iudices, confessarii, etc.
tenentur semper eodem modo decidere ne videantur aliis studio
partium laborare.

Si agitur de unico casu, non licet pro una parte unam, pro
altera parte alteram sententiam assumere, etiamsi observatio
legis multiplici actu fiat ; omnes enim partes faciunt moraliter
unum actum. Ita non licet contractum partim urgere partim
respuere quia est probabiliter invalidum. Nulla enim sententia
dicit illum contractum esse partim validum partim invalidum.
Similiter non licet adhibendo duas sententias oppositas elu­
dere unam legem certam. Ita e. g. non licet mane sumere plenam
refectionem in die ieiunii, quia probabiliter licet refectiones per­
mutare, et dein meridie aliam plenam refectionem quia cum pro-

habiliter non liceat permutare prandium et refectionem matuti­
nam, substantia ieiunii per refectionem matutinam iam fracta,
ad ieiunium non amplius teneris!
NOTA. Solent Auctores ad hanc quaestionem referre casum similem, ubi
tamen non agitur de usu opinionum probabilium, sed de dubio facti.
Utrum scii., quando probabiliter media nox transiit et probabiliter
non transiit (si e. g. probabilitas provenit ex discrepantia invincibili
duorum horologiorum), liceat unam probabilitatem assumere ad di­
cendum Divinum Officium eo quod dies probabiliter nondum trans­
ierit, et aliam ad manducandum eo quod dies ieiunii probabiliter
iam transierit.
Communius dicunt AA. hoc non licere, quia certe una lex laeditur,
etsi nesciatur quaenam.
Cum paucis aliis tamen putamus dici posse hoc esse licitum, dum­
modo revera agatur de duabus legibus diversis. Una lex hoc modo
eluditur quidem, sed utrum laedatur, en quaestio. Si enim licitum
est ita agere, tunc nulla lex laeditur!
Iamvero, si utraque lex separatim sumitur, nihil impedit quominus
c. g. obligationi Divini Officii recitandi satisfacias, quia probabiliter
media nox nondum transierit; similiter nihil impedit quominus
manduces quia probabiliter iam transiit dies ieiunii. Si autem illi
duo actus separatim considerati liciti sunt, non apparet qualis nova
prohibitio oriretur ex solo concursu duarum legum.
Hoc de coetero comprobari potest a pari ex can. 33, § 1. Ibi enim
conceditur ut quis possit ad libitum suum adhibere tempus legale
vel naturale, medium vel reale pro actibus privatis. Quamvis non
liceret unum horarium assumere ad incipiendum ieiunium, alterum
ad finiendum, quia agitur de eadem lege, posset tamen quis, ubi
tempus legale et naturale differunt e. g. una hora, pro Divino Of­
ficio recitando adhibere horarium legale, pro cessando vero iciunio
adhibere horarium naturale et manducare. Quodsi hoc a lure Cano­
nico permittitur propter diversam supputationem temporis, possu­
mus a pari concludere hoc non necessario esse illicitum propter
discrepantiam horologiorum.

3. Perplexa.

151. — NOTIO. Conscientia perplexa est conscientia quae non
audet consensum practicum dare pro actione ponenda, quia sive
agat sive non agat, ex utraque parte timet transgressionem ali­
cuius legis.
Conscientia perplexa provenit ex (vera vel imaginata) colli­

sione officiorum vel iurium. Quare applicandae sunt normae su­
pra datae, n. 94. Quodsi autem, urgente decisione, certitudo de
praevalente obligatione obtineri nequit, sequendae sunt sequentes

REGULAE. I. Si certitudo neque ex rationibus intrinsecis ne­
que ex auctoritate obtineri potest, illud eligi debet quod minus
malum videtur.
II. Si ad nullam decisionem deveniri potest quodnam sit mi­
nus malum, eligi potest ad libitum.
Probatur. Nemo peccat invitus, nec ad impossibile tenetur.
NOTA. Si perplexitas haec orta est ex ignorantia culpabili, valent quae
supra dicta sunt de ignorantia culpabili, n. 56.

III. Si conscientia perplexa est ex scrupulositate, valent quae
infra dicenda sunt de Conscientia scrupulosa, n. 157.

Art. 3
EDUCATIO CONSCIENTIAE

Conscientia certa, etiam erronea est quidem norma proxima
obligatoria agendi. Incst autem omni homini obligatio primaria
semper habendi conscientiam rectam in quantum potest, seu
habendi semper indicium rectum de valore morali actuum suo­
rum. Rectitudo autem iudicii supponit quidem scientiam obliga­
tionum, sed sola scientia minime sufficit; multo maioris mo­
menti est prudens applicatio huius scientiae actionibus nostris.
Tres homines eandem scientiam habentes, non tamen eodem
modo agent, quia eorum dispositiones habituales non sunt eae­
dem. Haec habitualis dispositio potest vocari conscientia habi­
tualis, et hacc rectificanda seu educanda est, ut possimus semper
recte iudicare de valore morali singulorum actuum.

§ 1. RECTA INSTRUCTIO

152. — Nemo est qui non videt primum requisitum ad recte
educandum conscientiam esse rectam instructionem circa valo­
rem moralem actuum. Unde maximi momenti est ut pueri et
rudes, in scholis aliisque institutis, in confessionali et e pulpito,
recte edoceantur. Et simul patet quantum damnum afferant illi
educatores, confessarii et praedicatores qui « ut efficacius a pec­
cato avertant » omnia proponunt tanquam gravia delicta vel ad
infernum ducentia, uti e. g. qui dicunt omittentes preces matu­
tinas vix esse Christianos computandos, etc.: in fine educandi
non amplius sciunt iudicare quid sit malum, quid non (cf. n. 136).
Simul autem eos doceant non solum quid sit bonum vel ma­
lum, sed etiam rationes cur ita iudicandum sit, ut ita non solum
sciant iudicare de hoc casu, sed simul discant de similibus
iudicare.
Tandem candide doceantur de modo se gerendi in dubiis: ut
in quantum possibile semper doctiores et prudentes viros, uti
Superiores, Confessarium, Parochum, adeant, vel neque verean­
tur alios doctos (etsi forsan non doctiores) et prudentes viros
interrogare: nam duo intellectus generatim plus vident quam
unus etiam doctissimus; ut ex alia parte nunquam viros depra­
vatos pro consilio adeant. Ut tandem, instante actione, sincere
et tranquille conscientiam sibi efforment.
Clare etiam edoceantur quod conscientia consequens nunquam
potest esse norma sciendi utrum et quale peccatum commiserit.
153. — SCHOLION. De omissione rectae institutionis seu de
relinquendis in bona fide.
Uti patet, nemo potest seipsum relinquere in bona fide: eo ipso
enim quod idea de possibilitate conscientiae erroneae assurgit,
non amplius est in bona fide, sed in conscientia dubia quam de­
ponere tenetur antequam agat. Unica exceptio sunt scrupulosi,
de quibus infra, n. 157-158.
Alios autem in bona fide, h. e. in conscientia ignoranter erronea

relinquere, quandoque est licitum, quandoque imo necessarium.
Ita
1. Qui nullo modo tenetur alios instruere in recto modo agendi,
potest illos relinquere in bona fide.
Haec autem obligatio alios instruendi oriri potest sive ex ca­
ritate sive ex officio. Ex caritate in quantum omnis homo tenetur
ad correptionem fraternam (cf. Vol. II, n. 452) vel in quantum
ex caritate tenetur interrogatus respondere si potest. Ex officio
vero parentes, institutores, educatores, parochi, praedicatores,
catechistae, confessarii, etc. hanc obligationem habent.
2. Qui tenetur alios instruere, quandoque potest, imo, prout
prudentia suadet, quandoque debet eos relinquere in bona fide:
a) Si non interrogatur et error non est graviter culpabilis, et
praevidetur instructionem non aversuram hominem ab illa actio­
ne, sed e contra solum conversuram esse culpam materialem in
culpam formalem, potest vel debet eos relinquere in bona fide
prout cum minore vel maiore certitudine praevidet instructionem
esse obfuturam. Excipe tamen si non-instructio vergeret in maius
damnum sive ipsius educandi (e. g. crearet habitudinem quae
postea eum induceret in peccatum formale, ut si iuvenem non
instrueret circa malitiam pollutionis, de qua postea certe audiet)
sive tertii (e. g. omissio restitutionis vel dissolutio matrimonii
prole iam suscepta) vel publicum (e. g. magnum scandalum vel
damnum publicum oriens ex malo usu matrimonii). Ibi pruden­
ter indicandum est quodnam malum minus erit, si instruitur vel
in bona fide relinquitur. Ita tamen se gerat ut nunquam eius
silentium appareat tanquam approbatio mali.
l·) Si interrogatur vel si error est graviter culpabilis per se
tenetur eos instruere, quia non amplius sunt in bona fide, sed
in conscientia dubia vel saltem in mala fide in causa. Attamen
si instructio vergeret in damnum ipsius educandi (e. g. mutando
peccatum materiale in peccatum formale) vel tertii (e. g. scan­
dalum, dissolutio matrimonii prole iam suscepta) non debet, imo
quandoque prudenter non potest, eos instruere in totam doctri­
nam, sed solum in ea de qua interrogant seu de qua non sunt
in bona fide, relictis eis in bona fide quoad reliqua. Ita interro­

gatus utrum votum privatum castitatis faciat matrimonium in­
validum, poterit respondere quod non, et, si inde damnum ti­
metur, nihil dicere de debito coniugali. Imo potest vel debet
quandoque, si veritatis cognitio certe gravius obesset, dissimu­
lare se quaestionem non audiisse vel evasive tantum respondere,
dicendo e. g. nunc non esse tempus de hac re loquendi, eum in­
terim posse facere prout coram Deo melius iudicat. Cavere ta­
men debet ne silentium unquam appareat tanquam approbatio
mali.
§ 2. ROBORATIO VOLUNTATIS

154. — Non sufficit scire quid faciendum, debet etiam roborari
voluntas, « ut ad implenda quae viderint convalescant » (Oratio
Missae Dom. I post Ep.).
1. Ad hoc imprimis requiritur strenua, educatio; de ea cf. quae
supra dicta sunt, n. 33.
Illa autem educatio non tantum consistit in generandis bonis
habitibus et fortitudine voluntatis, in praebendo bono exemplo
et in dirigendis passionibus. Praeter illa supponit, quod a multis
negligi solet, ut in quantum potest removeantur omnia impedi­
menta quae minuunt voluntarium, de quibus egimus nn. 20-21,
25-34. Educatio enim conscientiae etiam ad hoc tendere debet ut
homo mutetur in hominem perfectum. Nec sufficit proinde di­
cere: ego sum nervosus, ego habeo talem caracterem, tales pro­
pensiones naturales, tales habitus, ergo excusor a peccato vel
saltem minuitur peccatum: educatio conscientiae, quae est pri­
mum officium hominis, exigit ut yitam perfecte humanam duca­
mus, eo vel magis quod practice semper tales defectus noceant
vitae nostrae sociali.
2. Praeter educationem autem hanc, roboratio voluntatis re­
quirit frequentem et ferventem, imo et heroicam orationem in
qua oramus Patrem nostrum coelestem ut nobis tribuat non so­
lum cognitionem officiorum, sed et sapientiam et prudentiam qua
illam cognitionem adamussim et fideliter in praxim deducamus.
3. Tandem Sacramentalis Confessio et simplex oboedientia
prudenti directori spirituali ab ipso Deo instituta sunt ad robo­

randam voluntatem nostram in sequenda recta conscientia, et
ad certitudinem et tranquillitatem obtinendam in vita nostra
spirituali.
§ 3. HABITUALIS DISPOSITIO

155. — Recta cognitio et firma voluntas sunt quidem praerequisita, sed nondum faciunt caracteristicam conscientiae homi­
nis, vitae eius moralis. Maxime distinguuntur conscientiae homi­
num ex modo habituali quo scientiam suam activitati suae hic
et nunc applicare solent. Potest homo errare in cognitione offi­
ciorum suorum; non est maximi momenti ut omnes omnino de­
fectus suos cognoscat; potest homo quandoque esse debilis vo­
luntatis; — quod autem magis interest, quod maximi est mo­
menti, est modus quo habitualiter iudicat de valore morali
actionum suarum, a. v. utrum laxae, scrupulosae vel timoratae
seu tenerae sit conscientiae. Ad hoc ergo imprimis debet tendere
educatio conscientiae, ut habitualiter discamus recte iudicare de
officiis nostris hic et nunc implendis.

1. Conscientia laxa.
156. — NOTIO. Conscientia laxa est quae solet ob leves ratio­
nes iudicare licitum quod revera est illicitum vel saltem esse
minus malum quod revera est maius.
DIVISIO. 1. Laxa simpliciter est illa conscientia quae solet
fundari in opinionibus insufficienter probabilibus, et principia
reflexa perperam adhibere, ita ut libertatem plus aequo extendat.
2. Cauteriata (cf. I Tim. 4,2) quae quasi absque ullo remorsu
conscientiae, peccata committit.
3. Pharisaica (cf. Mt. 23,24) quae in minoribus conscientiose
agens, magna officia sua parvipendit, e. g. officia status negligit,
sed opera supererogatoria magni facit.

Causae. Conscientia simpliciter laxa generatim oritur ex igno­
rantia et est conscientia vere erronea ; non raro tamen etiam
oritur ex defectu sincerae pietatis erga Deum quae debet nobis

dare illum sensum moralem tenerum qui decet bonos filios et
secundum quem ofiicia nostra adamussim intelligimus; e contra
loco huius sincerae pietatis, egoismus quo homo semper pro­
prium commodum quaerit, tendit ad leges etiam divinas quam
latissime interpretandas ne proprium commodum coarctent.
Conscientia cauteriata generatim oritur ex vita peccaminosa
(etiam peccatis venialibus) in qua remorsus conscientiae neglecti
paulatim insensibiles fiunt et rectum iudicium morale obnubila­
tur. Potest recte vocari sanctio intrinseca vitae peccaminosae.
Conscientia pharisaica oritur ex superba malitia qualem apud
Pharisaeos invenit Dominus Noster lesus Christus.

PRINCIPIA. I. Conscientia laxa utpote erronea quamprimum
deponenda est.
a
II. In conscientia consequente de actu posito severe indican­
dum est: conscientia laxa enim post factum generatim non valet
exactam rationem reddere de actu praeterito, sed tendit ad mi­
nuendam culpam. Si autem sincere constat testimonium con­
scientiae consequentis esse verum, non debet severius indicari.
Remedia. Oratio aliaque media educationis conscientiae (cf.
nn. 152-154). Meditatio sincera officiorum sive in exercitiis spiri­
tualibus sive in quotidianis meditationibus.
Conversatio cum hominibus prudentibus et timoratis, et elon­
gatio ab hominibus improbis.

2. Conscientia scrupulosa.

157. — NOTIO. Conscientia scrupulosa est quae solet ex futi­
libus et prorsus insufficientibus motivis opinari et timere quendam actum esse peccaminosum.
Distinguenda est conscientia scrupulosa a) a dubia, quae fun­
datur in seriis motivis nec habet exaggeratam anxietatem; b) a
timorata, quae etiam abhorret a peccato etiam minimo, sed recte
iudicat.
Signa. 1. Nimia anxietas circa sufficientiam actionum, praeser­
tim circa praeteritas confessiones.

2. Prolixae accusationes circumstantiarum quae ad rem non
pertinent: praesertim quoad actus internos, cogitationes, desi­
deria, defectus bonae intentionis. Non solum accusant quae fue­
runt, sed etiam quae forsitan fuerunt.
3. Pertinacia iudicii quae confessarii decisionibus acquiescere
recusat.
NOTA. Quandoque scrupulositas est universalis et versatur circa omnia
peccata. Saepius autem ad unum vel pauca obiccta restringitur, et
tunc non raro cum conscientia vere laxa in aliis rebus combinatur.

Causae. Quandoque, etsi rarius, causae scrupulorum possunt
esse supernaturales, e. g. Deus immittens scrupulos ad exercen­
dam animam in patientia vel in directione spirituali animarum
scrupulosarum; vel diabolus immittens (Deo permittente) scru­
pulos ad turbandam tranquillitatem animae. Tales autem scru­
puli ad breve tempus tantum durare solent: nam Deus rem tam
damnosam animae non permittet ad longius tempus quam ani­
mae proderit.
Causae autem ordinariae sunt causae naturales: quandoque
dispositio corporalis, uti indoles melancholica et suspiciosa, de­
bilitas nervorum proveniens sive ex debilitate physica sive ex
excessivo labore; quandoque dispositio psychologica, uti excessivus timor incussus sive ab educatoribus vel praedicatoribus
sive a lectione librorum s. d. asceticorum imprudentium ; quan­
doque nimium commercium cum hominibus scrupulosis ; quan­
doque etiam secreta superbia qua quis potius proprio iudicio
quam iudicio confessarii fidit ; vel secretus egoismus simul cum
defectu spiritus fidei et confidentiae in divina bonitate paterna,
quo timet se in altero mundo punitum fore.

Effectus. In se scrupuli sunt valde nocivi non tantum animae,
sed et corpori, et non solum ipsi subiecto scrupulorum, sed et
proximo. In anima enim omnem fiduciam in Deum, omnem for­
titudinem ad sanctam vitam necessariam omnino exstinguunt.
Corpus per continuas anxietates exhauriunt. Et in commercio
cum proximo scrupulosus brevi fit intolerabilis propter conti­
nuas suas anxietates et quia semper de iisdem loquitur, ita ut
in fine de nulla re amplius libere colloqui valeat.

Attamen, si scrupulosus scrupulis fortiter resistit remediaque
apta adhibet, potest inde magnum carpere fructum spiritualem:
cor enim a minimis defectibus emundant, et faciunt hominem
semper ex puriore agere intentione; humilitatem docent per hu­
miliationem quam necessario intellectui nostro imponunt, sed
praesertim per humilem oboedientiam erga directorem spiritua­
lem ; aptiorem reddunt ad alios scrupulosos dirigendos; et tan­
dem multa merita conferunt propter acerbos suos cruciatus.

Remedia. Iuxta diversitatem causarum potest eis etiam inspec­
tio medicinalis praescribi: nam saepesaepius scrupuli cum illa
dispositione corporali vel psychologica ex qua oriuntur, dispare­
bunt. Si vero ex secreta superbia vel defectu spiritus fidei oriun­
tur, spiritus humilitatis et confidentiae in Deum, per repetitam
meditationem acquirendam erunt primum remedium.
Si scrupulositas partialis tantum est et cum conscientia laxa
combinatur, optimum remedium esse patet ut conscientia ad
veros defectus et veras transgressiones sese convertat, et ita in­
directe et insensibiliter ab obiecto scrupulorum sese avertat.
In omni autem casu sequentia media proponi possunt:
1. Qui laborat scrupulis antecedentibus, h. e. scrupulis angitur
quando ad agendum sese accingit, debet sine ulteriore delibera­
tione facere quod ei primo intuitu faciendum apparet; quodsi
ab initio ita turbatus fuerit ut nesciat videre quid primo intuitu
faciendum apparuerit, libere faciat quod vult: est enim in igno­
rantia invincibili, et habet voluntatem agendi iuxta legem: hoc
sufficit ut non adsit peccatum. Postea vero, etiamsi pateat deci­
sionem fuisse erroneam, nunquam in decisionem revertatur nec
decisionem ita sumptam in confessione accuset.
2. Qui laborat scrupulis subsequentibus, h. e. qui post factum
angitur scrupulis, debet illos simpliciter spernere et nullo modo
examinare; debet sese convincere quod conscientia subsequens
non facit peccatum ; nec debet proinde illum actum in confes­
sione accusare nisi absolute certus sit se illum ante factum certe
uti peccatum apprehendisse et tamen fecisse; si sibi dicere debet
« forsitan » vel « nescio », prohibitum ei esse debet illum actum
accusare. Similiter prohibitum ei esse debet longa facere examina

conscientiae. Maioris momenti est confidentia in paterna bonitate
Dei quam integritas confessionis.
3. Absoluta oboedientia erga confessarium simul cum humili
fiducia in eius directione. Quapropter nunquam ullum peccatum
iterum accuset a quo confessarius eum semel absolverit ; neque
unquam, petito consilio, adhuc ab alio consilium petat; nec nisi
ex gravissimis motivis alium confessarium adeat.
4. Anteriores confessiones nunquam repetat neque iterum exa­
minet: integritas confessionis non consistit in eo quod peccata
omnia quae commisimus accusemus, sed peccata omnia de qui­
bus sumus conscii ; si ergo in anteriori confessione aliquod pec­
catum omissum fuerit ex oblivione vel etiam ex inadvertentia,
illud peccatum simul cum aliis condonatum fuit, et nulla est
obligatio illud adhuc confitendi nisi spontanee et cum certitu­
dine tanquam nondum confessum in conscientia nostra appareat.
5. Tandem anima scrupulosa humiliter Deum orare debet ut
fortiter scrupulis suis resistere et humiliter remedia adhibere
valeat ; et ut, quamdiu Deo placuerit illam adhuc relinquere in
illis angustiis, inde saltem illos fructus spirituales carpere possit
qui ex illo statu prodire queunt.

158. — SCHOLION. Normae pro Confessario in tractandis scru­
pulosis.
Ante omnia confessarius debet investigare utrum poenitens vere
sit scrupulosus, et in quibusnam punctis, et quaenam sit scru­
pulorum causa. Caveat ne uti scrupulosam tractet conscientiam
teneram ad alliorcm perfectionem tendentem, quae etiam in mi­
nimis abhorret a peccato.
Si verum scrupulosum coram habet, benigne et patienter eum
acceptet et audiat. Fortiter tamen et resolute ei imperet: responsa
sint clara et absque haesitatione, et remedia supra indicata, prae­
sertim de non repetendis peccatis iam accusatis, fortiter urgeat.
3. Conscientia timorata seu tenera.

159. — Conscientia timorata seu tenera est illa quae iudicat
de valore morali actuum prout obiective sunt. Illa conscientia

sola est conscientia recta (etsi quandoque in quibusdam errare
possit in ipsa cognitione legis), ad quam proinde acquirendam
omnis homo tenetur. Ad hoc autem requiritur vera educatio; et
cum vita nostra moralis tota fundetur in ordine supernaturali,
etiam haec educatio debet imprimis esse supernaturalis, ducta a
Spiritu Sancto qui habitat in nobis ut vitam nostram spiritua­
lem ipse perducat ad perfectionem. Ad hanc enim timoratam
conscientiam acquirendam, non sufficit scire quid sit licitum et
quid illicitum, quid praescriptum et quid prohibitum, sed requi­
ritur ille amor pietatis erga Deum qui est proprium verorum fi­
liorum. Non quidem necessarium est ut semper severiores quae­
ramus et sequamur sententias: largiores sententiae, quae magis
stant pro libertate, dummodo solide probabiles sint, non obsunt
conscientiae timoratae. Sed ubi est vera obligatio, etiam cum
peccato levi vel etiam sine peccato, ibi conscientia timorata statim obligationem agnoscit et adimplet. Et in hoc habetur infinitas
graduum conscientiae timoratae, in agnoscendis obligationibus;
et in hoc consistit educatio conscientiae, ut homo magis ac magis
discat obligationes suas agnoscere, ductus a Spiritu Sancto, qui
septiformi dono suo vitam nostram moralem ducit.
NOTA. Sicut conscientia timorata habet infinitos gradus, ita et conscientia
laxa. Et non raro solet conscientia timorata ab hominibus laxis
perperam vocari scrupulosa.

APPLICATIO

« Conscientia est sicut praeco Dei et nuntius; et quod dicit non
mandat ex se, sed mandat quasi ex Deo, sicut praeco cum evulgat
edictum regis » (S. Bonav., II Sent., d. 39, a. 1, q. 3, ad 3).
Quid facerem si Angelus veniret ad me ad portandum mihi
mandatum Dei? Nonne cum omni reverentia genuflecterem ad
mandatum hoc cum laetitia recipiendum? Ecce Angelus, praeco
et nuntius Dei, semper ad me loquitur, conscientia mea. Nonne
ergo convenit cum eadem reverentia et laetitia nuntium eius re­
cipere? Sancta est conscientia mea et venerabilis, tanquam vox
ipsius Dei ad animam meam: quomodo unquam eam laedere aut
iniuriam ei inferre praesumam?

Conscientia timorata! Timor non decet filios Dei, sed amor.
Sed amor filiorum est timor seu horror inimici Patris ; amor fi­
liorum est timor minimae displicentiae Patris, propter dolorem
quem Pater inde suscipere possit. Filius omni libertate filiorum
Dei frui potest, utique, sed omne id vitare debet quod vel minime
possit contristare Patrem. Verus filius non quaerit quid sit pec­
catum, sed quaenam est obligatio, imo et libenter quid supererogatorium agit. Talem spiritum filiorum mihi acquirere, est offi­
cium meum. Cavebo ergo ne sub praetextu amovendi a me scru­
pulosam conscientiam, simul et hoc donum timoratae conscien­
tiae a me (vel a mihi commissis) elongem.
« Spiritum rectum innova in visceribus meis! » (Ps. 50,12).

160. — Lex per conscientiam imponit voluntati hominis obli­
gationes seu oflicia implenda. Perfecta adimpletio omnium offi­
ciorum est primum requisitum ad finem suum obtinendum. Non
quidem est requisitum unicum nec primarium, nam, uti supra
vidimus (cf. n. 13), causa formalis finis obtinendi est vita gra­
tiae, sine qua observatio etiam maxime conscientiosa officiorum
finem nullatenus attingere valet. Vita autem haec gratiae infini­
tos habet gradus perfectionis. Primus gradus absque ulla coo­
peratione vel merito nostro in iustificatione nobis datur per
infusionem habituum. Illum organismum describere non pertinet
ad Theologiam Moralem, sed ad Theologiam Dogmaticam, in
Tractatu de Gratia, ubi exponuntur Gratia, Virtutes infusae, Dona
Spiritus Sancti, etc.
Hoc autem donum in iustificatione acceptum est quasi talen­
tum, vel potius quinque talenta tradita ut cum illis operemur,
ut vitam illam ad semper maiorem perfectionem evolvamus. Et
ecce profunda Sapientia Dei, hanc vitam supernaturalem evolvi­
mus per perfectam adimpletionem omnium officiorum nostro­
rum; vitam, quam sine cooperatione nostra recepimus, per acti­
vitatem nostram perficimus, sed simul activitate nostra, scii,
non-adimpletione officiorum, eam languescere facimus, imo et
occidimus. Unde remanet ut nunc normas generales circa adim­
pletionem et non-adimpletionem officiorum tradamus.

Art. 1
DE ACTIBUS VIRTUOSIS
NOTA. Non loquimur de ipsis virtutibus quatenus sunt habitus, sed de
actibus virtuosis seu de exercitio virtutum, quae est adimpletio obli­
gationum. Nam virtutes qua habitus vel sunt virtutes infusae, et
qua tales non sunt nisi principia activitatis supernaturalis et non
pertinent ad Theologiam Moralem, sed ad Theologiam Dogmaticam,
uti supra notavimus; vel sunt virtutes acquisitae, et tunc non habent
valorem moralem nisi per actus vel in quantum influunt in volun­
tarium: de hoc autem cf. supra, n. 30. Unde sufficit hic tractare de
actibus virtuosis, seu de exercitio virtutum.

161. — THESIS I. Omnis homo habet officium conservandi in
se vitam gratiae.

Probatur. Vita gratiae est absolute necessaria ad finem obti­
nendum. A. Obtentio finis est absolute obligatoria pro omni ho­
mine. Ergo.
Maior patet ex n. 13. Minor patet ex n. 12.
162. — THESIS II. Omnis homo insuper habet officium perfi­
ciendi in se vitam gratiae per exercitium omnium virtutum.

Explicatur. Exercitium omnium virtutum: quando ita gene­
raliter loquimur de exercitio omnium virtutum, voce « virtutum »
non intendimus illos habitus infusos nec habitus acquisitos, sed
solum categorias iuxta quas officia nostra classificare solemus:
fides, spes, caritas, religio, iustitia, castitas, etc. Exercitium om­
nium virtutum proinde nihil aliud est quam adimpletio omnium
obligationum nostrarum seu actiones bonae.
Sensus ergo thesis est quod omnis homo semper tenetur per­
ficere vitam suam spiritualem per bonas actiones, et, negative,
quod nulla est virtus seu actio virtuosa quae non sit exercenda.
Probatur. Ex S. Scriptura: Estote ergo vos perfecti, sicut et
Pater vester coelestis perfectus est (Mt. 5,48).

Imitatores mei estote sicut et ego Christi (1 Cor. 11,1).
Hoc enim sentite in vobis quod et in Christo lesu (Phil. 2,5).
Ex ratione: Exercitium virtutum est adimpletio obligationum
nostrarum. Λ. omnis homo tenetur ad omnes suas obligationes
adimplendas. Ergo omnis homo tenetur ad exercitium omnium
virtutum.
Vide de coetero nn. 11 et 14.
NOTA. Uti in cap. I iam notavimus et ex infra dicendis ulterius patebit,
omissio alicuius actus virtutis non necessario dicit peccatum!

163. — SCIIOLION. In medio virtus.
Hoc dictum saepe adhibetur, et paucis eius sensum efferre hic
iuvabit.
Medium est positio inter duo extrema. Extrema hic sumi pos­
sunt vel obiectum virtutis seu actionis vel modus quo virtus
exercetur. Si sumitur obiectum, sensus locutionis est: virtus stat
media inter excessum et defectum, seu contra virtutem peccari
potest per excessum vel per defectum obiecti: ita sobrietas est
recta mensura in manducando et bibendo: potest quis hanc vir­
tutem laedere nimis manducando vel non sufficienter mandu­
cando, ita ut in utroque casu damnum inferat sanitati.
Hoc medium iuxta circumstantias personarum et locorum
variare potest et proinde requirit rectum iudicium rationis ut
inveniatur: propterea vocatur medium rationis. Solum in mate­
ria iustitiae hoc iustum medium non variat, sed ab ipso obiecto
pro omni circumstantia determinatur, unde dicitur medium rei:
ita qui debet centum doliaria, quisquis est et in quibusvis cir­
cumstantiis, iustitia requirit ut det centum doliaria.
Si sumitur modus quo virtus exercetur, virtus etiam tenet
medium subiectivum, h. e. iuxta dictamen rectae rationis, non
temere nec haesitanter, non praeponere nec nimis lente, sed op­
portune, recto tempore, cum mensura.

164. — APPENDIX. De Virtutibus Cardinalibus.
Quatuor sunt virtutes cardinales, quibus quasi quatuor cardi­
nibus omne exercitium virtutis in recto medio continetur. Non

sunt virtutes eo sensu sicut supra diximus, quasi categoriae iuxta
quas actiones nostrae classificari solent, sed sunt potius perfec­
tiones seu proprietates, quae omni actioni virtuosae conveniunt
ut vere virtuosae esse possint. Unde convenit de eis etiam in
Theologia Morali Fundamentali seu Generali tractare.
NOTA. Solent etiam, praesertim temperantia et iustitia considerari tanquam virtutes speciales; qua tales autem non ad Theologiam Fun­
damentalem, sed ad Specialem pertinent.

1. Prudentia.

165. — Notio. In genere prudentia est sollertia et sagacitas
iudicii in disponendis mediis ad finem.
In Theologia Morali, seu Prudentia Christiana, est sollertia et
sagacitas iudicii in disponendis actibus humanis ad bonum
morale.
Haec sollertia et sagacitas potest oriri ex naturali talento et
ex habitu acquisito, multo magis vero in homine Christiano per­
ficitur a Spiritu Sancto habitante in anima iusti et dirigente eum
in vita sua spirituali (dona Spiritus Sancti), dummodo ipse se a
Spiritu Sancto dirigi permittat.
Prudentia facit hominem non solum unam legem considerare
et actum in generalibus suis circumstantiis, sed ad relationem
actionis cum omnibus legibus et ad minimas circumstantias in
moralitatem actus influentes facit eum attentum. Unde patet
etiam relatio inter virtutem prudentiae et conscientiam: con­
scientia enim eo rectior erit et magis timorata, quo magis est
sub influxu Christianae Prudentiae.
Functiones. Prudentia 1) inquirit quid et quomodo sit agen­
dum; 2) iudicat de aptitudine mediorum ad finem; 3) imperat
potentiis ut quod viderit exsequantur.
2. Fortitudo.

166. — Prudentia, quae, si exaggeraretur, posset ducere ad
quandam haesitationem in agendo, temperatur a fortitudine,
quae ipsa, cum si exaggeraretur posset ducere ad duritiem, tem­
peratur a prudentia.

Notio. Fortitudo est tenacitas voluntatis qua, quae prudentia
Christiana dictat, absque cunctatione exsequitur, etiamsi difficul­
tates vel mortem afferre possint.
Haec tenacitas oriri potest ex naturali vel acquisito robore
voluntatis, multo magis autem a Spiritu Sancto inhabitante in
anima iusti « ad robur ».
Tenacitas autem voluntatis debet medium virtutis tenere et
non degenerare in fanatismo vel obstinatione. Quapropter dici­
mus: quae prudentia christiana dictat. Si autem prudentia Chri­
stiana quendam actum ponendum vel omittendum dictat, etiam
cum periculo vel cum certitudine mortis, fortitudo hominem
ducet etiam usque ad mortem, quae vocatur martyrium. Marty­
rium est enim mors violenta suscepta propter impletionem obli­
gationum suarum Christianarum: quae proinde recte refertur ad
fortitudinem.
Si autem haec fortitudo consideratur non in singulis actibus,
sed in tota vita, vocatur perseverantia, quae est fortitudo exse­
quendi omnes obligationes suas usque in finem.

3. Temperantia.

167. — Notio. Temperantia est illa qualitas quae in omni actu
voluntatis moderatur eius tendentiam ad extrema contra prae­
scriptum rationis.
Sicut prudentia praescribit voluntati quid et quomodo sit agen­
dum, fortitudo vero obstacula in agendo vincit, ita temperantia
illam cohibet ne contra praescriptum rationis seu prudentiae,
modum et medium virtutis excedat.
4. lustitia.
168. — Notio. lustitia est rectitudo voluntatis qua in omni
actione sua unicuique (Deo, sibi, proximo) suum tribuit.
Haec est illa rectitudo voluntatis propter quam e. g. S. loseph
in S. Scriptura vocatur « vir iustus ».
Deus in omni actione nostra habet iura sua tanquam Supre­
mus Dominus, quae nunquam laedere possumus. Etiam proxi­
mus habet iura sua a Deo concessa, quae etiam nulla actione

nostra laedere permittimur. Tandem nosmetipsi habemus iura
tum adversus nosmetipsos quae laedere nulla actione nostra
possumus, tum adversus proximum quae excedere nulla actione
possumus. Omnia autem illa iura in unaquaque actionum nostra­
rum componere est munus iustitiae.

Art. 2

DE IMPERFECTIONIBUS MORALIBUS
NOTA. Exercitio virtutum seu impletioni obligationum contradictorie non
opponitur peccatum, sed non-adimplctio obligationum. Uti supra
(cap. I) iam notavimus, non-impletio obligationum non necessario
dicit peccatum, seu a. v. non tantum tenemur ad vitanda peccata.
§ 1. NATURA

169. — NOTIO. Imperfectio dupliciter sumitur:
1) Negative pro defectu perfectionis possibilis in actu bono,
cuius bonitas hac imperfectione non tota vitiatur seu non fit
mala; ita actus amoris Dei qui non habet illam intensitatem
quam habere possit. De hac imperfectione hic non agimus.
2) Positive pro actione (sive actus positivus sive omissio) mala
seu transgressione cuiusdam obligationis, talis tamen ut Deus
illam transgressionem nulla poena puniendam sancicrit.
NOTA. Quidam auctores adhuc tertiam speciem imperfectionis afferunt,
scii, transgressionem indeliberatam cuiusdam legis divinae minoris
momenti, e. g. involuntaria distractio in oratione: haec autem non
est actus humanus et hic proinde consideranda non venit.

Explicatur. Cuiusdam obligationis : in hoc differt imperfectio
a non-obsecutione consilii. Consilium enim est actio quam Deus
ponendam proponit, quod tamen nemo sequi tenetur nisi post­
quam sese voto ad illud obligaverit (cf. n. 15), dum imperfectio
supponit veram obligationem.
Deus illam transgressionem nulla poena puniendam sanctit :
in hoc dilfert imperfectio a peccato. Contristatur quidem Dei

174

DE IMPERFECTIONIBUS MORALIBUS

η. 170-171

cor paternum, quod desiderat nos videre filios suos perfectos
sicut ipse est, non tamen statuit nos propter illam transgressio­
nem puniendos neque in hoc neque in altero mundo.
§ 2. EXSISTENTIA

170. — Disputatur inter Auctores utrum exsistant imperfectio­
nes quae non sint peccata.

Status quaestionis. Nullum dubium est exsistere quasdam
obligationes quarum transgressio in abstracto peccatum non
constituunt: e. g. constitutiones multarum Congregationum reli­
giosarum, ordinationes politiae, etc. sunt verae obligationes, in
se autem seu ex obiecto earum transgressio non constituit pec­
catum. Quaeritur autem utrum talis transgressio in concreto,
consideratis etiam circumstantiis et fine agentis, possit esse sine
peccato.

171. — THESIS. Exsistunt imperfectiones quae non consti­
tuunt peccatum, etiam in concreto.
Probatur. Primum : Exsistunt saltem in abstracto : nullum du­
bium esse potest tales obligationes quae non constituunt pecca­
tum, exsistere ex lege humana, uti in statu quaestionis iam
diximus. Sed etiam in illis legibus, quarum transgressio per se
constituit peccatum, admitti possunt imperfectiones quae non
constituunt peccatum. Sicut enim transgressio quae ex se est
peccatum mortale, propter levitatem materiae potest fieri leve,
ita etiam propter extremam levitatem materiae — parum pro
nihilo reputatur — potest esse nullum peccatum: remanet tamen
transgressio obligationis. Ita e. g. qui invito domino parvissimam
rem furatur, uti unum fructum, paucos centesimos, certe com­
mittit iniustitiam: debetne dici hoc esse peccatum? Ergo est
imperfectio. Si enim omnis transgressio, etiam minima, cuiusvis
obligationis esset peccatum, poenis a Deo puniendum, vita hu­
mana fieret intolerabilis.
Secundum: Etiam in concreto: patet circumstantias vel finem
facile efficere posse ut imperfectio fiat peccatum; moralitas enim

actus aeque ex circumstantiis et fine determinatur ac ex obiecto;
attamen talis imperfectio etiam committi potest in circumstan­
tiis et cum fine indifferentibus, ita ut non mutetur species theo­
logica illius transgressionis.
NOTA. Necesse non est explicite probare necessitatem vitandi etiam im­
perfectiones: cx eo quod sunt violationes obligationum, et ex eo
quod ad perfectionem prosequendam tenemur, hoc sufficienter patet.

Art. 3

DE PECCATIS
§ 1. NATURA

172. — Diversa nomina in S. Scriptura dantur peccato, quae
hic referimus quia iuvarc possunt ad naturam peccati intelligendam. Vocatur: inoboedientia, praevaricatio, offensa Dei, con­
temptus Dei, iniustitia, iniquitas, ingratitudo in Deum, impietas
in Deum, superbia, insipientia, etc.

NOTIO. Peccatum est transgressio obligationis quam Deus
temporariis vel aeternis poenis puniendam sanciit.
NOTA. Solet peccatum definiri: transgressio legis Dei. Haec autem defi­
nitio videtur minus apta. Nam etiam transgressio praecepti est
peccatum; et etiam lex humana tunc ad divinam est reducenda.

Explicatur. Transgressio : i. e. actus humanus contradicens
normam moralitatis; unde peccatum supponit advertentiam in­
tellectus et consensum voluntatis liberum (in se vel in causa).
NOTA. Quidam auctores putant ad peccatum sufficere advertentiam interpretativam, h. c. ut debuisset de re cogitare etiamsi de facto de ea
non cogitaverit: talis sententia omni caret fundamento: cf. n. 56,
nota: Ignorantia invincibilis.

Obligationis : sive a Deo, sive ab homine, sive a lege, sive a
praecepto veniat ; ex eo autem quod conscientia sit norma pro­
xima moralitatis sequitur non requiri ut obligatio objective
exsistat, sed saltem, subiective talis existimetur.

Quam Deus puniendam sanci.it : hoc differt peccatum ab im­
perfectione. Poenae possunt esse omnes temporales tantum sive
in hoc mundo sive in altero, vel praeter temporales simul et
aeternae.
NOTA. Ex hac definitione patet tentationem, cum non sit actus voluntatis,
non esse peccatum nisi accedat consensus; tunc autem non tanquam tentatio, sed propter actum voluntatis subsequentem. Item
propensiones in malum vel delectatio actum concomitans, non sunt
peccata.

DIVISIO. Peccata dividuntur in:
1. Originale: peccatum seu privatio iustitiae ab origine debi­
tae, propter peccatum Adae omnibus hominibus inde a nativitate
absque concursu propriae voluntatis transmissa. — De hoc in
Theologia Morali non agitur.
Personale: transgressio obligationis a peccatore propria vo­
luntate commissa.
2. Actuale: ipsa transgressio seu actus peccaminosus.
Habituale: status animae in quo voluntas actu peccaminoso
manet affecta. Ille status incipit peccato actuali et cessat sincera
poenitentia.
Ad peccatum habituale refertur etiam status peccati in quo
invenitur anima post peccatum mortale usque ad infusionem
gratiae sanctificantis etsi forsan voluntas sese ab actu peccami­
noso iam retraxerit.
Quandoque etiam dicitur peccatum habituale illa mala dispo­
sitio qua voluntas ita disponitur ut facile obligationi deesset,
vel non vult obligationem suam implere (cf. n. 192).
3. Formale: peccatum voluntarium.
Materiale: actio involuntaria quae si esset voluntaria, esset
peccatum.
4. Externum: quod potentia externa (verbo vel facto) perfi­
citur.
Internum: quod potentia interna perficitur (cf. n. 17).
5. Mortale seu grave: quod destruendo gratiam sanctificantem
mortem supernaturalem infert animae.
177

η. 173

DE VIT/\ MORALI

Veniale (quod comparatum ad mortale etiam leve vocari so­
let): quod gratiam sanctificantem non destruit.
6. Proprium: ab ipso peccante commissum.
Alienum: ab alio commissum, cuius causa tamen est peccans
peccato alieno, ita ut etiam ipsi imputetur. Patet peccatum alie­
num in alio constituere peccatum (saltem materiale) proprium.
7. Ignorantiae: ex ignorantia culpabili commissum.
Fragilitatis : commissum voluntate resistente secundum quid.
Malitiae: commissum cum plena conscientia et voluntate.
Quaedam peccata propter specialem malitiam habent nomen
speciale:
In Spiritum Sanctum: commissum ex formali contemptu boni
supernaturalis: tales enumerari solent sex: praesumptio, despe­
ratio, impugnatio agnitae veritatis christianae, invidia fraternae
gratiae supernaturalis, obstinatio in peccato, impoenitentia.
In coelum clamantia: quorum malitia et perturbatio ordinis
socialis enormis est. Numerantur quatuor: Homicidium (Gen. 4,
10), sodomia (Gen. 18, 20), oppressio orphanorum et viduarum
(Ex. 22, 22-24), retentio mercedis operariis pauperibus debitae
(Deut. 24, 15; lac. 5, 4).
Capitalia: quae sunt quasi radix multorum aliorum peccato­
rum. Enumerantur septem: inanis gloria, invidia, avaritia, ira,
luxuria, gula, acedia. Notandum illa peccata, etsi sint radix alio­
rum peccatorum, etiam mortalium, non tamen semper esse
mortalia.

173. — SCHOLION. De peccato alieno.
Praeter peccatum originale, quod est vitium naturae omnem
hominem alliciens, homo respondere debet de solis actibus pro­
priis. In quantum autem seipsum constituit causam peccati alio­
rum, ipse etiam de illorum peccato respondere debet: hoc est
peccatum alienum. Hoc peccatum in alio constituit peccatum
proprium saltem materiale. In causante autem peccatum consti­
tuit peccatum eiusdem speciei et gravitatis ac actus in alio
obiective habet. Nam etsi in subiecto peccante possit adesse
causa minuens rationem actus humani vel imo impediens actum

humanum (ebrietas, hypnotismus, etc.), illae causae subiectivae
non alliciunt actum humanum in causante, et proinde non mi­
nuunt gravitatem peccati alieni.
§ 2. CAUSAE

Loquimur de solis causis efficientibus, et quidem de causa
proxima adaequata, quae est libera voluntas, et de causis re­
motis, quae constituunt periculum peccati, scii, de tentationibus
et de occasionibus peccati.

1. Libera Voluntas.

174. — THESIS. Causa efficiens adaequata omnis peccati non
est Deus neque diabolus, sed sola voluntas libera.
Explicatur. Non Deus: hoc enim voluerunt multi haeretici, uti
Gnostici, Manichaei et alii, qui dixerunt Deum ab initio definiisse
omnia peccata committenda.
Sola voluntas libera: hoc significat nullum adesse peccatum
(saltem formaliter), ubi non accedit consensus voluntatis, simulque causas remotas de quibus infra (pericula, tentationes, occa­
siones), nullum posse constituere peccatum nisi item accedat
consensus voluntatis.

Probatur. Primum: Non Deus. Ex Doctrina Ecclesiae:
Concilium Trident.: Si quis dixerit, non esse in potestate homi­
nis vias suas malas facere, sed mala opera ita ut bona Deum
operari, non permissive solum, sed etiam proprie et per se, adeo
ut sit proprium eius opus non minus proditio ludae quam vo­
catio Pauli, A. S. (DB 816).
Ex S. Scriptura: Non Deus volens iniquitatem tu es (Ps.
5,5).
Nemo cum tentatur dicat quoniam a Deo tentatur; Deus enim
intentator malorum est; ipse autem neminem tentât. Unusquis­
que vero tentatur a concupiscentia sua (lac. 1, 13-14).
Ex ratione: Deus est infinita sanctitas. Ergo peccatum velle
non potest.

Deus vult hominem pervenire ad finem. A. peccatum est actus
quo homo ad finem pervenire nullo modo potest. E. Deus pec­
catum non vult.
Secundum: Non diabolus: diabolus enim in voluntatem homi­
nis potestatem non habet nisi in volentem: hoc probatur:
Ex S. Scriptura: Adversarius vester diabolus tanquam leo
rugiens circuit, quaerens quem devoret; cui resistite fortes in
fide (1 Petr. 5,8).
Subditi estote Deo; resistite autem diabolo et fugiet a vobis
(lac. 4,7).
Ex traditione: Pastor Hermas, Mandatum 7, 2: «Diabo­
lum vero ne timeas; timens enim Dominum dominaberis diaboli,
quia potentia in eo non est » (EA 29).
Mandatum 12, 4, 7: « Diabolus timorem tantum facit, sed timor
eius vanus est; nolite ergo eum timere, et fugiet a vobis... 5, 2:
Potest diabolus luctari, vincere autem non potest. Si ergo ei
resistitis, victus a vobis fugiet confusus. Quicumque autem, in­
quit, inanes sunt, timent diabolum quasi potestatem habentem...
Quicumque ergo pleni sunt fide, resistunt ei fortiter, et ille re­
cedit ab iis non habens locum quo intret... 6, 2: Minas autem
diaboli omnino nolite timere; invalidus enim est sicut nervi
hominis mortui » (EA 34-36).
Origenes, Contra Celsum, 1. 8, n. 36: « Sed christianus, verus,
inquam, christianus, qui solius Dei Verbique eius imperio se
subdit, cum daemonibus praestantior sit, nihil a daemoniis pati
potest » (EA 148).
S. Athanasius per totam Vitam S. Antonii nihil aliud ostendit
nisi impotentiam diaboli (EA 187-214).
S. Augustinus, In Ps. 61, 20: «Diabolus potestas quaedam est;
plerumque tamen vult nocere et non potest, quia potestas ista
sub potestate est. Nam si tantum posset nocere diabolus, quan­
tum vult, non aliquis iustorum remaneret aut aliquis fidelium
esset in terra. Ipse per vasa sua impellit, quasi parietem incli­
natum; sed tantum impellit quantum accipit potestatem. Ut
autem non cadat paries, Dominus suscipiet, quoniam qui dat
potestatem tentatori, ipse tentato praebet misericordiam. Ad
mensuram enim permittitur tentare diabolus » (EA 581).

Sermo 37, 6: « Verum est, fratres carissimi, quia multum
praevalet: sed, tepidis et ncgligentibus, et Deum in veritate non
timentibus dominatur. Alligatus est enim tanquam innexus canis
catenis et neminem potest mordere, nisi eum qui se illi mortifera
securitate coniunxerit. Iam videte, fratres, quam stultus est homo
ille, quem canis in catena positus mordet. Tu te illi per volun­
tates et cupiditates saeculi noli coniungere, et ille ad te non
praesumit accedere. Latrare potest, sollicitare potest; mordere
omnino non potest, nisi volentem. Non enim cogendo, sed sua­
dendo nocet, nec extorquet a nobis consensum, sed petit » (in
Breviario, Dom. IV post Pentec., lectio 5).
Tertium: Peccatum est actus humanus. A. actus fit formaliter
humanus ex voluntate libera. Ergo.

2. Periculum peccandi.

175. — NOTIO. Periculum peccandi est omne id quod volun­
tatem ad peccandum inducit.
Periculum est: 1. Internum vel externum prout constituitur a
re homini interna (uti imaginatio) vel a re externa.
2. Proximum seu grave vel remotum seu leve prout cum mo­
rali certitudine ad peccatum ducit vel non cum morali certitu­
dine (probabiliter).
3. Absolutum seu per se vel relativum seu per accidens prout
pro omni homine constituit periculum vel solum pro tali vel
talibus hominibus ob peculiarem dispositionem.
3. Tentationes.

176. — NOTIO. Tentatio est incitatio voluntatis ad peccatum
committendum.
Haec incitatio generatim fit propositione obiecti tanquam boni
appetibilis.
Frequentia tentationum variat pro diversis adiunctis internis
et externis hominum ; nemo tamen ab illis prorsus immunis est,
praeter Christum, et, ex speciali gratia, Beatam Mariam Virgi­
nem.

Tentatio autem non est malum in se, sed resistenti vertitur
in fortitudinem voluntatis et magnum fructum spiritualem.
Causae. 1. Concupiscentia nostra.
Concupiscentia est appetitus facultatum contra dictamen rec­
tae rationis.
Illa concupiscentia in omni homine, etiam baptizato, subsistit,
sed non est peccatum, nec nisi consentientibus nocere valet ; imo
qui legitime certaverit coronabitur. Quodsi aliquando dicitur pec­
catum, hoc non est quia in se est peccatum, sed quia est ex pec­
cato et ad peccatum inclinat (Cone. Trid., DB 792 ; cf. etiam DB
1050, 1051, 1075, 1076).
Dividitur iuxta S. loannem in concupiscentiam oculorum, con­
cupiscentiam carnis et superbiam vitae.
2. Mundus.
Mundus intelligitur homines mundani qui pravo suo exemplo
et suis principiis contra fidem et mores, homines excitant ad
peccatum.

3. Diabolus.
Diabolus iam tentavit primos parentes, lob, ipsum Christum,
ludam Ischariotem, Apostolos, Ananiam et Saphyram, et etiam
nos tentai, circumiens quaerens quem devoret, uti ex S. Scriptura
discimus. Verum est non omnem tentationem esse a diabolo, dia­
bolum autem etiam esse tentationum causam non minus verum
est. Ipse enim repraesentationes ad peccatum allicientes, imagi­
nationes, cogitationes, etc. excitat, mentem falsis ideis imbuit
(mortem esse remotam, peccatum facile remitti, hominem delec­
tationibus carere non posse, etc.) et etiam perturbat.
4. Occasiones.
177. — NOTIO. Occasio est circumstantia externa quae homini
opportunitatem peccandi praebet, et ita periculum peccandi
constituit.
Occasio dividitur in: 1. Proxima vel remota prout periculum
proximum vel remotum constituit.

2. Absoluta vel relativa prout tale periculum constituit pro
omnibus hominibus vel pro tali homine.
Occasio absolute remota potest fieri, vel saltem cognosci rela­
tive proxima a) ex frequentia lapsuum ; h) ex indole poenitentis ;
c) ex communiter contingentibus.
3. Voluntaria vel necessaria prout facile seu cum levi incom­
modo vitari potest vel removeri non potest. Necessaria est phy­
sice vel moraliter prout omnino non vel nonnisi magna cum dif­
ficultate seu detrimento removeri potest.
§ 3. DISTINCTIO THEOLOGICA

NOTA. Quae hic dicuntur de gravitate peccati evidenter valent tantum
pro conscientia educanda; ad iudicandum de gravitate actus com­
missi sola valet conscientia.

178. — Specificatio theologica est distinctio peccatorum iuxta
gravitatem inordinationis, in eadem linea ac distinctio inter im­
perfectionem et peccatum. Imperfectio tam levem dicit inordi­
nationem, ut legislator eam nulla poena a Deo puniendam sancierit, peccatum vero talem inordinationem dicit ut eam a Deo
puniendam sancierit. Illa autem poena potest esse simpliciter
temporalis vel temporalis simul et aeterna: ex hoc distinctio in­
ter peccatum veniale et peccatum mortale.
Insuper autem specificatio theologica est distinctio peccatorum
iuxta effectum quem producit in anima: dum enim peccatum
veniale et imperfectio, relate ad effectum, nonnisi gradu inter
se differunt, peccatum mortale ab eis, relate ad effectum, essen­
tialiter differt, in quantum destruit gratiam sanctificantem et
proinde vitam supernaturalcm in anima, illam incapacem red­
dens ad finem suum attingendum.
NOTA. Peccatum mortale etiam vocatur grave, dum peccatum veniale vo­
catur leve. Patet hoc leve vocari non absolute, sed relative, compa­
ratum ad mortale. Nullum enim peccatum est quid leve in se, seu
spernendum, cum etiam minimum peccatum leve sit transgressio
voluntatis Dei, inoboedientia erga Deum, contemptus Dei. Quare
melius loquimur de peccato mortali et veniali.

179. — THESIS. Exsistunt tum peccata mortalia tum venialia,
quae sunt inter se differentia.
Explicatur. Differentia: Disputatur inter AA. utrum differentia
inter peccatum mortale et veniale sit differentia specifica (ita
Suarez) an gradus tantum (Thomistae). Uti supra, n. 178, nota­
vimus, sub respectu poenae adnexae differentia dici potest gra­
dus tantum ; sub respectu autem effectus quem in anima pro­
ducit, est differentia specifica; si vero intrinsece considerantur,
cum peccatum veniale aeque ac peccatum mortale sit inoboedien­
tia, offensa Dei, contemptus Dei, ingratitudo et impietas, diffe­
rentia dici potest gradus tantum. Nec potest inde concludi cum
quibusdam solum peccatum mortale esse verum peccatum in
pleno sensu, veniale nonnisi analogice: utrumque est verum pec­
catum abominandum.

Probatur. Ex Doctrina Ecclesiae. Concilium Tridentin u m : Licet enim in hac mortali vita quamvis sancti et iusti in
levia saltem et quotidiana, quae etiam venialia dicuntur, peccata
quandoque cadant, non propterea desinunt esse iusti (DB 804;
cf. DB 833).
Damnata est propositio Baii: Nullum est peccatum ex natura
sua veniale, sed omne peccatum meretur poenam aeternam (DB
1020).
Ex S. Scriptura: Christus ipse comparat quasdam obligationes
culici, alias camelo (Mt. 23, 24), quasdam festucae, alias trabi
(Lc. 6, 41-42); unde patet ipsum quasdam obligationes multum
minoris momenti habuisse ac alias — etsi ibidem dicat: haec
oportuit facere et illa non omittere (Mt. 23,23).
S. Paulus enumerat quaedam peccata quae excludunt a regno
coelorum (1 Cor. 6,9-10), dum alibi S. Scriptura dicit etiam iustos
quaedam committere peccata quibus tamen non obstantibus iusti
remanent (cf. Eccl. 7,21; 1 Io. 1,8; lac. 3,2).
ΝΟΤΑ. Λ praedicatoribus saepe inepte adducitur Prov. 24,16: Septies enim
cadet iustus; qui textus loquitur non de peccatis, sed de insidiis im­
piorum adversus iustum.

Ex traditione. S. Ambrosius, De Poenitentia, 1. 2, c. 10,
n. 95: « Quia, sicut unum baptisma, ita una poenitentia, quae

tamen publice agitur; nam cotidiani nos debet poenitere pec­
cati, sed haec delictorum leviorum, illa graviorum » (EP 1300).
S. Hieronymus, Adv. lovin., 1. 2, n. 30: « Sunt peccata le­
via, sunt gravia. Aliud est decem milia talenta debere, aliud qua­
drantem... Cernis quod, si pro peccatis minoribus reprecemur,
impetremus veniam, si pro maioribus, difficilis impetratio sit;
et inter peccata et peccata magnam esse distantiam » (EP 1382).
S. Augustinus, De Spiritu et Littera, c. 28, n. 48: «Sicut
enim non impediunt a vita aeterna iustum quaedam peccata ve­
nialia, sine quibus haec vita non ducitur... » (EP 1733).
Enchiridion, 64: « Neque enim quia peccatum est omne cri­
men, ideo crimen est etiam omne peccatum. Itaque sanctorum
hominum vitam quamdiu in hac mortali vivitur inveniri posse
dicimus sine crimine; peccatum autem si dixerimus quia non
habemus, ut ait tantus apostolus, nosmetipsos seducimus, et
veritas in nobis non est» (EP 1918).
S. Caesarius Arelat., Sermo 104, 2-3: « Et quamvis apo­
stolus capitalia plura commemoraverit, nos tamen, ne despera­
tionem facere videamur, breviter dicimus quae sint illa... Qui­
cumque enim aliqua de istis peccatis in se dominari cognoverit,
nisi digne se emendaverit, et, si habuerit spatium, longo tem­
pore poenitentiam egerit, et largas eleemosynas erogaverit, et a
peccatis ipsis abstinuerit, illo transitorio igne, de quo ait apo­
stolus, purgari non poterit, sed aeterna illum flamma sine ullo
remedio cruciabit. Quae autem sint minuta peccata, licet omni­
bus nota sint, tamen quia longum est ut omnia replicentur, opus
est ut ex eis vel aliqua nominemus. Quoties aliquis aut in cibo
aut in potu plus accipit quam necesse sit, ad minuta peccata
noverit pertinere. Quoties plus loquitur quam oportet, aut plus
tacet quam expedit... Quibus peccatis licet occidi animam non
credamus, ita tamen eam velut quibusdam pustulis et quasi hor­
renda scabie replentia deformem faciunt, ut eam ad amplexus
illius sponsi coelestis aut vix aut cum grandi confusione venire
permittant » (EP 2233).
Discrimen. Peccatum distinximus in mortale et veniale ex
ratione poenae quibus sanciuntur. Haec autem distinctio non est

intrinseca. Internum autem discrimen est in eo quod peccatum
mortale gratiam sanctificantem, si habetur, destruendo mortem
supernaturalem infert animae, vel saltem ad gratiam destruen­
dam et mortem inferendam natum est, dum peccatum veniale
statum gratiae intactum relinquit.
Disputatur inter Auctores utrum differentia inter peccatum
mortale et veniale sit differentia specifica (ita Suarez) an diffe­
rentia gradus tantum (Thomistae). Haec quaestio, etsi mere sit
theoretica, multum tamen iuvare potest ad intelligendam natu­
ram peccati venialis.
Solent dicere Thomistae solum peccatum mortale esse verum
peccatum in pleno sensu, veniale nonnisi analogice. Si hoc vo­
lunt dicere, solum peccatum mortale plene avertere a fine ultimo,
nihil verius. Attamen, in se spectatum peccatum veniale aeque
ac peccatum mortale est inoboedientia, offensa Dei, contemptus
Dei, ingratitudo et impietas. Et propterea recte dicitur gradu
tantum differre.

180. — CRITERIA. Ad cognoscendam distinctionem inter pec­
catum mortale et veniale, nullum habemus signum sensibile: ne­
que enim gravitas deordinationis, neque destructio gratiae, neque
adiunctio poenae aeternae a nobis videri potest. Unde, cum
propter praeceptum confessionis praesertim, maximi momenti
sit mortalia peccata dignoscere ab aliis, ad alia criteria recur­
rendum est.
1. Ubi agitur de lege positiva in qua ipse legislator speciem
theologicam expresse indicaverit, nulla est difficultas.
2. Si autem agitur de lege naturali vel de lege positiva quae
speciem theologicam non exprimit, dignoscenda est gravitas:
a) ex S. Scriptura: peccata quae ibi dicuntur « excludere a
regno coelorum, abominabilia, a Deo odio haberi, poena aeterna
vel morte digna » vel quae speciali maledictione (vae) notantur,
habenda sunt mortalia.
b) ex doctrina Ecclesiae: si Ecclesia gravitatem definivit.
c) ex traditione sive Patrum sive Theologorum.
3. Quodsi omnia illa criteria non habentur, iam difficilius eva186

dit cum certitudine determinare quid sit peccatum mortale, quid
veniale, uti patet ex multis sententiis diversis auctorum. Tunc
enim imprimis formandum est iudicium de gravitate materiae:
mortale peccatum est transgressio legis quae cedit a) in gravem
Dei iniuriam; /?) in grave damnum generis humani, Ecclesiae,
reipublicae; c) in grave damnum sive spirituale sive corporale
proximi ; d) in grave damnum sive spirituale sive corporale
proprium.
Notandum est hic cum S. Alphonso: « Res admiratione digna
est videre aliquos nullum reputare tutiorem modum salvas fa­
ciendi animas, quam eas per semitas asperiores ducere; sed non
minus isti errant, quam alii qui conscientias per laxiorem per­
ducunt viam. Non solum enim rationem reddere Deo tenemur
de nimia indulgentia; verum etiam de nimia rigiditate, qua,
conscientiae animarum allaqueantur ; quod proprie est (iuxta
S. Antoninum) aedificare ad gehennam » (Syst. mor., 89). Cf. et­
iam supra, n. 136.
Caveant proinde moralistae ne fiant « fabricatores peccatorum
mortalium » et « tentent Deum, imponere iugum super cervices
discipulorum, quod neque Patres nostri neque nos portare po­
tuimus » (Act. 15, 10). Theologia Moralis doceat omnia officia
fideliter implere, sed ne instituat peccata ubi non sunt.

181. — COROLLARIUM. Tres classes peccatorum.
Ratione gravitatis peccata in tribus classibus dividi solent:
1. Gravia ex toto genere suo: non admittunt parvitatem ma­
teriae, sed semper sunt mortalia nisi ex conscientia erronea vel
ex imperfectione actus humani subjective sint venialia. Ita e. g.
homicidium.
2. Levia ex toto genere suo: nunquam sunt materia gravis et
proinde semper sunt peccata venialia nisi ex conscientia erronea
vel ex circumstantiis vel fine fiant gravia.
3. Gravia ex genere suo: (non, ex toto genere suo) possunt esse
gravia vel levia prout materia in qua offendunt est gravis vel
levis. Ita e. g. furtum est grave vel leve iuxta quantitatem rei
ablatae.

1. Peccatum Mortale.
182. — Ut aliquod peccatum sit mortale, requiruntur tres con­
ditiones:
1. Gravitas materiae: de hoc cf. supra, n. 180.
2. Plena advertentia seu plena conscientia de gravitate pec­
cati. Non requiritur ut reflexe vel per aliquod tempus advertat,
vel ad ipsam iniuriam Deo illatam, sed sufficit ut per aliquod
momentum actionis suae sibi conscius fuerit de gravi illiceitate
actionis eamque tamen posuerit.
3. Plenus consensus: de hoc cf. supra, n. 24 ss. Notandum
tamen illas causas non necessario impedire plenum consensum.

Signa. Difficillimum quandoque est iudicare utrum plena ad­
vertentia vel plenus consensus adfuerit. Unde sint sequentia
signa semiplenae advertentiae :
a) si est semidormiens vel semiebrius vel vix sui compos ;
b) si vehcmentissima passio usum rationis subvertit;
c) si est in statu pathologico;
d) si post factum vix recordatur se quid grave fecisse, vel sibi
sincere dicere potest se nunquam tale quid fecisse, si serio cogitasset.
Signa vero semipleni consensus:
a) si est timoratae conscientiae et habitualiter abhorret a pec­
cato, saltem gravi;
b) si desiderium peccandi expertus, tamen ab actu externo
abstinuit etsi facile illum facere potuisset ;
c) si percipiens tentationem, statim angitur et tristatur.
In dubio standum est pro eo pro quo stat praesumptio: ita
homo timoratae conscientiae in dubio censetur non plene con­
sensisse, homo vero laxae conscientiae facile censetur consen­
sisse ; confessarius ergo, si ex responsis pocnitcntis certitudinem
obtinere non potest, eum iudicet iuxta reliquam confessionem
vel vitam eius. Nec interrogationibus suis pocnitentem vexet, sed
si dubium solvi non potest, non tanti habeat momenti: pocni­
tentem bene dispositum certe absolvere potest. Quoad ipsum
poenitentem, si ad certitudinem pervenire non valet, consulatur

ei, ad tranquillitatem conscientiae, ut peccatum confiteatur, etsi,
si vere est dubie commissum, non teneatur illud confiteri.

Effectus. 1. Peccatum mortale destruit in anima gratiam eamque proinde facit Deo inimicam, malam seu ineptam ad finem
obtinendum, ad actus bonos et meritorios ponendos. Non sunt
quidem omnia opera eius peccata, sed nullum opus eius bonum
seu ad finem ordinatum est.
NOTA. Merita anteriora etiam perire patet; possunt tamen reviviscere,
redeunte vita gratiae.

2. Peccatum mortale producit in anima reatum culpae seu sta­
tum aversionis a Deo fine ultimo.
3. Peccatum mortale producit in anima reatum poenae seu ne­
cessitatem subeundi poenas, aeternam et temporales, quas Deus
pro illo peccato statuit. Haec poena dividitur in poenam damni
quae consistit in eo quod Deum, finem et beatitudinem suam,
attingere non valet; et poenam sensus, quae consistit in dolo­
ribus corporis et animae in hac et in altera vita sustinendis.
Haec poena sensus non necessario cessat cum remissione, sed
generatim Deus, remittendo peccatum, quasdam adhuc poenas
temporales in poenitentiam, sive in hac sive in altera vita luen­
das, relinquit.
2. Peccatum Veniale.

183. — Peccatum seu transgressio obligationis punienda, in qua
una ex conditionibus pro peccato mortali deest, est veniale: sive
ergo materia levis sit, sive advertentia vel consensus insufficiens
sit ut peccatum mortale constituat.
Effectus. 1. Peccatum veniale non destruit nec minuit vitam
gratiae, et proinde non facit Deo inimicum nec incapacem ad
finem obtinendum et actus meritorios ponendos; etiam merita
praeterita intacta relinquit.
2. Peccatum veniale producit in anima reatum culpae seu in­
dignationem Dei et displicentiam Patris; simul minuit fervorem
caritatis.
3. Peccatum veniale producit in anima reatum poenae seu ne­
cessitatem subeundi poenas temporales in hac vel in altera vita.

4. Peccatum veniale, etsi directe ad mortale non ducat, indi­
recte tamen animam ad peccatum mortale disponere valet eo
quod fortitudinem voluntatis in tendentia ad Deum debilitet, e
contra initia habitus mali introducat, maiora obstacula sibi prae­
paret, fervorem caritatis minuat Deumque ad parcius auxilium
gratiae tribuendum disponat.
184. — COROLLARIUM. De mutatione speciei theologicae.

I.
a)
b)
c)
d)
e)

Peccatum mortale fieri potest veniale:
ex parvitate materiae;
ex imperfecta advertentia;
ex imperfecto consensu;
ex causa excusante insufficiente ;
ex conscientia erronea.

II. Peccatum veniale fieri potest mortale:
a) ex conscientia erronea (item si agit cum conscientia dubia
utrum sit mortale necne);
b) ex fine graviter malo, e. g. ex contemptu formali superioris
praecipientis ;
c) ex circumstantiis, e. g. si quis mentitur in talibus circum­
stantiis ut inde grave damnum proximo oriatur, vel verbum le­
viter iocosum dicit quando alter iam est iratus, ita ut inde gra­
ves rixae oriri possint;
d) ex periculo proximo ad peccatum mortale sive pro se sive
pro aliis (scandalum);
e) ex coalescentia: per se peccata venialia, quamvis multa, non
possunt coalescere in peccatum mortale; per accidens autem
coalescit eorum materia 1) si cadunt sub eodem praecepto et
moraliter unum constituunt, sicut repetita furtula, leves come­
stiones eadem die ieiunii, leves omissiones in Divino Officio eius­
dem diei ; 2) propter effectum: e. g. si quis saepe leviter detrahit
proximo, potest in fine grave damnum inferre famae eius. Tale
peccatum fit mortale quando peccans advertit gravitatem coalescenliae materiae et tamen non desistit; tunc enim voluntate
adhaeret transgressioni in materia gravi.

185. — SCHOLION I. Utrum sit peccatum mortale voluntas
committendi omnia peccata venialia quorum se obtulerit occasio?
Gravis obligatio vitandi peccata venialia statui non potest et
proinde incuria in vitandis venialibus non potest dici peccatum
mortale, sed veniale, nisi certum sit in casu determinato aliquam
speciem venialium constituere periculum proximum labendi in
peccato mortali (e. g. si actus leviter impudici constituunt pe­
riculum proximum pollutionis): tunc enim, vel unum peccatum
veniale posset fieri mortale.
Patet tamen ita dispositum in magno se ponere periculo, sal­
tem remoto: si enim omne peccatum veniale iam minuit fer­
vorem caritatis et ita ad peccatum mortale praedisponit, quan­
tum magis illa dispositio non curandi de peccatis venialibus
vitandis !
Insuper autem illa dispositio est foetida ingratitudo, et veri
hominis, a fortiori veri Christiani, indigna.
186. — SCHOLION II. Utrum sit peccatum deliberare circa pec­
catum committendum necne?
Totum pendet a natura deliberationis, et in praxi saepe diffi­
cile erit distinguere.
Si est vera haesitatio, ita ut voluntas iam non abhorreat a
peccato committendo, est peccatum, et quidem, mortale vel ve­
niale prout agitur de mortali vel veniali committendo. Si vero
haesitatio est potius lucta conscientiae vel negligentia in repel­
lenda tentatione, non est peccatum vel saltem minus peccatum.
§ 4. DISTINCTIO SPECIFICA

187. — Sub specificatione morali peccatorum intendimus illam
differentiam iuxta quam peccata nominari seu classificari solent.
Momentum huius specificationis ergo praesertim est pro confessionali, ubi peccata accusari et proinde nominari debent.
Modus ordinarius designandi peccata est per oppositionem ad
diversas virtutes, et ita loqui solemus de in-oboedientia, in-temperantia, im-moderatio, etc.

S. Thomas specificationem moralem desumit ex obiecto ; patet
autem tunc sub obiecto etiam finem et circumstantias intelligi,
cum et ipsae sint fontes moralitatis actus.
Vasquez eam desumit ex diversitate praecepti, ita ut formalis
diversitas obligationum constituat etiam diversitatem peccato­
rum. Notat tamen unam obligationem a diversis legislatoribus
sed ex eodem motivo datam non esse formaliter, sed solum ma­
terialiter diversam.
Scotus tandem eam desumit ex diversitate virtutum quibus
opponuntur, vel ex diverso modo quo uni virtuti opponuntur.
Tres illae sententiae optime componuntur: peccatum enim
consistit in illo actu humano concreto qui evidenter ex eius
obiecto (i. e. incluso fine et circumstantiis) nominari potest; ille
actus autem est peccatum quia est transgressio obligationis et
proinde etiam ex hac obligatione designari potest. Obligationes
autem nostrae classificantur sub diversis virtutibus, unde etiam
virtutes possunt optimam praebere classificationem peccatorum.
Unde patet illam normam recte adhiberi quae hic et nunc magis
convenit ad recte exprimendum actum.
188. — COROLLARIUM PRACTICUM.
1. Unum peccatum sed cum quadruplici malitia committit sacerdos for­
nicans cum consanguinea coniugata.
2. Unum peccatum sed cum triplici malitia committit qui sacerdotem
in ecclesia occidit.
3. Unum peccatum cum unica malitia committit qui in die festo de
praecepto in dominica incidente Missae non assistit.
4. Unum peccatum cum unica malitia committit qui ieiunium non ob­
servat ad quod tum e Codice tum ex propria regula tenetur.
5. Unum peccatum cum duplici malitia committit qui ieiunium non ob­
servat ad quod tum e Codice tum ex poenitentia sacramentali tenetur.

§ 5. DISTINCTIO NUMERICA

189. — Patet tot esse peccata quot sunt actus voluntarii di­
stincti. Quandoque vero non facile apparet quomodo actus vo­
luntarii sint numerice distinguendi, sive quia plures actus phy192

sici in unum actum moralem coalescunt, sive quia unus actus
plura obiecta habet.
Solent multi moralistae etiam loqui de tot peccatis quot sunt
species morales in actu. Hoc autem minime congruit: species
morales diversae in uno actu non multiplicant peccata, sed ma­
litias in unico peccato contentas. Ita qui fornicavit cum muliere
voto castitatis ligata non satisfacit confitendo se sacrilegium
commisisse et se fornicasse, nam sacrilegium ibi non est aliud
peccatum a fornicatione, sed circumstantia novam addens mali­
tiam ipsi fornicationi.

190. — I. Actus physice plures:
1. Moraliter uniuntur a) ex intentione agentis: si scii, ab agente
adhibentur tanquam media vel complementum actionis princi­
palis: ita actus impudici in praeparationem vel tanquam com­
plementum copulae efficiunt fornicationem ; omnia quae fiunt ad
praeparandum animum (meditationes odii et irae) vel ad dispo­
nenda media ad homicidium, unum efficiunt homicidium.
NOTA. Si actus principalis quacumque de causa secutus non sit, actus
secundarii tamen ex voluntate suam connectionem cum actu prin­
cipali conservant, et etiamsi essent indifferentes ex obiecto, sunt
mali ex fine ex quo positi sunt, et proinde sunt in confessione sal­
tem generice declarandi: e. g. volui fornicari et iam media adhibui,
sed non fornicavi quia impeditus fui vel quia mutavi voluntatem.

b) Ex affectu voluntatis quae in eodem impetu passionis pluries
repetit actum sive externum sive internum, e. g. plura vulnera
infert homini, pluries homini maledicit; vide tamen infra 2, d),
per completionem actus.
c) Ex natura operis quae plures actus supponit, e. g. percus­
sio, lectio libri pravi, in statu peccati audire plures confessiones
in una sessione, distributio S. Communionis in statu peccati.
2. Sunt moraliter multiplices:
a) Per retractationem voluntatis: quoties scii, voluntas ab actu
malo poeniteat et postea tamen ad eundem redit, censetur no­
vum peccatum.
NOTA. In lucta autem cum tentatione non adest peccatum si voluntas a
lucta fatigata quandoque incipit cedere, dein iterum vires resumit

et sese determinat ad non cedendum, dein iterum impugnata iterum
incipit cedere, iterum vires resumit, et ita pluries: ibi enim non est
verus consensus voluntatis, sed potius resistentia.

b) Per cessationem voluntariam: quoties scii, voluntas delibe­
rate cessat ab actu, quin tamen de eo poeniteat, et tamen postea
eundem actum iterum ponit, censetur novum peccatum.
c) Per cessationem involuntariam: e. g. per somnum, vel quia
tempore minuente affectu, paulatim actus cessat. Ibi autem dif­
ficile dictu est quandonam vere cessaverit actus voluntatis, et
proinde novum numerice sit peccatum, quandonam actus novus
sequatur ex priore, ita ut non sit novum peccatum. Consideranda
ad hoc veniunt natura peccati, natura occupationum quibus in­
terim se dederit, et etiam indoles personae. Ita e. g. sensus odii
et vindictae longius durare possunt quam e. g. desiderium luxu­
riosum ; si homo natura sua pacificus est, facilius cessabit actus
odii quam si est iracundus, nisi plane propter suam naturam
pacificam odium profundius senserit. Actus qui externe complen­
dus est, uti propositum vindictae, saepe per tempus valde no­
tabile (per menses et annos) durare potest usquedum occasio
illum complendi sese praebuerit.
d) Per completionem actus externi: quoties scii, actus exter­
nus completus est in se et alius actus, etiam ex impetu eiusdem
passionis incipitur, novum peccatum censetur; e. g. plures pol­
lutiones vel plures copulae successivae; omissio Divini Officii
diversis diebus, etiamsi illos dies per modum unius (una hebdo­
mada) consideret, tot constituit peccata quot sunt dies ; omissio
ieiunii per totam quadragesimam tot sunt peccata quot sunt dies
ieiunii.
e) Per mutationem obiecti: ita qui prius unam, postea aliam
mulierem ad copulam desiderat, etiam in eodem aestu passionis,
duo peccata committit.

191. — II. Actus physice unus circa plura obiecta.
1. Si voluntas tendit ad singula ut singularia: tot peccata com­
mittit quot sunt obiecta. Ita qui distincte uni homini optat di­
versa mala quae non per modum unius maledictionis intendit,

tot habet peccata quot mala optat ; qui tribus hominibus distinctim optat unum malum, habet tria peccata.
2. Si voluntas tendit in omnia simul tanquam in unum:
a) Actus mere internus continet unum tantum peccatum dum­
modo obiecta non ita sint specifice diversa ut per modum unius
apprehendi non valeant; distinguimus inter actum mere inter­
num et actum externum quia actu mere interno facilius uti
unum apprehendi valent plura obiecta, quae actu externo propter
physicas circumstantias indissolubiles uniri non possunt. Ita qui
diversa mala optat inimico habet unum peccatum ; si illa infer­
ret haberet plura peccata. Qui proponit per totam Quadragesi­
mam non ieiunare habet unum peccatum (etsi gravius); si vero
de facto non ieiunat, habet tot peccata quot sunt dies ieiunii
(cf. supra, I, 2, d).
b) Actus externus continet unum peccatum dummodo obiecta
per modum unius apprehendi possint. Ita qui unum obiectum
ad plures dominos pertinens furatur, unum peccatum habet ; qui
in unica confabulatione cum pluribus mulieribus, inter quas con­
sanguineae et coniugatae, inhoneste agit, plura habet peccata,
quia a circumstantia quod sunt consanguineae vel coniugatae
abstrahere non potest.
NOTA. Nonnulli Theologi tamen cum S. Alphonso tenent semper tot esse
peccata quot sunt obiecta. Quomodocumque intelligas, parum in­
terest: utrum unum peccatum vel decem peccata computanda sit oc­
cisio decem hominum, actus est idem, iniuria Deo illata est eadem,
et etiam in confessione idem erit accusandum.

Recte notandum cum Priimmer, I, 376: « Veteres Auctores ante
Concilium Tridentinum non solent loqui de distinctione numerica
peccatorum, et inter scriptores modernos non adest consensus.
Nihil de hac re Ecclesia hucusque definivit ». Tum specifica, tum
numerica distinctio sunt solum media ad integritatem confessio­
nis procurandam. Multo magis proinde interest realitatem actus
proponere quam numerum peccatorum in eo distinguere.
192. — APPENDIX. De Peccato Habituali.
Peccatum habituale duplici sensu dicitur (cf. n. 172). Uno sensu
est habituale in quantum actus peccaminosus sive mortalis sive

venialis, inducit in animam statum peccati seu statum affectus
voluntatis ad illam transgressionem peractam, qui status perdu­
rat usquedum voluntas se convertat poenitentia. Si actus peccaminosus fuit peccatum mortale, ille status secum fert carentiam
vitae gratiae. - Illud peccatum habituale non distinguitur in sua
malitia a peccato actuali.
Alio sensu dicitur peccatum habituale praesertim omissio
cuiusdam obligationis, imprimis removendi periculum peccandi,
in qua difficile dictu est quandonam committatur peccatum, sed
in qua ipsa omissio habitualis est peccatum, e. g. parentes qui
pueros suos non docent doctrinam catholicam, homo qui in
domo sua retinet ancillam cum qua peccare solet: ipsa retentio
est peccatum habituale distinctum a singulis fornicationibus.
§ 6. DE PECCATIS INTERNIS

193. — NOTIO. Peccatum internum est transgressio legis po­
tentiis internis patrata.
Revera non est transgressio legis in foro externo; est tamen
vera transgressio, quia voluntas tendit ad obiectum malum.

Exsistentia. Actus internos etiam posse esse peccaminosos
aperte patet ex S. Scriptura: nonum et decimum praeceptum
Decalogi agunt de actibus internis.
Abominatio Domini cogitationes malae (Prov. 15,26).
Perversae cogitationes separant a Deo (Sap. 1,3).
Ego autem dico vobis quia omnis qui viderit mulierem ad
concupiscendam eam, iam moechatus est eam in corde suo
(Mt. 5, 28).
Species. Tres sunt actus interni peccaminosi: desiderium obiecti mali, gaudium de peccato praeterito, et delectatio morosa
de prava repraesentatione.
1. Desiderium pravum.
194. — NOTIO. Desiderium pravum est actus voluntatis inef­
ficaciter ad malum tendentis.
Explicatur. Inefficaciter : desiderium enim de quo hic agitur,

scii, tanquam actus internus, non tendit ad complementum actu
externo ; secus enim ab actu externo non distinguitur, sed est
elementum quod actui externo suam dat malitiam moralem
(cf. n. 42). Desiderium de quo hic agitur, est vera tendentia vo­
luntatis in obiectum malum, ita tamen ut ad opus externum
transire non intendat, sive quia scit se non posse opus perficere,
sive quia timet, sive ob quamlibet aliam rationem.
Sedulo distinguenda est ab hoc desiderio simplex velleitas seu
actus primo-primus qui oritur in voluntate absque ullo consen­
su. Desiderium est verus consensus voluntatis.
195. — PRINCIPIA. I. Desiderium transgrediendi legem est pec­
catum eiusdem speciei et gravitatis ac actualis transgressio.
Explicatur. Transgrediendi legem: supponitur desiderium ire
ad obiectum non obstante prohibitione legis.

Probatur. Ex S. Scriptura: Qui viderit mulierem ad concupi­
scendam eam, iam moechatus est eam in corde suo (Mt. 5,28).
Ex ratione : Actus externus non est nisi complementum peccati
quod propriam moralitatem non habet (cf. n. 42), sed tota ma­
litia est ex actu voluntatis. A. hic actus voluntatis aeque adest
in desiderio ac in actu externo. Ergo.
II. Desiderium obiecti a lege prohibiti non est peccatum, dum­
modo adsit conditio quae auferat malitiam actus.
Explicatur. Quae auferat malitiam actus: talis esset: si non
esset mihi prohibitum. E. g. Desidero comedere carnes, sed quia
est Feria VI non manduco (cf. n. 88, 1).
Uti patet, si obiectum est in se malum, nulla conditio apponi
potest quae auferat malitiam actus: e. g. desidero blasphemare...
Similiter non aufertur peccatum si conditio non aufert malitiam
actus: e. g. furarem si non esset timenda punitio; occiderem
inimicum si possem.
♦

Probatur. Actu interno a circumstantiis quae rem malam red­
dunt abstrahi potest. lamvero, ubi aufertur omne quod in actu
est malum, actus iam non potest constituere peccatum.

NOTA. Quamvis talia desideria non sint peccata, tamen otiosa sunt et
periculosa. Nam qui talia desideria in corde suo nutrit, in se paulatim creare potest necessitudinem et mentem quae veram tentationem constituat ad etiam externe legem transgrediendam. Unde ea
omnino vitanda esse patet.

196. — SCHOLION. De desiderio mali propter bonum finem vel
effectum.
Agitur de desiderio seu optione mali physici. Malum enim mo­
rale seu peccatum formale nemini unquam optare licet. Malum
autem physicum sibi vel proximo optare licet, dummodo volun­
tas non directe feratur in malum, sed in bonum effectum, et
insuper bonum superet vel saltem aequivaleat malum, seu ser­
vetur rectus ordo caritatis. Qui enim ita malum physicum optat,
illud non desiderat in se, sed solum tanquam medium ad maius
bonum, quod constituit rationem sufficientem (cf. n. 49). Ita li­
citum est proximo vel sibi optare mortem propter bonum spi­
rituale proprium vel alienum, e. g. propter periculum perdendi
animam si diutius viveret; licitum est optare mortem alicuius
propter bonum temporale maioris momenti, e. g. mortem ty­
ranni ut redeat pax et felicitas communis ; licet uxori optare
mortem mariti a quo citra spem emendationis durissime trac­
tatur; imo licet tali uxori sibi optare mortem: nam melior est
mors quam vita amara (Eccli. 30,17); non vero licet optare mor­
tem patris propter haereditatem pinguem obventuram (cf. DB
1163-1164).

197. — OB1ECTIO. Quod licet desiderare, licet et efficere. Ergo si li­
ceret desiderare mortem propriam vel proximi, liceret etiam eam inferre.
Quod est falsum.
Resp. Non est paritas: optare enim mortem nihil aliud est quam de­
siderare ut Deus mortem mittat; inferre vero mortem est propria aucto­
ritate eam inferre.

2. Gaudium pravum.
198. — NOTIO. Gaudium pravum est deliberata complacentia
de peccato a se vel ab alio patrato.
Est igitur quaedam saltem implicita approbatio mali antea
patrati.

Ad illud gaudium revocatur etiam 1) iactantia de peccato
commisso; 2) tristitia de peccato non commisso vel de obliga­
tione impleta.
Obiectum. Gaudium potest esse 1) circa ipsum peccatum; 2)
circa modum quo peccatum peractum est, v. g. ingeniose, ut si
quis admiratur et gaudet de modo ingenioso quo proximus fuit
deceptus, quin tamen ipsam deceptionem approbet ; 3) circa
bonum effectum ex peccato secutum.
199. — PRINCIPIA. I. Gaudium de ipso opere malo est peccatum
eiusdem speciei et gravitatis ac peccatum de quo est gaudium.

Probatur. In quantum enim actus voluntatis, sibi omnino
aequivalent.
NOTA. Idem principium valet quoad iactantiam de peccato commisso et
quoad tristitiam de peccato non commisso vel de obligatione impleta.

II. Gaudium de modo quo opus peractum est, est licitum
dummodo ille modus non sit peccaminosus.
Probatur. Obiectum gaudii enim non est malum, sed saltem
indifferens, e. g. agilitas agentis.

III. Gaudium de effectu bono est licitum, dummodo sit de solo
bono effectu, et causam seu peccatum non includat; imo licet
gaudere de ipso opere malo, sed solum et exclusive propter ef­
fectum bonum.
Probatur. Primum : Obiectum gaudii enim non est malum, sed
bonum.
Secundum : in hoc enim casu gaudium de malo est de malo
materialiter tantum sumpto, et ratio sufficiens est effectus bonus
(cf. infra, Principium IV).
IV. Gaudium de peccato materiali licitum est, dummodo adsit
causa sufficiens ob quam peccatum materiale permitti possit.
Explicatur. Ita licet gaudere de copula habita in matrimonio
invalido sed bona fide, vel de libri prohibiti lectione in ignoran­
tia prohibitionis. Non vero licet gaudere de parricidio in ebrie199

tate commisso propter ingentes divitias inde consecutas (DB
1165).
Probatur. Quod licet facere, de eo et licet gaudere.
— SCHOLION I. De gaudio de malo physico proprio vel

alieno.
Gaudium de malo physico proprio vel alieno licitum est dum­
modo congruat ordini caritatis. Hoc principium eandem extensio­
nem habet ac supra, n. 196, de desiderio mali physici: quod enim
licet optare, de hoc etiam licet gaudere.

201. — SCHOLION II. De gaudio super actum antea licite po­
situm, qui autem nunc factus est illicitus.
Exemplum est gaudium viduae super actum coniugalem cum
marito habitum. In se est gaudium licitum: non enim est de
actu malo, sed de licito. Attamen, si, ut in exemplo allato facile
occurrit, secum fert periculum peccati actualis (puta pollutio­
nis), est prohibitum.

202. — SCHOLION III. De gaudio de scientia acquisita circa
peccatum.
Scientia de peccato potest esse vel circa naturam ipsius pec­
cati, e. g. circa modum quo consummantur peccata luxuriae con­
tra naturam, vel circa factum peccati commissi. Haec scientia
non est peccatum, et proinde de eius acquisitione gaudere neque
est illicitum.
3. Delectatio morosa.
203. — NOTIO. Delectatio morosa est complacentia voluntatis
(sine desiderio) in aliqua actione mala, per cogitationem vel
imaginationem exhibita.
NOTA. Vocatur morosa, non quia per aliquam moram seu tempus durare
debeat, sed quia voluntas, post advertendam in ea ad complacen­
dum moratur. Inde ergo distinguitur ab actibus primo-primis, qui
fiunt in voluntate absque advertentia.

Delectatio morosa potest esse de peccato quod antea accidit
vel de peccato quod accidet, vel etiam de peccato mere possibili.

Obiectum. Obiectum delectationis potest esse 1) ipsum pec­
catum ; vel 2) modus quo peccatum committitur.
NOTA. Sedulo distinguenda est a delectatione morosa occupatio mentis
mere intellectualis de actibus peccaminosis, uti pro studio theolo­
giae, medicinae, iuris, etc. Ibi non est complacentia voluntatis. Cu­
rare tamen debent talia studentes ut per intentionem puram inde
periculum tentationum remotum teneant. Merito enim notant Salmanticenses (quod et sacerdotes prae oculis habeant) eos non raro
delectatione carnali latenter ferri, qui frequenter et libenter de
occultis partibus corporis, de morbis aliisque ad eas pertinentibus
loquuntur et facile in risus incompositos prorumpunt. Unde sacer­
dos, cum talia vel invitus audit vel iusta de causa profert, nullum
debet praebere signum laetitiae, sed serenitatem et gravitatem vul­
tus in omnibus servare.

204. — PRINCIPIA. I. Delectatio morosa est peccatum eius­
dem speciei et gravitatis ac peccatum circa quod versatur.

Probatur. Delectatio morosa est complacentia voluntatis in
actu peccaminoso ; ergo praeter periculum peccandi, includit
quandam approbationem, vel saltem affectum ad hunc actum.

II. Delectatio morosa de modo quo peccatum committitur est
licita, dummodo ipse modus non sit peccaminosus.

Probatur. Obiectum complacentiae non est malum, sed saltem
indifferens.
NOTA. Patet tamen talem delectationem saepe esse valde periculosam.

§ 7. DE RESISTENTIA CONTRA PECCATUM

205. — 1. Omnis homo tenetur quodlibet peccatum, etiam mi­
nimum, vitare.

Probatur. Hoc patet ex ipsa notione peccati, quod est trans­
gressio obligationis. Quodsi homo etiam imperfectiones morales
vitare debet eo quod sunt transgressiones obligationis seu volun­
tatis Dei (cf. supra, Art. 2, n. 169 ss.), a fortiori omnia peccata,
etiam minima, quae insuper merentur punitionem Dei.

2. Omnis homo tenetur quamprimum poenitentia removere
statum peccati, praesertim mortalis.

Explicatur. Tenetur: Illa autem obligatio non est distincta ab
illa vitandi ipsum peccatum.
Statum peccati: H. e. tum adhaesionem voluntatis ad trans­
gressionem obligationis antea commissam, tum illam malam vo­
luntatem qua obligationem suam non implet vel periculum pec­
cati non removet.
Praesertim mortalis: Hoc addimus ad notandum quod etiam
remotio status peccati venialis est omnis hominis obligatio.
Probatur. Status peccati aeque ac actus peccaminosus est ino­
boedientia erga voluntatem Dei, dissensus a voluntate Dei, quod
certe est contra rectam rationem et proinde nulli homini potest
esse licitum. Praesertim autem status peccati mortalis homini
est illicitus, quia facit hominem absolute incapacem ad finem
suum obtinendum, imprimis finem in hac vita, qui est perfectio
Christiana (cf. nn. 11-14).
3. Omnis homo tenetur, nisi habeat rationem proportionate
gravem, removere periculum peccandi.

Probatur. Periculum peccandi est causa mali, scii, peccati. Unde
qui in periculo peccandi se ponit, ponit causam cum effectu malo.
Applicanda ergo sunt ibi principia de imputabilitate mali in causa
(cf. n. 49). Sicut ergo causam etiam indifferentem vel imo bonam
absque ratione proportionate gravi ponere non licet si habet ma­
lum effectum, ita etiam non licet se ponere in circumstantiis
etiam indifferentibus vel bonis, quae constituant periculum
peccandi.
Qui autem periculo proximo peccandi sese exponit cum ra­
tione proportionate gravi, debet saltem media adhibere illud
mutandi in periculum remotum; quae media sunt: firmum pro­
positum non peccandi, fervens oratio et confidentia in Deo, usus
sacramentorum et piae cogitationes et lectiones.
NOTA. Periculo proximo sese exponere constituit peccatum eiusdem gra­
vitatis et speciei ac peccatum cuius periculum adest, seu potius, pec­
catum iam committitur in causa: unde etiamsi peccatum reapse

non committitur, ipsa positio periculi iam imputatur, nisi habeatur
ratio proportionate gravis. Quo remotius autem est periculum, eo
levius est peccatum, ita ut e. g. sine ratione sufficienti in periculo
remoto peccati mortalis se constituere generatim sit peccatum
veniale.

4. Omnis homo tenetur tentationibus resistere.

Explicatur. Resistere: potest quis mere passive se habere
(resistentia passiva) erga tentationem vel positive eis resistere.
Mere passive se habet, qui nec consentit nec media adhibet ad
illas removendas. Illa autem media possunt esse directa vel in­
directa. Directum medium est positio actus contrarii: e. g. in
tentatione odii erga proximum, ei benefacere; indirecta sunt
omnia alia media, quae tentationem supprimunt, e. g. mortifi­
cationes. A S. Alphonso sequentia citantur: 1) elicere actum
dissensus seu displicentiae, ut caveatur saltem a consensu vo­
luntatis; 2) cogitare de Passione Domini vel de Novissimis;
3) oratione recurrere ad Deum, ad B. Mariam Virginem vel
Sanctos; 4) elicere actum amoris Dei et propositi potius mo­
riendi quam peccandi; 5) mentem ad alia divertere.
Mere passive se habere per se non sufficit, cum tentationes
constituant periculum peccandi, quod proinde removendum est;
quodsi tamen ex experientia (propria vel aliena) constet positi­
vam resistentiam magis nocere quam prodesse et potius augere
quam removere tentationem (uti frequenter est in tentationibus
contra castitatem), licet, imo melius est se mere passive habere.
Resistentia autem directa seu positio actus contrarii etsi con­
suli possit, non tamen praecipitur.
5. Omnis homo tenetur vitare occasiones peccandi, nisi habeat
rationem proportionate gravem.

Probatur. Occasiones peccandi constituunt periculum peccan­
di ; occasiones proinde eodem modo ac pericula sunt vitandae.
NOTA. Quoad occasiones necessarias semper habetur ratio proportionate
gravis: ad impossibile enim nemo tenetur. Attamen in tali occasione
necessaria constitutus, tenetur media adhibere ut periculum in oc­
casione contentum fiat periculum remotum.

APPLICATIO
Peccatum, mysterium iniquitatis.
Mysterium, quia eius naturam intimam intelligere non vale­
mus, qui duos terminos, Deum et hominem, non comprehendi­
mus. Mysterium etiam quia non intelligitur quomodo homo, qui
nihil est, possit peccato offendere Deum, qui in se et illi homini
omnia est.
Quemnam locum habet peccatum in vita mea? Possumne di­
cere quod saltem peccatum mortale nunquam intravit in vitam
meam? Deo gratias, sed non fuit meo merito! Omnis Christianus
(ergo et ego) in labiis suis portat, simul cum possibilitate dandi
illud quadam die, osculum ludae: ita loquitur Mgr. Hugh Benson,
— et verum dicit! Non sum praemunitus contra propriam meam
voluntatem, et peccatum est possibile, etiam in vita mea! Sed
omnis confidentia mea in Domino, qui fidelis est me etiam con­
tra meam pravam voluntatem praeservare.
Virtutes, imago Christi.
Qualis est mens mea? Sufficitne mihi vitare peccata, etiam
venialia? Hic non est verus spiritus Christi, spiritus qui con­
venit Christiano, — quantum minus qui convenit sacerdoti ! Nisi
superabundaverit iustitia vestra... Vocatio mea altior est, excel­
sior est, in sublimibus est. Quidquid obligatio est, quamvis
minima, est regula vitae meae; quidquid praescriptum est, un­
decumque venit, est norma vitae meae. Nam virtutes et per­
fectiones sunt imitationes Christi, et Christianus alter Christus,
sacerdos alter Christus.

Numeri referunt ad numeros marginales

C

A

Abulia: 34.
Acceptatio legis: 76.
Actus: primo-primus, sccundo-primus,
secundus, 21; 194; multiplicatio, 190,
191.
— externus: 17; sub violentia positus,
25; eius moralitas, eius notio, 42;
quare declarandus in confessione, 42;
194.
— heroicus: num lex possit praecipere,
67; 127.
— hominis: 16.
— humanus: definitio, 16; divisio, 17;
supematurales, boni, mali, indiffe­
rentes, meritorii, externi, 17; num
dentur actus indifferentes, 17, 43, 61 ;
principia constituentia, 19 ss.; cius
impedimenta, 20 ss.; cius moralitas,
35 ss.; eius obiectum, 37; eius cir­
cumstantiae, 38; eius finis, 39; eius
imputabilitas, 45 ss.; actus huma­
nus imperfectus, cius imputabilitas,
50 ss.; eius supcmaturalitas, 59-60.
— salutares: 16 ss.; 60.
— virtuosi: 161 ss.; « in medio virtus »,
163.
Advertentia: 16; quid sit, eius divisio,
19; eius impedimenta, 20, 21; 182,
183.
Acqulprobabillsmus: 144.
Alcoholica: 20.
Amentes: defectus usus rationis, 20.
Anormalitas: 34.
Appellatio: 76.

B
Bona fides: de relinquendis in bona
fide, 153.
Bonitas moralis: 35.

Causa excusans: notio, 91; principia, 92.
Cessatio: obligationis, 90; finis legis, 93;
dispensationis, 100; privilegii, 103,
104; legis, 105 ss.; legis naturalis,
112; legis positivae divinae, 118;
praecepti, 131.
Character: notio, 32; character nati­
vus, 32; eius imputabilitas, 54.
Circumstantiae: fons moralitatis, notio,
numerus, divisio, principia, 38.
Civis: subiectum legis civilis, 123.
Collisio officiorum et iurium: 94, 151.
Concupiscentia: notio, in se est indiffe­
rens, eius divisio, principium, 28;
eius imputabilitas, 51; causa tentationum, 176.
Conscientia: 35; est norma moralitatis
subjectiva, 132; definitio, fundamen­
tum et divisiones, 133; eius vis normativa, 134 ss.; conscientia recta et
erronea, principia, 134-136; libertas
conscientiae, 137; conscientia certa,
principia, 138; conscientia incerta
(practice certa), 139 ss.; educatio
conscientiae, 152 ss.
— dubia: notio, divisio, 140; principia,
141; de modo mutandi dubium in
certitudinem practicam, principia re­
flexa, 142.
— probabilis: notio, 143; systemata mo­
ralia, 144; vide Probabilismus.
— perplexa: notio, regulae, 151.
— laxa: notio, divisio, causae, princi­
pia, remedia, 156.
— scrupulosa: notio, signa, causae, ef­
fectus, remedia, 157; normae pro
Confessario in tractandis scrupulo­
sis, 158, 159.
— timorata seu tenera: 159.

Exempti: a lege civili, 123.
Extraneus: subiectum legis civilis, 123.

Consensus: 25; 172; 182, 183.
Consilia cvangelica: 15; 119.
Consuetudo: 76.

F
D

Fictio luris: distinguenda a lege fun­
data in praesumptione, 84.
Finis: fons moralitatis, principia, 39;
finis requisitus pro opere bono, 40.
— ultimus hominis: 1, 8; post mortem,
9; in hac vita, 11; necessitas finis
ultimi attingendi, 12.
Fortitudo: notio, 166.
Freneticus: 34.
Fuga mundi: 15.

Defectus usus rationis: 20; cius imputabiiitas, 50; excusat ab observatione
legis, non ab effectu legis irritantis
et inhabilitantis, 92.
Delectabilia: eorum usus, 41.
Delectatio morosa: notio, obiectum, 203;
principia, 204.
Desiderium: 42.
— pravum: notio, 194; principia, 195;
desiderium mali propter bonum fi­
nem vel effectum, 196.
Diabolus: non est causa efficiens pec­
cati, 174; causa tentationum, 176.
Dispensatio: notio, conditiones, 95; ces­
satio, 100; utrum habens potestatem
dispensandi alios, possit etiam seipsum dispensare, 96; utrum non-exsistentia causae invalidet dispensatio­
nem, 97; utrum error faciat dispen­
sationem invalidam, 98; utrum di­
spensatio ex metu data sit valida,
99; potestne quis uti dispensatione
pro quodam territorio vel commu­
nitate data, si pro seipso motivum
non obtinet, 101; cessatne dispensa­
tio resoluto iure dispensantis, 102;
dispensatio in legem naturalem, 113.
Distinctio peccatorum:
— theologica: 178 ss.; exsistentia, 179;
species discriminis, criteria, 180; tres
classes peccatorum, 181; peccatum
mortale, 182; peccatum veniale, 183;
mutatio speciei theologicae, 184.
— specifica: 187, 188.
— numerica: 189-191.
Duplex effectus: 49.

G
Gaudium pravum: notio, obiectum, 198;
principia, 199; gaudium de malo
physico proprio vel alieno, 200; gau­
dium super actum antea licite po­
situm, qui autem nunc factus est
illicitus, 201; gaudium de scientia
acquisita circa peccatum, 202.
Gratia: vita gratiae est causa formalis
Perfectionis Christianae, 13; 59, 60;
officium conservandi in se vitam
gratiae, 161, 162; 182, 183.

H
Habitus: notio, divisio, principia, 30;
eius imputabilitas, 53.
Hebetes: 20.
Honestas moralis: 35.
Hypnosis: 20.
Hysteria: 34.

I

E
Educatio: notio, quomodo influxum
exercet, 33; eius imputabilitas, 55;
154.
— conscientiae: 152 ss.; 156.
Effectus praevisus: 48.
— duplex: 49.
Epikeln: notio, principia, 87; in prae­
cepto, 130.
Epilepticus: 34.
Error: 19; notio, principium de cius
imputabilitate, 58; 134.

Ignorantia: 19; notio, divisiones, prin­
cipia imputabilitatis, 56; 92; igno­
rantia in exercitio officii, 57; legis
naturalis, 77; ignorantia invincibilis
excusat ab observatione legis, non
ab effectu legis irritantis et inhabi­
litantis, 92; ignorantia vincibilis non
excusat ab observatione legis, 92;
ignorantia invincibilis, 172.
Imitatio Christi: 2; quid est, 14; est
causa exemplaris Perfectionis Chri­
stianae, 14.
Imperfectio: 11; eius natura, 169; cius
exsistentia, 170-171.
Impossibilitas observandi legem: 92.

Imputabilitas: definitio, fundamentum,
principium, 45.
— actus boni: 46.
— actus mali: 47.
— boni voluntarii in causa: 48.
— mali voluntarii in causa: 49.
— actus humani imperfecti: 50 ss.
Inadvertcntia: notio, principium, 21;
excusat ab observatione legis, non
ab effectu legis irritantis et inhabilitantis, 92.
Indifferentia moralis: 35.
Infantes: usus rationis in infantibus,
20.
Inhonestas moralis: 35.
Interpretatio legis: 85 ss., vide Legis,
Lex.
Intimatio praecepti: 129.
Involuntarium: quid sit, quotuplex, dif­
fert a non-voluntario, 16.
lustitia: virtus cardinalis, notio, 168.
Ius: collisio officiorum et iurium, 94,
151.

L

Legis obiectum: 66, 67; qualitates legis,
66; an possit praecipere actus he­
roicos, 67.
— sanctio: 65.
— subiectum: notio, principium, 68;
utrum legislator sit subiectum legis,
69; utrum liceat causam ponere quo
quis non amplius sit subiectum le­
gis, 81.
— auctor seu legislator: notio, 70-73;
utrum sit subiectum legis, 69.
— promulgatio: notio, 74; principium,
75.
— acceptatio: quid sit, an requiratur,
76.
— obligatio: vis obligationis, 78; obiec­
tum obligationis, 79 ss.; utrum liceat
causam ponere quae legis obligatio­
nem impossibilem reddat, 80; obli­
gatio legis poenalis, 82; obligatio le­
gis irritantis, 83; obligatio legis fun­
data in praesumptione, 84; modus
et tempus implendi obligationem, 88;
utrum possint plures obligationes
simul impleri, 89; cessatio obliga­
tionis, 90 ss.; vide Causa excusans,
Dispensatio, Privilegium; utrum ces­
sante fine legis in casu particulari,
quis ab eius observatione excuse­
tur, 93.

— interpretatio: notio, divisiones, 85;
principia, 86.
— cessatio: quomodo possit cessare,
principium, 105.
Legislator: notio, 70-73; utrum sit sub­
iectum legis, 69.
Lex: 35; discrimen a praecepto, 62; eius
definitio, 63; cius divisiones, 64; eius
sanctio, 65.
— naturalis: 64; definitio, divisio, 106;
eius exsistentia, 107; eius obiectum,
108; eius subiectum, 109; eius pro­
mulgatio, 110; eius interpretatio, 111;
eius cessatio, 112; potestas Ecclesiae
dispensandi in legem naturalem, 113;
quoad actus heroicos, 67; ignorantia
legis naturalis, 77; epikeia, 87; an
datur impossibilitas physica eam ob­
servandi, 92 nota.
— humana: 64; epikeia, 87; quoad
actus heroicos, 67.
— positiva: quoad actus heroicos, 67.
divina: notio, 114; cius exsisten­
tia, 115; eius subiectum, 116; cius
obligatio, 117; cius cessatio, 118.
------ ecclesiastica: 64; 120.
------ civilis: definitio, 122; cius sub­
iectum, 123; eius obligatio, 124; eius
epikeia, 64; 87.
— aeterna: 35, 64.
— poenalis: cius obligatio, 82.
— inhabilitans: 83; non-excusatio ab
cius effectu, 92.
— irritans: notio, divisiones, obligatio,
83; epikeia, 87; non-excusatio ab
cius effectu, 92.
— fundata in praesumptione: notio,
divisio, obligatio, distinguenda a
fictione iuris, 84; 142.
Libera voluntas: causa efficiens pec­
cati, 174.
Libertas: 16; cius natura, 22; arbitrii, a
peccato, ab obligatione, a coactione,
22; cius exsistentia, 23; causae in
libertatem influentes, 24 ss.; 154.
— conscientiae: 137.
Liberum arbitrium: fundamentum imputabilitatis, 45.

M
Malitia moralis: 35.
Martyrium: 166.
Metus: notio, divisio, principia, 27;
num metus rcvcrentialis possit esse
gravis, 27.

Moralis: ordo, 1; Theologiae moralis
definitio, 2; vita moralis, 160 ss.
Moralitas: actus humani, 35 ss.; natu­
ra moralitatis, definitio, divisio, 35;
eius fontes, 36 ss., 190; eius exten­
sio, 42 ss.; moralitas actus externi,
42; pluralitas moralitatis, 44.
Mundus: causa tentationum, 176; fuga
mundi, 15.

N

Narcotica: 34.
Neurasthenia: 34.
Non-voiuntarium: 16.
Norma moralitatis: 35; fundamentalis,
obicctiva, subjectiva, 35.
O

Obiectum: fons moralitatis, notio, prin­
cipium, 37; an moralitas ex obiccto
sit essentialis, 37.
Obligatio legis: 78 ss.; vide Legis obli­
gatio.
Obsessio: 34.
Occasiones peccandi: notio, divisio, 177;
205.
Officium: ignorantia in exercitio officii,
57; collisio officiorum, 94; 151.
Ordo: moralis, 1; naturalis et super­
naturalis, 1.
P

Passiones: notio, 29; in se sunt indif­
ferentes, principium, 29; distinguen­
dae a concupiscentia, 29; carum imputabilitas, 52.
Pathologici (status —): 34.
Peccandi occasiones: notio, divisio, 177;
205.
— periculum: notio, divisio, 175; 205.
Peccatum: 11; notio, divisio, 172; pecca­
tum alienum, 173; causae peccati,
174-177; distinctio theologica, 178 ss.;
conditiones, signa, effectus peccati
mortalis. 182; peccatum veniale, cius
effectus, 183; mutatio speciei theolo­
gicae, 184; utrum sit peccatum mor­
tale voluntas committendi omnia
peccata venialia quorum se obtule­
rit occasio, 185; utrum sit peccatum
deliberare circa peccatum commit­
tendum. 186; distinctio specifica, 187,
188; distinctio numerica, 189-191;
peccatum habituale, 192; peccata

interna, notio, exsistentia, species,
193-204, vide Desiderium pravum,
Gaudium pravum, Delectatio moro­
sa; resistentia contra peccatum,
principia, 205.
Perfectio Christiana: est finis ultimus
hominis in hac vita, 8, 11; obligatio
tendendi ad Perfectionem Christia­
nam, 12; eius causa formalis, 13;
cius causa exemplaris, 14; viae Per­
fectionis, 15; non est « vita religio­
sa », non consistit in vita iuxta con­
silia evangelica, 15; non est fuga
mundi, 15.
Periculum peccandi: notio, divisio, 175;
205.
Perseverantia: 166.
Praeceptum: discrimen a lege, 62; defi­
nitio, 126; eius obiectum, 127; eius
auctor, 128; eius intimatio, 129; eius
obligatio, an detur epikeia in prae­
cepto, 130; eius cessatio et suspen­
sio, 131.
Pravitudo moralis: 35.
Principia reflexa: 142.
Privilegium: notio, divisiones, conces­
sio, cessatio, 103; an cesset privile­
gium resoluto iure concedentis, 104.
Probabillorismus: 144.
Probabilismus: 145-146; utrum possi­
mus sequi sententiam probabilem
cuius falsitas nobis apparet, 147;
utrum debeant Confessarii sequi opi­
nionem probabilem, 148; utrum
adhuc teneamur satisfacere obliga­
tioni certe contractae cui probabili­
ter iam satisfactum est, 149; utrum
liceat nunc una tunc altera opinio­
ne ex duabus oppositis probabilibus
uti, 150.
Promulgatio: vide Legis, Lex.
Propensiones naturales: notio, 31; pro­
pensiones haereditariae, 31; a quo­
nam pendeant propensiones, 31 ;
principia. 31 ; earum imputabilitas,54.
Prudentia: notio, functiones, 165.
Psychopathic! (status —): 34.
R
Reatus culpae: 182.
— poenae: 183.
Rectitudo moralis: 35.
Resistentia: externa et interna, 26; re­
sistentia contra peccatum, princi­
pia, 205.

divisio, 7; dirigit actus humanos ad
Perfectionem Christianam, 10.
Timor: 27.
Tuta sententia: 144.
Tutior (pars — ): 141, 144.
Tutiorlsmus absolutus, mitigatus: 144.

S

Sanctio legis: 65.
Situationis ethica: 35 bis.
Somnambulismus: 20.
Somnus: 20.
Sopitus: 20.
Status pathologici: 34.
— psychopathici: 34.
Supernaturalitas: actus humani, 59-60.
Suspensio praecepti: 131.
Synderesls: 133.
Systemata moralia: 144.

V

T
Temperamentum: 31.
Temperantia: virtus cardinalis, notio,
167.
Tempus utile: 88.
Tentatio: notio, causae, 176; non est
peccatum, 172; 190; 205.
Theologia moralis: definitio, 2; eius
subiecta: soli Christiani, 2; eius re­
latio ad alias scientias, 3; eius fon­
tes, 4, 8; cius progressus, 4; brevis
historia, 5; eius methodus, 6; eius

Viae vitae Christianae: 15; carum libe­
ra electio, 15.
Violentia: notio, principium, num pos­
sit cadere in voluntatem, 25; quae
resistentia ei opponenda, 26.
Virtus: officium virtutes colendi, 162;
« in medio virtus », 163; virtutes
cardinales, 164 ss.
Virtutes cardinales: 164 ss.
Vita religiosa: 15.
Voluntarium: 16; divisio, 18; reluctan­
tia in subiecto non impedit volun­
tarium perfectum, 18; simpliciter,
secundum quid, in se, in causa, 18.
— in causa: cius imputabilitas, 48-49;
tempus imputationis, 48.
Voluntas libera: causa efficiens pecca­
ti, 174; roboratio voluntatis, 154.

